༄༅། །ཐ་སྙད་བརྡ་དག་གི་བསྟན་བཅོས་ངོ་མཚར་འཕྲུལ་གྱི་ལྡེ་མིག་ཅེས་བྱ་བའི་འབྲུ་འགྲེལ་བྱིས་པའི་འཇུག་ངོགས་བཞུགས་སོ། །

༄༅། །འཇམ་དཔལ་དབྱངས་ལ་ཕྱག་འཚལ་ནས། །བྱིས་པ་རྣམས་ལ་ཕན་པའི་ཕྱིར། །ཐ་སྙད་བརྡ་དག་བསྟན་བཅོས་ཀྱི། །ཚིག་འགྲེལ་ཅུང་ཟད་གསལ་བར་བྱ། །ཞེས་མཆོད་པར་བརྗོད་པའི་སྲི་ཞུའི་མེ་ཏོག་སྔོན་དུ་འཐོར་ནས་གང་ཞིག་བཤད་པར་བྱ་བར་ནི། །མཁས་མཆོག་དྷརྨ་ཀཱ་རའི་ཞལ་ནས། །གྲགས་པའི་གཏེར་གྱུར་ཡོན་ཏན་བྱེ་བའི་མཛོད། །མཁས་པའི་ཁང་བཟང་རྩེ་མོར་འཛེག་འདོད་ན། །བརྡ་དང་ཐ་སྙད་རྣམ་པར་སྦྱོར་བ་ཡི། །འཛེག་སྐས་འདི་ལ་མི་བརྟེན་ཐབས་གཞན་ཅི། །ཞེས་གསུངས་པ་ལྟར། མཁས་པར་འདོད་པའི་གང་ཟག་དག་གིས་ཐ་སྙད་བརྡ་དག་གི་བསྟན་བཅོས་རྣམས་ལ་བསླབ་པར་བྱ་དགོས་པ་ལས། སྐབས་འདིར་བརྡ་དག་གི་བསྟན་བཅོས་རྒྱ་མཚོ་ལྟ་བུ་རྣམས་ཀྱི་ཡང་བཅུད་བདུད་རྩིའི་ཉིང་ཁུ་ལྟ་བུ་ནི་ད་ལྟའི་འཕྲུལ་གྱི་ལྡེ་མིག་འདི་ཡིན་པས། ཤེས་ལྡན་རྣམས་ཀྱིས་འདི་ལ་བརྩོན་པར་བྱའོ་ཞེས་གདམས་པའོ། །འོ་ན་འདི་རྩོམ་པ་པོ་གང་། ལུང་གང་ནས་བཏུས། ཕྱོགས་གང་དུ་གཏོགས། དགོས་ཆེད་སུ་ཞིག་གི་ཆེད་དུ་བརྩམས། དབུ་ཞབས་ཀྱི་དོན་གང་ཞིག་སྟོན་ཅེས་འདྲིའོ། །དེ་ལ་རྩོམ་པ་པོ་ནི། ཐ་སྙད་གཞུང་ལུགས་ཕལ་མོ་ཆེ་ཐོས་པའི་བློ་ཅན་མངོན་ཆུང་སྤྲང་པོའི་ངང་ཚུལ་ཅན་གྱི་བཙུན་པ་དགེ་རིན་དུ་འབོད་པའི་འདུ་ཤེས་གསུམ་པ་དེས་སོ། །ལུང་གང་ནས་བཏུས་ན། སྔ་རབས་གངས་ཅན་གྱི་སྐད་གཉིས་སྨྲ་བའི་ཁྱུ་མཆོག་ཡོངས་ཀྱིས་མཛད་པའི་ཐ་སྙད་བརྡ་དག་གི་བསྟན་བཅོས་རྣམས་ལས་བཏུས་པའོ། །ཕྱོགས་གང་དུ་གཏོགས་ན། ཐ་སྙད་བརྡ་དོན་གྱི་མིང་ཚིག་ཞིབ་ཏུ་དབྱེ་བས་ན་མངོན་པའི་སྡེ་སྣོད་ཀྱི་ཁོངས་སུ་གཏོགས་པའོ། །དགོས་ཆེད་སུ་ཞིག་གི་ཆེད་དུ་བརྩམས་ན། རང་ཅག་ལྷོ་ལྗོངས་པའི་བློ་གསར་གཞོན་ནུ་རྣམས་ཀྱིས་བཀའ་བསྟན་གྱི་གཞུང་ལུགས་བདེ་བླག་ཏུ་རྟོགས་པའི་ཆེད་དུ་བརྩམས་པའོ། །དབུ་ཞབས་ཀྱི་དོན་གང་ཞིག་སྟོན་ན། མིང་གཞིའི་ཡི་གེ་གསལ་བྱེད་སུམ་ཅུ་པོ་དེ་ལེ་ཚན་ལྔ་དང་སྡེ་ཚན་དྲུག་ཅུ་རྩ་གཅིག་གི་སྒོ་ནས་ཞིབ་ཏུ་དབྱེ་བས་མིང་ཚིག་གི་རྣམ་བཞག་གཏན་ལ་ཕབ་པའོ། །འོ་ན་སྔོན་དུས་མཁས་པའི་བརྡ་དག་མང་དུ་ཡོད་བཞིན་དུ་ཁྱོད་ཀྱིས་འདི་རྩོམ་པ་ལ་དགོས་པ་ལྷག་པོ་ཅི་ཡོད་ཅེ་ན། བདེན་མོད་ཀྱི་འོན་ཀྱང་དེང་སང་གི་ཡིག་བྲིས་ཕལ་གྱིས་ཡིག་གཟུགས་ཕལ་ཆེར་འདྲའོ་འདྲའོ་སྙམ་པའི་ཐེ་ཚོམ་གྱིས་ནོར་ཞིང་འཁྲུལ་བ་མང་བས། དེང་སྐབས་ཀྱི་མི་ཡི་བློ་ངོ་དང་བསྟུན་ཏེ་ཚེགས་ཆུང་ངུས་དོན་ཆེན་པོ་རྟོགས་ནུས་པའི་ཕྱིར་ཁོ་བོས་བརྡ་དག་འཕྲུལ་གྱི་ལྡེ་མིག་འདི་བརྩམས་པ་ཡིན་པས། དེ་འཆད་ཉན་གྱི་སྒོ་ནས་གཏན་ལ་འབེབས་པར་བྱེད་པ་ལ་གསུམ། བསྟན་བཅོས་རྩོམ་པ་ལ་འཇུག་པའི་ཡན་ལག །བརྩམ་བྱ་བསྟན་བཅོས་ཀྱི་རང་བཞིན། བརྩམས་པ་མཐར་ཕྱིན་གྱི་བྱ་བ་བཤད་པའོ། །དང་པོ་ལ་གཉིས། ལྷག་པའི་ལྷ་ལ་མཆོད་པར་བརྗོད་པ་དང་། བརྩམ་བྱའི་ལས་ལ་རྩོམ་པར་དམ་བཅའ་བའོ། །དང་པོ་ནི། གཟུགས་ནས་རྣམ་མཁྱེན་གྱི་བར་གྱི་རྣམ་མང་ཆོས་ཅན་ཇི་སྙེད་པའི་ཤེས་བྱ་ཆོས་ཀྱི་རང་བཞིན་ཕྲ་ཞིང་ཕྲ་བ་རྣམས་ནི་ལམ་པའི་གང་ཟག་སུས་ཀྱང་གཏིང་མཐའ་མུར་ཐུག་པར་མི་རྟོགས་ཏེ་དཔེར་ན་བྱ་ཡིས་ནམ་མཁའི་ཀློང་མི་མངོན་པ་བཞིན་ནོ། །འོ་ན་སུས་རྟོགས་ཤེ་ན། མཁྱེན་རབ་ཀྱི་མཆོག་མངའ་བ་འཕགས་པ་འཇམ་དཔལ་དབྱངས་ཁོ་ནའི་སྤྱོད་ཡུལ་ཡིན་ཏེ་དཔེར་ན་ཉིན་མོར་བྱེད་པའི་གཟི་འོད་ཀྱིས་ནམ་མཁའ་བར་སྣང་འཇིག་རྟེན་ཡོངས་ལ་ཁྱབ་པ་དང་མུན་པའི་སྨག་རུམ་ཐམས་ཅད་ཅིག་ཅར་དུ་གཞོམ་ནུས་པ་བཞིན་དུ། །འཕགས་པ་འཇམ་དཔལ་དབྱངས་དེ་ཉིད་ཀྱིས་ཇི་སྙེད་པའི་ཤེས་བྱ་ཐམས་ཅད་མ་འདྲེས་པར་སོ་སོར་་མཁྱེན་པ་དང་བདག་གཞན་འགྲོ་བ་རྣམས་ཀྱི་ནང་གི་བློ་ཡི་མུན་པ་གཏི་མུག་མ་རིག་པའི་དྲྭ་བ་མཐའ་དག་སེལ་བར་མཛད་པའི། །འཕགས་པ་འཇམ་དཔལ་དབྱངས་ཀྱི་ཞབས་ལ་སྒོ་གསུམ་གུས་པ་ཆེན་པོས་བཏུད་དོ་ཞེས་མཆོད་པར་བརྗོད་པའོ། །ནས་ཞེས་པ་མཆོད་པ་བརྗོད་ཟིན་མ་ཐག་ཏུ་རྩོམ་པ་དམ་བཅའ་བ་འདྲེན་པའི་ལྷག་བཅས་ཀྱི་སྒྲའོ། །གཉིས་པ་རྩོམ་པར་དམ་བཅའ་བ་ནི། འཁོར་འདས་ལམ་གསུམ་གྱིས་བསྡུས་པའི་ཤེས་བྱའི་ཆོས་ཀྱི་མིང་དང་ཚིག་གི་སྤྲོས་པ་ནི་གཞལ་དུ་མེད་ཅིང་མཐའ་ཡས་པ་ཡིན་པས། །ས་དགུ་པའི་རྟོགས་བྱ་སོ་སོ་ཡང་དག་པ་རིག་པ་བཞི་མ་ཐོབ་པར་དེ་སྲིད་དུ་རང་ཅག་སོ་སྐྱེའི་བློ་ཡིས་ཇི་སྙེད་པའི་ཤེས་བྱ་ཆོས་ཀྱི་མིང་ཚིག་ཐམས་ཅད་བརྗོད་པར་མི་ནུས་ཀྱང་། །གནས་སྐབས་སུ་ཐར་འདོད་ཀྱི་གང་ཟག་རྣམས་ཀྱིས་བཀའ་དང་བསྟན་བཅོས་ཀྱི་དོན་བདེ་བླག་ཏུ་རྟོགས་པ་ལ་ཉེ་བར་མཁོ་བའི་ཕྱིར་ཐ་སྙད་ཀྱི་མིང་ཚིག་རང་བློས་གང་ཟིན་གྱིས་དགོས་གལ་ཆེ་བ་རྣམས་མདོར་བསྡུས་སུ་བཀོད་པའི། །བརྡ་དག་གི་བསྟན་བཅོས་ངོ་མཚར་འཕྲུལ་གྱི་ལྡེ་མིག་གཙུག་ལག་རྒྱ་མཚོའི་སྒོ་འབྱེད་ཅེས་བྱ་བ་འདི་ཉིད་བརྩམ་པའམ་བསྟན་པར་བྱའོ་ཞེས་རྩོམ་པར་དམ་བཅའ་བའོ། །

 གཉིས་པ་བརྩམ་བྱ་བསྟན་བཅོས་ཀྱི་རང་བཞིན་ལ་གསུམ། ཁུངས་སྨོས་ནས་ཉན་པར་བསྐུལ་བ། བཤད་བྱའི་གཞུང་དངོས་བསྟན་པ། དེ་ཉན་པས་འབྲས་བུ་དོན་ཡོད་པར་བསྟན་པའོ། །དང་པོ་ནི། དེ་ལ་གཞུང་དབུ་ཞབས་ཀྱི་དོན་ནི་བསྟན་བཅོས་སུམ་ཅུ་པ་ལས་བྱུང་བའི་ལས་དང་བྱ་བ་སོ་སོར་འབྱེད་པའི་རྣམ་དབྱེ་དང་རྗེས་འཇུག་དང་མིང་གཞི་སྒྲ་མཐུན་ནང་ཕྲད་ཀྱི་ཚིག་ཕྲད་སོགས་མ་ཡིན་པའི། །མིང་གཞིའི་ཡི་གེ་གསལ་བྱེད་སུམ་ཅུ་པོ་འབའ་ཞིག་ལ་ནང་གསེས་སུ་རྐྱང་འདོགས་བརྩེགས་པ་གསུམ་དང་འཕུལ་དང་མཐའ་རྟེན་དབྱངས་བཞིས་དབྱེ་བས་ཡི་གེའི་ཚོགས་པ་མི་འདྲ་བ་བརྒྱད་བརྒྱ་ཉི་ཤུ་ཙམ་ཡོད་པ། །དེ་རྣམས་ལ་ཐོས་མེད་མུ་ཅོར་སྨྲ་བ་རྣམས་ཀྱིས་བརྡ་ཚིག་ཕལ་ཆེར་འདྲ་འམ་མི་འདྲ་སྙམ་པ་ཡིས་མགོ་བོ་ཀུན་ཏུ་འཁོར་ཏེ་རྨོངས་པས་མ་བརྟགས་གྱ་ཚོམ་དུ་ནོར་བར་བྲིས་ཤིང་ནོར་བས་ཀློག་པས་མཁས་པའི་གཞུང་དང་འགལ་བར་མཐོང་ནས། །དེ་དག་བཏང་སྙོམས་སུ་བཞག་པར་མ་ཕོད་པར་ཀུན་རྨོངས་རྣམས་ཀྱི་ཐེ་ཚོམ་གྱི་དོགས་པ་ཡོངས་སུ་བསལ་བར་བྱ་ཡི་དཔྱོད་ལྡན་གྱི་གང་ཟག་རྣམས་ཀྱིས་ལེགས་པར་ཉོན་ཅིག་ཅེས་ཉན་པར་བསྐུལ་བའོ། །

 གཉིས་པ་བཤད་བྱའི་གཞུང་དངོས་བསྟན་པ་ལ་གཉིས། དགོས་པ་བརྗོད་པའི་སྒོ་ནས་སྤྱི་སྡོམ་བསྟན་པ། སྤྱི་སྡོམ་གྱི་གྲངས་བཞིན་དུ་རྒྱས་པར་བཤད་པའོ། །དང་པོ་ནི། ཡི་གེ་ཕལ་ཆེར་ངག་ནས་བརྗོད་པའི་ཚེ་རྗོད་བྱེད་ཚིག་གི་འདོན་ཆ་འདྲ་བ་ལྟར་སྣང་ཡང་། །ཐམས་ཅད་གོ་དོན་གྱི་ཁྱད་པར་སོ་སོ་ཐ་དད་དུ་ཡོད་པས་ན། །དེ་ལ་བརྟེན་པའི་ཡི་གེ་ཡང་མི་འདྲ་བ་མཐའ་ཡས་པ་ཡོད་ཚེ་ཐོས་མེད་མུ་ཅོར་སྨྲ་བ་རྣམས་ཀྱི་གླུ་བརྒྱ་ངག་གཅིག་གིས་ལེན་པའི་དཔེ་ལྟར་དོན་མང་ཡི་གེ་གཅིག་གིས་གཞལ་ཏེ་བྲིས་ན་ནོར་ས་རྔམ་པོ་ཆེ་ཡིན་པས། །རྒྱུ་མཚན་དེ་བས་ན་གསལ་བྱེད་སུམ་ཅུ་པོ་དེ་ལ་ནང་གསེས་སུ་དབྱེ་བ་ཡང་། །སྤྱིར་སྟངས་གསལ་བྱེད་སུམ་ཅུ་པོ་དེ་ལ་ཀ་སོགས་སོ་སོའི་སྡེ་ཚན་མ་འཁྲུགས་པར་འདྲ་མིན་རིམ་ཅན་གྱི་ལེའུ་བསྟན་པ་དང་། །བྱེ་བྲག་ཏུ་ཕོ་མོ་མ་ནིང་ལ་སོགས་པའི་སྒྲ་མཐུན་གྱི་སྡེ་ཚན་མ་འཁྲུགས་པར་འདྲ་མིན་ཕྱོགས་བསྡེབ་ཀྱི་ལེའུ་བསྟན་པ་སྟེ་ལེ་ཚན་གཉིས་དང་། །བྱ་བྱེད་དང་མིང་གི་རྣམ་གྲངས་སོགས་འགའ་ཞིག་ཚིག་ལ་མི་འདྲ་བ་ཐ་དད་པ་མང་དུ་ཡོད་ཀྱང་། །དོན་གྱི་ཐོག་ཏུ་གཅིག་ལ་བབ་པའང་མང་དུ་ཡོད་པས་ན་དོན་ཐོག་གཅིག་པའི་ལེའུ་བསྟན་པ་དང་། །ཚིག་འགའ་ལ་འཕུལ་དང་མཐའ་བརྟེན་སོགས་ཡོད་མེད་ཁྱད་ཞུགས་ཀྱི་དམིགས་བསལ་ཀྱང་མང་དུ་ཡོད་པས་ན། །ལྷག་ཆད་འཁྲུལ་སྤོང་གི་ལེའུ་བསྟན་པ་དང་། །ཚིག་འགའ་ལ་བརྡ་གསར་རྙིང་གི་ཁྱད་པར་ཡང་མང་དུ་ཡོད་པས་ན་མཐའ་གཅིག་ཏུ་ཞེན་པ་སྤོང་བའི་ཕྱིར། །གསར་རྙིང་བརྡ་ཡི་ཁྱད་པར་གྱི་ལེའུ་བསྟན་པ་བཅས། །བརྡ་དག་འཕྲུལ་གྱི་ལྡེ་མིག་ཅེས་བྱ་བའི་བསྟན་བཅོས་འདི་ཡི་དབུ་ཞབས་ཀྱི་ལེའུ་སྤྱི་སྡོམ་ནི། རབ་དབྱེ་རྣམ་པ་ལྔ་ཡི་སྒོ་ནས་བསྟན་པ་ཡིན་ནོ། །

 གཉིས་པ་སྤྱི་སྡོམ་གྱི་གྲངས་བཞིན་དུ་རྒྱས་པར་བཤད་པ་ལ་ལྔ། འདྲ་མིན་རིམ་ཅན་བསྟན་པ། འདྲ་མིན་ཕྱོགས་བསྡེབ་བསྟན་པ། དོན་ཐོག་གཅིག་པ་བསྟན་པ། ལྷག་ཆད་འཁྲུལ་སྤོང་བསྟན་པ། གསར་རྙིང་བརྡ་ཁྱད་བསྟན་པའོ། །དང་པོ་ལ་གསུམ། སྡེ་ཚན་གྱི་གོ་རིམ་བརྗོད་པས་མདོར་བསྟན་པ། གོ་རིམ་གྱི་གྲངས་བཞིན་དུ་རྒྱས་པར་བཤད་པ། བར་གྱི་ཚིགས་སུ་བཅད་པས་མཇུག་བསྡུ་བའོ། །དང་པོ་ནི། ལེ་ཚན་ལྔ་ཡི་དང་པོ་འདྲ་མིན་རིམ་ཅན་གྱི་རབ་དབྱེ་བསྟན་པ་དེ་ལ་ནི། །མིང་གཞི་ཡི་གེ་གསལ་བྱེད་ཀ་ལ་སོགས་པ་སུམ་ཅུ་པོ་དེ་རྣམས། །སོ་སོའི་གོ་རིམ་སྡེ་ཚན་གྱི་ངེས་པ་མ་འཁྲུགས་པར། །གསལ་བྱེད་དེ་རྣམས་རང་རང་རྟགས་སམ་སྒྲ་མཚུངས་ངེས་པར་སྦྱར་ཏེ་བཤད་པར་བྱའོ།། །།

གཉིས་པ་ནི།

༼ཀ༽ ཀ་བ་ནི་ཁང་པའི་གདུང་འདེགས་ཀྱི་དོན་བྱེད་ནུས་པ་ཀ་ཏན་ནི་ཀ་གདན་རྡོ་ལྟ་བུ་ཀཱ་ར་ནི་ཚོན་ཀཱ་ར་དང་ཤེལ་ཀཱ་ར་སོགས། །ཀ་པཱ་ལ་ནི་ཐོད་པའི་སྣོད་དང་ཀ་མ་ལ་ནི་མེ་ཏོག་པདྨ། །ཀ་ལ་པིངྐ་ནི་རྒྱ་མཚོའི་འགྲམ་གྱི་བྱ་ཀ་ལིངྐ་ནི་རྒྱའི་གྲོང་ཁྱེར་ཆེན་པོ། །ཀརྵ་པ་ཎ་ནི་དངུལ་གྱི་དོང་རྩེ་ཀརྨ་པ་ནི་བོད་སྐད་དུ་ཕྲིན་ལས། །ཀ་དག་ནི་ངོ་བོ་ཡེ་ནས་དག་པ་ཀཿཐོག་ནི་ཁམ་ཀཿཐོག་ཀ་ཏོ་ར་ནི་ཟངས་གཞོང་ལུང་ཅན། །བོད་པའི་ཀྭ་ནི་ཡུལ་དམན་པ་ལ་བོད་པ་དང་རྐ་འགོ་ནི་ཆུའི་རྐ་འགོ་དང་། །སྐ་རགས་ནི་གོས་ཀྱི་སྐ་རགས་སྐ་ཅོག་ནི་ལོ་ཙཱ་བ་སྐ་ཅོག་རྣམ་གཉིས་ཀྱི་མཚན་རོ་བསྐ་བ་ནི་སྨན་ཨ་རུའི་རོ་ལྟ་བུ། །ལོ་ཀག་ནི་ལོ་ཀག་ཟླ་ཀག་ལམ་ཀག་ནི་འདོད་པ་དང་ལམ་སོགས་བཀག་པ་སྐར་མ་སྐག་ནི་རྒྱུ་སྐར་ཉེར་བརྒྱད་ཀྱི་ནང་ཚན། །ཀྲག་ཀྲག་ནི་བརྡ་བྱས་པའི་སྒྲ་བཀྲག་མདངས་ནི་མཛེས་པའི་མདངས་འཇིགས་པའི་སྐྲག་ནི་འཇིགས་ཤིང་སྐྲག་པ། །གཟའ་ཡི་ཀིངྐ་ནི་ས་བདག་གི་གདོན་བྱ་ཀངྐ་ནི་དུར་བྱ་ནག་པོ། །རྐང་ལག་ནི་ལུས་ཀྱི་ཡན་ལག་སྣོད་བཀང་ནི་སྣོད་དུ་བཅུད་བཀང་བ་ཐུགས་དམ་བསྐངས་ནི་ཡུལ་གོང་མའི་ཐུགས་བཞེད་བསྐང་བ། །ཐག་བཀད་ནི་ཐག་འཐག་པའི་བཀད་བཀད་སར་ནི་རུང་ཁང་ངམ་ཐབ་ཚང་སྐད་ཆ་འདྲི་ནི་གཏམ་འདྲི་བ། །བད་ཀན་ནི་ནད་ཀྱི་བྱེ་བྲག་ལན་ཀན་ནི་ཁང་པའི་མདའ་ཡབ་ཆུ་སྐྱོར་ཆང་རྐྱན་ནི་སའི་སྣོད་བུམ་པ་ལྟ་བུ་དང་། །ཁ་ཡི་རྐན་ནི་ཡ་རྐན་མ་རྐན་དཀན་གཟར་ནི་རི་གཟར་བ་དང་། །ལུས་བཀན་ནི་ལུས་གཞན་ལ་བཀན་པ་ལག་བཀན་ནི་ལག་པ་གཞན་ལ་བཀན་པ་ཡོད་རེ་སྐན་ནི་མནའ་ཚིག་གོས་སྐབས་ནི་མལ་གོས་སོགས་བཀབ་པ་དཀབ་བྱ་ནི་གོས་ལ་སོགས་པ་གནས་སྐབས་ནི་ད་ལྟའི་གནས་སྐབས་དང་། །ཀྲབ་ཀྲབ་ནི་རྐང་ལག་ཁྲབ་ཁྲབ་བྲོ་སྐྲབ་ནི་ཞབས་བྲོ་རྒྱལ་པོས་བཀྲབས་ནི་མི་མང་པོའི་དཀྱིལ་ནས་འདམ་པ། །འཛིན་བྱེད་སྐམ་པ་ནི་ལྕགས་ཀྱི་འཛིན་པ་སྐམ་རློན་ནི་ཆུ་དང་འདྲེས་མ་འདྲེས་བརྐམས་ནི་འདོད་ཞེན་ནམ་ཆགས་པ། །དཀྲམ་བྱ་ནི་ཟོང་དང་མེ་ཏོག་ལ་སོགས་པ་མ་སྐྲམ་ནི་ཟངས་སྐྲམ་ཟོང་སོགས་བཀྲམ་ནི་གཅལ་དུ་བཀྲམ་པ། །བཀའ་དྲིན་ནི་བླ་མ་སོགས་ཀྱི་དྲིན་བཀའ་བཏགས་ནི་དྲིལ་བསྒྲགས་པ་རྒྱལ་བའི་བཀའ་ནི་སངས་རྒྱས་ཀྱི་གསུང་རབ། །དཀའ་འགྲེལ་ནི་གོ་དཀའ་བའི་དོན་འགྲེལ་བ་དཀའ་ཚེགས་ནི་དཀའ་ཚེགས་ཆེ་བ་དཀའ་ཐུབ་ཅན་ནི་དཀའ་བ་སྤྱད་པ། །ཡུངས་ཀར་ནི་ཐུན་རྫས་ཐལ་ཀར་ནི་གླང་ཆེན་ཐལ་ཀར་ལེགས་ཀར་ནི་དགེ་སློང་ལེགས་པའི་ཀརྨ། །དཀར་ཆག་ནི་གསུང་རབ་ཀྱི་ཐོ་དཀར་ཡོལ་ནི་ཞལ་དཀར་ཁ་དོག་དཀར་ནི་དཀར་པོའི་མདོག །སྐར་ཁུང་ནི་སྒོ་ཆུང་ངམ་རབ་གསལ་སྐར་མ་ནི་ནམ་མཁའི་རྒྱུ་སྐར་ལོགས་སུ་བཀར་ནི་ལོགས་སུ་བཏོན་པ། །ཁལ་བཀལ་ནི་རྟ་བོང་ལ་བཀལ་བ་ཁྲལ་བཀལ་ནི་མི་སེར་ལ་བཀལ་བ་སྲད་བུ་བཀལ་ནི་སྐུད་པ་འཁལ་བ་འགན་ཁུར་བཀལ་ནི་རང་ལ་འགན་ཁ་བཀལ་བ། །སྐལ་ལྡན་ནི་སྐལ་བ་དང་ལྡན་པའི་གང་ཟག་རང་སྐལ་ནི་བགོ་བཤའ་བྱེད་པའི་རང་སྐལ་ཡུལ་བསྐལ་ནི་ཡུལ་ཐག་རིང་བ་དུས་བསྐལ་ནི་དུས་ཀྱི་བསྐལ་པ། །ཀྱལ་ཀ་ནི་རྩེད་མོ་ངག་བཀྱལ་ནི་དོན་མེད་ཀྱི་གཏམ་རྐྱལ་རྩེད་ནི་ཆུ་ལ་རྩེ་བ་རྐྱལ་ནི་རྩམ་པའི་རྐྱལ་པ། །གནས་སུ་བསྐྱལ་ནི་རང་གནས་སུ་བསྐྱལ་བ་འཕོས་བསྐྱས་ནི་སྡོད་ས་སྤོ་བ། །ཀླན་ཀས་ནི་རྩོད་པ་ཚོལ་བ་ཤིང་བཀས་ནི་ཤིང་སོགས་བཀས་པ་འཛེག་སྐས་བཙུགས་ནི་ཐེམ་སྐས་འཛུགས་པ། །ཀྱི་ཧུད་ནི་སྡུག་བསྔལ་བའི་བརྡ་ཀི་ཀི་ནི་འཕྱ་དང་བསྭོ་སྒྲ་འབྲེལ་བའི་ཀྱི་ནི་དྲུག་པ་འབྲེལ་སྒྲ། །སྐྱི་གཡའ་ནི་འཇིགས་ཤིང་སྐྱི་གཡའ་བ་སྐྱི་དཀར་ནི་ཀོ་བའི་སྐྱི་ནོར་སོགས་བསྐྱི་ནི་གཞན་ལས་བརྙ་བ། །དཀྲི་རྒྱུའི་རས་སོགས་ནི་སྣོད་སོགས་ལ་དཀྲི་རྒྱུ་ཀྲིག་ཀྲིག་འགྲིག་ནི་གྲབ་གཤོམ་འགྲིགས་པ། །བཀྱིག་བྱ་ནི་བསྡམ་པའི་བྱ་བ་བཀྱིགས་ནི་བསྡམས་ཟིན་པ་སྐྱིགས་བུ་ལངས་ནི་གཡིགས་བུ་ལངས་པ། །དཀྲིགས་ཕྲག་གཏམས་དཀྲིགས་ནི་གྲངས་གནས་དྲུག་ཅུའི་ནང་ཚན་ཆུ་འཛིན་དཀྲིགས་ནི་མཁའ་ལ་སྤྲིན་འཁྲིགས་པ། །བདེ་སྐྱིད་ནི་བདེ་ཞིང་སྐྱིད་པ་སྐྱིན་པ་ནི་འཇལ་བ་ཞལ་སྐྱིན་ཚབ་ནི་སྐུ་ཚབ་བམ་ངོ་ཚབ། །དཀྱིལ་དུ་ནི་དབུས་སུ་སྐྱིལ་ཀྲུང་ནི་ཞབས་རྡོ་རྗེ་སྐྱིལ་ཀྲུང་ཆུ་སོགས་བསྐྱིལ་ནི་ཆུའི་རྫིང་བསྐྱིལ་བ། །ཀུན་དཀྲིས་ནི་ཉོན་མོངས་པ་གོས་དཀྲིས་ནི་གོས་ཀྱིས་བསྟུམ་པ་ལམ་ལ་བཀྲིས་ནི་ལམ་ལ་ཁ་དྲང་བ། །ཀུ་རེ་ནི་རྩེད་མོ་ཀུ་ཅོ་ནི་ཅ་ཅོ་ཀུ་བ་ནི་ཇ་ཀུ་ཆང་ཀུ་ལ་སོགས་པ་དང་། །ཀུ་ཤུ་ནི་ཤིང་འབྲས་ཀུ་ཤུ་ཀུ་ཤ་ནི་རྩ་ཀུ་ཤ་ཀུ་མུ་ཏ་ནི་མེ་ཏོག་ཀུན་ད་དཀར་པོ། །རྐུ་འཕྲོག་ནི་ཨར་ཇག་སྨན་བཀུ་ནི་སྨན་བགོལ་བ་བྱུག་པ་བསྐུ་ནི་ལུས་ལ་སྨན་སོགས་བྱུག་པ། །དཀུ་སྐབས་ནི་ལུས་ཀྱི་སྟ་ཟུར་དཀུ་ཟླུམ་ནི་ལྟོ་བ་ཟླུམ་པ་དྲི་མ་དཀུ་ནི་དྲི་མ་སྣོམ་པ། །ལྕགས་ཀྱུ་ནི་འཛིན་བྱེད་ལྕགས་ཀྱུ་ཞབས་ཀྱུ་ནི་ཡི་གེའི་ཞབས་ཀྱུ་སྐྱུ་རུ་ར་ནི་སྨན་འབྲས་བུ་གསུམ་གྱི་ཡ་གྱལ། །སྐྱུ་རུམ་ནི་ཚོད་མ་སྐྱུ་གང་ནི་མཚོན་གང་དཀྱུ་སར་ནི་འགྲོ་སར་སྐྱུགས་ནི་ཁ་ནས་སྐྱུགས་པ། །གླེན་ལྐུག་ནི་སྨྲ་མི་ཤེས་པ་མདུན་བཀུག་ནི་དགྲ་སོགས་མདུན་དུ་བཀུག་པ་མདའ་རྩེད་སྐུགས་ནི་མདའ་རྩེད་ཀྱི་གྲངས་ཁ། །སྦས་སྐུངས་ནི་ལྐོག་ཏུ་སྦས་པ་སྐུད་པོ་ནི་ཆུང་མའི་སྤུན་སྐུད་པ་ནི་སྲད་བུ་སྐུད་ནི་སྨན་བསྐུ་བའི་སྐུལ་ཚིག །ཀུན་དོང་ནི་སྒོག་བཙོང་རྐུན་པོའི་ནི་རྐུ་མ་སྐུན་བུ་ནི་མར་མེའི་ཀོང་བུ། །དཀྲུམ་པའི་བཀུམས་ནི་བསད་པ་ཡན་ལག་བསྐུམས་ནི་རྐང་ལག་བསྐུམ་པ། །བསྙེན་བཀུར་ནི་ལོངས་སྤྱོད་ཀྱི་ཞབས་ཏོག་བཀུར་སྟིས་ནི་ལུས་ངག་གི་ཞབས་ཏོག་གོང་དུ་བཀུར་ནི་གདན་ཁྲི་སོགས་ལ་བཀུར་བ། །སྐུར་འདེབས་ནི་སྐུར་པ་བཏབ་པ་འཕྲིན་བསྐུར་ནི་རླུང་འཕྲིན་སོགས་བསྐུར་བ་ཡིག་བསྐུར་ནི་ཡི་གེ་སོགས་བསྐུར་བ་འགན་བསྐུར་ནི་འགན་ཁུར་སོགས་ལ་བསྐུར་བ་དབང་བསྐུར་ནི་བླ་མས་སློབ་མ་ལ་བསྐུར་བ། །རོ་སྐྱུར་ནི་མངར་བ་མ་ཡིན་པ་སྒྱིད་སྐྱུར་ནི་བྱ་བ་སྒྱིད་ལུག་པ་བྱ་བ་བསྐྱུར་ནི་བྱ་བ་རྒྱབ་ཏུ་བསྐྱུར་བ། །སྐུལ་བྱེད་ལྕག་གིས་ནི་རྟ་ལྕག་བསྐུལ་མ་འདེབས་ནི་དྲན་བསྐུལ་བྱེད་པ། །ཆུར་བཀྲུས་ནི་དྲི་མ་བཀྲུས་པ་ཤིང་སྐྲུས་ནི་ཤིང་གཟིར་བ་ཟས་བསྐྲུས་པ་ནི་ཟས་བཟོ་བ། །ཀྱེ་མ་ནི་སྙིང་རྗེའི་བརྡ་ཀྱེ་ཀྱེ་ནི་ཡུལ་དམན་པ་ལ་བོད་པ་སྐྱེ་བོའི་ནི་མི་སྤྱིའི་མིང་སྐེ་ནི་ཨོ་ལྐོག །ཀེ་ཤ་ནི་འགྲེང་བུ་གཉིས་བརྩེགས་ཀེའུ་ཚང་ནི་བྲག་ཕུག་ཀེའུ་རི་སྒོག་ནི་ལ་སྒོག །ཕོ་ཉ་བཀྱེ་ནི་བང་ཆེན་བཏང་བ་སྟོན་མོ་བཀྱེ་ནི་ཟས་སྟོན་བྱེད་པ་འོད་བཀྱེ་ནི་འོད་ཟེར་འཕྲོ་བ་སྤྲུལ་བཀྱེ་ནི་སྤྲུལ་པ་སྟོན་པ། །ལོ་སྐེག་ནི་ལོ་སྐེག་ཟླ་སྐེག་རྒྱ་སྐྱེགས་ནི་རྒྱ་ཚོད་ཤིང་རྩིས་ཀྱི་སྐྱེག་ནི་རྩིས་ཀྱི་འཚུབས་ཆ། །ཤ་མེད་ཀེང་རུས་ནི་སྐམ་ཤ་ཅན་ངོ་ཚས་སྐྱེངས་ནི་གཡར་ངོ་ཚ་བ། །བུན་སྐྱེད་ནི་འབྲུ་བུན་སྐྱེད་བཏང་བ་སྐྱེད་ཚལ་ནི་མེ་ཏོག་གི་ལྡུམ་ར་སེམས་རྒྱ་བསྐྱེད་ནི་སེམས་དང་ས་གཞི་སོགས་རྒྱ་བསྐྱེད་པ། །བསྐྱེད་བྱ་ནི་བུ་དང་ས་གཞི་ལ་སོགས་པ་སྐྱེད་བྱེད་ནི་ཕ་དང་བྱེད་རྩོལ་ལ་སོགས་པ་རྐེད་ཕྲ་མ་ནི་བུད་མེད། །རྒྱུ་རྐྱེན་ནི་རྒྱུ་ས་བོན་རྐྱེན་ཆུ་ལུད་དྲོད་བཤེར་ལྡོབ་སྐྱེན་ནི་ཤེས་སླ་བ་མྱུར་བའི་སྐྱེན་ནི་མགྱོགས་པ། །དབུལ་ཕོངས་བཀྲེན་པ་ནི་མི་དབུལ་པོ་ནད་ཀྱི་སྐྲན་ནི་སྐྲན་སྒོང་བ། །སྐེམ་བྱེད་ནི་གདོན་གྱི་བྱེ་བྲག་རིད་སྐེམ་ནི་ཀེང་རུས་བཏུང་བའི་སྐྱེམས་ནི་འཐུང་བའི་ཞེ་ས། །དོ་ཀེར་ནི་ཐོར་ཚུགས་སྐྱེར་ཁ་ནི་ཁ་དོག་སེར་སྐྱ་སྐྱེར་པའི་ཤིང་ནི་སྐྱེར་པའི་རྩང་། །ལམ་གྱི་སྐྱེལ་མ་ནི་འཇིགས་སྐྱོབ་ཀྱི་སྐྱེལ་མ་དཀྱིལ་ཆེ་བ་ནི་ཁོངས་ཡངས་པ། །འདི་ཀོ་ནི་འདི་ནི་ཀོ་རེས་ནི་རེས་འགའ་ཀོ་ལོང་ཆེ་ནི་ཕྲག་དོག་ཆེ་བ། །ཀོ་བ་ནི་བ་གླང་གི་ཀོ་བ་ཀོ་གྲུ་ནི་ཀོ་བའི་གྲུ་རྐོ་མཁན་ནི་ས་དང་སྤར་སོགས་རྐོ་མཁན་བསྐོ་ནི་ལས་ལ་བསྐོ་བ། །ལྐོག་གྱུར་ནི་རི་རྭ་བའི་ཕག་ལྐོག་མར་ནི་ཨོ་ལྐོག་ལྐོག་ཤལ་འཕྱང་ནི་བ་ལང་གི་ཨོལ་ཤལ། །ཀོག་གིར་ནི་ཀོག་གིར་ལངས་པ་བཀོག་ནི་ཡར་འབལ་བ་ཕྱི་སྐོགས་ནི་ཤིང་འབྲས་ཀྱི་པགས་ཀོ་དང་། །ཀྲོག་ཀྲོག་ནི་བརྡ་བྱས་པའི་སྒྲ་ཞོ་དཀྲོགས་ནི་འོ་མ་དང་ཇ་སོགས་བསྲུབས་པ་ཌཱ་རུ་སྐྲོག་ནི་ཅང་ཏེའུ་བརྡུང་བ། །སྲབ་སྐྱོགས་ནི་རཏའི་སྲབ་ལག་པས་སྐྱོགས་ནས་བཙུགས་ནི་སྐྱོགས་ཏེ་འཛུགས་པ། །ལུས་ཀྲོང་ནི་ལུས་དང་རྣ་བ་སོགས་ཀྲོང་ཀྲོང་དཀྲོངས་བསྐྱེད་ནི་ལྷ་སྐད་ཅིག་དཀྲོངས་བསྐྱེད་བསད་པའི་བཀྲོངས་ནི་བསད་པའི་ཞེ་ས། །ཀོང་ཡུལ་ནི་ཀོང་པའི་ཡུལ་ཀོང་བུ་ནི་མར་མེའི་ཀོང་བུ་རྐོང་ནད་ནི་གཡན་པའི་ནད། །སྤ་བཀོང་ནི་སྐྲག་ཏུ་བཅུག་པ་རེ་སྐོང་ནི་བསམ་པའི་རེ་བ་སྐོང་བ་ཁ་སྐོང་ནི་ཁ་སྣོན་བྱེད་པ་སྐོངས་ནི་ཁ་སྐོང་བའི་སྐུལ་ཚིག །ཐོ་སོགས་བཀོད་ནི་ཡིག་ཐོ་བཀོད་པ་དང་བདེ་བར་བཀོད་ནི་ཕ་མ་སོགས་བདེ་བར་བཀོད་པ། །འགུལ་བསྐྱོད་ནི་ལུས་གཡོ་བ་ཆིབས་བསྐྱོད་ནི་བྱོན་པའི་ཞེ་ས་མི་བསྐྱོད་པ་ནི་རྒྱལ་བ་མི་བསྐྱོད་པ། །ཤིན་ཏུ་དཀོན་ནི་གསེར་ལྟར་དཀོན་པའི་དོན་ཁོན་དུ་བཀོན་ནི་དགྲར་བཟུང་བ། །གོས་བསྐྱོན་ནི་གོས་གྱོན་པའི་ཞེ་ས་བྱ་སྐོན་ནི་བྱའི་རྙི་བཙུགས་པ་རྐོན་པ་འཛུགས་ནི་རི་དྭགས་ཀྱི་རྒྱ་བཙུགས་པ། །རྟར་བསྐྱོན་ནི་རྟར་ཞོན་པའི་ཞེ་ས་ཉེས་སྐྱོན་ནི་ཉེས་པའི་སྐྱོན་བཀའ་བཀྱོན་གནང་ནི་དགོངས་པ་ཁྲེལ་བ། །ཀླད་ཀོར་ནི་ཡི་གེའི་ཀླད་ཀོར་དཀོར་ཟས་ནི་ཤི་ཟས་དད་ཟས་དཀོར་མཛོད་ནི་བང་མཛོད་དང་། །ཆོས་ཀྱི་སྐོར་ནི་ཆོས་དང་འཇིག་རྟེན་གྱི་སྐོར་སྐོར་བ་ནི་མཆོད་རྟེན་སོགས་སྐོར་བ་བསྐོར་ནི་བསྐོར་ཟིན་པ། །གཡོག་བཀོལ་ནི་བྲན་གཡོག་བཀོལ་བ་ཇ་སྐོལ་ནི་ཐབ་ཏུ་ཇ་སོགས་སྐོལ་བ་ཐག་རིང་སྐྱོལ་ནི་རིང་དུ་བསྐྱལ་བའི་སྐུལ་ཚིག །འཐབ་ཀྲོལ་ཕུང་ཀྲོལ་ནི་གཉིས་ཀ་འཐབ་འཛིན་བྱེད་པའི་མིང་བཅིངས་པ་བཀྲོལ་ནི་མདུད་པ་བཀྲོལ་བ། །དགོངས་བཀྲོལ་ནི་རྒྱལ་བའི་དགོངས་པ་བཀྲལ་བ་འབུད་དཀྲོལ་ནི་དུང་དང་རོལ་མོའི་འབུད་དཀྲོལ་རོལ་མོ་དཀྲོལ་ནི་རོལ་མོ་བརྡུང་བ། །དཀོས་ཐག་ནི་ཉམ་ཐག་པ་དགེ་སྐོས་ནི་སྐུ་དྲུང་རྒྱལ་སར་བསྐོས་ནི་རྒྱལ་པོ་མངའ་གསོལ་བ། །སྤར་སོགས་བརྐོས་ནི་ས་དང་སྤར་སོགས་བརྐོས་ཟིན་པ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཀ་ཡི་རིམ་པ་མདོ་ཙམ་མོ། །

༼ཁ༽ ཁྭ་ཏ་ནི་བྱ་ཨོ་ལ་ཁ་ཐོར་ནི་ཁ་གཏོར་སོང་བ་ཁ་བ་ཅན་ནི་བོད་ཁ་བ་ཅན། །ཁ་ན་མ་ཐོ་ནི་མི་དགེ་བ་ཁ་དན་ཆོད་ནི་དམ་དན་ཆོད་པ། །བྱ་ཁྲ་ནི་བྱ་ཧོར་པའང་ཟེར་ཁྲ་བོ་ནི་ཁ་དོག་ཁྲ་བོ་འཁྲ་སར་ནི་འགྲོ་སར་ཁྲག་ནི་ལུས་ཀྱི་ཁྲག །ཁག་མེད་ནི་འགན་ཁག་མེད་པ་ཁང་བཟང་ནི་ཁྱིམ་གྱི་ཞེ་ས་སེམས་པ་འཁང་ནི་རེ་བ་མ་རྫོགས་པར་བློ་འཁང་པ། །ཁྱད་ཆོས་ནི་གཞན་ལ་མེད་པའི་ཁྱད་ཆོས་ཁྱད་འཕགས་ནི་གཞན་ལས་ཁྱད་དུ་འཕགས་པ་རྩོམ་ལ་ཁད་ནི་བྱ་བ་རྩོམ་རན་པ། །ཡུལ་ཁན་ནི་ཡུལ་ཁན་རིས་རྣམ་གསུམ་གྱི་མིང་མཁན་པོ་ནི་འདུལ་བ་འཛིན་པའི་མཁན་པོ་ཤིང་མཁན་པ་ནི་མཁན་དཀར་མཁན་སེར་ལ་སོགས་པ། །ཁབ་ཏུ་ནི་རྒྱལ་པོའི་ཁབ་ཏུ་བྲོ་འཁྲབ་ནི་ཞབས་བྲོ་བྱེད་པ་གོ་ཁྲབ་གོན་ནི་ལུས་ལ་ཁྲབ་རྨོག་སོགས་གྱོན་པ། །ཁམ་བུ་ནི་ཤིང་འབྲས་ཁམ་བུ་ཁམ་པ་ནི་ཁ་དོག་དམར་སྐྱ་འཁམས་ཤིང་ནི་དྲན་མེད་དུ་བརྒྱལ་བ་ཁམས་ནི་ས་ཁམས་ཆུ་ཁམས་ལ་སོགས་པ། །ཁྲམ་པས་ནི་གཡོ་ཁྲམ་བྱེད་མཁན་ཁྲམ་ཁ་ནི་གཤིན་རྗེའི་ཁྲམ་ཁ་ཆུ་ཁྲམས་ཁྲེམས་ནི་ཆུ་སྤང་ལ་ཁྲེམས་པ། །ནམ་མཁའ་ནི་དགུང་སྔོན་མཁར་རྔ་ནི་རྒྱ་རྔ་ཟེར་བ་སྡོད་པའི་མཁར་ནི་ཁྱིམ་གྱི་མིང་། །ཁ་ཡི་མ་མཁལ་ནི་ཁ་འོག་མ་མཁལ་མཁལ་མ་ནི་ནང་ཁྲོལ་གྱི་བྱེ་བྲག །དོན་མེད་ངག་འཁྱལ་ནི་དོན་མེད་ཀྱི་གཏམ་སྐུད་པ་འཁལ་ནི་སྲད་བུ་བཀལ་བ། །མཁས་པའི་བགྱི་བ་ནི་འཆད་རྩོད་རྩོམ་གསུམ་ཁས་ལེན་པ་ནི་ཁས་བླངས་པ། །ཁྲི་ནི་བཞུགས་ཁྲི་དང་ཁྲིའུ་ནི་རྐང་ཁྲི་ཁྱི་ནི་གྲོང་གི་གཅན་གཟན་ཁྱིའུ་ནི་དེའི་ཕྲུག་གུ། །འཁྲིག་སྤྱོད་ནི་འདོད་པ་སྤྱོད་པ་མཁྲིག་མ་ནི་ལག་པའི་མཁྲིག་མ་བསྡམ་པའི་འཁྱིག་ནི་དམ་པོར་བསྡམས་པ། །ཁྲག་ཁྲིག་ནི་གྲངས་གྱི་མིང་སྤྲིན་འཁྲིགས་ནི་ཆུ་འཛིན་འཁྲིགས་པ་དབུ་ཁར་འཁྲིགས་ནི་དབུ་ཁར་འདྲིལ་བ། །ཟབ་ཁྲིད་ནི་ཟབ་ཆོས་ཁྲིད་པ་སྣ་ཁྲིད་ནི་ལམ་གྱི་སྣ་ཁྲིད་པ་ལམ་དུ་འཁྲིད་ནི་ལམ་དུ་འཁྲིད་པ་པོ། །ཁྲིམས་ནི་ཡུལ་ཁྲིམས་དང་ཚུལ་ཁྲིམས་ནི་རྒྱལ་བས་ཚུལ་བཞིན་དུ་བཅས་པའི་ཁྲིམས་བྲེད་ཁྲིམས་ནི་ཁྲིམས་དྲག་པོ། །ཁྱིམ་དུ་ནི་མཁར་དུ་འོད་འཁྱིམས་ནི་ཉི་ཟླའི་འོད་འཁྱིམས་འཁྱིད་གང་ནི་འགྱིད་གང་འཁྱིལ་ནི་འོད་འཁྱིལ་བ། །གཡས་འཁྱིལ་ནི་དུང་དཀར་གཡས་འཁྱིལ་ཆུ་འཁྱིལ་ནི་ཆུ་རྫིང་འཁྱིལ་བ་གདུགས་འཁྱིར་བ་ནི་གདུགས་འགྱིར་བ། །རང་འདོད་འཁྲིས་ནི་ཟ་འདོད་འཐུང་འདོད་དང་བུ་ལོན་འཁྲིས་ནི་བུ་ལོན་ཆགས་པ། །ཆུ་འཁྲིས་ནི་རྟ་གདོང་གི་མེ་མཁྲིས་ནད་ནི་ནད་ཀྱི་མིང་འཁྲིལ་ཤིང་ནི་རུ་ཤིང་ལྟ་བུ་འཁྲིལ་ནི་གཅིག་ཏུ་འཁྱིལ་བ། །ཁུ་བོ་ནི་ཨ་ཁུ་ཟེར་བ་ལ་འཁུ་ནི་འཕྱ་བ་ཁུ་བ་འབྱིན་ནི་ཐིག་ལེ་དབྱུང་བ། །ཁྱུ་མཆོག་ནི་མ་ཧེ་སེངྒེའི་འོ་མ་འཐུང་བ་འཁྱུ་སར་ནི་རྒྱུག་སར་འཁྱུས་པ་ནི་བྲོས་པ། །གོས་འཁྲུ་ནི་གོས་བཀྲུ་བ་འཁྲུག་ལོང་ནི་འཐབ་འཁྲུག་གོང་འོག་འཁྲུགས་ནི་གོང་འོག་དཀྲུགས་པ། །ཁུངས་སྨོས་ནི་འབྱུང་ཁུངས་བཤད་པ་སྐུ་འཁྲུངས་ནི་སྐྱེ་བའི་ཞེ་ས་ཁྲུང་ཁྲུང་ནི་བྱའི་བྱེ་བྲག །པུས་འཁྱུད་ནི་སྒོམ་ཐག་པང་འཁྱུད་ནི་ཡབ་ཀྱི་པང་དུ་འཁྱུད་པ་མགུལ་ནས་འཁྱུད་ནི་ཡབ་ཀྱི་འགུལ་ནས་འཁྱུད་པ། །དཔེ་འཁྱུད་ནི་དཔེ་ཆ་གསང་བ་འཁྱུད་སྤྱད་ནི་མན་ངག་གསང་བ་མུ་ཁྱུད་ནི་ལྕགས་རི་དང་། །ཞལ་རྒྱུན་ཁྱུན་ནི་ཞལ་ཁྱུན་ངག་ཁྱུན་དང་ན་བའི་འཁྱུན་ནི་ན་ཟུག་གིས་འཁུན་པ། །བརླན་ཁུམ་ནི་རླན་གཤེར་སྐམ་པ་རྐང་འཁུམས་ནི་ཁོང་ཞ་ཟེར་བ་དཔའ་འཁུམས་ནི་དཔའ་ཞུམ་པ། །ཁུར་པོ་ནི་རྒྱབ་ཁུར་འཁུར་བ་ནི་རྒྱབ་ཏུ་འཁུར་བ་མཁུར་འཛུམ་དམར་ནི་དགའ་བའི་འཛུམ་མདངས། །ཁྲོན་པར་ནི་ཆུའི་ཁྲོན་པའམ་ལུ་མ་གོས་འཁྲུད་ནི་གོས་འཁྲུད་པ་པོ་ཁྲུས་བྱེད་པ་ནི་ལུས་ལ་ཁྲུས་བྱེད་པ། །ཁྲུན་རིང་གོས་ནི་སྣམ་བུ་ལྟ་བུ་དཀྱུས་རིང་བ་དང་འཁྲུན་ཐག་ཆོད་ནི་ཞུན་ཐག་ཆོད་པ། །ཁུས་འདེབས་ནི་ཀུ་ཅོ་འདོན་པ་གཡོག་འཁུལ་ནི་གཡོག་ཏུ་བཀོལ་བ་ཁུལ་དུ་གནས་ནི་བདེ་ཁུལ་དུ་གནས་པ། །ཚོང་གི་ཁེ་ནི་ཁེ་ཐོབ་པ་དང་འབྲུ་ཡི་ཁྲེ་ནི་མོན་རྒྱགས་ཀྱི་ནང་ཚན་ཁྲེ། །སྲ་མཁྲེགས་ནི་རྡོ་ལྟ་བུ་ཁྲེགས་གཅོད་ནི་རྫོགས་ཆེན་གྱི་མན་ངག་འདོད་པ་ཁེགས་ནི་བཀག་པའི་སྐུལ་ཚིག །སྣོད་སོགས་ཁེངས་ནི་ལྟེམ་མེར་གང་བ་ཁེངས་པ་དྲེགས་ནི་ང་རྒྱལ་ལངས་པ། །འཁྲེན་དང་འཁྲེས་པ་ནི་གཉིས་ཀ་ཆགས་ཞེན་ངོ་ཚའི་ཁྲེལ་ནི་ཁྲེལ་ཡོད་ངོ་ཚ་ཤེས་པ། །ཁོ་བོར་ནི་རང་ལ་ཉེར་མཁོ་ནི་ཉེ་བར་མཁོ་བ་སྔ་མཁོ་ནི་སྔར་བཞིན། །ཁྱོ་ཕོ་ནི་སྐྱེས་པ་སྐྱེས་བུའི་ཁྱོགས་ཀྱིས་བཏེག་ནི་ཕྲག་པས་བཏེག་པ། །ཤ་ཁོག་ནི་ཤ་གཟུགས་རིལ་པོ་རྒས་འཁོགས་ནི་རྒས་ཤིང་འཁོགས་པ་བཅག་པའི་འཁོགས་ནི་ཤིང་སོགས་བཅག་པ། །ཁོང་ནས་ནི་ཞེ་ནས་སམ་ནང་ནས་ཁོང་ཁྲོ་ནི་ཚིག་པ་ཟ་བ་ཁོངས་སུ་གཏོགས་ནི་ཕྱོགས་སུ་གཏོགས་པ། །ཁྱོད་རང་ནི་ཕ་རོལ་པོ་འཁོལ་ཕབ་ནི་ངལ་འཚོ་བ་གནས་སུ་འཁོད་ནི་རང་གནས་སུ་འབྱོར་བ། །ཁོན་འཛིན་ནི་དགྲར་འཛིན་པ་རྒྱ་ཁྱོན་ནི་ས་ཡི་རྒྱ་ཁྱོན་ཁྱོན་སྡོམ་ནི་ཡོངས་སྡོམ། །རུལ་ཁོབ་ནི་ཤིང་སོགས་རུལ་བ་མཐའ་འཁོབ་ནི་ཡུལ་མཐའ་འཁོབ་ཁྱབ་པའི་འཁོབས་ནི་ཁྱབ་ཆེ་བ། །ཁོ་ར་ཁོར་ཡུག་ནི་ལྕགས་རི་འཁོར་ལོ་ནི་རྩིབས་བརྒྱད་རྩིབས་སྟོང་ལ་སོགས་པ་འཁོར་ནི་བསྐོར་བའམ་མགོ་འཁོར་བ། །མཐར་འཁྱོལ་ནི་བྱ་བ་མཐར་ཕྱིན་པ་བྲན་ཁོལ་ནི་བྲན་གཡོག་སེམས་པ་འཁོལ་ནི་བོར་བརླག་འབྱུང་ནས་བློ་འཁོལ་བ། །ཁྲོལ་ཚགས་ནི་དགེ་སློང་གི་ཆུ་ཚགས་སིལ་ཁྲོལ་ནི་འཁར་གསིལ་རོལ་མོ་འཁྲོལ་ནི་རོལ་མོ་དཀྲོལ་བ། །འཁོས་ཆུང་ནི་སྙོམས་ཆུང་བ་ཁྲོས་པ་ནི་ཁྲོ་བོར་ཁྲོས་པ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཁ་ཡི་རིམ་པ་མདོ་ཙམ་མོ། །

༼ག༽ ག་བུར་ནི་བཟང་འབྲུ་གྭ་པ་ནི་གདོང་དཀར་པོ་ལ་གྭ་པོ་ག་ཤ་ཕྲེང་ནི་མི་མགོའི་དོ་ཤལ། །གྭ་དེར་ནི་ཤ་བའི་ཁྲག་རྭ་རྒྭ་ལོ་ནི་དཔལ་རྒྭ་ལོའི་མཚན་རྒ་ཤི་ནི་རྟེན་འབྲེལ་བཅུ་གཉིས་ཀྱི་ནི་ཚན་སྒ་ནི་རྟའི་སྒ། །རྒྱ་གར་ནི་རྒྱ་དཀར་ནག་གི་ཟླས་ཕྱེ་བའི་རྒྱ་གར་རྒྱ་བོ་ནི་ཁའི་སྨ་ར་བརྒྱ་ཕྲག་ནི་གྲངས་ཀྱི་མིང་། །སྡང་བའི་དགྲ་ནི་ཕ་རོལ་པོའི་དགར་སྙན་པའི་སྒྲ་ནི་རྣ་བར་སྙན་པའི་སྒྲ། །སྙན་གྲགས་ནི་གཏམ་སྙན་གྲགས་ཕྱོགས་སུ་བསྒྲགས་ནི་ཕྱོགས་དང་ཕྱོགས་སུ་བསྒྲགས་པ་གྲག་ནི་ལོ་གྲག་ཟེར་གསུམ་མ་རངས་པའི་ཚིག །དགག་བྱ་ནི་སྐྱོན་གྱི་རྣམ་པ་ཁ་འགགས་ནི་ཁ་རང་བཞིན་གྱིས་འགགས་པ་མནའ་བསྒགས་པ་ནི་མནའ་བསྐྱལ་བ། །ང་རྒྱལ་རྒྱགས་པ་ནི་ཁེངས་པ་དྲེགས་པ་ལམ་རྒྱགས་ནི་ལྟོ་རྒྱགས་རྒྱག་ནི་རྒྱབ་པ། །དགང་བྱ་ནི་སྣོད་ལྟ་བུ་དགང་གཟར་ནི་དགང་གཟར་བླུགས་གཟར་རིན་འགང་ཅན་ནི་རིན་ཐང་ཆེ་བ། །ལྒང་པ་ནི་ནང་ཁྲོལ་གྱི་ལྒང་ཕུ་ས་སྒང་ནི་སྒང་ཏོག་ཟེར་བ་བྱ་བའི་སྒང་ནི་ལས་བྱ་བའི་བསྒང་། །རྒྱངས་ཤིང་ནི་གྲུ་དང་ལྷམ་གྱི་རྒྱངས་ཤིང་རྒྱང་འཕེན་ནི་མུ་སྟེགས་རྒྱང་འཕེན་པ་ཐག་རིང་རྒྱང་ནི་ཐག་རིང་བ། །ཡུན་རིང་འགྱངས་ནི་ཡུན་རིང་འགོར་བ་གད་བརྒྱངས་སྒྲོག་ནི་ཁྲོ་བོའི་ངར་སྐད་འདོན་པ། །གྱད་མི་ནི་མི་གྱད་རྩ་ཟེར་བ་གད་མོ་བགད་པ་ནི་ཞལ་མོ་ཤོར་བ། །རྒན་པོར་ནི་མི་རྒན་པོར་འགན་བསྐྱལ་ནི་འགན་ཁུར་བསྐྱལ་བ་རྒྱན་གྱིས་བརྒྱན་ནི་ལུས་ལ་རྒྱན་གྱིས་བརྒྱན་པ། །རྒྱབ་ཏུ་གོས་དགབ་ནི་གོས་སོགས་བཀབ་པ་ཁ་འགབས་ནི་ཁ་བཀབ་པ་གབ་ནི་ཡིབ་པ། །སྒམ་པོར་ནི་ཐུགས་ཟབ་པ་ཚོད་བགམས་ནི་ཚོད་ལྟ་བ་རྩམ་པ་འགམས་ནི་ཁ་ལ་འགམས་པ། །འགའ་ཞིག་ནི་མི་ལ་ལ་རེས་འགའ་ནི་རེས་ཚེ་སེམས་པ་དགའ་ནི་ཡིད་དགའ་བ། །སྐབས་འགར་ནི་སྐབས་ལ་ལར་མགར་རས་ནི་ལྕགས་མགར་བུ་རམ་བསྒར་ནི་བུ་རམ་ཐབ་ཏུ་སྐོལ་བ། །ཆོས་སྒར་ནི་ཆོས་གྲྭར་དམག་སྒར་ནི་དམག་ཁང་ལོགས་སུ་དགར་ནི་ལོགས་སུ་བཀར་བ། །རྒྱལ་བའི་ནི་བདུད་བཞིའི་གཡུལ་ལས་རྒྱལ་བ་བརྒལ་ལན་ནི་རྩོད་པའི་ལན་ཆུ་ལས་བརྒལ་ནི་ཆུ་ལས་བསྒྲལ་བ། །འོ་བརྒྱལ་བ་ནི་སྐུ་མཉེལ་བ་དྲན་མེད་བརྒྱལ་ནི་བརྒྱལ་ཞིང་འབོག་པ། །སྒལ་པར་ནི་ལུས་ཀྱི་སྒལ་པར་མགལ་དུམ་ནི་ཤིང་གི་མགལ་དུམ་མགལ་མེ་ནི་མགལ་དུམ་ལ་ཡོད་པའི་མེ་དགལ་ནི་ཁལ་སོགས་བཀལ་བའི་བྱ་བ། །འགལ་ཟླ་ནི་མི་མཐུན་པའི་འགལ་ཟླ་འགལ་འཁྲུལ་ནི་ནོར་འཁྲུལ་དུམ་བུར་དགས་ནི་ཤིང་བཀས་པའི་བྱ་བ། །ཞེ་འགྲས་ནི་ནང་ནས་ངམ་འགྲས་པ་མིག་བགྲད་ནི་མིག་གྱེན་དུ་བགྲད་པ་ཞབས་བགྲད་ནི་ཞབས་ས་ལ་བགྲད་པ། །གྲལ་འགྲིག་ནི་དམག་མི་སོགས་གྲལ་འགྲིག་པ་སྒྲིགས་གཅུན་ནི་སྒྲིགས་ལམ་ཆུན་བཏོན་པ་ཕྱོགས་གཅིག་བསྒྲིགས་ནི་དངོས་པོ་ཕྱོགས་གཅིག་ཏུ་བསྒྲིགས་པ། །ལུས་ཀྱི་འགྱིང་བག་ནི་ལུས་ཀྱི་འགྱིང་ཉམས་སེངྒེ་སྒྱིང་ནི་སེངྒེ་འགྱིང་སྟབས། །བགྱི་འོས་ནི་བྱ་རུང་བའི་ལས་བགྱིད་ནི་བྱ་བ་བྱེད་པ་སྒྱིད་ལུག་པ་ནི་སྒྱིད་པ་སྒྲ་སྐྱུར་བ། །སྒྲིན་པོའི་ནི་མི་སྒྲིན་པོའམ་གྲུང་པོ་མགྲིན་པར་ནི་སྐེ་ཡི་ཞེ་ས་བསྒྲིན་མི་ཕོད་ནི་འགྲན་མི་ཕོད་པ། །གྲིབ་མ་ནི་ལུས་དང་ཤིང་སོགས་ཀྱི་གྲིབ་མ་གྲིབ་གནོན་ནི་གདོན་གྱི་བྱེ་བྲག་བཙོག་གྲིབ་ནི་མི་གཙང་བའི་གྲིབ་དང་འཕེལ་འགྲིབ་ནི་དར་རྒུད་འོད་འགྲིབས་ནི་ཉི་ཟླའི་འོད་སོགས་འགྲིབས་པ་ལས་སྒྲིབ་ནི་ལས་ཀྱི་སྡིག་སྒྲིབ་བསྒྲིབས་ནི་བསྒྲིབས་ཟིན་པ། །དབེན་པར་འགྲིམས་ནི་རི་ཁྲོད་འགྲིམས་པ་བློ་སྒྲིམ་ནི་རིག་པ་སྒྲིམ་པ་བསྒྲིམས་ནི་བསྒྲིམས་ཟིན་པ་བབ་ཏུ་འགྲིལ་ནི་འོག་ཏུ་འགྲིལ་བ་ཐང་ཀ་སྒྲིལ་ནི་གྱེན་དུ་འགྲིལ་བ། །ཡུལ་གྲུ་ནི་ཡུལ་གྲོང་གྲུ་བཞི་ནི་དབྱིབས་གྲུ་བཞི་གྲུ་འཛིན་རི་ནི་རི་བོ་པོ་ཏ་ལ། །ནང་ཁྲོལ་རྒྱུ་མ་ནི་ནང་ཁྲོལ་གྱི་བྱེ་བྲག་སྐྱེད་བྱེད་རྒྱུ་ནི་རྒྱུ་ས་བོན་ལྟ་བུ། །རྒྱུ་ནོར་ནི་རྒྱུ་ནོར་ལོངས་སྤྱོད་གཡོ་སྒྱུ་ནི་མགོ་བསྐོར་མཁན་སྒྱུ་མ་མཁན་ནི་སྒྱུ་མ་འཕྲུལ་མཁན། །མཁོ་རྒུ་ནི་མཁོ་རྒུའི་ཡོ་བྱད་ཡིད་མགུ་ནི་སེམས་མགུ་བ་སྒུ་སྟེགས་ནི་ཕུག་གི་སྟེགས་བུ་དགུ་ནི་གྲངས་ཀྱི་དགུ། །སྐྱེ་དགུ་ནི་སྐྱེ་བོ་ཡོད་ཚད་འདོད་དགུ་ནི་ཡིད་ལ་འདོད་ཚད་འཕུར་དགུ་ནི་གནམ་ལ་འཕུར་ཚད་འཛུལ་དགུ་ནི་ས་ལ་འཛུལ་ཚད་ཡོད་དགུ་ནི་ཡོད་ཚད། །ཚེ་འགུགས་ནི་ཚེ་བཀུག་བ་གཡང་འགུགས་ནི་གཡང་བཀུག་པ་ནོར་འགུགས་ནི་ནོར་བཀུག་པ་ལམ་དུ་སྒུག་ནི་གྲོགས་དང་རྟ་ནོར་སོགས་སྒུག་པ། །སྒྱུག་མོ་ནི་ཆུང་མའི་མ་བང་སྒྱུགས་ནི་མྱུར་དུ་སྒྱུག་པ་བརྒྱུགས་ཤིང་ལེན་ནི་ཐང་ཀའི་བརྒྱུགས་ཤིང་སོགས་ལེན་པ། །རྒྱགས་སོགས་རྒྱུགས་ནི་ལྟོ་རྒྱགས་རྒྱུགས་པ་དཔེ་རྒྱུགས་ཕུལ་ནི་དཔེ་ཆ་རྒྱུགས་ཕུལ་བ། །གུང་ཚིགས་ནི་གདུགས་ཚོད་ཉིན་དགུང་ནི་ཉི་མའི་གུང་དགུང་སྔོན་ནི་ནམ་མཁའ་དགུང་ནི་ལོའི་ཞེ་ས། །གྲུང་པོའི་ནི་མི་རིག་པ་གྲུང་པོ་སྒྲུང་བཤད་ནི་སྔོན་རབས་ཀྱི་གསུང་རྙོག་མ་བགྲུངས་ནི་ཆུའི་རྙོག་མ་བསལ་བ། །མོས་གུས་ནི་དད་དང་མོས་གུས་དར་རྒུད་ནི་འཕེལ་འགྲིབ་གུད་དུ་ཡོད་ནི་ལོགས་སུ་ཡོད་པ། །རིགས་བརྒྱུད་ནི་ཕ་མའི་རིགས་བརྒྱུད་བླ་བརྒྱུད་ནི་བླ་མའི་བརྒྱུད་པ་ལོ་རྒྱུས་བསྙད་ནི་ལོ་རྒྱུས་བཤད་པ། །རྒྱུད་མངས་ནི་སྒྲ་བརྙན་སེམས་རྒྱུད་ནི་རང་གཤིས་གཏམ་རྒྱུད་ནི་སྔ་རབས་ཀྱི་གཏམ་ཕྲེང་རྒྱུད་ནི་ཕྲེང་བ་བསྟར་ལ་རྒྱུད་པ། །དགུན་ཀ་ནི་དུས་བཞིའི་ཡ་གྱལ་རྒུན་འབྲུམས་ནི་ཤིང་འབྲས་རྒྱུན་དུ་ཟ་ནི་གཏན་དུ་ཟ་བ་འགྲུན་བུར་ནི་འགྲུན་བུ་དཀར་པོ་སུས་ཀྱང་བསྒྲུན་དུ་མེད་ནི་འགས་ཀྱང་འགྲན་དུ་མེད་པ། །གྲུབ་ཐོབ་ནི་མཆོག་གི་དངོས་གྲུབ་ཐོབ་པ་གྲུབ་མཐའ་ནི་ཕྱི་ནང་གི་གྲུབ་མཐའ་དངོས་གྲུབ་ནི་མཆོག་དང་ཐུན་མོང་གི་དངོས་གྲུབ་གྲུབ་ནི་གྲུབ་ཟིན་པ། །ལྷ་སྒྲུབ་ནི་ལྷག་པའི་ལྷ་སྒྲུབ་པ་ཀླུ་སྒྲུབ་ནི་མགོན་པོ་ཀླུ་སྒྲུབ་བླ་སྒྲུབ་ནི་བླ་མ་སྒྲུབ་པ་ཚེ་སྒྲུབ་ནི་ཚེ་ལྷ་སྒྲུབ་པ་སྲིད་སྒྲུབ་ནི་སྐྱ་སེང་གི་བུ་རྒན་པ། །བསྒྲུབ་བྱ་ནི་ལྷ་དང་ནོར་ལ་སོགས་པ་སྒྲུབ་བྱེད་ནི་གང་ཟག་བསམ་པ་འགྲུབ་ནི་བསམ་དོན་འགྲུབ་པ། །གྲུམ་ནད་ནི་ནད་ཀྱི་བྱེ་བྲག་ཆག་གྲུམ་ནི་ཆག་གྲུམ་ཤོར་བ་དཀྲུམ་པའི་དགྲུམ་ནི་ཞལ་དཀར་སོགས་དཀྲུམ་པ། །གུར་དུ་ནི་དབུབས་པའི་གུར་དུ་སྒུར་པོ་ནི་ལུས་སྒུར་པོ་མགུར་མ་ལེན་ནི་མགུར་དབྱངས་ལེན་པ། །སེམས་ཀྱི་འགྱུ་བ་ནི་རྣམ་རྟོག་གི་གཡོ་བ་འགྱུར་བ་ནི་སྔར་ལས་གཞན་དུ་འགྱུར་བ། །གཞན་གྱིས་མི་བསྒུལ་ནི་གཡོ་མི་ནུས་པ་མགུལ་པ་འགུལ་ནི་མགྲིན་པ་གཡོ་བ། །ལམ་འགྲུལ་ནི་ལམ་གྱི་འགྲུལ་པ་བརྩོན་འགྲུས་ནི་བརཏན་པ་བསྐྱེད་པ་བགྲུས་པའི་འབྲས་ནི་ཆུམ་ཟེར་བ། །དགེ་སློང་ནི་དགེ་བའི་ཀུན་སློང་དང་ལྡན་པ་དགེ་བ་ནི་བསོད་ནམས་དགེ་བ་གེགས་བྱེད་པའི་ནི་བར་ཆད་བྱེད་པ། །བགེགས་ནི་དགྲ་དང་བགེགས་སྒེག་མ་ནི་བུད་མེད་འཇོ་སྒེག་ཅན་ནི་བུད་མེད་མཛེས་མ། །ལུས་འགྲེང་ནི་ཡར་ལངས་པ་ལག་སྒྲེང་ནི་ལག་པ་གྱེན་དུ་སྒྲེང་བ་རྒྱལ་མཚན་བསྒྲེང་ནི་རྒྱལ་མཚན་བསླང་བ། །གཡུལ་འགྱེད་ནི་དམག་འགྱེད་པ་ཡོན་འགྱེད་ནི་ཡོན་ཕུལ་བ་ཐུགས་དགྱེས་པ་ནི་ཐུགས་མཉེས་པ། །གོས་མེད་སྒྲེན་མོ་ནི་ལུས་གཅེར་བུ་གཞན་ལ་འགྲན་ནི་འགྲན་ཟླ་བྱེད་པ། །གོས་སོགས་འགེབས་ནི་བཀབ་པའི་བྱེད་པ་པོ་ཕྱག་དགྱེབ་དྲངས་ནི་གྲོང་ཚིག་ཡིན་ཀྱང་འཐད། །བཀྲམ་པའི་འགྲེམས་ནི་ཆབ་ཤོག་སོགས་བཀྲམ་པ་མགོ་བོ་འགེམས་ནི་བགོ་དཀྲུམ་པ། །སྒེར་གྱི་ནི་ཟུར་གྱི་སྲང་ལ་སྒྱེར་བས་ལྡང་ནི་ཤ་དང་མར་སོགས་སྒྱེར་བ་ཐོགས་པའི་འགྱེལ་ནི་ས་ལ་འགྱེལ་བ་ཁང་པ་སྒྱེལ་ནི་ཁྱིམ་སྒྱེལ་བ། །བགྲེས་པོ་ནི་སྐུ་བགྲེས་པོ་བགྲེས་རལ་ནི་གོས་རྙིང་ཞིང་རལ་བ་རིགས་བསྒྲེས་ཤེས་ནི་གཅིག་གིས་མང་དུ་རིགས་བསྒྲེ་བ། །གོས་བགོ་ནི་ལུས་ལ་གོས་གྱོན་པ་མགོ་ལ་ནི་ལུས་ཀྱི་མགོ་བོར་འགོ་ནད་ནི་འབུར་བའི་ནད་འགོ་ནི་འབུར་བའམ་འགོ་བ། །སྒོ་འཕར་ནི་ཁང་པའི་སྒོ་སྒོ་གླེགས་ནི་སྒོ་འདབ་སྒོ་གཏན་ནི་སྒོའི་གཏན་པ། །ཆབ་སྒོ་ནི་སྒོའི་ཞེ་ས་བཀའ་བསྒོ་ནི་བགེགས་ལ་བཀའ་བསྒོ་བ་རི་དྭགས་དགོ་ནི་རི་དྭགས་ཀྱི་བྱེ་བྲག །ལམ་འགྲོ་ནི་ལམ་དུ་འགྲོ་བ་བགྲོ་གླེང་ནི་ཆོས་ཀྱི་འབེལ་གཏམ་སྒྲོ་འདོགས་ཆོད་ནི་ཡིན་མིན་ཐག་ཆོད་པ། །བྱ་སྒྲོ་ནི་བྱའི་གཤོག་སྒྲོ་རྟ་སྒྲོ་ནི་རྟ་ལ་འདོགས་རྒྱུའི་སྒྲོ་བ་སྒྲོ་བཏགས་མཁན་ནི་མེད་པ་ལ་ཡོད་པའི་སྒྲོ་བཏགས་པ། །ངམ་གྲོག་ནི་ཆུ་མེད་པའི་ས་ཆ་གྲོག་མོ་ནི་སྲོག་ཆགས་གྲོག་མོ་གྲོགས་དང་འགྲོགས་ནི་གྲོགས་དང་བསྡེབ་པ། །ལྕགས་སྒྲོག་ནི་ལྕགས་ཐག་སྒྲ་སྒྲོག་ནི་ཆོས་སོགས་ཀྱི་སྒྲ་སྒྲོག་པ་སྒྲོག་གུས་སྒྲོག་ནི་ལྷམ་སྒྲོག་སོགས་ཀྱིས་སྒྲོག་པ། །སྒོག་པ་ནི་སྒོག་སྐྱ་ལྟ་བུ་མནའ་སྒོག་ནི་མནའ་བསྐྱལ་བའི་བྱེད་པ་འགོག་བདེན་ནི་སངས་རྒྱས་ཀྱི་སྤངས་རྟོགས། །རྐང་མགྱོགས་ནི་འགྱོགས་པའི་བང་མྱུར་མགྱོགས་ནི་ཡིད་ལྟར་མགྱོགས་པ་སྒྱོགས་རྡོ་འཕང་ནི་འཕྲུལ་ཐབས་ཀྱིས་རྡོ་འཕང་བ། །དགོངས་དོན་ནི་སངས་རྒྱས་ཀྱི་དགོངས་དོན་མི་འགོང་ནི་མི་ཞུམ་པའམ་མི་འགལ་བ་ཟན་སྒོང་ནི་གཏོར་ཟན་སྒོང་བ་བསྒོངས་ནི་བསྒོངས་ཟིན་པ། །གྱོད་ནི་གྱོད་ཁ་ཕུང་ཁ་འགྱོད་པ་ནི་འགྱོད་པ་སྐྱེ་བ་བདེ་ལ་འགོད་ནི་བདེ་བར་བཀོད་པ། །བྱིང་རྒོད་ནི་སེམས་ནང་དུ་བྱིང་བ་དང་ཕྱིར་རྒོད་པ་བྱ་རྒོད་ནི་ཐང་དཀར་རྒོད་པོ་རྟ་རྒོད་མ་ནི་རྟིའུའི་མ། །དགོན་པ་ནི་རི་ཁྲོད་དགོན་པ་མགོན་པོ་ནི་ཡེ་ཤེས་མགོན་པོ་གོན་པ་གྱོན་ནི་གོས་གྱོན་པ། །མགྲོན་གཉེར་ནི་རྒྱལ་པོའི་མགྲོན་གཉེར་མགྲོན་ལ་ནི་བོས་པའི་མགྲོན་སྒྲོན་མེ་སྤར་ནི་མཆོད་མེ་ཕུལ་བ། །རྒྱོབ་གསོད་ནི་འཇིགས་སྐྲག་སྟོན་པ་རྒྱོབས་ཤིག་ནི་མཚོན་རྒྱབ་པའི་སྐུལ་ཚིག་སྒྲོབ་སྟོན་པ་ནི་མེད་ཀྱང་ཡོད་པའི་སྒྲོབ་སྟོན་པ། །གོམས་པ་བགོམས་ནི་རྐང་པས་བགོམས་པ་སྒོམ་བྱ་ནི་ལྷའམ་ཏིང་ངེ་འཛིན་བསྒོམས་ནི་བསྒོམས་ཟིན་པ། །ཡུན་རིང་འགོར་ནི་ཡུན་རིང་འགྱངས་པ་དབྱིབས་སྒོར་མོ་ནི་དབྱིན་སྒོར་ལྟ་བུ་གོལ་སར་ནི་ནོར་སའམ་འཛོལ་ས་འགོལ་ནི་ནོར་བའམ་འཛོལ་བ་དང་ཕྱི་རྒོལ་བ་ནི་ཕ་རོལ་པའི་དགྲ་དཀའ་གནད་དགྲོལ་ནི་གོ་དཀའ་བའི་དོན་འགྲེལ་བ་བྱང་གྲོལ་ནི་སངས་རྒྱས་ཀྱི་གོ་འཕང་སྒྲོལ་ནི་འཁོར་བ་ལས་གྲོལ་བ། །ཉིང་དགོས་ནི་མཐར་ཐུག་ཡང་དགོས་ནི་ཁྱད་པར་བག་ཆགས་བསྒོས་ནི་བག་ཆགས་བསྒོས་ཟིན་པ། །བཤད་སྒྲོས་ནི་བཤད་སྒྲོས་ལེགས་པ་མཆུ་སྒྲོས་ནི་མ་མཆུ་དམར་བ་འགྲོས་བཟང་ནི་རྟ་འགྲོས་བཟང་བ་ལ་སོགས། །འདྲ་མིན་རིམ་ཅན་བསྟན་པ་ལས། །ག་ཡི་རིམ་པ་མདོ་ཙམ་མོ། །

༼ང༽ ང་རྒྱལ་ཅན་ནི་དྲེགས་ཅན་ང་ཡིར་འཛིན་ནི་བདག་ཏུ་འཛིན་པ། །རྔ་ནི་བརྡུང་བྱའི་རྔ་རྔ་ཡབ་ནི་བསིལ་གཡབ་རྔ་མོ་ནི་དུད་འགྲོ་རྔ་མོ་ལྔ་ནི་གྲངས་ཀྱི་ལྔ། །རྩྭ་བརྔ་ནི་རྩྭ་སོགས་བརྔ་བ་སྔ་རབས་ནི་གནའ་རབས་ཞལ་སྔ་ནི་སྐུ་མདུན་སྤྱན་སྔ་ནི་དྲུང་དུ། །སྙན་དངགས་ནི་ཚིག་རྒྱན་མངའ་གཞུག་ནི་ཕྱག་གཡོག་ཕོ་ཉ་མངགས་ནི་བང་ཆེན་བཏང་བ། །བསྔགས་འོས་ནི་བསྟོད་འོས་མདོ་སྔགས་ནི་བཀའ་མདོ་རྒྱུད་ཐུགས་ལ་མངའ་ནི་ཐུགས་སུ་ཆུད་པ། །གླ་རྔན་ནི་ལས་ཀྱི་གླ་རྔན་དངན་འཐེན་ནི་བརྙ་བ་ཕྱིར་མི་སྤྲོད་པ་མངན་བགྲངས་ཅན་ནི་གཞན་ལ་འཕྱ་བ། །རྔམ་འཇིགས་ནི་འཇིགས་སུ་རུང་བ་མཐུག་རྔམས་ནི་སྟུག་པོ་ཞེན་ཆགས་བརྔམས་ནི་ཟས་ནོར་ལ་ཆགས་པ། །མངར་བའི་ནི་བུ་རམ་ལྟ་བུ་ཟིལ་དངར་ནི་སྦྲང་རྩི་ཚར་དུ་དངར་ནི་བཀོད་པའམ་གྲལ་སོགས་ལེགས་པ། །སྡུག་བསྔལ་བ་ནི་ལུས་སེམས་མི་བདེ་བ་བུད་མེད་མངལ་ནི་བུ་གནས་ས། །བཙས་མ་བརྔས་ནི་སྟོན་ཐོག་བརྔ་བ་མགོ་རྟེན་རྔས་ནི་ཉལ་བའི་རྔས། །དངུལ་བཟོ་ནི་སྤྲོས་བརྐོ་མཁན་སྔུན་དུ་ནི་མདུན་དུ་རྔུལ་ཆུ་ཟག་ནི་རྔུལ་ཐིག་འཛག་པ། །དབུགས་རྔུབས་ནི་ནང་དུ་རྔུབས་པ་ཟུག་རྔུས་ནི་ན་བའི་ཟུག་གཟེར་རྔུ་མ་ཞལ་ནི་མིག་སྐྱག །ངང་དུར་ནི་བྱའི་བྱེ་བྲག་གཉིད་ཀྱི་སྔུར་པ་ནི་གཉིད་ཧོར་སྟོན་པ། །མོན་སྲན་སྔེའུ་ནི་སྲན་མ་སྔོ་ཅུ་ཟེར་བ་རྔེའུ་ཆུང་ནི་རྔ་ཆུང་ངུ་། །སྔོ་བསངས་ནི་ནམ་མཁའ་ལྟ་བུ་རྔོ་བག་ནི་རྐོང་ནད་ཅན་གྲི་ཡི་དངོ་ནི་གྲི་ཡི་སོའམ་ཁ། །ཆུ་དངོ་ནི་ཆུ་ཡི་གཞུང་བསྔོ་བ་ནི་དགེ་རྩ་བསྔོ་བ་རྔ་མ་ཐོགས་ནི་ཕན་མ་ཐོགས་པའམ་ནུས་པ་མེད་པ། །རྔོག་སྟོན་ནི་བླ་མ་རྔོག་པའི་མཚན་སྐྱོ་སྔོགས་ནི་འཁྲུགས་ལོང་མཚང་སྔོག་ནི་སྐྱོན་མཚང་ནས་སྟོན་པ། །དྲེའུ་རྔོག་ནི་གྲུམ་རྩེ་གདན་ཟེའུ་རྔོག་ནི་རཏའི་ཟེའུ་རུས་ཀྱི་རྔོག་ནི་རྔོག་ལེགས་པའི་ཤེས་རབ་ཀྱི་རུས། །ཡོས་སོགས་རྔོད་མཁན་ནི་སླ་ང་འཛིན་མཁན་བུད་མེད་བརྔོད་ནི་བསླུ་བྲིད་མཁན། །སྔོན་དུས་ནི་སྔོན་གྱི་དུས་རྔོན་པ་ནི་ལིང་པའམ་ཁྱི་ར་བ་མངོན་ཤེས་ཅན་ནི་ལྐོག་གྱུར་མངོན་སུམ་དུ་ཤེས་པ། །མངོན་སྤྱོད་ནི་དྲག་པོའི་ལས་མངོན་སུམ་ནི་དབང་པོའི་མངོན་སུམ་ཆོས་མངོན་པ་ནི་དམ་ཆོས་མངོན་པ། །དངོམ་ཆེན་ནོར་ནི་ནོར་མནངས་ཆེ་བ་རྔོམ་བརྗིད་ཅན་ནི་གཟི་བརྗིད་ཅན། །དངོས་གཞིའི་ནི་བྱ་བའི་དངོས་གཞི་དངོས་བཤམས་ནི་དངོས་སུ་བཀྲམ་དངོས་ནི་ཀ་བ་བུམ་པ་ལྟ་བུ་དངོས་མེད་ནི་མོ་གཤམ་གྱི་བུ་རི་བོང་གི་རྭ་ལྟ་བུ། །རྔོས་ཁྱེར་ནི་མི་ཧམ་ཅན་དངོས་སུ་ནི་དངོས་སུ་ཡོད་པ་ཡོས་བརྔོས་པ་ནི་བརྔོས་ཟིན་པ། །དགེ་བསྔོས་ནི་དགེ་རྩ་བསྔོས་ཟིན་པ་རྣམ་བསྔོས་ནི་བམ་པའམ་རུལ་བ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ང་ཡི་རིམ་པ་མདོ་ཙམ་མོ། །

༼ཅ༽ ཀ་ཅ་ནི་ཟང་ཟིང་ཅང་རེ་ནི་ཆོས་ཉིད་ཅ་ཅོ་ཅན་ནི་སྐད་ཆེ་བ། །བདག་ཅག་ནི་རང་ཅག་ཞབས་བཅགས་ནི་ཞབས་ཀྱིས་བཅགས་པ་ཡིད་ལ་གཅགས་ནི་སེམས་ལ་བཞག་པ། །རྟ་ལྕག་ནི་སྐུལ་ལྕག་གནམ་ལྕགས་ནི་ཐོག་འབབ་པ་རྡོ་སོགས་བཅག་ནི་རྡོ་སོགས་གཅོག་པ། །ཅང་ཤེས་ནི་ཅི་ཡང་ཤེས་པ་ཅང་ནི་རོལ་མོའི་གཤང་ཅང་ཏེའུ་འཁྲོལ་ནི་ཌཱ་རུ་དཀྲོགས་པ། །ཅང་མེད་ནི་ཅི་ཡང་མེད་པ་རྒྱ་ཅང་ནི་སྐ་རགས་ཀྱི་བྱེ་བྲག་ལག་ཏུ་བཅངས་ནི་ལག་ཏུ་བཟུང་བ། །ལྕང་མ་ནི་ལྕང་མའི་ཤིང་སྐྲ་ལྕང་ནི་སྐྲའི་ལྕང་ལོང་ལྕང་ལོ་ཅན་ནི་བྱང་ཕྱོགས་ལྕང་ལོ་ཅན། །གཅེན་པོ་ནི་ཕུ་བོའམ་ཐུ་བོ་གཅན་གཟན་ནི་མཆེ་སྡེར་ཅན་ལྡན་པའི་ཅན་ནི་དེ་ལ་དེ་ཡོད་པ། །གཅམ་བུ་ནི་མདོངས་གསོལ་ལྕམ་དྲལ་ནི་མགོན་པོ་ལྕམ་དྲལ་ལྷ་ལྕམ་ནི་རྒྱལ་བཙུན། །ཅལ་ཅོལ་ནི་བབ་ཅོལ་བློས་བཅལ་ནི་བློས་གཞལ་བ་གཅལ་དུ་བཀྲམ་ནི་ཐང་ལ་བཀྲམ་པ། །ཅི་སླད་ཅི་ཕྱིར་ནི་གཉིས་ཀ་རྒྱུ་མཚན་དྲི་བའི་ཚིག་གཅིའུའི་སྨན་ནི་བཤང་ལམ་ནས་གཏོང་བའི་སྨན། །ཁ་ཅིག་ནི་ལ་ལ་ཅིག་ཅར་ནི་དུས་མཉམ་ཉག་གཅིག་རྟོགས་ནི་གནས་ལུགས་ཉ་གཅིག་རྟོགས་པ། །ཚིག་ཕྲད་ཅིང་ནི་ཡི་གེའི་ཚིག་ཕྲད་བཅིང་བྱ་ནི་དགྲ་བོ་བཅིངས་ནི་བཅིངས་ཟིན་པ། །རྟར་བཅིབས་པ་ནི་རྟར་ཆིབས་པ་དར་གྱིས་ལྕིབས་ནི་དར་གྱིས་ཤབ་པ། །ཚ་ལྕིབས་ནི་རྫ་ཤབ་ལག་ལྕིབས་ནི་ལག་ཤབ་ཞལ་ལྕིབས་ནི་ཁྲུས་རས་སྤྱན་ལྕིབས་ནི་སྤྱན་ཤེལ་སྒོ་ལྕིབས་ནི་སྒོ་རས། །ཅུ་གང་ནི་སྨན་གཅུ་གལ་ནི་གལ་ཆེ་བ་གྲངས་ཀྱི་བཅུ་ནི་བཅུ་ཚན། །ཁོན་གཅུགས་ནི་མི་མཐུན་པ་མཛའ་གཅུགས་ནི་མཐུན་པ་ནང་དུ་བཅུག་ནི་འཇུག་པ། །མཉེན་ལྕུག་ནི་འཇམ་ཞིང་མཉེན་པ་ལྕུག་ཕྲེན་ནི་ལྕང་མ་ལྕུག་ཕྲེན་གྲི་ལྕུག་མ་ནི་གྲི་ལེགས་ལྡན། །གཅུང་གིས་ནི་ནུ་བོའམ་ཐ་ཆུང་ལྕུང་ཀ་ནི་བྱ་སྐྱུང་ཀ་གཅུན་པ་ནི་འཆུན་སྟོན་པ། །ཅས་ཅུས་ནི་སྡོད་ས་མི་ཆགས་པ་ལག་གཅུས་ནི་ལག་པ་གཅུར་བ་གཅུད་ལ་བོར་ནི་བྱ་བ་གནད་དུ་བསྣུན་པའམ་གཏན་ལ་ཕབ་པ། །ལྕམ་པ་ལྕུམ་པ་ནི་གཉིས་ཀ་སྔོ་སྨན་ཁ་བཅུམ་པ་ནི་ཁ་བསུམ་པ། །ཅེ་སྤྱང་ནི་གཅན་གཟན་སྤྱང་ཀི་སྤྱི་ཅེར་ནི་དཔྲལ་ཐེར་མིག་ཅེ་རེ་ནི་མིག་མི་འཛུམ་པ། །ཞལ་ལྕེ་གཅོད་ནི་ཁྲིམས་གཅོད་པ་ལྕེ་བབ་ནི་གནམ་ལྕགས་བབ་པ་ལྕེ་ནི་ཁ་ཡི་ལྕེ། །གཅེས་ཕྲུག་ནི་བུ་ཚ་གཅེས་ཕྲུག་གཅེར་བུ་ནི་སྒྲེན་མོ་མེ་ལྕེར་ནི་མེ་དཔུང་འབར་བ་ལྕེབས་ནི་མཆོངས་པ། །སོས་བཅེམ་ནི་སོས་མུར་བ་ཁ་གཅེམ་ནི་ཁ་ཆེམས་ནང་དུ་བཅེར་ནི་ནང་དུ་ཚང་བ་ཅོ་འདྲི་ནི་འཕྱ་བའམ་འཁུ་བ་ཐོ་ཅོ་སྤྱོད་ནི་སྤྱོད་པ་རྩིངས་པ། །ཅོག་པུར་ནི་གཅོད་གུར་ཐོར་ཅོག་ནི་དོ་ཀེར་ཡོད་དོ་ཅོག་ནི་སྲིད་ཚད། །ཅོག་ཙེར་ནི་མདུན་ཅོག་རྡོ་གཅོག་ནི་རྡོ་བཅག་བློ་ཡིས་ལྕོག་ནི་ལྕོགས་གྲུབ་ཡོད་པ། །མེ་ཏོག་མགོ་ལྕོག་ནི་མེ་ཏོག་ཕོད་ཀ་ལྕགས་རིའི་ལྕོག་ནི་ལྕགས་རི་ལ་ཡོད་པའི་ཁྱིམ། །གཅོང་ནད་ནི་ནད་ཀྱི་བྱེ་བྲག་སྦལ་ལྕོང་ནི་ལྕོང་མོ་རོལ་མོ་ཅོང་ནི་རོལ་མོ། །ཅོད་པན་ནི་དབུ་རྒྱན་བེ་ཅོན་ནི་ལྷ་ཡི་ཕྱག་མཚན་ཤིང་སོགས་གཅོད་ནི་བཅད་པའི་བྱེད་པ་པོ། །གྲོས་གཅོམ་ནི་གྲོས་དང་ཆོ་ག་སོགས་གཅམ་པ་དགྲ་བཅོམ་ནི་ཉོན་མོངས་པའི་དགྲ་བཅོམ་པ་བཅོམ་ལྡན་འདས་ནི་བཞི་བཅོམ་དྲུག་ལྡན། །བབ་ཅོལ་ནི་མ་བརྟགས་གྱ་ཚོམ་ལས་བཅོལ་ནི་གཞན་ལ་བཅོལ་བ་བཅོས་པ་ནི་བཅོས་ཁ་བྱས་པ་སོགས། །འགའ་ཞིག་ཕྱོགས་བསྡེབ་སྐབས་སུ་མངོན། །འདྲ་མིན་རིམ་ཅན་བསྟན་པ་ལས། །ཅ་ཡི་རིམ་པ་མདོ་ཙམ་མོ། །

༼ཆ༽ ཆ་བྱད་ནི་སོ་སོའི་ཆ་ལུགས་ཆ་ཤས་ནི་ཡན་ལག་ཆ་མཉམ་པ་ནི་ཆེ་ཆུང་མཉམ་པ། །གོ་ཆ་ནི་གོ་ཁྲབ་མཚོན་ཆ་ནི་མདའ་མདུང་སོགས་དགྲ་ཆ་ནི་གོ་ཆ་རྒྱན་ཆ་ནི་རིན་པོ་ཆེའི་རྒྱན་དཀོར་ཆ་ནི་བང་མཛོད། །ཉམས་ཆག་ནི་དམ་ཚིག་ཉམས་ཆག་ས་ལ་ཆག་ཆག་བཏབ་ནི་རྡུལ་མི་ལྡང་བའི་ཕྱིར་ཆུ་གཏོར་བ། །འདོད་ཆགས་ནི་འདོད་པའི་ཡུལ་ལ་ཆགས་པ་སྲོག་ཆགས་ནི་འབུ་སྲིན་སོགས་ཉེས་པ་འཆགས་ནི་བཤགས་པ། །བཏུང་བའི་ཆང་ནི་འཐུང་བའི་ཆང་འཛིན་པའི་འཆང་ནི་ལག་ཏུ་འཛིན་པ། །ཆོས་འཆད་ནི་ཆོས་བཤད་པ་བར་ཆད་ནི་མི་མཐུན་པའི་རྐྱེན་ཆད་པ་ཆོད་ནི་ཆད་པ་གཅོད་པའི་སྐུལ་ཚིག །འཐས་ཆན་ནི་ལྟོ་གཡོས་པ་མཆན་ཁུང་ནི་ལུས་ཀྱི་གྲུ་མོ་ཡི་གེའི་མཆན་ནི་མཆན་བུ་བཏབ་པ། །ཆབ་ནི་ཆུའི་ཞེ་ས་ཆབ་སྲིད་ནི་རྒྱལ་སྲིད་ཉེས་པ་འཆབ་ནི་གསང་བའམ་སྦས་པ། །ཁ་འཆམས་ནི་ཁ་མཐུན་པ་གར་འཆམས་ནི་འཆམས་བཏོན་པ་ཆམ་ལ་ཕོབ་ནི་དགྲ་བོ་བརླགས་པ། །གྲུ་ཆར་ནི་ཆར་པའི་ཞེ་ས་ཉི་འཆར་ནི་ཉི་མ་ཤར་བ་འཆར་སྒོ་ནི་དབང་པོའི་སྒོ་འཆར་ནི་ཤར་བ། །ཚུལ་འཆལ་ནི་ཚུལ་ཁྲིམས་འཆལ་བ་ཆལ་ལས་ནི་སྨད་ར་གཏོང་བ་ཆལ་མ་གད་ལ་ནི་ཐང་མར་གདལ་བ། །ཚེ་ཟད་འཆི་ནི་ཤི་བ་འཇུག་བའི་མཆི་ནི་སྐྱབས་སུ་མཆི་ཞེས་པ་ལྟ་བུ། །ཆིག་བརྒྱ་ཆིག་སྟོང་ནི་གཉིས་ཀ་གྲངས་མཆིག་མཆིག་གུ་ནི་གཉིས་ཀ་ཡས་གཏུན་མས་གཏུན། །རྒྱ་མཚོའི་མཆིང་ནི་མཚོའི་དཀྱིལ་མཆིང་བུ་ནི་ནོར་བུ་དམན་པ་འཆིང་ནི་ཞགས་པས་འཆིང་བ། །བཀའ་མཆིད་ནི་ཡི་གེའི་ཞེ་ས་མཆིན་པ་ནི་ནང་ཁྲོལ་མཆིམས་ཕུ་ནི་བསམ་ཡས་མཆིམས་ཕུ། །མིག་གི་མཆི་མ་ནི་མིག་ཆུ་ཁའི་མཆིལ་མ་ནི་ཁ་ཆུའམ་ལུད་པ། །མཆིལ་པ་ནི་ལྕགས་ཀྱུ་མཆིལ་ལྷམ་ནི་ལྷམ་ཡུ་བ་མེད་པ་ཡོད་པའི་མཆིས་ནི་གནས་པའམ་ཡོད་པ། །ཁ་མཆུ་ནི་རྩོད་པ་མ་མཆུ་ནི་ཁའི་མ་མཆུ་ཆུ་ཞེང་གབ་ནི་ཚད་དང་ལྡན་པ། །རྩ་བའི་འཆུ་ནི་རྩ་བའམ་ར་ཏོག་ཆུ་ནང་གནས་ནི་ཆུའི་སྲོག་ཆགས། །མུ་ཏིག་ཆུན་པོ་ནི་བམ་པོའམ་ཕོན་པོ་རིག་པ་འཆུན་ནི་རིག་པ་གཅུན་པ། །ལྟོ་རྒྱགས་ཆུམ་ནི་གསོལ་ཆུམ་འདོད་ལ་འཆུམས་ནི་ཆགས་པ། །ཆེ་ཤོས་ནི་རྒན་ཤོས་ཁས་འཆེ་ནི་ཁས་ལེན་པ་མཆེ་བ་གཙིགས་ནི་ཞལ་གྱི་མཆེ་བ་གཙིགས་པ། །ཆེ་གེའི་ནི་གང་ཟག་སྤྱིའི་མིང་སྦྱོར་ཁ་ཆེམས་འཆི་ཁའི་གཏམ་འོད་ཆེམ་ཆེམ་ནི་མར་མེའི་འོད་སོགས་ཆེམ་ཆེམ། །དགོས་ཆེད་ནི་དགོས་དོན་མཆེད་ལྕམ་ནི་མཆེད་གྲོགས་མཆེད་པོ་ནི་སྤུན་ཟླ། །སྐུ་མཆེད་ནི་སྤུན་ཆའི་ཞེ་ས་མེ་མཆེད་ནི་ནགས་ལ་མེ་མཆེད་པ་སྐྱེ་མཆེད་ནི་རྣམ་ཤེས་སྐྱེ་ཞིང་མཆེད་པའི་དབང་ཡུལ་བཅུ་གཉིས། །ཞེན་པའི་འཆེལ་ནི་ཞེན་ཅིང་ཆགས་པ་ཞལ་འཆེས་ནི་ཞལ་གྱི་བཞེས་པ་མཆེར་ནི་ནང་ཁྲོལ་མཆེར་པ་ཆོ་ལོ་ནི་ཤོ་འབག་ཆོ་ག་ནི་ཆོ་ག་བཏང་བ་ཆོག་ཤེས་ནི་འདོད་ཆུང་ཆོག་ཤེས་པ་མཆོག་ནི་མཆོག་གམ་རབ། །ནོར་བུ་གཟི་མཆོངས་ནི་གཟིའི་བྱེ་བྲག་སེམས་ལ་ཆོངས་ནི་སེམས་ལ་བཅངས་པའི་སྐུལ་ཚིག །མཆོད་ཡུལ་ནི་དཀོན་མཆོག་གསུམ་ཐག་ཆོད་ནི་གྲོས་ཐག་ཆོད་པ་མཆོད་པ་ཕུལ་ནི་མཆོད་པ་འབུལ་བ། །གྲོས་འཆོམས་ནི་གྲོས་གཅམ་པ་ཆོམ་རྐུན་ནི་ཇག་པ་ཆོམས་ཤིག་བཅོམ་པའི་སྐུལ་ཚིག །རྒྱན་གྱིས་མཆོར་ནི་རྒྱན་གྱིས་བརྒྱན་པ་ལག་ནས་འཆོར་ནི་ས་ལ་ཤོར་བ། །ཁྲོ་བོ་འཆོལ་ནི་བཅོས་མའི་ཁྲོ་བོར་ལངས་པ་ལས་ཀ་འཆོལ་ནི་གཞན་ལ་བཅོལ་བ། །ཚུལ་འཆོས་ནི་བཟང་ཚུལ་མིན་ཀྱང་འཆོས་པ་ཆོས་ཀྱིས་ནི་དམ་པའི་ཆོས་འཆོས་ལ་ནི་བཅོས་ཁ་བྱས་པ་ལ་སོགས། །འདྲ་མིན་རིམ་ཅན་བསྟན་པ་ལས། །ཆ་ཡི་རིམ་པ་མདོ་ཙམ་མོ། །

༼ཇ༽ ཇ་ཧོང་ནི་མདོག་དམར་སེར་ཇ་རིལ་ནི་རིལ་རིལ་ཇག་པས་ཁྱེར་ནི་རྐུན་མས་ཁྱེར་བ། །འཇག་མ་ནི་རྩ་འཇགས་མ་ཐུགས་འཇགས་ནི་ཐུགས་ལ་བཞག་པ་ཞལ་གྱི་ལྗགས་ནི་ལྕེའི་ཞེ་ས། །འཇའ་ས་ནི་ཁྲལ་ལྟར་ལས་འཇའ་མོ་ནི་བྲན་མོ་འཇའ་རྡེག་ནི་རྡོས་རྡེག་པ། །འཇའ་ཚོན་ནི་དབང་གཞུ་ལྗང་བུ་ནི་འབྲས་ཀྱི་མྱུ་གུ་སྔོ་ལྗང་ནི་ཁ་དོག །འཇབས་ནས་ནི་དལ་བུས་འགྲོ་བ་ལུས་འཇམ་ནི་ཤ་འཇམ་པ་ཤ་ལ་འཇར་ནི་ཕར་འཇར་བ། །ཞལ་མཇལ་ནི་བླ་མ་སོགས་མཇལ་བ་བློས་འཇལ་ནི་བློས་གཞལ་བ་བྲེས་འཇལ་ནི་བྲེས་གཞལ་བ། །ཇི་ལྟ་ནི་ཆོས་ཉིད་ཇི་ལྟ་བ་ཇི་སྙེད་ནི་ཆོས་ཅན་ཇི་སྙེད་པ་ཇི་བཞིན་གཟིགས་ནི་འཁྲུལ་བ་མེད་པར་གཟིགས་པ། །འཇིག་རྟེན་ནི་སྣོད་བཅུད་ཀྱི་འཇིག་རྟེན་འཇིག་པའི་ནི་མི་རྟག་པ་འཇིགས་སྐྲག་ནི་འཇིགས་ཤིང་སྐྲག་པ། །སྲོད་འཇིང་ནི་ས་སྲོད་མཚོ་འཇིང་ནི་མཚོའི་དཀྱིལ་ལུས་ཀྱི་མཇིང་ནི་ལྟག་པ། །བརྗིད་ཆགས་ནི་བྱིན་ཆགས་པ་གཟི་བརྗིད་ནི་གཟི་མདངས་འབར་བ་ལྕི་བའི་ལྗིད་ནི་ཁུར་སོགས་ལྕི་བ། །ཁ་ཡིས་འཇིབས་ནི་ཁུ་བ་འཇིབས་པ་འཇིམ་པ་ནི་འདམ་འཇིལ་ནི་ཞལ་བ། །འཇུ་བ་ནི་ཁྱི་ཤིག་མཇུག་མ་དུད་འགྲོའི་མཇུག་མ་འཇུག་པ་ནི་ལས་ལ་འཇུག་པ་འཇུ་ནི་འཆུན་སྟོན་པ། །འཇུར་མིག་ནི་ལྕགས་ཀྱི་འཇུར་མིག་འཇུར་ཞིང་ནི་ཁབ་ལུང་འཇུར་བ་སྐུད་པ་འཇུར་ནི་སྐུད་པ་འགྲིམས་ཆེ་བ། །སྨད་ཚོང་འཇུད་མཐུན་ནི་གཟུགས་ཚོང་མ་མཇེ་ལ་འཇུས་ནི་ཕོ་མཚན་ལ་བཟུང་བ། །མི་རྗེ་ནི་རྒྱལ་པོ་རྗེ་བོ་ནི་གཙོ་བོ་ལྷ་རྗེ་ནི་དྲུང་འཚོ། །རྗེ་བཙུན་ནི་བླ་མ་རྗེ་མོ་ནི་ཨ་ཞེ་ནོར་སོགས་བརྗེ་ནི་ཕན་ཚུན་བརྗེ་བ། །མི་མཇེད་ཞིང་ནི་སྟོང་གསུམ་གྱི་འཇིག་རྟེན་བརྗེད་ངས་ནི་ཉེ་ཉོན་གྱི་ནང་ཚན་བརྗེད་ནི་བསྙེལ་བའམ་བརྗེད་པ། །བཀུར་བའི་བརྗེད་ནི་བསྙེན་བཀུར་བརྗེད་བྱེད་གདོན་ནི་གདོན་གྱི་བྱེ་བྲག །ཤ་རྗེ་ནི་གོས་མེད་པ་ས་རྗེན་ནི་གདན་སོགས་མེད་པ་ལྗན་ལྗིན་ནི་ཉལ་ཉིལ། །ཐུགས་རྗེས་ནི་ཐུགས་བརྩེ་བ་རྗེས་བསྐྱངས་ནི་བརྩེ་བས་བསྐྱངས་པ་གསར་རྙིང་བརྗེ་ནི་ནོར་གསར་རྙིང་བརྗེ་བ། །འདོད་འཇོ་ནི་འདོད་པ་འཇོ་བ་མཉམ་འཇོག་ནི་མཉམ་བཞག་ཀླུ་འཇོག་པོ་ནི་ཀླུ་རྒྱལ་འཇོག་པོ། །སྨན་ལྗོངས་ནི་སྨན་ལྡན་གྱི་ལྗོངས་ཡུལ་ལྗོངས་ནི་རྒྱལ་ཁམས་དབྱིབས་འཁྲོངས་འཇོངས་ནི་དབྱིབས་ནར་ནར། །བརྗོད་བྱ་ནི་དོན་རྗོད་བྱེད་ནི་ཚིག་བརྗོད་པས་ནི་ངག་ནས་བརྗོད་པ་འཇེབས་ནི་སྙན་པ། །དཔག་བསམ་ལྗོན་པ་ནི་ཡོངས་འདུའི་ཤིང་ཟངས་འཇོན་དམར་ནི་ཟངས་དམར་ལྷད་མེད་པ། །བྱིའུ་འཇོལ་མོ་ནི་ལ་ཁའི་བྱ་གོས་འཇོལ་འཇོལ་ནི་སར་འཇོལ་བ། །ལ་སོགས་འགའ་ཞིག་འོག་ཏུ་འཆད། །འདྲ་མིན་རིམ་ཅན་བསྟན་པ་ལས། །ཇ་ཡི་རིམ་པ་མདོ་ཙམ་མོ། །

༼ཉ༽ ཉ་རྒྱས་ནི་ཟླ་བ་ཉ་མོ་ནི་གསེར་མིག་ཉ་ག་གང་ནི་སྲང་གང་། །སྤུ་ཉག་ནི་ཉག་མ་གཅིག་ཉག་ཕྲན་ནི་མདའ་ཉག་གཅིག་ནི་གནས་ལུགས་ཉག་གཅིག །སྙང་སྙོང་ནི་འབྲས་ཁུའི་སྙང་སྙོང་མི་གཙང་རྙང་མ་ནི་མི་གཙང་བའི་འདམ་རྫབ། །ཐ་སྙད་ནི་ཀུན་རྫོབ་པའི་ཆོས་སྙད་འདོགས་ནི་གཞན་ལ་སྙད་བཏགས་པ་བསྙད་པ་ནི་བཤད་པ། །བཀའ་གཉན་ནི་ཆོས་སྐྱོང་གཉན་ཁྲོད་ནི་གངས་ཁྲོད་རི་ཁྲོད་ས་བདག་གཉན་ནི་ཀླུ་ས་བདག །གྲུ་ཡི་མཉན་པ་ནི་གྲུ་གཏོང་མཁན་མཉན་ཡོད་གྲོང་ནི་རྒྱ་གར་གྱི་གནས། །སྙན་དར་ནི་སྙན་དར་ཕུལ་བ་སྙན་གྲགས་ནི་གཏམ་སྙན་གྱི་གྲགས་པ་བརྙན་པའི་ནོར་ནི་གཞན་ལས་གཡར་བ། །ཕྱག་བརྙན་ནི་ཕྱག་གཡོག་སྒྲ་བརྙན་ནི་རྒྱུད་མངས་གཟུགས་བརྙན་ནི་མེ་ལོང་གི་གཟུགས་བརྙན་སྣང་བརྙན་ནི་སྐྲའི་སྣང་བརྙན། །ལག་པས་ཉབ་ནི་འཚོལ་བ་བསྙབས་ཏེ་ཉབས་ནི་ཕར་བསྙབས་ཏེ་འཚོལ་བ། །མདངས་ཉམས་ནི་མཛེས་པའི་མདངས་ཉམས་པ་ཉམས་དགའ་ནི་སྤྲོ་བའམ་བྲོད་པ་བསྐྱེད་པ་ཉམས་རྟོགས་འཕེལ་ནི་རྣལ་འབྱོར་པའི་ཉམས་རྟོགས་འཕེལ་བ། །ཉམས་ཆུང་ནི་སྟོབས་མེད་པ་ཉམ་ཐག་ནི་འོ་བརྒྱལ་བ་ཉམ་ང་བ་ནི་སྙིང་རྗེ་བ། །མཉམ་མེད་ནི་མཚུངས་པ་མེད་པ་མཉམ་བཞག་ནི་སྒོམ་མཉམ་བཞག་ཡིན་ནམ་སྙམ་ནི་ཐེ་ཚོམ་ཟ་བ། །གཉའ་སྟག་ནི་གཉའ་བ་དང་ལྟག་པ་གཉའ་རིངས་ནི་སྐྱ་ལངས་ཤོར་བ་གཉའ་ཤིང་ནི་གླང་གི་གཉའ་ཤིང་། །གཉལ་ཡུལ་ནི་དྭགས་པོ་གཉལ་ཡུལ་ལག་བསྙལ་ནི་ལག་པ་བཀྲུ་མལ་དུ་བསྙལ་ནི་བུ་ཚ་དང་ཆང་སོགས། །གཡར་བའི་བརྙས་ནི་གཞན་ལས་བརྙ་བ་གཞན་ལ་བརྙས་ནི་བརྙས་བཅོས་བྱེད་པ། །ཞལ་བའི་སྙི་ནི་ཞ་ལི་ཟེར་བ་རྙི་རྒྱ་ནི་རི་དྭགས་ཀྱི་རྒྱ་བཙུགས་པ། །སྙིགས་དུས་ནི་སྙིགས་མའི་ལྔའི་དུས་སྣོད་བསྙིགས་ནི་སར་སྙིག་པ་ལྷུང་བཟེད་བསྙིགས་ནི་ལྷུང་བཟེད་བསྐྱམས་པ། །སྙིང་ནི་ཁོང་པའི་སྙིང་སྙིང་པོ་ནི་དོན་གྱི་སྙིང་པོ་གསར་རྙིང་ནི་གསར་པ་དང་རྙིང་པ། །སྙིད་མོ་ནི་ཆུང་མའི་སྤུན་གཉིད་ནི་གཉིད་ལོག་པ་ལྕང་མ་རྙིད་ནི་ལྕང་མ་ཉི་མས་རྙིད་པ། །ལག་པའི་སྙིམ་པ་ནི་སྤར་མོ་རིང་ཐུང་བསྙིམ་ནི་གྲོ་ནས་སུ་བསྙིམ་པ། །ཨནྡ་རྙིལ་ནི་ནོར་བུ་དབང་སྔོན་ཕྱི་ལ་བསྙིལ་ནི་ཕྱིར་བསྐྲད་པ། །ཉིས་ལྡབ་ནི་སྐྱར་ལྡབ་ཉིས་འགྱུར་ནི་ལོག་ལྡབ་གཉིས་ཀ་ནི་ཕན་ཚུན་གཉིས་ཀ །ཉུག་རུམ་ནི་རལ་གུ་ཅན་སྤོས་ཉུག་ནི་དྲི་བྱུགས་པ་གཉུག་མར་གནས་ནི་རྟག་ཏུ་གནས་པ། །སྟོང་ཉིད་གཉུག་མ་ནི་གཉུག་མའི་སེམས་སྙུགས་སྲིང་ནི་ཐག་བསྲིང་བ་བསྙུགས་ནི་ལག་པས་བསྙུགས་པ། །བསྙུང་གཞི་ནི་ནད་ཀྱི་ཞེ་ས་བསྙུན་ནི་ན་བའི་ཞེ་ས་ཡོ་བྱད་བསྙུངས་ནི་ཡོ་བྱད་ཉུང་ངུར་བཏང་བ། །དྲོད་ཚད་ཉུལ་ནི་རྣལ་འབྱོར་པའི་དྲོད་ཚད་བརྟག་པ་གནས་སུ་གཉུལ་ནི་རང་གནས་སུ་བརྙོལ་བ། །ཉེ་གནས་ནི་བླ་མའི་དྲུང་ན་ཉེ་བར་གནས་པ་ཉེ་རེག་ནི་ཁྲུས་བྱེད་པ་ར་མཉེ་ནི་ཞ་ཉེའམ་ཞ་རྩི། །ནང་ཁྲོལ་གཉེ་མ་ནི་སྣོད་དྲུག་གི་ནང་ཚན་འབྲུའི་སྙེ་མ་ནི་འབྲུའི་ཕོད་ཀ །གྲི་ཡིས་གཉེག་ནི་ཉག་པོར་གཉེག་པ་རྗེས་སྙེག་ནི་རྗེས་སུ་བདའ་བ་བསྙེགས་ནི་བསྙེགས་ཟིན་པ། །སྙེད་དཀའ་ནི་སྙེད་པར་དཀའ་བ་ཇི་སྙེད་ནི་མང་ཚིག་ཀོ་བ་མཉེད་ནི་ཀོ་བ་མཉེད་པ། །ཉེ་དུའི་གཉེན་ནི་གཉེན་བཤེས་འཇམ་མཉེན་ནི་འཁྲིལ་བག་ཅན། །དགེ་བསྙེན་ནི་དགེ་བསྙེན་གྱི་སྡོམ་པ་བསྙེན་གནས་ནི་བསྙེན་གནས་ཀྱི་སྡོམ་པ་བསྙེན་རྫོགས་ནི་དགེ་སློང་གི་སྡོམ་པ་བསྙེན་ནི་ལྷག་པའི་ལྷ་ལ་བསྙེན་པ། །བསྙེངས་བྲལ་ནི་འཇིགས་པ་མེད་པ་ང་རྒྱལ་སྙེམས་ཤིང་ནི་ང་རྒྱལ་དྲེགས་པ་བསྙེམས་ནི་བསྙེམས་ཟིན་པ། །དོན་གཉེར་ནི་ཆོས་དོན་དུ་གཉེར་བ་གཉེར་པ་ནི་བཏོང་བའི་གཉེར་པ་ཁྲོ་གཉེར་ནི་ཞལ་གྱི་གཉེར་མ་བསྡུས་པ་བསྙེར་ནི་ཁྲོ་བོར་བསྙེར་ཟིན་པ། །སྐུ་མཉེལ་བ་ནི་སྐུ་འོ་བརྒྱལ་བ་བརྗེད་པའི་བསྙེལ་ནི་གཡེལ་བ། །སྔས་ལ་གཉེས་ནི་མགོ་སྔས་ལ་བརྟེན་པ་ཐུགས་མཉེས་པ་ནི་ཐུགས་དགྱེས་པ། །གྲུབ་བརྙེས་ནི་གྲུབ་པ་ཐོབ་པ་མངའ་བརྙེས་ནི་རང་དབང་བརྙེས་པ་རྒྱབ་ལ་སྙེས་ནི་སྐུ་རྒྱབ་ལ་བརྟེན་པ། །ཉོ་ཚོང་ཉོ་ནི་ཚོང་བྱེད་པ་ཉག་ཉོག་ནི་ཉག་ཉོག་བཤད་པ། །རྙོག་མ་ནི་ཆུ་ཡི་རྙོག་མ་ཁ་བརྙོགས་ནི་བྱིན་པ་ཁ་བརྙོགས་པ་རྗེས་སུ་སྙོགས་ནི་རྗེས་སུ་བསྙེགས་པའི་སྐུལ་ཚིག །གཉོས་ཆུང་ནི་བཟོན་ཆ་ཆུང་བ་གོ་སྙོད་ནི་སྨན་གོ་སྙོད་སྐུད་པ་བསྙོད་ནི་སྐུད་པ་འཁལ་བ། །སྙོན་མོངས་ནི་ཉོན་མོངས་པ་བསྙོན་དོར་ནི་ཡིན་པ་ལ་མ་ཡིན་ཟེར་བ་བརྙོན་ཅན་ནི་ཨུ་ཚུགས་ཅན། །ལག་པའི་སྙོབ་སར་ནི་རེག་སར་བསྙོབ་ཅིང་ཚོལ་ནི་ཉུག་སྟེ་ཚོལ་བ། །སྙོམ་ལས་ནི་ལེ་ལོ་ཅན་བཏང་སྙོམས་ནི་དགྲ་གཉེན་མགོ་བོ་སྙོམས་པ་སྙོམས་འཇུག་ནི་བསམ་གཏན་སྒོམ་པ། །བསོད་སྙོམས་ནི་ཀློག་སྤོང་གི་བསོད་ནམས་སྐྱེ་བོ་ཀུན་ལ་སྙོམས་པ་རྒྱ་ཁྱོན་སྙོམས་ནི་ས་གཞི་མཐོ་དམན་བསྙམ་པ་བསྙོམས་ནི་བསྙོམས་ཟིན་པ། །སྤུ་སྙོལ་ནི་ཁེངས་པ་བསྐྱུང་བ་རྒྱལ་མཚན་བསྙོལ་ནི་སར་བསྙལ་བ་ལ་སོགས། །འདྲ་མིན་རིམ་ཅན་བསྟན་པ་ལས། །ཉ་ཡི་རིམ་པ་མདོ་ཙམ་མོ། །

༼ཏ༽ ཏ་ལ་ནི་ཤིང་ཏ་ལ་ཏ་མི་ནི་རྒྱ་ནག་གི་གོ་སའི་མིང་ཞལ་ཏ་ནི་ཉེ་གནས། །ཏ་ར་ཎ་ནི་རྟ་བབ་ཏ་ཟིག་ཡུལ་ནི་རྒྱ་ནག་ཡུལ་གྱི་བྱེ་བྲག །ཁ་ཏ་བྱེད་པ་ནི་བྱ་རའམ་བདག་འཛིན་བྱེད་པ་ལྟ་ཅི་སྨོས་ནི་སྨོས་མི་དགོས་པ། །སྟ་རེ་ནི་ཤིང་གཅོད་བྱེད་ཀྱི་ལག་ཆ་དགྲ་སྟ་ནི་ལྷ་ཡི་ཕྱག་མཚན་ལྟ་གོན་བྱེད་ནི་རབ་གནས་ཀྱི་སྔོན་འགྲོ། །རྟ་བབ་ནི་དཀྱིལ་འཁོར་གྱི་སྒོའི་བང་རིམ་རུ་རྟ་ནི་སྨན་མ་ནུ་རུ་སྟ་ཞོན་པའི་རྟ་ནི་བཅིབ་བྱའི་རྟ། །རྟ་དབྱངས་ནི་སློབ་དཔོན་དཔའ་བོའི་མཚན་རྟ་ཐུལ་ནི་འཕགས་པ་རྟ་ཐུལ་གྱི་མཚན་རྟ་མགྲིན་ནི་དཔའ་བོ་རྟ་མགྲིན་གྱི་མཚན། །གཏའ་ཕབ་ནི་དམ་རྫས་ཀྱི་གཏའ་ཕབ་གཏའ་མ་ནི་བུ་ལོན་གྱི་གཏའ་མ་མིག་གིས་བལྟ་ནི་ལྟད་མོ་སོགས་བལྟ་བ། །རྟག་པ་ནི་དུས་རྟག་པ་རྟ་མཚན་ནི་རྟགས་དང་མཚན་མ་རྒྱུད་བརྟག་གཉིས་ནི་རྒྱུད་བརྟག་པ་གཉིས་པ། །བརྟག་བྱ་ནི་དཔྱད་པའི་བྱ་བ་བརྟགས་ནི་བརྟགས་ཟིན་པ་མིང་བཏགས་ནི་མིང་འདོགས་པ་རྒྱན་བཏགས་ནི་རྒྱན་ཆ་བཏགས་པ། །ཁ་བཏགས་ནི་དགྲ་བརླགས་པ་བརྡུང་གཏགས་ནི་ཉེས་བཏགས་གཏོང་བ་ཕྱེ་མར་བཏགས་ནི་ཕྱེ་འཐག་པ། །མི་སྟག་ནི་མེ་སྟག་ཡར་བ་ཤ་སྟག་ནི་འབའ་ཞིག་པ་གཅན་གཟན་སྟག་ནི་ནགས་ཀྱི་སྟག་མོ། །ཤིང་གི་སྟག་པ་ནི་ཤིང་གི་བྱེ་བྲག་ཡས་སྟགས་ནི་མདོས་འཐག་པ། །ལྟག་ཆོད་ནི་རང་བསུན་འབྱིན་པའི་རྩོད་པ་ལྟག་འོག་ནི་གོང་འོག་ལྟག་པ་ནི་མཇིང་པ། །ཏང་ཀུན་ནི་སྔོ་སྨན་བློས་བཏང་ནི་བྱ་བ་བློས་གཏོང་བ་བཏང་རག་ནི་ཆོ་གའི་གཏང་རག་བཏང་ནི་སྦྱིན་པ་བཏང་བ། །བསྟི་སྟང་ནི་བསྙེན་བཀུར་བཞུགས་སྟངས་ནི་སྟོན་པའི་བཞུགས་སྟངས་གྲོགས་ཀྱི་བལྟང་ནི་གྲོགས་ཀྱིས་མི་ཕན་པ། །བུར་ལྟང་ནི་བུ་རམ་གྱི་ཀོ་འདྲིལ་མར་ལྟང་ནི་མར་གྱི་ཀོ་འདྲིལ་ལག་ཏུ་གཏད་ནི་སྤྲོད་པ། །ལྟད་མོང་ནི་ཁྲོམ་གྱི་ལྟད་མོ་བློ་གཏད་ནི་གཞན་ལ་བློ་གཏོད་པ་འགྲོ་ཆས་བལྟད་ནི་འགྲོ་གྲབས་འགྲིགས་པ། །སྣ་བལྟད་ནི་ལམ་ལ་ཁ་བལྟད་པ་དམིགས་གཏད་ནི་ཡུལ་ལ་གཏོད་པ་གློ་བུར་བརྟད་ནི་དུས་མ་ངེས་པ། །བསྟན་པའི་ནི་སངས་རྒྱས་བསྟན་པ་ཡོན་ཏན་ནི་རང་གི་ཡོན་ཏན་ནན་ཏན་ནི་ཟབ་ཟབ་བྱེད་པ་བརྟན་ནི་འགྱུར་བ་མེད་པ། །སྟན་ལ་ནི་གདན་ལ་དུས་གཏན་ནི་དུས་རྒྱུན་དུ་བསམ་གཏན་སྒོམ་ནི་ཏིང་འཛིན་སྒོམ་པ། །རྒྱས་བཏབ་ནི་དམིགས་པས་རྒྱས་བཏབ་པ་གསོལ་བཏབ་ནི་གསོལ་བ་འདེབས་པ་སྨོན་པ་བཏབ་ནི་སྨོན་ལམ་འདེབས་པ་ས་བོན་བཏབ་ནི་ས་བོན་འདེབས་པ། །བྲེད་བརྟབས་ནི་འཇིགས་སྐྲག་རྟབ་རྟབ་ནི་མགྱོགས་པོ་ཞལ་དུ་བསྟབ་ནི་ལྷའི་ཞལ་དུ་བསྟབས་པ། །གར་སྟབས་ནི་ལུས་ཀྱི་གར་སྟབས་སྟབས་ཅིག་ནི་ལྷན་ཅིག་གོས་བལྟབ་ནི་གོས་སོགས་བལྟབ་པ་བལྟབས་ནི་བལྟབས་ཟིན་པ། །ཏམྦུ་ར་ནི་སྒྲ་བརྙན་གྲོས་གཏམ་གླེང་ནི་གཏམ་གླེང་བ། །ཐུགས་ལ་གཏམས་ནི་ཐུགས་སུ་ཆུད་པ་སྐུ་བལྟམས་པ་ནི་སྐུ་འཁྲུངས་པ། །ནན་ཏར་བཟང་ནི་རིམ་གྱིས་བཟང་བ་གཏར་སྲེག་ནི་དྲག་བཅོས། །ས་གཞི་བསྟར་ནི་ཁྱོན་སྙོམས་པ་ཉམས་བཞེས་བསྟར་ནི་ཉམས་བཞེས་པ། །སྟར་ཁ་ནི་ཤིང་འབྲས་བསྟར་ལ་རྒྱུད་པ་ནི་ཕྲེང་བ་རྒྱུད་པ། །དེ་ལྟར་ནི་རྣམ་གྲངས་གཞན་སྦྱོར་མངལ་གནས་ལྟར་ལྟར་པོ་ནི་མངལ་དུ་བུ་གནས་ཚུལ། །ལྟས་ངན་ནི་རྨི་ལྟས་ངན་པ་ལུས་བརྟས་ནི་རྒྱས་པའམ་བདོ་བ་མིག་གིས་བལྟས་ནི་བལྟས་ཟིན་པ། །གཏི་མུག་ནི་མ་རིག་པ་བཀུར་སྟི་ནི་ཞབས་ཏོག་བསྟི་གནས་ནི་ངལ་འཚོ་བའི་གནས། །ཏིག་ཏ་ནི་སྨན་ཏིག་ཏ་མུ་ཏིག་ནི་རིན་ཆེན་གྱི་བྱེ་བྲག་ཆུའི་གཏིགས་པ་ནི་ཆུའི་ཐིགས་པ། །ཏིང་འཛིན་ནི་ཏིང་ངེ་འཛིན་ཏིང་ཤགས་ནི་གཏོར་མའི་ཏིང་ཤགས་མཆོད་པའི་ཏིང་ནི་མཆོད་ཏིང་། །གཏིང་ཟབ་ནི་གཏིང་རིང་བ་གདན་བཏིང་ནི་བཞུགས་གདན་བཏིང་བ་སྲ་བརྐྱང་བཏིང་ནི་ཆོས་གོས་ས་བརྐྱང་བཏིང་བ། །བསྟིང་ཚིག་ནི་མཁས་པའི་བསྟིང་ཚིག་རྗེས་རྟིང་ནི་རྗེས་སུ་རྐང་པའི་རྟིང་ནི་རྟིང་པ། །སྤྲིན་ཕུང་གཏིབས་ནི་སྤྲིན་འཐིབས་པ་བསྟིམ་བྱ་ནི་ལྷ་དང་ཕྱྭ་གཡང་བསྟིམས་ནི་བསྟིམས་ཟིན་པ། །བསྟིར་མེད་ནི་ངལ་འཚོ་མེད་པ་ཏིལ་རྫང་ནི་ཏིལ་གྱི་བང་མཛོད་སྟིར་གྱིས་བཀང་ནི་སྟེམ་མེར་བཀང་བ། །ལ་དོན་ཏུ་ནི་ཚིག་ཕྲད་འཐུ་བའི་བཏུ་ནི་ཤིང་སོགས་འཐུ་བ། །མོ་མཚན་སྟུ་ནི་མེ་ཏོག་ལམ་རཏག་དྲི་མནམ་ནི་ཕྱེན་འདྲི་དཀུ་བ། །སྟུག་པོ་ནི་མཐུག་པོ་མཐར་གཏུགས་ནི་མཐར་ཐུག་པ་ཞབས་ལ་གཏུགས་ནི་ཞབས་ལ་བཅར་བ། །བཟའ་བཏུང་ནི་བཟའ་བཅའ་བཏུང་བ་ཉེས་ལྟུང་ནི་ཉེས་པ་དང་ལྟུང་བ་རིང་ཐུང་བསྟུངས་ནི་ཐག་པ་བསྟུང་བ། །ཀུན་བཏུས་ནི་མདོར་བསྡུས་པ་ཞབས་བཏུད་ནི་ཞབས་ལ་འདུད་པ་ཡང་ཡང་བསྟུད་ནི་ཡང་ནས་ཡང་དུ། །བརཏན་པ་ནི་བརྩོན་འགྲུས་བསྟུན་གྲོགས་ནི་གྲོགས་པོ་གཏུན་གཏུན་ཤིང་ནི་ཡས་གཏུན་མས་གཏུན། །རུང་བའི་བཏུབ་ནི་བྱ་རུང་བའི་དོན་དུམ་བུར་གཏུབས་ནི་ཤིང་དུམ་བུར་གཏུབས་པ། །ཁྲོ་གཏུམ་ནི་ཁྲོ་བོ་གཏུམ་པོ་གཏུམ་མོ་ནི་ཁྲོ་མོ་ཙནྜ་ལི་མགོ་བོར་གཏུམས་ནི་གོས་ཀྱིས་གཏུམས་པ། །ཆད་ལས་ནན་ཏུར་ནི་འདུལ་བའི་ཆད་ལས་གཏུར་བུར་གྲིལ་ནི་ཆོས་གོས་ཤུབ་ཏུ་དྲིལ་བ། །རཏལ་ཕོད་ནི་དཔའ་བོ་དགྲ་བཏུལ་ནི་དགྲ་འདུལ་བ་བརཏལ་ཞུགས་ཅན་ནི་དགེ་སློང་ངམ་རྣལ་འབྱོར་པ། །ཏེ་པོར་ནི་ངེས་པར་ཏེ་སེར་ནི་གངས་རི་ཏེ་སེར་ཏེ་ཏེ་བརྡུང་ནི་རྔ་བརྡུང་བ། །མུ་སྟེགས་ནི་ཞིང་ངན་པའི་མུ་ལ་ལྟ་བ་ངན་པས་སྟེགས་པ་སྟེགས་བུ་ནི་དགུ་སྟེགས་གྱེན་དུ་བཏེག་ནི་གྱེན་དུ་འདེགས་པ། །ལྟེང་ཀ་ནི་ཆུའི་ལྟེང་ཀའམ་ལུ་མ་ལྟེང་རྒྱས་ནི་འཕགས་པ་ལྟེང་རྒྱས་འོད་སྲུང་སྟེང་དང་འོག་ནི་བླ་འོག་གམ་ལྟག་འོག །རྟེན་ནི་གཞལ་ཡས་ཁང་ལྟ་བུ་བརྟེན་པ་ནི་དཀྱིལ་འཁོར་གྱི་ལྷ་ཚོགས་ལྟ་བུ་བླ་མ་བསྟེན་ནི་གུས་པས་བསྟེན་པ། །ལུས་ཀྱི་ལྟེ་བར་ནི་དཀྱིལ་ལམ་མཐིལ་གོས་ལྟེབ་ནི་སྐ་རགས་ལ་ལྟེབ་བ་བལྟེབས་ནི་བལྟེབས་ཟིན་པ། །བྱད་སྟེམས་ནི་བྱད་ཁ་ཕུར་ཁ་ལྟེམ་རྐྱང་ནི་རེས་མོས་ལྟེམ་མེར་ཁེངས་ནི་བྱུར་བུར་གང་བ། །ནོར་གྱི་གཏེར་ནི་གཏེར་མཛོད་གཞན་ལ་སྟེར་ནི་གཞན་ལ་བྱིན་པ། །སྟབས་ལེགས་སྟེས་དབང་ནི་བྱུས་ལེགས་པ་ཡུད་ཙམ་ཏེལ་ནི་ཡུད་ཙམ། །མུ་ལྟོ་ནི་ལམ་པའམ་སློང་མོ་བ་ལྟོ་བ་ནི་གྲོད་པའམ་གསུས་པ་ཅང་མི་སྟོ་ནི་ཅི་ཡང་མི་སྐྱོན་པ། །ཞབས་ཏོག་ནི་སྲི་ཞུ་མེ་ཏོག་ནི་མཆོད་རྫས་རྩི་ཏོག་ནི་མར། །ཟ་མ་ཏོག་ནི་རིན་ཆེན་སྒྲོམ་བུའམ་གའུ་རྣམ་རྟོག་ནི་སེམས་ཀྱི་འགྱུ་བ་མི་རྟོག་ནི་རྣམ་པར་མི་རྟོག་པ་ཐུགས་ལ་རྟོགས་ནི་ཐུགས་ལ་ཆུབ་པ། །རྟོགས་ལྡན་ནི་རྟོགས་ལྡན་བླ་མ་ཕྱོགས་གཏོགས་ནི་དེའི་ཕྱོགས་སུ་གཏོགས་པ་སེ་གོལ་གཏོགས་ནི་ལག་པས་བརྡ་བྱས་པ། །གནག་ལུག་སྤུ་བཏོགས་ནི་བལ་བཏོགས་པ་གྲོད་པ་ལྟོགས་ནི་བཀྲེས་པའམ་བྲུ་བ་ཚ་བ། །སྦྱིན་གཏོང་ནི་གཏོང་བ་པོ་གང་སྟོངས་ནི་བྲི་གང་ངམ་འཕེལ་འགྲིབ་སྟོང་པ་ཉིད་ནི་གནས་ལུགས། །སྟོང་གྲོགས་ནི་གྲོགས་པོའམ་རོགས་རམ་མི་སྟོངས་ནི་མི་ཕན་པ་མདའ་ཡི་ལྟོང་ནི་ཁ་ལྟོང་། །རྟོད་ཕུར་ནི་རྟའི་ཕུར་པ་དམིགས་གཏོད་ནི་རྩེ་གཅིག་ཏུ་གཏོད་པ་སྲོལ་བཏོད་པ་ནི་སྲོལ་བཟང་པོ་བཙུགས་པ། །སྟོད་སྨད་ནི་སྟོད་དང་སྨད་སྟོད་གཡོགས་ནི་སྟོད་གོས་བསྔགས་བརྗོད་བསྟོད་ནི་བསྟོད་པ། །ཆོས་སྟོན་ནི་ཆོས་བསྟན་པ་ཡིད་རྟོན་ནི་ཆ་བཞག་པ་མཛོད་ལས་བཏོན་ནི་བང་མཛོད་ལས་བཏོན་པ། །སྟོབས་རྩལ་ནི་སྟོབས་ཤུགས་སྟོབས་འབྱོར་ནི་མངའ་ཐང་ལོངས་སྤྱོད་ཞལ་དུ་སྟོབས་ནི་ཞལ་དུ་འབུལ་བ། །གཙུག་ཏོར་ནི་དབུའི་གཙུག་ཏོར་སྤྱི་ཏོར་ནི་ཤིང་གི་སྤྱི་ཏོར་མེ་ཏོག་གཏོར་ནི་འབྲུ་སོགས་འཐོར་བ། །བསངས་གཏོར་ནི་ཆབ་ཀྱིས་བསངས་གཏོར་བྱེད་པ་གཏོར་མ་ནི་ཆོ་གའི་གཏོར་མ་སྟོར་ཁུང་ནི་ཆབ་གསང་ངམ་གསང་སྤྱོད་སྟོར་ནི་བོར་བའམ་བརླག་པ། །གཏོལ་མེད་ནི་ཆ་མེད་པ་མཚང་གཏོལ་ནི་སྐྱོན་བཏོན་པ་གནས་སུ་རྟོལ་ནི་རང་གནས་སུ་འཁོད་པ། །རྣག་བརྟོལ་ནི་རྣག་དང་སྒོ་ང་སོགས་བརྟོལ་བ་ས་བརྟོལ་ནི་ཤིང་ཡོངས་འདུ་ས་བརྟོལ་སྦུབས་བརྟོལ་ནི་སྒོ་ངའི་སྦུབས་འབྱེད་པ་སྤྱི་བརྟོལ་ཅན་ནི་ངོ་ཚ་མེད་པ། །རེ་ལྟོས་ནི་རེ་བ་བྱེད་པ་རི་བོའི་གཏོས་ནི་རི་བོའི་བོང་ངམ་ཚད་ལ་སོགས། །འདྲ་མིན་རིམ་ཅན་བསྟན་པ་ལས། །ཏ་ཡི་རིམ་པ་མདོ་ཙམ་མོ། །

༼ཐ༽ ཐ་གྲུ་ནི་རྒྱ་ཁྱོན་ཐ་བ་ནི་ཉོན་མོངས་པ་ཐ་ག་པ་ནི་ཐག་འཐག་མཁན། །ཐ་མལ་ནི་སྐྱེ་བོ་ཐ་མལ་པ་ཐ་མ་ནི་རབ་འབྲིང་ཐ་མ་མཐའ་དབུས་ནི་དབུས་དང་མཐའ་མཐའ་ནི་ལས་ཀྱི་མཐའ། །ཐག་རིང་ནི་འགྱང་རིང་བ་ཐག་པ་ནི་ཞག་པ་ཕྱེ་མར་འཐག་ནི་ཕྱེ་མར་བཏགས་པ། །ཐང་ཆད་ནི་ལས་ཀྱིས་དུབ་པ་གསོལ་ཐང་ནི་ཇ་ཐང་གི་ཞེ་ས་མཐང་གོས་བཞེས་ནི་ཤམ་ཐབས་བཞེས་པ། །འོས་པའི་འཐད་ནི་འཐད་པའམ་རུང་བ་སྲ་བའི་འཐས་ནི་སྲ་ཞིང་འཐས་པ། །བཙའ་ཐན་པ་ནི་སད་ཀྱིས་བཅོམ་པ་མི་འཐན་པོ་ནི་བརྟན་པའམ་ན་འཐན་པོ། །ཐབ་ཁུང་ནི་སྦྱིན་སྲེག་གི་ཐབ་ཁུང་འཐབ་འཛིང་ནི་འཁྲུག་རྩོད་ཐབས་ཀྱིས་ཞི་ནི་བདེ་ཐབས་ཀྱིས་ཞི་བ། །སོ་ཐམ་ནི་གྲང་བས་སོ་ཐམ་པ་ཐམས་ཅད་ནི་མཐའ་དག་གམ་ཀུན་གྲོགས་སུ་འཐམ་ནི་གྲོགས་དང་འགྲོགས་པ། །ཐར་འདོད་ནི་ཐར་འདོད་ཀྱི་གང་ཟག་ཐར་པ་ནི་བྱང་ཆུབ་ཀྱི་གོ་འཕང་མཐར་གྱིས་འཐོབ་ནི་རིམ་གྱིས་འཐོབ་རྒྱུ། །ཐྲིག་ཐྲིག་ནི་ལྷམ་གྱི་སྒྲ་སྐད་ཐིག་ཚད་ནི་དཀྱིལ་འཁོར་སོགས་ཀྱི་ཐིག་ཚད་ཆུ་ཐིགས་ནི་གཏིགས་པ། །མཐོན་མཐིང་མཐིང་ཁ་ནི་གཉིས་ཀ་ཁ་དོག་སྔོན་པོ་སྨད་པའི་འཐིང་ནི་ཅོ་འདྲི་བ། །ལག་མཐིལ་ནི་ལག་པའི་དཀྱིལ་ས་མཐིལ་ནི་ས་ཡི་དཀྱིལ་ལམ་ལྟེ་བ་བྱ་ཐིལ་ཐིལ་ནི་བྱའི་བྱེ་བྲག །ཐུ་བོའི་ནི་རྒན་པོ་ནུས་མཐུ་ནི་མཐུ་སྟོབས་ཤིང་སོགས་འཐུ་ནི་སྨན་དང་མེ་ཏོག་སོགས་འཐུ་བ། །མཐར་ཐུག་ནི་དོན་མཐར་ཐུག་ཁ་ཐུག་ནི་ཁ་ཕྲད་པ་སྲབ་མིན་མཐུག་ནི་སྟུག་པོ། །ཐུང་སི་ནི་ལོ་ཙཱ་བ་གཟུགས་ཐུང་ནི་མིའུ་ཐུང་ཇ་ཆང་འཐུང་ནི་བཏུང་བ། །མར་ཐུད་ནི་མར་ཕྱུར་བུ་རམ་དང་བསྲེས་པ་འཕྲོ་འཐུད་ནི་ལས་ཀྱི་འཕྲོ་འཐུད་ལྟོ་སོགས་འཐུས་ནི་ལྟོ་རྒྱགས་འཐུས་པ། །ཐུན་མོང་ནི་སྤྱི་མཐུན་ཐུན་མཚམས་ནི་ཐུན་གསེབ་མཐུན་པ་ནི་མཛའ་བ། །དཀའ་ཐུབ་ནི་དཀའ་སྤྱད་ཐུབ་པ་ཚུགས་ནི་སྡོད་ཆགས་པ་དུམ་བུར་འཐུབ་ནི་ཤིང་སོགས་དུམ་བུར་གཏུབས་པ། །བཅིངས་པའི་ཐུམ་ནི་དངུལ་ཐུམ་བཅིངས་པ་མགོ་བོ་འཐུམ་ནི་མགོ་གོས་ཀྱིས་གཏུམས་པ། །ཐུར་མ་ནི་ཟས་དང་སྒོམ་ཆེན་གྱི་ཐུར་མ་འཐུར་བབ་ནི་འོག་ཏུ་བབ་པ་རྟ་ཡི་མཐུར་ནི་རྟ་བཏགས་པའི་མཐུར། །སེམས་ཐུལ་ནི་སེམས་འདུལ་བའི་སྐུལ་ཚིག་དྲི་འཐུལ་ནི་དྲི་བཟང་པོ་འཐུལ་བ་དུ་བ་འཐུལ་ནི་དུ་བ་དཀུ་བ། །མཐེ་བོང་ནི་ལག་པའི་མཐེབ་མཛུབ་མཐེའུ་ཆུང་ནི་སྲིན་ལག་ཐེག་པ་ནི་ཁུར་ཆེན་ཐེག་པ། །རྐང་འཐེང་ནི་ཞ་བོ་ཐེང་གཅིག་ནི་ལན་གཅིག་ལག་པས་འཐེན་ནི་ཡར་འཐེན་པ། །རྒྱས་ཐེབས་ནི་རྒྱས་བཏབ་བ་མཐེབ་མཛུབ་ནི་མཐེ་བོང་ལྷག་པའི་འཐེབ་ནི་གོས་སོགས་ལྷག་པ། །ཐེམ་པ་ནི་སྒོའི་ཐེམ་པ་ཐེམ་སྐས་ནི་འཛེག་སྐས་འཐེམ་ཆགས་པ་ནི་ནེམ་ཆགས་པ། །ཐོ་བ་ནི་བརྡུང་བྱའི་ཐོ་བ་ཐོ་ཡིག་ནི་ཡི་གེའི་ཐོ་བཀོད་པ་མཐོ་རིས་ནི་ལྷ་མིའི་གོ་འཕངས་མཐོ་ནི་དམའ་བ་མ་ཡིན་པ། །ཐོག་ཏུ་ནི་ཁང་པའི་ཐོག་ཏུ་གྲི་ཐོགས་ནི་ལག་ཏུ་གྲི་ཐོགས་པ་ཤ་འཐོགས་ནི་ཤ་བཏོགས་པ་ཐོགས་ནི་བཏོགས་པའི་སྐུལ་ཚིག །རྒྱ་མཐོངས་ནི་འདུ་ཁང་གི་རྒྱ་མཐོངས་མཐོང་སྒྲིགས་ནི་རྟེན་ཁེབས་སོགས་མཐོང་སྒྲིགས་པ་མིག་གིས་མཐོང་ནི་མིག་སྔར་སྣང་བ། །ཐོད་ནི་མགོའི་ཐོད་ཐོད་རྒལ་ནི་རྫོགས་ཆེན་གྱི་ཉམས་ལེན་རྣ་བས་ཐོས་ནི་སྒྲ་ཐོས་པ། །མཐོན་པོ་ནི་རི་མཐོན་པོ་འོད་ཐོན་ནི་ཉི་ཟླའི་འོད་ཐོན་པ་ཕྱི་ལ་འཐོན་ནི་ཕྱིར་འཐོན་པ། །ཐོབ་བྱ་ནི་སངས་རྒྱས་ཀྱི་གོ་འཕངས་ཐོབ་ནི་ཐོབ་ཟིན་པ་འཐོབ་འགྱུར་ནི་མ་འོངས་པ། །མགོ་འཐོམས་ནི་མགོ་འཁོར་བ་གྲོགས་སུ་ཐོམས་ཤིག་ནི་འཐམ་པའི་སྐུལ་ཚིག །ཁ་འཐོར་ནི་གཏོར་བ་ཇེ་མཐོར་ནི་ཇེ་མཐོར་སོང་བ་འབྲུ་སོགས་འཐོར་ནི་གཏོར་བ། །ཐོལ་བྱུང་ནི་གློ་བུར་དུ་ཐོལ་གྱིས་བྱུང་བ་མཐོལ་བཤགས་ནི་ཉེས་པ་བརྗོད་དེ་བཤགས་པ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཐ་ཡི་རིམ་པ་མདོ་ཙམ་མོ། །

༼ད༽ ད་ཆར་ནི་ད་རེས་ད་ལྟ་ནི་དུས་ད་ལྟ་བ་དྭ་ཕྲུག་རྣམས་ནི་ཕ་མ་ཤི་བའི་བུ་ཚ། །གོ་བྱེད་བརྡ་སྤྲོད་ནི་འདི་དང་འདིའོ་ཞེས་བརྗོད་པ་ཡོད་པའི་གདའ་ནི་སྣང་བའམ་ཡོད་པ། །མདའ་རྩེད་ནི་སྐྱིད་པའི་དགའ་སྟོན་དུས་འདའ་ནི་དུས་ཡོལ་བ་རོ་བདའ་བ་ནི་རོ་བྲོ་བའམ་ཞིམ་པ། །ཡང་དག་ནི་བདེན་པ་བླ་དྭགས་ནི་མིང་དྭགས་པོ་རྗེ་ནི་མཉམ་མེད་དྭགས་པོ་ལྷ་རྗེ། །རྒྱན་གདགས་ནི་རྒྱན་དང་མིང་སོགས་བཏགས་པ་མེ་ཡི་མདག་མ་ནི་མེ་རོའམ་མེ་མདག་ཟེར་བ་ལྡག་ནི་ལྕེས་ལྡག་པ། །འདག་ཆལ་ནི་ཁྲུས་རྫས་དྲི་འདག་ནི་དྲི་མ་འདག་རྒྱུའི་མ་འོངས་པ་འདག་གུ་འདག་ནི་སྐྱོ་མ་ལྕེས་འདག་པ། །སྙུང་གདང་ནི་ནད་ལས་གྲོལ་བའི་ཞེ་ས་གདངས་ཅན་ནི་ཁྱིམ་བདག་གདངས་ཅན་ཁ་གདངས་པ་ནི་ཁ་རྒྱང་བ། །གདངས་དབྱངས་ནི་ཆོ་གའི་དབྱངས་གདང་བུ་ནི་སྐས་ཀྱི་གདང་བུ་གདང་ལ་གཟར་ནི་གོས་གདང་ལ་གཟར་བ། །ལྡང་ཚད་ནི་གོས་ཀྱི་ལྡང་ཚད་ཞེ་སྡང་ནི་ཞེ་ནས་གཞན་ལ་སྡང་བ་སྟན་ལས་ལྡང་ནི་གདན་ལས་ལངས་པ། །ནེའུ་ལྡངས་ནི་ན་ཚོད་མཉམ་པ་མདངས་མཚར་ནི་མཛེས་པའི་མདངས་དྲི་ངད་ལྡང་ནི་དྲི་འཐོན་པ། །དུད་འགྲོ་བལྡད་རྒྱབ་ནི་བ་ལང་གི་ཁ་བལྡད་རྒྱབ་པ་གནས་སུ་བསྡད་ནི་རང་གནས་སུ་སྡོད་པ། །མཚན་ལྡན་ནི་མཚན་ཉིད་དང་ལྡན་པའི་བླ་མ་གདན་སར་ནི་བླ་མའི་གདན་སར་གདན་འདྲེན་པ་ནི་སྤྱན་འདྲེན་པ། །གཤོག་འདབ་ན་ིབྱའི་གཤོག་འདབ་ལོ་འདབ་ནི་ཤིང་གོ་ལོ་མ་རི་འདབ་ནི་རིའི་འགྲམ་ཤིང་འདབ་ནི་ཤིང་གི་འགྲམ་དུ་འཁོར་འདབ་ནི་གཡོག་འཁོར་ཉེ་འདབ་ནི་ཉེན་ཀོར། །སྨོན་པ་གདབས་ནི་སྨོན་ལམ་བཏབ་པ་རྒྱས་གདབས་ནི་རྒྱས་བཏབ་པ་གསོལ་གདབས་ནི་གསོལ་བ་བཏབ་པ་ས་བོན་གདབས་ནི་ས་བོན་བཏབ་པ། །རྡབ་ཆལ་ནི་སྐུ་རྡབ་བསིལ་བ་སར་བརྡབ་ནི་རྡུལ་སོགས་སྤྲུགས་བརྡབ་བྱེད་པ་སྐྱར་ལྡབ་ནི་ཡང་སྐྱར་བལྡབས་ནི་བལྡབས་ཟིན་པ། །གདམས་ངག་ནི་ཞལ་གདམས་བཅོལ་གདམས་ནི་གཞན་ལ་གཏམས་པ་འདམ་ཀ་བྱེད་ནི་ཅ་ཆས་སོགས་འདམ་པ། །བསྡམ་བྱ་ནི་དབང་པོ་དང་སྒོ་ལ་སོགས་པ་བསྡམས་ནི་བསྡམས་ཟིན་པ་འདམ་དུ་སྦས་ནི་ས་འདམ་དུ་སྦས་པ། །ཕྱག་བདར་ནི་གད་བདར་བྱེད་པ་ཕྱི་བདར་ནི་ཅོག་ཙེ་སོགས་ཕྱི་བ་བདེན་པ་བདར་ནི་བཀའ་བདར་བ་མདུན་དུ་བདར་ནི་གྲལ་སྒྲིགས་པ། །བཀའ་བདར་ནི་བཀའ་བསྩལ་བ་སྡར་མ་ནི་སྙིང་སྟོབས་ཆུང་བ་ལུས་པོ་འདར་ནི་ཁྲིལ་ཁྲིལ་འདར་བ། །ཁ་བརྡར་ནི་ཁ་མང་བ་གྲི་བརྡར་ནི་གྲི་སོགས་བརྡར་བ་མར་ཐུད་གདར་ནི་མར་ཐུད་བཅད་པ། །ཁྱབ་གདལ་ནི་ཀུན་ཁྱབ་ཆེན་པོ་སོས་གདལ་ནི་བག་མེད་དུ་གནས་པ་གྲོང་རྡལ་ནི་གྲོང་ཁྱེར་བརྡལ་ནི་ཐང་མར་བརྡལ་བ། །སྐྱོ་མ་འདལ་ནི་སྐྱོ་མ་བསྡུར་བ་ཆུ་བདལ་ནི་ཆུ་སྤང་ལ་ཁྲེམས་པ་ཕྱེ་མར་བདལ་ནི་སྨན་ཕྱེ་མར་འདྲལ་བ། །ཕྱུག་བདས་ནི་རྟ་ནོར་སོགས་བདའ་བ་དུས་འདས་ནི་དུས་འདས་པ་ལྷག་མ་ལྡས་ནི་ལྷག་ལུས་པ། །དར་གྱི་ལྡ་ལྡི་ནི་སྤྱན་གཟིགས་དར་གྱི་ལྷབ་ལྷུབ་ཉེ་བའི་འདི་ནི་འདི་གའམ་འདི་ནང་། །སྡིགས་མཛུབ་ནི་ལག་པའི་སྡིག་མཛུབ་སྡིག་ཏོ་ཅན་ནི་བདུད་སྡིག་ཏོ་ཅན་བསྡིག་ནི་སྐྲག་ཏུ་བཅུག་པ། །ཆོས་གོས་གདིང་བ་ནི་དགེ་སློང་གི་གདིང་བ་བློའི་འདིང་ནི་ཁོང་པའི་འདིང་། །ས་ཡི་སྡིངས་ནི་རིའི་སྡིངས་ཤོང་ནམ་མཁའི་ལྡིང་ནི་བྱ་ཁྱུང་། །ཐོག་རྡིབ་ནི་ཁང་པའི་ཐོག་རྡིག་པ་ལྡབ་ལྡིབ་ནི་ལྕེ་མི་བདེ་བ་རྫུན་ཕུག་རྡིབ་ནི་རྫུན་སྤང་ལ་བཏོན་པ། །བུམ་པ་ལྟོ་ལྡིར་ནི་བུམ་པའི་དབྱིབས་འབྲུག་སྒྲ་ལྡིར་ནི་དབྱར་རྔ་བརྡུང་བ། །འདུ་ཤེས་ནི་མིང་དང་མཚན་མར་འཛིན་པའི་ཤེས་པ་འདུ་བྱེད་ནི་ཡིད་ལ་མངོན་པར་འདུ་བྱེད་པ་རྙེད་ལ་གདུ་ནི་ཟས་ལ་ཚོགས་པ། །འདུ་འཛི་ནི་ཆགས་ཞེན་གྱི་འཁྲི་བ་གདུ་བུ་ནི་ལག་གདུབ་བསྡུ་བྱ་ནི་དངོས་པོ་བསྡུ་ནི་ཚུར་བསྡུ་བ། །སྟན་ལ་འདུག་ནི་གདན་ལ་སྡོད་པ་བདུག་སྤོས་བདུག་ནི་སྤོས་ཀྱིས་བདུག་པ། །བདུགས་ནི་དབུའི་གདུགས་གདུགས་ཚོད་ནི་གུང་ཚིགས་མ་རུངས་གདུག་ནི་གདུག་པ་ཅན། །མཚར་སྡུག་ནི་མིག་ལ་མཚར་ཞིང་ཡིད་དུ་སྡུག་པ་ཐབས་རྡུགས་ནི་བྱ་བ་ཐབས་རྡུགས་པ་བླུགས་པའི་ལྡུགས་ནི་བླུད་པ། །གདུང་འཛིན་ནི་བླ་མའི་གདུང་འཛིན་གཞུ་བདུང་ནི་གཞུ་རྒྱུས་བསྐྱལ་བ་མདུང་གིས་ནི་མཚོན་ཆ་མདུང་བརྡུངས་ནི་དེས་བརྡུངས་པ། །བདུད་ནི་ནག་པོའི་བདུད་བདུད་རྩི་ནི་བདུད་དང་ཉོན་མོངས་པའི་རྩིར་གྱུར་པ་བཅིངས་པའི་མདུད་ནི་མདུད་པས་བཅིངས། །གུས་འདུད་ནི་ཞབས་ལ་བཏུད་པ་ཚིག་སྡུད་ནི་ཚིག་བསྡུ་བ་བླུད་པའི་ལྡུད་ནི་བླུགས་པ། །སྐུ་མདུན་ནི་སྤྱན་སྔར་འདུན་པ་ནི་ཡིད་ཀྱི་འདུན་པ་གྲངས་ཀྱི་བདུན་ནི་རི་གྲངས། །ལག་གདུབ་ནི་གདུབ་ཀོར་སོར་གདུབ་ནི་མཛུབ་ཀོར་ལས་ཀྱི་དུབ་ནི་འོ་སྡུག་པ། །མགལ་དུམ་ནི་ཤིང་བགལ་རི་ལག་རྡུམ་ནི་ལག་པ་ཆད་པ་ལྡུམ་རྭར་ནི་སྐྱེད་ཚལ་འདུམས་ནི་འཁོར་འདུམ་པ། །ཚོན་ལྡུར་ནི་ཚོན་བསྣུར་བ་གྱད་བསྡུར་ནི་རྩལ་འགྲན་པ་འདུར་འདུར་འགྲོ་ནི་མགྱོགས་པོར་འགྲོ་བ། །གདུལ་བྱ་ནི་སློབ་མ་འདུལ་བྱེད་ནི་བླ་མ་རྡུལ་ཕྲན་ནི་ཐལ་བའི་རྡུལ་བརྡུལ་ནི་བརཏལ་བ། །འདུས་ཚོགས་ནི་དགེ་འདུན་ཚོགས་པ་འདུས་པ་ནི་མང་དུ་འདུས་པ་མདོར་བསྡུས་པ་ནི་མདོར་བཏུས་པ། །མདེའུ་ནི་མདའ་ལྕགས་རྡོ་རྡེའུ་ནི་རྡེའུ་དཀར་ནག་དེའུ་རེག་ནི་དུས་རེག་པ། །སྡེ་ཚན་ནི་མང་པོའི་སྡེ་མདོ་སྡེ་ནི་སྡེ་སྣོད་གསུམ་གྱི་ནང་ཚན་ལྡེ་མིག་ནི་སྒོའི་ལྡེ་མིག །རེ་ལྡེ་ནི་སྨྱུག་མའི་རེ་ལྡེ་ལྡེ་གུ་ནི་ཙནྡན་ལྡི་གུ་མིང་གི་ལྡེ་ནི་ཁྲི་སྲོང་ལྡེ་བཙན་ལྟ་བུ། །འདྲེག་མཁན་ནི་སྐྲ་འདྲེག་མཁན་དྲེགས་ནད་ནི་ནད་ཀྱི་བྱེ་བྲག་དྲེགས་པ་ཆགས་ནི་གོས་ལ་དྲེགས་པ་ཆགས་པ། །ཞབས་འདེགས་ནི་ཞབས་ལ་འབུལ་བའམ་བཏེག་པ་སྲང་གདེགས་ནི་སྲང་ལ་བཏེག་པར་སྒྱེར་བ་ཡོམ་ཡོམ་ལྡེག་ནི་གཡོམ་པ། །རྡེག་སྟངས་ནི་ལག་པའི་རྡེག་ཚུལ་བརྡེག་བྱ་ནི་རྡོ་དང་དབྱུག་པ་དབྱུག་པས་བརྡེག་ནི་བརྡུང་བཏགས། །ཕྱིར་དེངས་ནི་ཕྱིར་འགྲོ་བའི་སྐུལ་ཚིག་གདེང་ཕྱིར་ནི་འགྲོ་བའི་ཆེད་དུ་གདེང་ཐོབ་པ་ནི་མི་འཇིགས་པའི་གདེང་ཐོབ་པ། །སེང་ལྡེང་ནི་ཤིང་གི་བྱེ་བྲག་གདེངས་ཀ་ནི་ཀླུའི་གདེངས་ཀ་མཚོན་ཆ་གདེངས་ནི་གནམ་ལ་གདེངས་པ། །བདབ་བདེད་ནི་རྟ་ནོར་སོགས་བདའ་བ་དེད་དཔོན་ནི་གྲུ་དཔོན་རྗེས་འདེད་ནི་རྗེས་སུ་བདའ་བ་དེད་ནི་བདའ་བའི་སྐུལ་ཚིག །གསོལ་སོགས་འདེབས་ནི་གསོལ་བ་དང་ས་བོན་སོགས་བཏབ་པ་ཐལ་མོ་རྡེབ་ནི་ཟློག་པ་བྱེད་པ། །གྱང་ལྡེབས་ནི་གྱང་ལོགས་ལྡེབ་བཞོགས་ནི་གཏོར་མའི་ལག་ཆ་སྡེབ་སྦྱོར་ནི་ཡི་གེའི་སྡེབ་སྦྱོར་བསྡེབས་ནི་གཅིག་ཏུ་བསྡེབས་ཟིན་པ། །ལྡེམ་དགོངས་ནི་དགོངས་པ་ཅན་ལྡེམ་པོ་ནི་འཁྱོག་པོ་ལུས་ལྡེམ་ལྡེམ་ནི་ཁྱུག་ཁྱུག་ལྡེམ་ལྡེམ། །སྡེར་མ་ནི་གསོལ་སྡེར་ལྡེར་བཟོ་ནི་འཇིམ་སྐུ་སྡེར་མོ་རྣོ་ནི་བྱའི་སྡེར་མོ། །དོ་ནུབ་ནི་དེ་རིང་དོ་ཟླར་ནི་འགྲན་ཟླ་དོ་འགྲན་པ་ནི་རྩལ་འགྲན་པ། །བདོ་བ་ནི་རྒྱས་པ་ལྔ་བདོ་ནི་སྙིགས་མ་ལྔ་བདོ་ལུང་མདོའི་རྡོ་ནི་ལུང་པའི་མདོ་དང་སའི་རྡོ། །འདོ་རྟ་ནི་ཞོན་རྟ་འདོ་མེད་ནི་མགོ་མ་འཐོན་པ་སྐུ་ལ་བསྡོ་ནི་སྐུ་དགྲ། །བདོག་པ་ནི་ནོར་རྫས་ཚོན་མདོག་ནི་ཁ་དོག་ཕྱིར་མི་ལྡོག་ནི་སླར་མི་ལྡོག་པ། །གོ་ལྡོག་ནི་གོ་ལོག་པ་ལྡོག་པོ་ནི་རྡོག་པོ་གཅིག་ལྟ་བུ་མིང་འདོགས་ནི་མིང་བཏགས་པ་རྒྱན་འདོགས་ནི་རྒྱན་བཏགས་པ། །འོག་བསྡོགས་ནི་བསམ་གཏན་གྱི་འོག་བསྡོགས་ཉེར་བསྡོགས་ནི་སྟ་གོན་གྱི་གྲབས་ཐག་པ་བསྡོགས་ནི་ཐག་པ་སོགས་བསྡོགས་པ། །མཆོད་སྡོང་ནི་མཆོད་པའི་རྟེན་སྡོང་པོ་ནི་ཤིང་གི་སྡོང་པོ་སྡོང་གྲོགས་ནི་ར་མདའ། །གདོང་པ་ནི་བྱད་བཞིན་གདོང་བརྙན་ནི་ཞལ་འབག་རྨ་བྱའི་མདོངས་ནི་མདོངས་སྒྲོ། །མདོང་གསོལ་ནི་ངོ་བསྟོད་མིག་ལྡོངས་ནི་མིག་ལོང་བ་སྡོང་རོར་ནི་བ་བླ་ཡོད་སར་འདོང་ནི་འགྲོ་བ། །འདོད་པ་ནི་ཡིད་ཀྱིས་རེ་བ་གདོད་མའི་ནི་ཐོག་མའི་བཀའ་སྡོད་ནི་ཆོས་སྐྱོང་སྡོད་ནི་སར་སྡོད་པ། །ཞལ་འདོན་ནི་ཁ་ཏོན་བྱེད་པའི་ཞེ་ས་གདོན་བགེགས་ནི་གདོན་དང་བགེགས་དྲིས་ལན་ལྡོན་ནི་ལན་འཇལ་བ། །ཆོས་འདོམས་ནི་ཆོས་བསྟན་པ་འདོམ་གང་ནི་ལག་པའི་གཞུ་འདོམ་གང་མདོམས་སུ་ནི་རྐང་པའི་མདོམས་བར་བསྡོམས་ནི་གཅིག་ཏུ་བསྡོམས་ཟིན་པ། །སྲུང་སྡོམ་ནི་བསྲུང་བྱའི་སྡོམ་པ་ལྡོམ་བུ་ནི་བསོད་སྙོམས་པ་སྲོག་ཆགས་སྡོམ་ནི་བ་ཐག་ཅན། །ལམ་མདོར་ནི་གཞུང་ལམ་ཁར་ཐུག་སྡོར་ནི་ཐུག་པའམ་ཚོད་མའི་སྡོར་ཕྱི་ལ་དོར་ནི་ཕྱིར་བོར་བ། །འདོལ་སར་ནི་ས་མཉེན་པའམ་འདོལ་བ་གདོལ་པ་ནི་རིགས་ངན་པ་རྡོལ་ཆོས་ཅན་ནི་སྤྱོད་པ་རྩིངས་པ། །བླ་བརྡོལ་ནི་བབ་ཅོལ་ཀློང་བརྡོལ་ནི་དགོངས་པའི་ཀློང་རྡོལ་བ་དབུ་བ་རྡོལ་ནི་ཆུའི་ལྦུ་བ། །གདོས་བཅས་ནི་ཤ་ཁྲག་གི་ཕུང་པོ་གདོས་དར་ནི་གྲུའི་དར་ཡས་ཀྱི་མདོས་ནི་ཆོ་གའི་མདོས། །ལུས་རྡོས་ནི་ལུས་བོང་ཆེ་བ་སྲོག་བསྡོས་ནི་སྲོག་ལ་གནོད་པ་བསྡོས་པའི་དགྲ་ནི་གནོད་པའི་དགྲ། །ལ་སོགས་འགའ་ཞིག་འོག་ཏུ་འཆད། །འདྲ་མིན་རིམ་ཅན་བསྟན་པ་ལས། །ད་ཡི་རིམ་པ་མདོ་ཙམ་མོ། །

༼ན༽ ན་མར་ནི་དུས་རྟག་པར་ན་བས་ནི་འབྱུང་འཁྲུགས་ན་ཚོད་ཡོལ་ནི་ལོ་རྒས་པ། །ཁུག་རྣ་ནི་ན་བུན་ནམ་སྨུག་པ་རྣ་གཤོག་ནི་རྣ་བའི་ཤ་ཀྲོང་དེ་རང་ངོ་རྣ་བས་ཐོས་ནི་སྒྲ་ཐོས་པ། །སེར་སྣ་ནི་འཇུངས་པ་སྣ་ཚོགས་ནི་སྣ་ཁ་མང་དུ་ཚོགས་པ་སྣ་ཡིས་ཚོར་ནི་དྲི་ཚོར་བ། །གནའ་རབས་ནི་སྔོན་རབས་མནའ་མ་ནི་བག་མ་མནའ་ཡང་བོར་ནི་བྲོ་བོར་བ། །གནག་ཕྱུགས་ནི་ལ་ནོར་རྣག་ཁྲག་ནི་མི་གཙང་བའི་རྫས་ནག་པོའི་གནག་ནི་མདོག་ནག་པ། །བསམ་པའི་བརྣག་པ་ནི་བསམ་པ་བཟོད་དཀའི་བརྣག་ནི་བཟོད་དཀའ་བ། །སྣག་ཚ་ནི་ཡི་གེའི་སྣག་ཚ་ཤ་སྣག་ནི་རུས་པ་མ་ཡིན་པ་སྣག་གི་གཉེན་ནི་མ་ལས་ཉེ་བ། །མནངས་ཆེན་ནོར་གྱི་ནི་ནོར་འགང་ཅན་གནང་སྦྱིན་གནང་ནི་བྱ་དགར་སྦྱིན་པ། །གནང་བཀག་ནི་རུང་བ་དང་མི་རུང་བ་གནངས་གཞེས་ནི་གནངས་ཚེས་གཞེས་ཚེས་སྣང་སྲིད་ནི་མིག་ལ་སྣང་བ་དང་ཡིད་ལ་སྲིད་པ་སྣང་ནི་འཐོང་བའམ་ཡོད་པ། །ཞིང་གི་རྣང་མ་ནི་ཆུ་ལམ་ཟས་ཀྱིས་བརྣངས་ནི་མིད་པ་འགག་པ། །གནད་འགག་ནི་གནད་ཆེ་བ་གནད་གཅོད་ནི་འཆི་ཁའི་སྡུག་བསྔལ་སྣད་ཡར་མེད་ནི་བོར་སྟོར་མེད་པ། །གནས་གཞི་ནི་རྟེན་སའི་གནས་གནས་ཚུལ་ནི་དངོས་པོའི་གནས་ཚུལ་གནས་ངན་ལེན་ནི་སྐྱེ་བ་ངན་ལེན་པ། །སྲི་མནན་ནི་དོང་དུ་མནན་པ་ཁ་བསྣན་ནི་ཁ་གསོ་བ་ངེས་བཟུང་བརྣན་ནི་ནན་གྱིས་བརྗོད་པ། །ཁ་ཟས་མནབ་རྩལ་ནི་ཟས་ཀྱི་མིང་བརྣབ་སེམས་ནི་ངན་སེམས། །མི་གཙང་སྣབས་ནི་སྣབས་ལུད་ན་བཟའ་མནབས་ནི་བཞེས་པ། །རྣམ་ཀུན་ནི་རྣམ་པ་ཀུན་ཏུ་རྣམ་མཁྱེན་ནི་ཐམས་ཅད་མཁྱེན་པ་རྣམ་ཐར་ནི་གོང་མའི་རྣམ་ཐར་རྣམས་ནི་མང་ཚིག །བསྣམས་ནས་ནི་ཕྱག་ཏུ་བསྣམས་པ་སྣམ་བུའི་ནི་གོས་ཀྱི་སྣམ་བུ་སྣམ་སྦྱར་བཞེས་ནི་ཆོས་གོས་བཞེས་པ། །སྣམ་ལོགས་ནི་ཟུར་དུ་གནམ་རུ་ནི་གཞུ་གནམ་དུ་གཤེགས་ནི་ཤི་བའི་ཞེ་ས། །སྣར་མ་ནི་རྒྱུ་སྐར་ལས་མནར་ནི་སྡུག་བསྔལ་བ་མཇུག་མ་བསྣར་ནི་དུད་འགྲོའི་མཇུག་མ་ནར་བ། །མནལ་གཟིམས་ནི་གཉིད་ཀྱི་ཞེ་ས་མནལ་ལམ་ནི་རྨི་ལམ་གྱི་ཞེ་ས་སྣལ་མ་ནི་སྐུད་པ། །རྣལ་འབྱོར་ནི་རྟོགས་ལྡན་པ་རྣལ་མའི་དོན་ལ་འབྱོར་ནི་ཆོས་ཉིད་ཀྱི་དོན་ལ་འབྱོར་བ། །སྣུམ་ནི་མར་ཁུ་གནད་བསྣུན་ནི་བྱ་བ་གནད་དུ་བསྣུན་པ་མཚོན་བསྣུན་ནི་མཚོན་ཆ་བསྣུན་པ་ནུ་མ་བསྣུན་ནི་ནུ་ཞོ་བསྣུན་པ། །རུས་གནུབས་ནི་གནུབས་སངས་རྒྱས་ཡེ་ཤེས་ཀྱི་རུས་སྲོལ་བསྣུབས་ནི་སྲོལ་ངན་པ་བསྣུབས་པ་རྒྱུ་སྐར་སྣུབ་ནི་སྐར་མའི་ནང་ཚན། །མདུན་བརྣུར་ནི་ཚུར་འཐེན་པ་ཚོན་བསྣུར་ནི་ཚོན་བཏུལ་བ་སྣག་ཚ་བསྣུར་ནི་སྣག་ཚ་བཏུལ་བ། །ལས་སྣྲེལ་ནི་ལས་དཔོན་སྣེའུ་ནི་སྔོ་སྣྲེལ་ཞིང་འཕྲེད་ནི་མགོ་ཐུར་བསྟན། །ནེམ་ནུར་ནི་ཐེ་ཚོམ་མམ་སོམ་ཉི་ནེམ་ནེམ་བསྣེམས་པ་ནི་རྐང་པས་འབོལ་གདན་ནེམ་པ་སེམས་ལ་མནོ་བ་ནི་ཡིད་ལ་བསམ་པ་རིག་པ་རྣོ་ནི་ཤེས་རབ་ཅན། །ཟས་མནོག་ནི་གྱ་ནོམས་པ་མནོག་ཆུང་ནི་ཁེ་ཆུང་བ་སྦས་པའི་བརྣོགས་ནི་ལྐོག་ཏུ་སྦས་པ། །ནོངས་འཁྲུལ་ནི་ཉེས་སྐྱོན་ནོངས་པ་ནི་ཉེས་པ་གནོངས་འགྱོད་ནི་འགྱོད་པ། །གནོད་བྱེད་ནི་གདོན་གནོད་སྦྱིན་ནི་བྱང་ཕྱོགས་ཀྱི་གནོད་སྦྱིན་བཟེད་པའི་སྣོད་ནི་ཕད་རྩ་ལྟ་བུ། །ཟིལ་གནོན་ནི་ཟིལ་གྱིས་གནོན་པ་མཚོན་རྣོན་ནི་མཚོན་ཆ་རྣོན་པོ་ཁ་སྣོན་ནི་ཁ་སྐོང་སྣྲོན་ནི་རྒྱུ་སྐར། །གྱ་ནོམས་ནི་ངོམ་ཞིང་ཚིམ་པ་དྲི་སྣོམས་ནི་དྲི་མ་དགུ་བ་སྣོམས་ཤིག་ནི་བསྣམས་པའི་སྐུལ་ཚིག །ནོར་ནི་རྒྱུ་ནོར་ནོར་བ་ནི་འཁྲུལ་བ་གོང་འོག་བསྣོར་ནི་འཁྲུགས་པ། །སྒྲིབ་པའི་མནོལ་ནི་མི་མཐོང་བ་རྒྱབ་འགལ་བསྣོལ་ནི་གོ་བསྣོལ་བ། །འདྲེས་པར་བསྣོས་ནི་ཆུ་དང་རྩམ་པ་འདྲེས་པ་མནོས་ནི་ཡིད་ལ་མནོས་ཟིན་པ་ལ་སོགས། །འདྲ་མིན་རིམ་ཅན་བསྟན་པ་ལས། །ན་ཡི་རིམ་པ་མདོ་ཙམ་མོ། །

༼པ༽ པ་སངས་ནི་རེས་གཟའ་པ་ཤི་ནི་རྒྱ་ནག་བཙུན་པའི་མིང་པ་ལ་ཤ་ནི་རྒྱ་སྐེགས་ཤིང་། །དཔའ་བོ་ནི་སྙིང་སྟོབས་ཆེ་བ་སེམས་དཔའ་ནི་བྱང་ཆུབ་སེམས་དཔའ་མཛེས་པའི་སྤ་ནི་མཛེས་པ། །སྤ་ཤིང་ནི་གཞུ་ཤིང་གི་བྱེ་བྲག་སྤ་དབྱུག་ནི་སྤ་སྦིས་སྤ་མའི་ཤིང་ནི་ལ་ཁའི་སྤ་མ། །དཔག་ཚད་ནི་རྒྱང་གྲགས་བརྒྱད་ཀྱི་ཚད་དཔག་མེད་ནི་དཔག་ཏུ་མེད་པ་བློ་ཡིས་དཔག་ནི་རྗེས་དཔག །པག་ས་པ་ནི་མིང་རྐྱང་འོག་པག་ནི་སྐ་རགས་རྒྱན་སྟག་གི་པགས་ནི་གཞི་འབྲེལ་དྲུག་སྒྲ་ཅན། །སྟག་ལྤགས་ནི་གཞི་འབྲེལ་དྲུག་སྒྲ་མེད་པ་ཟན་སྤགས་ནི་སྤགས་བརྩི་བ་གཞན་དུ་སྤགས་ནི་མི་སྤགས་པ། །དཔང་པོ་ནི་འཛོམས་དཔང་དཔང་མཐོ་ནི་གཏོས་ཆེ་བ་སྤང་བྱ་ནི་སྡིག་པ་སྤངས་ནི་སྤངས་ཟིན་པ། །པད་ཚལ་ནི་མེ་ཏོག་ཚལ་པད་ཀོར་ནི་ཕྱག་རྒྱའི་པད་ཀོར་ཕ་སྤད་གཉིས་ནི་ཕ་བུ་གཉིས། །བརྟག་དཔྱད་ནི་དཔྱད་བྱ་དངོས་སྤྱད་ནི་བཅའ་ཆས་དཀའ་བ་སྤྱད་ནི་དཀའ་ཐུབ། །སྤར་མོའི་ནི་ལག་པའི་སྤར་མོ་པ་ར་པུ་ནི་ཡོལ་གོའམ་སྣོད་མེ་ལ་སྤར་ནི་མེར་སྤར་བ། །སྤར་པས་ནི་སྤར་བརྐོ་མཁན་དཔེ་ཆ་པར་མ་ནི་བྲིས་མ་མ་ཡིན་པ་སྤར་ནི་སྤར་རྒྱབ་པ། །འཕྲུལ་དཔར་ནི་རྒྱའི་འཕྲུལ་དཔར་འདྲ་པར་ནི་སྐུ་དཔར་གནས་ནས་སྤར་ནི་གོང་དུ་སྤར་བ། །དཔལ་ལྡན་ནི་དོན་གཉིས་ཀྱི་དཔལ་དང་ལྡན་པ་དཔལ་འབྱོར་ནི་ཚེ་དཔལ་འབྱོར་པ་དཔལ་བེའུ་ནི་བཀྲ་ཤིས་རྟགས་བརྒྱད་ཀྱི་ནང་ཚན། །པྲི་ཡང་ཀུ་ནི་གླིང་དང་སྔོ་སྨན་པི་པི་ལིང་ནི་དྲོད་ཀྱི་སྨན། །གཅིག་པུར་ནི་རང་རྐྱང་པ་པིར་གྱིས་ནི་བྲིས་བྱེད་པ་ཏྲ་བྲིས་ནི་རི་མོ་བྲི་བ། །སྤྱི་མཐུན་ནི་མཐུན་མོང་སྤྱི་བླུགས་ནི་སྣོད་རིལ་བ་སྤྱི་བླུགས་སྟོང་སྤྱི་ཕུད་ནི་སྟོང་དང་པོ། །སྤྱི་བོ་ནི་ལུས་ཀྱི་སྤྱི་བོ་དཔྱིད་དུས་ནི་དུས་བཞིའི་ནང་ཚན་དཔྱིས་ཕྱིན་པ་ནི་མཐར་ཕྱིན་པ། །སྤྲིན་འཐིབས་ནི་སྤྲིན་གཏིབས་པ་ཆུར་སྤྱིངས་ནི་ཆུར་བྱིང་བའམ་ནུབ་པ་སྤྲིངས་ཡིག་ནི་བསྐུར་བྱའི་ཡི་གེ་སྤྲིངས་ནི་སྤྲིངས་ཟིན་པ། །པུ་ས་ལ་ནི་སྨན་འུ་སུ་པུ་ཤེལ་རྩེ་ནི་སྨན་གྱི་བྱེ་བྲག །པུ་ཤུའི་ནི་མདའ་ཡབ་པུ་ཤུད་ནི་བྱ་པུར་གྱིས་པུར་ནི་ཧར་གྱིས་འཕུར་བ། །པུར་ཁང་ནི་རོ་ཁང་གྱི་ཞེ་ས་མགོ་སྤུ་ནི་སྐྱ་གོས་ཀྱིས་སྤུར་ནི་གོས་ཀྱིས་དཀྲིས་པ། །བ་སྤུ་ནི་སྤུ་ཕྲ་བ་མཛོད་སྤུ་ནི་སངས་རྒྱས་ཀྱི་མཛོད་དཀར་རིན་ཆེན་སྤུག་ནི་ཆུ་ཤེལ་གྱི་དྭངས་པ། །དཔུང་པ་ནི་ཕྲག་པ་དཔུང་རྒྱན་ནི་ལག་པའི་རྒྱན་རྒྱབ་དཔུང་ནི་རྒྱབ་དང་དཔུང་། །དཔུང་བཞིའི་ནི་དཔུང་ཚོགས་ཡན་ལག་བཞི་ལྡན་དཔུང་ཚོགས་ནི་མང་དུ་ཚོགས་པ་གཅིག་ཏུ་སྤུངས་ནི་ཕྱོགས་གཅིག་ཏུ་སྤུང་བ། །སྤུན་ཟླ་ནི་སྤུན་ཆ་སྤུན་གྲོགས་ནི་རྡོ་རྗེའི་སྤུན་ཐག་གི་སྤུན་ནི་རྒྱུ་སྤུན། །ཁ་སྤུབས་ནི་སྣོད་ཁ་སྤུབས་པ་རྒྱན་སྤུད་ནི་སྤྲས་པ་སྤུས་ཁ་གཙང་ནི་སྤུས་ལེགས་པ། །མཚན་དཔེའི་ནི་མཚན་དང་དཔེ་བྱད་དཔེ་བྱ་ནི་མཚོན་བྱ་གོང་དུ་སྤེལ་ནི་འཕེལ་བ། །དཔེན་པ་ནི་ཡིད་དུ་འོང་བ་སྤེན་བྱ་ནི་བོད་ཀྱི་ལྷ་ཁང་ལ་ཡོད་པ་གཟའ་སྤེན་པ་ནི་རེས་གཟའ། །པོ་རྒན་ནི་མི་རྒན་པོ་པོ་ཏི་ནི་ཆོས་ཀྱི་གླེགས་བམ་པོ་ཏ་ལ་ནི་རི་བོ་གྲུ་འཛིན། །རི་ཡི་སྤོ་ལ་ནི་རིའི་རྩེར་གནས་སྤོ་བ་ནི་སྡོད་ས་སྤོ་བ། །པོག་ཕོར་ནི་སྤོས་ཕོར་པོག་ནི་སྤོས་པོག་དཀར་འཐུལ་ནི་སྤོས་དཀར་འཐུལ་བ། །སྤོངས་པས་ནི་མི་ཞུམ་པ་དཔོག་ནི་རིག་པས་དཔོག་པ་ཚོང་ཁེ་སྤོགས་ནི་ཁེ་གྲུབ་པ། །སྤང་སྤོས་ནི་བསངས་རྫས་གོས་སྤོད་ནི་གོས་སྤོ་བ་ཡི་གེ་དཔོད་ནི་འདྲ་སྤོ་བ། །རྣམ་དཔྱོད་ནི་རིག་པ་རྟོག་དཔྱོད་ནི་ཡིན་མིན་དཔྱོད་པ་ལོངས་སྤྱོད་ནི་ཟས་ནོར་སྤྱོད་ནི་རོལ་བ། །སྤྲོས་བཅས་ནི་ཀུན་རྫོབ་ལག་ཏུ་སྤྲོད་ནི་ལག་ཏུ་སྤྲད་པ་ལ་སོགས། །ཕལ་ཆེར་ཕྱོགས་བསྡེབ་སྐབས་སུ་འཆད། །འདྲ་མིན་རིམ་ཅན་བསྟན་པ་ལས། །པ་ཡི་རིམ་པ་མདོ་ཙམ་མོ། །

༼ཕ༽ ཕ་རོལ་ནི་གཞན་པ་ཕ་བོང་ནི་རྡོ་ཕུ་ཕ་གི་ན་ནི་ཕ་གི་ལོགས། །ཕྲ་མ་ནི་དབྱེན་བྱེད་པ་ཕྲག་དོག་ནི་རུ་ང་བ་ཕྲ་ཞིབ་ནི་ཞིབ་པ་ཕྲ་ནི་ཤིན་ཏུ་ཕྲ་བ། །ཁྱི་ཕག་ནི་ཕག་པ་ཕག་ཏུ་ནི་ལྐོག་ཏུ་ཁྱད་པར་འཕགས་ནི་མཆོག་ཏུ་གྱུར་པ། །ཁྲི་འཕང་ནི་བླ་མའི་ཁྲི་གོ་འཕང་ནི་སངས་རྒྱས་ཀྱི་ས་ཟོར་སོགས་འཕངས་ནི་གཏོར་ཟོར་འཕངས་བ། །ཤིང་རཏའི་འཕང་ལོ་ནི་འཁོར་ལོ་བལ་མའི་འཕང་ནི་མདའ་དང་འཕང་ཟོར་བ། །ཕན་བདེ་ནི་ཕན་པ་དང་བདེ་བ་འཕན་གདུགས་ནི་མཆོད་རྫས་མདའ་སོགས་འཕེན་ནི་བཏང་བ། །མ་ཕམ་མི་ཕམ་ནི་གཉིས་ཀ་རྒྱལ་བ་བྱམས་པའི་མཚན་བློ་འཕམ་པ་ནི་ཡིད་འཕམ་པ། །དྲྭ་ཕད་ནི་སྒོམ་ཆེན་པའི་དྲྭ་ཕད་ཕད་རྩ་ནི་རྩི་ཕད་ཕལ་ཆེར་ནི་འགའ་ཞིག་འཕེལ་ནི་དར་བ། །འདི་ཕྱི་ནི་འདི་དང་ཕྱི་མ་ཕྱི་མོ་ནི་རྩ་བའམ་གཞི་མ་ཕྱི་ས་ནི་མི་གཙང་བ་ཕྱིར་ནི་ཕྱི་རོལ། །ཕྱི་འབྲངས་ནི་རྗེས་སུ་འབྲང་བ་ཕྱིར་ཕྱོགས་ནི་རྗེས་སུ་ཕྱོགས་པ་ཕྱིན་ཅི་ལོག་ནི་ཡང་དག་མ་ཡིན་པ། །ཕྲན་པས་ནི་རང་ཉིད་འཕྲིན་ལས་ནི་མཛད་འཕྲིན་འཕྲིན་ཡིག་ནི་སྤྲིང་ཡིག་འཕྲོད་ནི་འབྱོར་བ། །ཕྱག་ཕྱིས་ནི་ཕྱག་ཕྱིས་ཞུ་བ་ཞབས་ཕྱིས་ནི་ཞབས་ཏོག་བྱེད་པ་ལྟོ་རྒྱགས་འཕྱིད་ནི་ལྟོ་རྒྱགས་འཐུས་པ། །ཕུབ་ཆེན་ནི་དགྲ་ལི་འཕིགས་ནི་འབིགས་པ་རྒྱ་ཕིབས་ཕུབ་ནི་འབུབ་པ། །ཕུ་བོ་ནི་གཅེན་པོ་ཕྲལ་ཕུག་ནི་ཕྲལ་དང་མཇུག་ཕུགས་སུ་བཅུག་ནི་ཁོང་དུ་སྦས་པ། །ཕུག་ཏུ་ནི་མཇུག་ཏུ་ཕུང་པོ་ནི་ལྔ་ཕུང་འཕུང་བར་འགྱུར་ནི་ཕུང་ཀྲོལ་འོང་རྒྱུ། །ཕུར་མ་ནི་འབྲས་ཀྱི་ཕུར་མ་ཕྱེ་འཕུར་ནི་མཆོད་རྫས་བྱ་འཕུར་བ་ནི་ལྡིང་བ། །གསར་ཕུད་ནི་འབྲས་ཀྱི་གསར་ཕུད་ཕྱིར་འཕུལ་ནི་ཕར་འཕུལ་བ་ཕུལ་དུ་ཕྱིན་ནི་མཆོག་ཏུ་གྱུར་པ། །རྒྱགས་ཕྱེ་ནི་ལྟོ་རྒྱགས་ཕྱེ་སྒོ་ཕྱེ་ནི་སྒོ་འབྱེད་པ་ཕྱེ་མ་ལེབ་ནི་སྲོག་ཆགས། །བསྲེ་འཕོ་ནི་གདམས་ངག་ལུང་ཕོག་ནི་ལུང་གནང་བ་ལྟོ་ཕོགས་བྱིན་ནི་ལྟོ་རྒྱགས་སྤྲོད་པ། །དབུལ་ཕོངས་ནི་བཀྲེན་པ་རཏལ་ཕོད་ནི་དཔའ་བོ་འཕོངས་རྩལ་ནི་ལུས་རྩལ་ཆེ་བ། །ཕོད་ཀ་ནི་འཆམས་གོས་གཏོང་ཕོད་ནི་གཏོང་ཕོད་ཆེ་བ་ཚེ་འཕོས་པ་ནི་ཚེ་ལས་འདས་པ། །ལ་སོགས་ལྷག་མ་འོག་ཏུ་འཆད། །འདྲ་མིན་རིམ་ཅན་བསྟན་པ་ལས། །ཕ་ཡི་རིམ་པ་མདོ་ཙམ་མོ། །

༼བ༽ བ་ལང་ནི་བ་ཕྱུགས་བ་དན་ནི་དར་འཕྱར་བ་བ་ཐག་སྦྲེལ་ནི་དྲྭ་བ་སྦྲེལ་བ། །སྦ་འཁར་ནི་སྤ་འཁར་ལྦ་བ་ནི་མགྲིན་པའི་ལྦ་བ་སྦ་བསྲི་མེད་ནི་སྦས་པ་མེད་པ། །ཆུ་ཡི་དབའ་རླབས་ནི་རྦ་རླབ་ཞེ་སའི་དབའ་ནི་ལགས་སོ་ཟེར་བ། །སྦྲག་ཐག་ནི་སྒྲའི་ཐག་པ་ཉིས་སྦྲགས་ནི་སྤགས་ཉིས་སྦྲགས་གཙང་སྦྲ་བྱེད་ནི་གཙང་སྤྱོད། །བག་མ་ནི་མནའ་མ་བག་ཆགས་ནི་སེམས་ཀྱི་བག་ཆགས་འབའ་ཞིག་ལ་ནི་ཤ་སྟག །ཞལ་འབག་ནི་གདོང་བརྙན་འབག་བཙོག་ནི་བཙོག་པ་རྡུལ་གྱི་སྦགས་ནི་སྐྱོན་གྱི་གོས་པ། །ཤེད་སྦྱག་ནི་འཛིང་བ་སྦྱགས་མ་ནི་ཧེམ་ཟེར་བ་སྦྱགས་ཤིང་ནི་དེའི་ཡུ་བ་སྦྱག་ནི་རྒྱབ་པ། །བང་ཆེན་ནི་བྱ་མ་རྟ་འཁོར་འབངས་ནི་མངའ་འབངས་སྦང་མར་ནི་ཆང་གི་སྙིགས་མ་སྦངས་ནི་ཆུ་ལ་སྦང་བ། །མཁས་དབང་ནི་མཁས་པའི་དབང་པོ་དབང་ལྡན་ནི་བྱང་ཤར་གྱི་ཕྱོགས་དབང་བསྐུར་ནི་དབང་གནང་བ། །ཁྱི་རྦད་ནི་ཁྱི་བསྐུལ་བ་འབད་བརྩོལ་ནི་བརྩོན་པ་ཁ་རྦད་ཆེ་ནི་བླ་རྡོལ་མཁན། །མ་བྱན་ནི་ཐབ་ཚང་པ་བྱན་མོ་ནི་བྲན་མོ་རང་བྱན་ཚུད་ནི་རང་དབང་ཐོབ་པ། །བན་རྒན་ནི་སྤྲང་རྒན་བྲན་གཡོག་ནི་གཡོག་པོ་གྲོགས་སུ་སྦྲན་ནི་ར་མདའ་སྦྲོན་པ། །བྱིན་དབབ་ནི་བྱིན་ཕབ་པ་གཏན་དབབ་ནི་དོན་གཏན་ལ་ཕབ་པ་སྨ་མི་དབབ་ནི་གཞན་ལ་དམའ་མི་ཕབ་པ། །བབ་པའི་འབབ་ནི་འོག་ཏུ་འབབ་པ་རྦབ་ཏུ་འགྲིལ་ནི་རྡོ་སོགས་འགྲིལ་བ། །བམ་པོར་སྦམ་ནི་ཕོན་པོར་སྦམ་པ་གསོན་འདྲེ་འབམ་ནི་མོ་འདྲེ། །སྦར་བྱའི་ཤིང་ནི་བུད་ཤིང་མེ་དཔུང་འབར་ནི་མེ་ཆེན་འབར་བ། །སྐྲ་འབལ་ནི་སྐྲ་དང་ལ་ཕུ་སོགས་འབལ་བ་སྦལ་པ་ནི་སྲོག་ཆགས་ལྐོག་ཏུ་སྦས་ནི་མི་མངོན་པར་སྦས་པ། །བྱི་ལས་ནི་ཞི་མིའམ་བྱི་ལ་བྱི་བ་ནི་བྱི་ཙི་བྱིའུ་ཟ་ནི་བྱིའུ་ཆུང་ཟ་བ། །དབྲི་ནི་བྲི་བའམ་ཉམས་པ་དབྲི་བྱ་ནི་ཉམས་པའི་བྱ་བ་དབྲེ་བཙོག་ནི་བཙོག་པ་དབྲལ་ནི་ཕྲལ་བ། །འབི་འབི་ནི་བུ་ཚ་སྦྱིག་མོ་ནི་གཅེར་བུ་ལྟོ་བ་འབིགས་ནི་ཕོ་བ་སྤད་པ། །དབྱིག་གཉེན་ནི་སློབ་དཔོན་དབྱིག་གཉེན་དབྱིག་མང་ནི་ནོར་མང་བ་དབྱིག་མོ་དབུར་ནི་ཅོག་ཙེ་དབུར་བ། །ད་བྱིད་ནི་གངས་སྦལ་ཚེ་འབྱིད་ནི་ཚེ་ལས་སོལ་བ་འདྲེད་པའི་འབྱིད་ནི་འདྲེགས་རྟགས་ཤོར་བ། །གཡལ་བའི་སྦྲིད་ནི་ཧ་གཡལ་འཆར་བ་བསླུ་འབྲིད་མཁན་ནི་མགོ་བསྐོར་མཁན། །ཆུ་འབུར་ནི་ལུས་ལས་ཆུ་འབུར་འདོན་པ་ལྦུ་བ་ནི་ཆུ་ཡི་ལྦུ་བ་འབུ་སྲིན་ནི་སྲིན་བུ། །མཚོན་གྱི་དབུག་ནི་འབུག་པ་དབུགས་དབྱུང་བ་ནི་དབུགས་འབྱིན་པ། །བུ་ག་འབུག་ནི་དོང་འདྲུ་བ་གྲལ་གྱི་སྦུག་ནི་སྦུག་གྲལ་ལམ་དཀྱིལ་དུ། །ཁུ་བྱུག་ནི་བྱ་གཞན་གསོས་བྱུག་རིས་ནི་གྲལ་བྱུག་པ་ནི་སྨན་སོགས་བྱུག་པ་བྱུགས་ནི་བྱུག་པའི་སྐུལ་ཚིག །རྩ་ཡི་དབུ་མ་ནི་རྩ་དང་མཐའ་བྲལ་གྱི་དབུ་མ་དབུང་དང་དབུས་ནི་གཉིས་ཀ་དཀྱིལ་གྱི་དོན། །ལས་ལ་འབུངས་ནི་ལས་ལ་འབད་པ་སྦུངས་བསྐྱེད་ནི་ཤུགས་སྟོན་པ། །འབྱུང་པོའི་ནི་གནོད་བྱེད་འབྱུང་པོ་འབྱུང་ཁུངས་ནི་རྣམ་དབྱེ་ལྔ་པ་འབྱུང་བ་བཞི་ནི་ས་ཆུ་མེ་རླུང་བཞི་བུད་མེད་ནི་སྲུ་མོ་དུང་འབུད་ནི་དུང་ཕུ་བ་མགར་བའི་སྦུད་ནི་མེ་སྦུད་བྱེད་ཀྱི་རླུང་ཐབས། །འབྲུ་ཡི་སྦུད་པ་ནི་འབྲུའི་ཕྱི་སྐོགས་འབུད་སྐྱེད་བཏང་ནི་བུ་ལེན་བཏང་བ། །སྦྲ་འབུབས་ནི་སྦྲ་ཕུབ་པ་ཐོག་འབུབས་ནི་ཁང་པའི་ཐོག་ཕུབ་པ་སྒོ་ངའི་སྦུབས་ནི་སྒོ་ངའི་སྦུབས་བརྟོལ་བ། །དབུ་ནི་མགོའི་ཞེ་ས་དབུ་བ་ནི་ཆུའི་ལྦུ་བ་དབུབ་བྱ་ནི་གདུགས་ལ་སོགས་པ་དབུབས་ནི་དབུབས་བཞིན་པ། །འབྲུམ་བུའི་ནད་ནི་འབྲུམ་ནད་ནོར་སྦྲུམ་ཅན་ནི་བ་འཚར་རྒྱུ། །གློ་བུར་ནི་མ་ངེས་པ་གློ་འབུར་ནི་གློ་ནས་འབུར་བ་རྩྭ་ནས་སྦུར་མ་ནི་རྩ་གསོབ། །བྱད་ནི་བྱད་ཁ་ཕུར་ཁ་བྱུར་ནི་མྱ་ངན་བྱུ་རུ་ནི་རིན་ཆེན་དམར་པོ་བྱུས་ལེགས་པ་ནི་སྟབས་ལེགས་པ། །བྲུལ་པ་ནི་གཏོར་རིལ་སྦྲུལ་ནི་ཐང་འགྲོ་ཟན་སྦྲུས་པ་ནི་ཟན་བརྫི་བ། །བེའུ་ནི་བ་ཡི་བིའུ་བེག་རྩེ་ནི་བཙན་སྦེག་སྦྱོར་ནི་འཁྲིག་པ་སྤྱོད་པ། །བྱེ་མ་ནི་ཆུ་ཡི་བྱེ་མ་བྱེ་བ་ནི་གྲངས་བྱེར་ཞིང་འབྱེར་ནི་བྲོས་པ། །བྱེད་པོ་ནི་བྱེད་པ་པོ་སྒོ་འབྱེད་ནི་སྒོ་དབྱེ་བ་བྱེས་སུ་བྱོན་ནི་ཚོང་ལ་འགྲོ་བ། །འབེལ་གཏམ་ནི་འགྲོ་གླེང་འབྲེལ་མེད་ནི་དོན་མེད་ལག་པ་སྦྲེལ་ནི་ལག་པ་སྦྲེལ་བ། །གྲང་བས་སྦྲེས་ནི་འཁྱགས་པ་བུ་ཡུག་སྦྲེབས་ནི་བུ་ཡུག་འཚུབས་པ། །འཇལ་བྱེད་འབོ་ནི་འབྲུའི་འབོ་ལུས་ཀྱི་སྦོ་ནི་གཞོགས་གཡས་གཡོན། །རོ་བྲོ་ནི་རོ་བདའ་བ་བྲོ་གར་ནི་ཟློས་གར་བློ་བོར་བ་ནི་མནའ་བོར་བ། །ཆུ་དབོ་ནི་ཆུ་བོར་བ་ལུང་དབོ་ནི་ལུང་གནང་བ་སྐར་མ་དབོ་ནི་རྒྱུ་སྐར་གྱི་ནང་ཚན། །སྡོམ་འབོགས་ནི་སྡོམ་པ་སྦྱིན་པ་ལུང་འབོགས་ནི་ལུང་སྦྱིན་པ་གླ་སྦོགས་ལེན་ནི་གླ་དང་སྦོགས་ལེན་པ། །རྩལ་འབྱོར་ནི་ལུས་རྩལ་འབྱོར་བ་དགེ་སྦྱོང་ནི་དགེ་སློང་སྦྱོང་བྱེད་ནི་གཉེན་པོ་སྦྱོངས་ནི་སྐུལ་ཚིག །ཉེས་པ་སྦོམ་པོ་ནི་ཆེན་པོ་ཕྱོགས་གཅིག་སྦོམས་ནི་གཅིག་ཏུ་སྦམ་པའི་སྐུལ་ཚིག །འབྱོར་ལྡན་ནི་ནོར་ཅན་སྦྱོར་བ་ནི་བསམ་པ་དང་སྦྱོར་བ་མཉམ་སྦྱོར་ནི་ཡབ་ཡུམ་མཉམ་པར་སྦྱོར་བ། །བྱོལ་སོང་ནི་དུད་འགྲོ་བྱོལ་ནི་ནོར་བ་བྱ་བ་བྱོས་ནི་བྱ་བ་བྱེས་པའི་སྐུལ་ཚིག །ལ་སོགས་འཕུལ་དང་འདོགས་ཅན་འགའ། །འོག་ཏུ་ཕྱོགས་བསྡེབ་སྐབས་སུ་འཆད། །འདྲ་མིན་རིམ་ཅན་བསྟན་པ་ལས། །བ་ཡི་རིམ་པ་མདོ་ཙམ་མོ། །

༼མ༽ མ་རིག་ནི་གཏི་མུག་སེམས་ཅན་མ་ལུས་པ་ནི་ཐམས་ཅད་པ། །རྨ་ནི་སྐྱོན་ཕོག་པ་རྨ་བྱ་ནི་རྒྱའི་བྱ་རྨ་མེད་པ་ནི་སྐྱོན་མེད་པ། །དམའ་འབེབས་ནི་སྨད་ར་གཏོང་བ་སྨྲ་བས་ནི་ངག་ནས་སྨྲ་བ་སྨ་ར་འགུལ་ནི་ཁའི་རྒྱ་བོ། །དམག་ནི་དཔུང་ཚོགས་དམག་དཔོན་ནི་སྡེ་དཔོན་མུན་པའི་སྨག་ནི་སྨག་རུམ། །ཁམས་སྨྱ་ནི་ཁམས་མི་བདེ་བ་སྨྱག་ཤད་ནི་ཤིང་གི་ལྕུག་གུ་བྱ་རྨྱང་བྱེད་ནི་ཁ་རྨྱང་བྱེད་པ། །རྩ་བའི་རྨང་ནི་རྩ་བའམ་འགྲམ་དམངས་རིགས་ནི་རིགས་བཞིའི་ནང་ཚན་དམངས་ནི་སྤྱི་ཚོགས། །བུ་སྨད་ནི་བུ་གཞི་ཚེ་སྨད་ཚེ་མཇུག་རྨད་དུ་བྱུང་ནི་ཕུལ་དུ་བྱུང་བ། །སྨན་ནི་གསོས་སྨན་སྨན་པ་ནི་འཚོ་བྱེད་པ་རིགས་དམན་པ་ནི་རིགས་ངན། །ཁ་དམར་ནི་རྩིས་ཀྱི་འབྲས་བུ་ལག་དམར་ནི་གཤན་པ་སྨར་ཁྲིད་ནི་ཟབ་ཁྲིད། །ཉམས་དམས་ནི་རྒུད་པ་ཚིག་སྨྲས་ནི་བརྗོད་པ་བྲིས་པའི་རྨས་ནི་ལན་བརྗོད་པ། །རྨི་ལམ་རྨིས་ནི་རྨི་ལམ་མཐོང་བ་དུད་འགྲོའི་རྨིག་ནི་རྟ་ནོར་གྱི་རྨིག་པ། །ཉེས་དམིགས་ནི་འཁོར་བའི་ཉེས་དམིགས་དམིགས་བུ་ནི་ལོང་ཁྲིད་དམིགས་པ་གཏོད་ནི་རྩེ་གཅིག་ཏུ་གཏོད་པ། །སྨིག་རྒྱུ་ཆུ་ནི་བྱང་ཐང་ལ་ཆུར་མཐོང་བ་ངུར་སྨྲིག་གོས་ནི་དམར་སེར། །སྨིན་དྲུག་ནི་རྒྱུ་སྐར་སྨིན་གྲོལ་ནི་དབང་དང་གདམས་ངག་འབྲས་བུ་སྨིན་ནི་སྟོན་ཐོག་སྨིན་པ། །དམུ་རྒོད་ནི་གདུལ་དཀའ་བ་ཡིད་རྨུག་ནི་རྨུག་པ་ཁྱི་ཡིས་རྨུགས་ནི་སོ་རྒྱབ་པ། །རྨུགས་འཛིན་ནི་ཛམ་ལྷ་སྨུག་རྩི་ནི་གཏོར་མའི་སྨུག་རྩི་ཁ་དོག་སྨུག་ནི་གོས་སྨུག་པོ། །དམུ་རུ་བརྫུ་བ་ནི་འདྲེ་བརྫུ་བ་ཁ་ཡིས་རྨུར་ནི་ཁ་ཡིས་མུར་བ། །བློ་རྨུན་ནི་བླུན་པོ་དམུས་ལོང་ནི་མིག་ལྡོང་བ་འཛུམ་དམུལ་བ་ནི་དགའ་འཛུམ། །གཙང་དམེ་ནི་གཙང་བཙོག་སྨེ་བ་ནི་ལུས་ཀྱི་སྨེ་བ་སྨེ་ཤ་ཅན་ནི་རིགས་ངན། །སྨྲེ་སྔགས་ནི་སྡུག་བསྔལ་བའི་ཚིག་སེར་རྨེ་ནི་སེར་སྣ་རྨེག་མེད་འཇོམས་ནི་གཏན་ནས་བརླགས་པ། །གླང་རྨོན་ནི་གླང་རྨོ་མཁན་རྨེན་གཡོག་ནི་གླང་གཡོག་སྒ་ཡི་རྨེད་ནི་རྟ་ཡི་རྨེད། །སུག་སྨེལ་ནི་སྨན་བལ་རྨེལ་ནི་བལ་བསལ་བ་རྒྱུ་སྐར་སྨེལ་ནི་རྒྱུ་སྐར་གྱི་ནང་ཚན་རྨོ་མོ་ནི་ཨང་རྒེད་གླང་རྨོ་ཞིང་ནི་ཞིང་རྨོ་བ་ལྕགས་རྨོག་ནི་དབུ་རྨོག །རྨོངས་པ་ནི་མི་ཤེས་པ་མགོ་རྨོངས་ནི་མགོ་འཁོར་བ་ཉོན་མོངས་པ་ནི་སྡུག་བསྔལ་བ། །དམོད་པ་ནི་འཕྱ་དམོད་དམོད་བཙུགས་ནི་དམོད་མ་གདབ་པ་སྨད་རས་སྨོད་ནི་སྨད་ར་བཏང་བ། །སྨོན་པ་ནི་ཡིད་སྨོན་སྨོན་འདྲིན་ནི་གྲོགས་པོ་རྨོན་དོར་བཙུགས་ནི་མཐོང་བཤོལ་བཙུགས་པ། །མཚན་སྨོས་ནི་མཚན་བརྗོད་པ་གཏམ་སྨོས་ནི་སྐད་ཆ་བཤད་པ་སྨོས་ཅི་དགོས་ནི་སྨོས་མི་དགོས་པ། །ལ་སོགས་ཡ་འདོགས་འོག་ཏུ་འཆད། །འདྲ་མིན་རིམ་ཅན་བསྟན་པ་ལས། །མ་ཡི་རིམ་པ་མདོ་ཙམ་མོ། །

༼ཙ༽ ཙ་ཀོ་ར་ནི་ལྷ་བྱ་གོང་མོ་ཙ་རིའི་ཏྲ་ནི་གནས་ཙ་རི། །ཙཱ་རུའི་བཟའ་བ་ནི་བསོད་པའི་ཟས་ཙ་ན་ཀ་ནི་རྒྱ་གར་གྱི་ཡུལ། །ཙ་ཀྲ་ནི་འཁོར་ལོ་ཙཀླི་ནི་དབང་ཙཀ་རྩྭ་མཆོག་གྲོང་ནི་རྒྱ་གར་གྱི་གནས། །རྩ་བ་ནི་ཕྱི་མོའམ་གཞི་མ་རྩ་ལག་ནི་གཉེན་བཤེས་ལྕགས་ཀྱི་བཙའ་ནི་བཙའ་ཡིས་ཟ་བ། །དམར་བའི་བཙག་ནི་ས་ཚོན་བཙག་ཆུ་སོགས་གཙགས་ནི་ཇ་སོགས་གཙག་པ། །དབུས་གཙང་ནི་བོད་དབུས་གཙང་གཙང་ཆུ་ནི་ཆུ་བོ་ཆེན་པོ་གཙང་རིས་ལྷ་ནི་གཙང་མ་རིས་ལྔའི་ལྷ། །སྲོག་ཆགས་རྩངས་ནི་བྲག་གསེབ་ཏུ་ཡོད་པ་ཚེར་མའི་རྩང་ནི་འབིགས་བྱེད་རྩང་། །ཙན་དན་ནི་ཤིང་གི་བྱེ་བྲག་བཙན་དུག་ནི་སྨན་ཆེན་བཀའ་ཁྲིམས་བཙན་ནི་ཁྲིམས་བཙན་པ། །བཙན་རྒོད་ནི་ཡུལ་བཙན་བཙན་པོ་ནི་ཁུངས་བཙན་པོ་བཙན་ཐབས་ནི་དུས་མ་ངེས་པ། །ཙབ་ཙུབ་ནི་ཚབ་ཚུབ་ཞོ་རྩབས་ནི་ཞོ་རྩི་གྲི་རྩབ་ནི་ཤ་རྩབ་པ་བརྩབས་ནི་བརྩབས་ཟིན་པ། །ཚད་ཀྱི་ཙམ་ནི་དེ་ཙམ་ཐོ་བཙམས་པ་ནི་གླགས་ལྟ་བ། །ཕྱེའི་རྩམ་པ་ནི་རྒྱགས་ཕྱེ་བརྩམ་བྱ་ནི་བསྟན་བཅོས་བརྩམས་ནི་བརྩམས་ཟིན་པ། །ནོར་བཙལ་ནི་ནོར་ཚོལ་བ་ལུས་རྩལ་ནི་འཕོང་རྩལ་བགྱིད་དུ་སྩལ་ནི་བྱེད་དུ་བཅུག་པ། །བཀའ་བསྩལ་ནི་གོང་མའི་བཀའ་གནང་བ་དངོས་གྲུབ་བསྩལ་བ་ནི་དངོས་གྲུབ་གནང་བ། །བུ་བཙས་ནི་བུ་སྐྱེས་པ་གྲུ་བཙས་ནི་ཤོ་གམ་མམ་གྲུ་གླ་བཙས་མ་བརྔས་ནི་སྟོན་ཐོག་བརྔ་བ། །རྩི་ཤིང་ནི་ཤིང་ཆང་ཆུང་རྩི་ཐོག་ནི་རྩ་ཡི་འབྲས་བུ་རྩི་མར་ནི་མར་རྩི་ནི་ཚོན་རྩི། །རྩིས་པས་ནི་རྩིས་མཁན་གྲངས་རྩིས་ནི་གྲངས་བགྲང་བ་བརྩི་བྱ་ནི་དངུལ་ལ་སོགས་བརྩིས་ནི་བགྲངས་ཟིན་པ། །མཆེ་གཙིགས་ནི་མཆེ་བ་གཙིགས་པ་གཙིགས་ཆེ་ནི་གནད་ཆེ་བ་རྩིག་པ་ནི་ཁང་པའི་རྩིག་པ་བརྩིགས་ནི་བརྩིགས་ཟིན་པ། །རྩིང་སྤྱོད་ནི་སྤྱོད་པ་རྩིང་བ་གོས་རྩེང་ནི་ཡར་འཛེག་པ་དབུགས་ཁར་རྩེང་ནི་དབུགས་ཁར་དྲིལ་བ། །རྩིད་པ་ནི་གཡག་རྔའི་རྩིད་པ་རྩིབ་ལོགས་ནི་ལུས་ཀྱི་རྩིབ་ལོགས་འཁོར་ལོའི་རྩིབས་ནི་རྩིབས་བརྒྱད་རྩིབས་སྟོང་། །ཆུ་བཙིར་ནི་གོས་ཀྱི་ཆུ་སོགས་བཙིར་བ་སྣུམ་བཙིར་ནི་མར་ཁུ་སོགས་བཙིར་བ་གནོད་པས་གཙེར་ནི་འཚེ་བ། །ཙུ་ཏའི་ཤིང་ནི་ལྕང་མའི་ཤིང་ཙུག་ཙུག་སྒྲ་ནི་ཟས་ཟ་བའི་སྒྲ་གཙུག་ཏོར་ནི་དབུ་ཡི་གཙུག་ཏོར་གཙུག་ལག་ནི་དམ་པའི་ཆོས་གཙུག་ཏུ་འཛིན་ནི་སྤྱི་བོར་འཛིན་པ། །ཤིང་བཙུགས་ནི་ཤིང་འཛུགས་པ་སྲོལ་བཙུགས་ནི་སྲོལ་བཟང་འཛུགས་པ་སློབ་གྲྭ་བཙུགས་ནི་བཤད་གྲྭ་འཛུགས་པ། །བཙུན་མོ་ནི་ལྷ་ལྕམ་མིག་བཙུམས་ནི་མིག་ཟུམ་པ་བཙུན་གསར་བཙུད་ནི་དགེ་སློང་བཙུགས་པ། །གདུག་རྩུབ་ནི་བརླང་པོར་སྤྱོད་པ་གཙུབ་ཤིང་ནི་ཡས་གཏན་གཙུབ་གཏན་ནི་མས་གཏན་གཙུབས་ནི་བརྡར་བ། །རྩེ་མོའི་ནི་ཐེག་པའི་རྩེ་མོ་ཡང་རྩེ་ནི་ལྟ་བའི་ཡང་རྩེ་ཉིས་བརྩེག་ནི་གོས་ཉིས་རྩེག་བརྩེག་ནི་བརྩེག་བྱ་གོས་ལ་སོགས་པ། །སུམ་རྩེན་ལྔས་རྩེན་ནི་གཉིས་ཀ་ལྷའི་མིང་རོལ་པའི་རྩེན་ནི་རོལ་བའམ་ལོངས་སྤྱོད་པ། །རྩེ་དགས་ནི་ཆགས་པའི་རྣམ་འགྱུར་རྩེད་མོ་རྩེ་ནི་ཀུ་རེས་བྱེད་པ་རྩེས་ནི་རྩེད་མོ་རྩེ་བའི་སྐུལ་ཚིག །ཐུགས་བརྩེ་ནི་ཐུགས་རྗེ་བརྩེས་གཟིགས་ནི་ཐུགས་བརྩེ་བས་གཟིགས་པ་གནོད་གཙེ་ནི་གནོད་འཚེ་གཙེས་ནི་གཙེས་ཟིན་པ། །ནེ་ཙོ་ནི་བྱ་སྨྲ་ཤེས་པ་གཙོ་བོ་ནི་ཡོན་བདག་གཙོ་བོ་གཙོ་ཆེ་བ་ནི་གནད་ཆེ་བ། །གསེར་སྦྱངས་བཙོ་མ་ནི་གསེར་ལྷད་མེད་བཙོ་བླག་མཁན་ནི་ཚོས་བཙོ་མཁན། །ཙོག་བུར་ནི་འདུག་སྟངས་རྡེག་བཙོག་ནི་བརྡུངས་བཏགས་བག་བཙོག་སྦྱངས་ནི་དྲི་མ་སྦྱང་བ། །སྒོག་བཙོང་ནི་ཀུན་དོང་བཙོང་བྱ་ནི་ཟོང་དང་འབྲུ་ལ་སོགས་པ་ཁྲོམ་དུ་བཙོངས་ནི་བཙོངས་ཟིན་པ། །བཙོད་ཀྱིས་ནི་དམར་བཙོད་བཙོ་བྱ་ནི་ཤ་དང་ཚོད་མ་ལ་སོགས་པ་ཐབ་ཏུ་བཙོས་ནི་བཙོས་ཟིན་པ། །རི་དྭགས་གཙོད་ནི་རི་དྭགས་ཀྱི་བྱེ་བྲག་རྩོད་པ་རྩོད་ནི་རྩོད་པའམ་ཤག་བྱེད་པ། །སྡིག་ལ་བརྩོན་ནི་སྡིག་པ་ལ་བརྩོན་པ་བཙོན་དུ་བཟུང་ནི་ཁྲིམས་མུན་དུ་བཙུགས་པ། །འབད་རྩོལ་ནི་བརྩོན་པ་སྲོག་རྩོལ་ནི་རླུང་སེམས་བཀའ་སྩོལ་ནི་སྐུལ་ཚིག་ལ་སོགས། །འདྲ་མིན་རིམ་ཅན་བསྟན་པ་ལས། །ཙ་ཡི་རིམ་པ་མདོ་ཙམ་མོ། །

༼ཚ༽ ཚ་ཟེར་ནི་ཉི་མ་ཚྭ་སྒོ་ནི་བ་ཚྭ་ཅན་འཇུ་བྱེད་ཚ་ནི་ལན་ཚྭ། །གཅན་གཟན་མཚའ་མེ་ནི་འཕར་བ་རྟ་མཚའ་ལུ་ནི་རྟ་ནག་ལྟིང་དཀར། །ཆུ་ཚགས་ཚགས་ནི་ཇ་ཚགས་ནས་བཙགས་པ་ལུས་འཚག་བཟང་ནི་ལུས་ཉམས་བརྟས་པ། །སྐྱོན་མཚང་ནི་ནང་གི་བཏོན་པ་དག་ཚང་ནི་སྐྱོན་མེད་པ་ཚང་དུ་ནི་གཅན་གཟན་གྱི་ཚང་འཚང་ནི་ཤེད་ཀྱིས་འཚང་བ། །ཚངས་པ་ནི་ལྷ་ཚངས་པ་ཚངས་ཆེན་ནི་ཚངས་པའི་གནས་འཚང་རྒྱ་བ་ནི་སངས་རྒྱས་པའི་མ་འོངས་པ། །ཚད་མའི་ལེ་ཚན་ནི་ཚད་མའི་བསྟན་བཅོས་ཀྱི་ལེ་ཚན་མཚན་ཉིད་ནི་དངོས་པོའི་མཚན་ཉིད་མཚན་ནི་མིང་གི་ཞེ་ས། །ཚབ་ཚུབ་ནི་བློ་ཚབ་ཚུབ་བློ་འཚབ་ནི་སེམས་འཚབ་པ་སྐྱིན་པ་ཚབ་ནི་སྐྱིན་པ་འཇལ་བ། །ཚམ་རྔམ་ནི་འཇིགས་སྐྲག་སྟོན་པ་མཚམས་བཅད་ནི་ས་མཚམས་བཅད་པ་བློ་དང་འཚམས་ནི་བློ་དང་མཐུན་པ། །ཚར་བཅད་ནི་དགྲ་ཚར་བཅད་པ་ངོ་མཚར་ནི་ཡ་མཚན་པ་ལོངས་པའི་མཚར་ནི་བྱ་བ་མང་པོ་ཟིན་པ། །ནགས་ཚལ་ནི་ནགས་ཀླུང་ཚོན་མཚལ་ནི་རྒྱ་མཚལ་དམར་པོ་ཤེས་པའི་འཚལ་ནི་ཤེས་པའི་ཞེ་ས། །ཚིག་རྐང་ནི་ཚིག་རྐང་གཅིག་ཚིགས་བཅད་ནི་ཚིག་རྐང་བཞི་ལ་ཚིགས་བཅད་གཅིག་མེས་ཚིག་པ་ནི་མེས་འཇིགས་པ། །ཟས་ཀྱིས་ཚིམས་ནི་ཚིམས་ཟིན་པ་འཚིམ་པར་བྱེད་ནི་ངོམ་ཞིང་འཚིམ་པ། །སྣུམ་འཚིར་ནི་ཆུ་དང་སྣུམ་སོགས་བཙིར་བ་སྤྲ་ཚོལ་ནི་སྦྲང་རྩིའི་སྙིགས་མ་ཚིལ་བུ་བཞུར་ནི་ཤ་ཚིལ་བཞུར་བ། །ཚུགས་ཐུབ་ནི་སྡོད་སར་ཆགས་པ་མགོ་ཚུགས་ནི་འགོ་འཛུགས་པ་གཞི་ཚུགས་ཤིང་ནི་གཞི་བཙུགས་པ་འདྲ་མཚུངས་ནི་འདྲ་བའམ་མཐུན་པ་མཚུངས་མེད་ནི་མཉམ་མེད་མཚུན་གྱི་ལྷ་ནི་ཕ་མེས་ཕོ་ལྷ། །བསྲན་ཚུབས་ནི་བཟོད་བསྲན་ཆེ་བ་རླུང་འཚུབས་ནི་རླུང་ལངས་པ་དུ་བ་འཚུབས་ནི་དུ་བ་དཀུ་བ། །ཚུར་གཤེགས་ནི་ཚུར་བྱོན་པའི་ཞེ་ས་མཚུར་སྟོན་ནི་མར་པའི་བུ་སློབ་མཚུར་ཕུ་བྱོན་ནི་ལྟོད་ལུང་མཚུར་ཕུ། །ཚུལ་ལྡན་ནི་ཚུལ་ཁྲིམས་དང་ལྡན་པ་ཚུལ་ཤིང་ནི་དགེ་སློང་ཚུལ་ཤིང་དྲང་བ་ཁ་མཚུལ་མཛེས་ནི་མཆུ་སྒྲོས་ལེགས་པ། །བླ་ཚེ་ནི་བླ་དང་ཚེ་ཚེ་སྲོག་ནི་ཚེ་དང་སྲོག་འཚེ་བ་མང་ནི་གནོད་པ་མང་བ། །མཚེ་མ་ནི་བུ་གཉིས་སྐྱེས་ཁྱིམ་མཚེས་ནི་ཁྱིམ་ཉེ་བ་སྔོ་སྨན་མཚེ་ནི་གཏོར་ཟོར་མཚེ། །ཚེག་བར་ནི་ཡི་གེའི་ཚེག་ཚེགས་མེད་ནི་དཀའ་ཚེགས་མེད་པ་ཡིད་འཚེངས་པ་ནི་སྙིང་ཚིམ་པ། །ཞལ་གྱི་ཚེམས་ནི་སོ་ཡི་ཞེ་ས་ཚེམ་བུ་འཚེམས་ནི་ཚེམ་བུ་བཙེམས་པ། །ཚེར་མ་ནི་རྩང་ལ་མཚེར་ནི་སེམས་མཚེར་བ་འོད་འཚེར་བ་ནི་འོད་ཤར་བ། །ལང་ཚོ་ནི་གཞོན་པའི་ལང་ཚོ་ཆུ་མཚོ་ནི་རྒྱ་མཚོ་འཚོ་བྱེད་ནི་སྨན་པ་འཚོ་ནི་ལུས་འཚོ་བ། །འཚོག་མར་ནི་སྤྱི་བོ་བརྡེག་འཚོག་ནི་བརྡེག་བཙོག་འཚོག་ཆས་ནི་བརྡེག་ཆས་ཚོགས་ནི་འཛོམས་པ་ཚོང་ནི་ཚོང་མཁན་ཚོང་བཀྲམ་ནི་ཟོང་སོགས་བཀྲམ་པ་འཚོང་བར་བྱེད་ནི་ཚོང་བཙོང་བའི་མ་འོངས་པ། །ཆུ་ཚོད་ནི་ཆུ་ཚོད་གྷ་རི་དུས་ཚོད་ནི་དུས་ཚོད་བཅུ་གཉིས་ཚོད་མ་ནི་ལྟོའི་ཚོད་མ་འཚོད་ནི་བཙོས་པ། །ཚོན་རྩི་ནི་ཁང་པའི་ཚོན་འཇའ་ཚོན་ནི་ནམ་མཁའི་གཞའ་ཚོན་མཚོན་བྱ་ནི་དོན་མཚོན་ནི་ཤེས་པ། །ཁྲ་ཚོམ་ནི་གཡུ་ཡི་ཁྲ་ཚོམ་ཚོམ་བུ་ནི་མཎྜྻལ་གྱི་ཚོམ་བུ་ཁང་པའི་ཚོམས་ནི་ཁང་པའི་བར་བཅད། །གདུང་འཚོམ་ནི་གདུང་འཛིན་པ་འཚོལ་བ་ནི་དངོས་པོ་སོགས་བཙལ་བ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཚ་ཡི་རིམ་པ་མདོ་ཙམ་མོ། །

༼ཛ༽ ཛཱ་ཏི་ནི་སྨན་ཛ་ལང་ནི་རྣམ་རྟོག་ཛ་གད་ནི་ཆང་། །མཛའ་བོ་ནི་གྲོགས་པོ་མཛའ་བཤེས་ནི་གཉེན་བཤེས་ཆུད་འཛའ་བ་ནི་ཆུད་འཛའ་བ། །རྫ་མ་ནི་ཁོག་མ་རྫ་རྔ་ནི་ཁྲོམ་རྔ་ཆུང་བ་འཛག་འཛོག་ནི་ལམ་འཛག་འཛོག་འཛག་ནི་འོག་ཏུ་འཛག་པ། །དཔའ་མཛངས་ནི་དཔའ་ཞིང་མཁས་པ་ནོར་འཛངས་ནི་ནོར་ཟད་པ་ཕོ་ཉ་བརྫངས་ནི་ཕོ་ཉ་མངགས་པ། །ནོར་རྫས་ནི་ཟས་ནོར་འཛད་མེད་ནི་མི་ཟད་པ་མཛད་འཕྲིན་ནི་གོང་མའི་མཛད་སྤྱོད་མཛད་ནི་བྱ་བ་བྱེད་པའི་ཞེ་ས། །འཛབ་བཟླས་ནི་སྔགས་བགྲང་བ་རྫབ་རྫུབ་ནི་གསོབ་གསོབ་འདམ་རྫབ་ནི་ཆུ་ཡི་འདམ་རྫབ། །ཛམྦྷ་ལ་ནི་སྨུག་འཛིན་འཛམ་བུ་གླིང་ནི་ལྷོ་རྒྱལ། །ཕྱུགས་རྫི་ནི་ནོར་རྫི་རྫི་ཕྱོགས་ནི་རླུང་ཕྱོགས་རྫི་མ་གཡོ་ནི་མིག་གི་རྫི་མ་གཡོ་བ། །བུ་རྫི་ནི་བུ་འཚོ་མཁན་འདུ་འཛི་ནི་འཇིག་རྟེན་གྱི་བྱ་བ་བརྫི་བ་མེད་ནི་གནོད་པ་མེད་པ། །འཛིངས་པས་ནི་སྐེ་ཤེད་འཛིངས་པ་རྫིང་བུའི་ནི་ཆུ་ཡི་རྫིང་སྲོག་ཆགས་བརྫིས་ནི་རྐང་པས་བརྫིས་པ། །སྔོ་འཛིམ་པ་ནི་ཤ་སྨན་ལག་ཏུ་འཛིན་ནི་འཆང་བ། །ཟན་བརྫིས་ནི་གཏོར་ཟན་བརྫི་བ་འཛིག་པ་ནི་རྡོའི་འཛིག་པ་བཙིར་བའི་འཛིར་ནི་ཆུ་སོགས་བཙིར་བ། །རྫུ་འཕྲུལ་ནི་རྫུ་ཞིང་འཕྲུལ་བ་ཟོག་བརྫུ་ནི་ཟོག་པོར་བརྫུ་བ་མིར་བརྫུ་བ་ནི་འདྲེ་བརྫུ་བ། །མགོ་འཛུགས་ནི་འགོ་བཙུགས་པ་ཞལ་འཛུམ་ནི་འཛུམ་དམུལ་བ་མཛུབ་ཚུགས་ཁྲིད་ནི་དཔེ་མཛུབ་ཁྲིད་བྱེད་པ། །གཟུར་བའི་འཛུར་ནི་ཟུར་དུ་གཟུར་བ་རྫུན་དུ་རྫུར་ནི་འདུ་ཤེས་བསྒྱུར་བ། །བཙུད་པའི་མཛུད་ནི་ནང་དུ་བཙུད་པ་ས་ལ་འཛུལ་ནི་འོག་ཏུ་འཛུལ་བ། །རྫུས་སྐྱེས་ནི་མེ་ཏོག་ལས་སྐྱེས་པ་བརྫུས་ནི་སྐྱེས་ཟིན་པ་ཁྲོ་བོར་བརྫུས་ནི་ཁྲོ་བོར་བརྫུ་བ། །གོས་སོགས་འཛེག་ནི་གོས་ཡར་འཛེག་པ་འཛེག་སྐས་འཛེག་ནི་ཐེམ་སྐས་འཛེག་པ། །མཛེར་པ་ནི་ཤིང་གི་མཛེར་པ་མཛེ་ནད་ནི་ཀླུ་ནད་འཛེམ་ནི་སྡིག་ལ་འཛེམ་པ་འཛེར་ནི་ཟེར་བ། །བཟེད་པའི་འཛེད་ནི་སྣོད་བཟེད་པ་འཛེར་བུ་གདབ་ནི་ལྕགས་འཛེར་གདབས་པ། །ཁྲོ་བོ་གནོད་མཛེས་ནི་ཁྲོ་བཅུའི་ནང་ཚན་རལ་པའི་བརྫེས་ནི་རལ་པ་གྱེན་དུ་བརྫེས་པ། །མཛོ་རྟ་ནི་མཛོ་ཁལ་མཛོ་མོ་ནི་བ་མཛོ་ཟིན་པའི་རྫོགས་ནི་ཡོངས་སུ་རྫོགས་པ། །ལག་པའི་མཛོག་ནི་ཁུ་ཚུར་རྡེག་པ་རྡོས་བརྫོག་ནི་རྡོས་བརྡུང་བ་རྫོགས་ནི་ཟིན་པ། །སྐྱེས་རྫོང་ནི་ལག་རྟགས་རྫོངས་བསྐྱལ་ནི་མདོས་དང་དེས་སོགས་བསྐྱལ་བ་མཁར་རྫོང་བཙན་ནི་རྫོང་གཞི་བཙན་པ། །ཀུན་རྫོབ་ནི་ཐ་སྙད་ཀྱི་ཆོས་རྫབ་རྫོབ་ནི་སྙིང་པོ་མེད་པ་རྐང་པས་རྫོབ་ནི་རྡོག་པས་རྫོབ་པ། །མཛོལ་བུ་ནི་སྨད་ཚོང་མའི་བུ་ལམ་འཛོལ་ནི་ལམ་ནོར་བ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཛ་ཡི་རིམ་པ་མདོ་ཙམ་མོ། །

༼ཝ༽ འགིའུ་ཝང་ནི་གླང་ཆེན་འགིའུ་ཝང་པི་ཝང་ནི་སྒྲ་བརྙན་ཆུའི་ཝ་ཁ་ནི་ཆུའི་ཟར། །ཕ་ཝང་ནི་རྡོ་དང་པགས་གྱི་བྱིའུ་ཝང་ཡུལ་ནི་ཡུལ་གྱི་མིང་ཝ་ལེར་དྲན་ནི་སེལ་ལེར་དྲན་པ། །ཝ་སྐྱེས་ནི་ཝ་མོ་ལ་སོགས་ཝ་རྐྱང་ལས། །འདྲ་མིན་ནོར་ས་མེད་པའོ།

༼ཞ༽ ཞ་གོས་ནི་ཞྭ་དང་གོས་ཞ་ཉེ་ནི་ཞ་རྩི་ཞ་འཐེང་ནི་རྐང་པ་ཞ་བོ། །ཞ་བོ་ནི་རྐང་ལག་ཞ་བོ་ཞར་བ་ནི་མིག་ལོང་བ་ཞག་ནི་ཞག་དང་ཟ་མ་ཞགས་ནི་ཞགས་པ། །རླན་བཞའ་ནི་རླན་གཤེར་ཡོད་པ་གཞའ་གསང་ནི་གཡུང་དྲུང་ངམ་འགྱུར་མེད་གཞའ་རིས་ཅན་ནི་གོས་གཞའ་རིས་ཅན། །རྣམ་གཞག་ནི་འཇིག་རྟེན་གྱི་རྣམ་བཞག་མཉམ་གཞག་ནི་སྒོམ་མཉམ་གཞག་ལོགས་སུ་བཞག་ནི་ལོགས་སུ་བཀར་བ། །ཨ་ཞང་ཞང་པོ་ནི་གཉིས་ཀ་མ་ཡི་སྤུན་གཞང་འབྲུམ་ནད་ནི་ནད་ཀྱི་བྱེ་བྲག །གླུ་གཞས་ནི་གླུ་གར་བྱེད་པ་བཞད་གད་ནི་རྩེད་མོ་བྱེད་པ་ཆུ་བྱ་བཞད་ནི་ཆུ་བཞད་དཀར། །དྲག་ཞན་ནི་བཟང་ངན་ཞན་པ་ནི་ངན་པ་ཕ་རོལ་གཞན་ནི་རང་ལས་ཐ་དད་པ། །ཞབས་ཀྱིས་ནི་རྐང་པའི་ཞེ་ས་བཞབས་ནས་ནི་དལ་བུས་འགྲོ་བ་བཞམས་སྒོ་བྱེད་ནི་སྐུལ་འདེབས་བྱེད་པ། །ནམ་གཞར་ནི་ནམ་གཞར་ཡང་ནི་ནམ་ཡང་སྐྲ་སོགས་བཞར་ནི་གྲིས་བཞར་བ། །གཞལ་མེད་ནི་གཞལ་དུ་མེད་པ་གཞལ་བྱ་ནི་དཔག་བྱའི་ཡུལ་བློས་གཞལ་བ་ནི་བློས་བཅལ་བ། །ཀུན་གཞི་ནི་གཙོ་སེམས་ས་གཞི་ནི་ཞིང་ས་གསོལ་བཞིའི་ལས་ནི་བསྙེན་རྫོགས་ཀྱི་ཕྱག་ལེན། །བསམ་གཞིག་ནི་བསམ་བློ་གཏོང་བ་བརྟག་གཞིག་ནི་བརྟག་དཔྱད་གྲལ་སོགས་བཞིབས་ནི་གྲལ་གཤིབས་པ། །ཁུ་བ་གཞིབས་ནི་འཇིབ་པ་སྙིགས་མ་གཞིལ་ནི་སྙིགས་མ་བསྙིལ་བ། །གཞུ་ནི་གནམ་རུ་དབང་གཞུ་ནི་འཇའ་ཚོན་ལྕག་ཀྱིས་གཞུ་ནི་རྟ་ལྕག་གིས་བརྡུང་བ། །མངག་གཞུག་ནི་ཕོ་ཉ་ནང་གཞུག་ནི་ནང་དུ་དྲང་བ་གདན་ལ་བཞུགས་ནི་སར་བཞུགས་པ། །གཞུང་སྒེར་ནི་གཞུང་དང་སྒེར་གཞུང་ལུགས་ནི་བཀའ་བསྟན་གྱི་གཞུང་ལུགས་ཡིད་གཞུངས་པ་ནི་བློ་མཛངས་པ། །རྒུད་པའི་ཞུད་ནི་རྒུད་པ་འབྱོན་པའི་བཞུད་ནི་འབྱོན་པ། །ནོར་བཞུན་ནི་ནོར་ལེགས་པ་གཡོག་བཞུན་ནི་གཡོག་འབྱོན་པ་བཞུན་ལེགས་པ་ནི་ཐག་ལེགས་པ། །གཞུར་མེད་ནི་གནོད་པ་མེད་པ་མར་བཞུར་ནི་མཆོད་མེ་བཞུར་བ་རྣམ་ཐེར་བཞུར་ནི་སྤུ་བཞུར་བ། །ཡར་བཞེངས་ནི་ལངས་པའི་ཞེ་ས་དགོངས་བཞེད་ནི་ཐུགས་འདོད་བཞེད་པ་ནི་འདོད་པ། །འཚོ་གཞེས་ནི་བཞུགས་པའི་ཞེ་ས་གཞེན་བསྐུལ་ནི་དྲན་བསྐུལ་ཞལ་གྱིས་བཞེས་ནི་ཁས་ལེན་པའི་ཞེ་ས། །ཞོགས་པ་ནི་སྔ་དྲོ་བ་བཞོ་ནི་འོ་མ་འཇོ་བ་ཤིང་གཞོག་པ་ནི་ཤིང་སོགས་བཞོགས་པ། །གཞོགས་སློང་ནི་གཞན་ནོར་ཐབས་ཀྱིས་ལེན་པ་གཞོགས་སྟེགས་ནི་ཟུར་མིག་གམ་ཡོན་པོར་བལྟ་བ་ལུས་ཀྱི་གཞོགས་ནི་སྦོ་གཡས་གཡོན། །མཁར་གཞོང་ནི་ཐ་ལི་གཞོངས་པ་ནི་ཤིང་གི་གཞོང་པ་གཞོངས་ས་བཟོ་ནི་ལྗོངས་སུ་བཟོ་ན་གཞོན་ནི་ན་ཚོད་གཞོན་པ་གཞོན་ནུ་ནི་བཅུ་དྲུག་ལོན་པ་བཞོན་པར་ཞོན་ནི་རྟར་ཞོན་པ། །གཞོམ་མེད་ནི་གནོད་པ་མེད་པ་བདུད་གཞོམ་ནི་བདུད་འཇོམས་པ་གཞོབ་དྲི་འཐུལ་ནི་གསུར་དྲི་མནམ་པ། །ལས་གཞོལ་ནི་ལས་ལ་འཇུག་པ་བ་བཞོལ་ནི་བ་བཞོལ་ཟིན་པ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཞ་ཡི་རིམ་པ་མདོ་ཙམ་མོ། །

༼ཟ༽ ཟྭ་ཚོད་ནི་སྔོ་ཚོད་ཟ་ཟླ་ནི་བཟའ་འཚང་ཟ་མ་ཏོག་ནི་རིན་ཆེན་སྒྲོམ་བུའམ་གའུ། །བཟའ་བཏུང་ནི་བཟའ་བ་དང་བཏུང་བ་ན་བཟའ་ནི་གོས་ཀྱི་ཞེ་ས་གཟའ་སྐར་ནི་གཟའ་དང་སྐར་མ། །ཟག་བཅས་ནི་ཉོན་མོངས་པ་གང་ཟག་ནི་སྐྱེས་བུ་འོག་ཏུ་གཟགས་ནི་འོག་ཏུ་འཛག་པ། །ཚེར་མ་གཟང་རིང་ནི་ཚེར་མ་རྣོ་བ་བཟང་ངན་ནི་བཟང་བ་དང་ངན་པ། །ཟད་མེད་ནི་ཟད་པ་མེད་པ་མི་བཟད་ནི་མི་འཛད་པ་བརྡེག་པར་གཟལ་ནི་བརྡེག་པར་བརྩམ་པ། །ཟན་ལ་ནི་སྤགས་ཟན་གཟན་ནི་གཟན་ཆ་ཆེ་བ་གོས་ཀྱི་གཟན་ནི་དགེ་སློང་གི་གཟན། །ཟབ་དོན་ནི་ཟབ་ཁྲིད་ཟབ་མོ་ནི་སྟོང་ཉིད་ནན་ཏན་གཟབ་ནི་ཟབ་ཟབ་བྱེད་པ། །ཤིང་ཟར་ནི་ཤིང་གི་བྱེ་བྲག་ཟང་ཟིང་ནི་རྒྱུ་ནོར་རྩ་ཟར་མ་ནི་རྩ་སྨན་རི་གཟར་ནི་གཡངས་གཟར་ཐག་ནི་དཔྱང་ཐག་གཟར་བུ་གཟར་ནི་གཟའ་རུས་དཔྱངས་པ། །རིན་ཆེན་གཟི་ནི་རྒྱན་ཆ་གཟི་གཟི་བརྗིད་ནི་སྐུ་གཟི་ཆེ་བ་གཟིལ་ནི་ཟིལ་གྱིས་གནོན་པ། །གཅན་གཟན་ནི་སྟག་གི་ཅིག་ཤོས་སྤྱན་གྱིས་གཟིགས་ནི་ལྟ་བའི་ཞེ་ས། །གཟིམ་དཔོན་ནི་རྒྱལ་གཟིམ་གཟིམས་ཁང་ནི་ཉལ་སའི་ཁང་པ་ནང་དུ་གཟིམས་ནི་ཉལ་བའི་ཞེ་ས། །ཆང་གིས་གཟིར་ནི་ཆང་གིས་མྱོས་པ་མཐུ་ཡི་གཟིར་ནི་མཐུ་སྟོབས་ཀྱིས་གཟིར་བ། །གཟུ་ལུམས་ནི་བབ་ཅོལ་གཟུ་བོའི་ནི་དྲང་པོ་གཟུགས་ལ་ནི་གཟུགས་པོ་ཟུག་ནི་ཟུག་པ། །ཟུང་འབྲེལ་ནི་ཟུང་འཇུག་ལུས་ཟུང་ནི་ལུས་སྟོབས་འཆང་ཟུངས་ལུང་ནི་སྣོད་ཀྱི་ལུང་། །གཟུང་འཛིན་ནི་ཡུལ་ཡུལ་ཅན་གཟུངས་ཐག་ནི་གཟུང་ཐག་རྡོ་རྗེ་གཟུང་སྤོབས་ནི་མི་བརྗེད་པའི་གཟུངས་དང་མི་ཞུམ་པའི་སྤོབས་པ། །གཟུང་མོ་བྱི་ཐུར་ནི་བྱ་སྒྲོ་རྩང་ཅན་ལག་པས་བཟུང་ནི་འཛིན་པ། །ཟུར་དུ་ནི་སྣམ་ལོགས་གཟུར་བ་ནི་ཡིབ་པ་སྦུག་ཏུ་བཟུད་ནི་སྦུག་ཏུ་བཙུགས་པ། །ཟེའུ་ནི་རཏའི་ཟེའུ་ཟེ་པྲོ་ནི་རྩེད་མོ་བཟེ་རེ་ཅན་ནི་རེག་ས་མེད་པ། །ཟེག་མ་ནི་ཆུ་ཡི་ཐིགས་པ་གཟེགས་ཟན་ནི་མུ་སྟེགས་པའི་སྟོན་པ་གཟེག་ཆ་ཆུང་ནི་བསྲན་ཆུང་བ། །གྲུ་གཟིངས་ནི་ཆུ་ལས་སྒྲོལ་བྱེད་གཟེངས་བསྟོད་ནི་ཁྲི་མངའ་གསོལ་བ་གནམ་དུ་གཟེངས་ནི་གནམ་དུ་ལངས་པ། །ལྷུང་བཟེད་ནི་ཟས་ལྷུང་བར་བཟེད་པའི་སྣོད་ཁ་བཟེད་ནི་སྣོད་ཁ་བཟེད་པ་བཟེད་ཞལ་ནི་ཞལ་ཕྱག་བགྲུ་བའི་སྣོད་བཟེད་ནི་འཛེད་པ། །རུས་པའི་གཟེབ་ནི་ལུས་ཁོག་མྱུག་མའི་གཟེབ་ནི་གཟེབ་མ། །ཟུག་གཟེར་ནི་ན་བའི་ཟུག་ཏུ་ལ་གཟེམ་ནི་འཛེམ་པ་རྩང་གཟེ་མ་ནི་གཟེ་མ་ར་མགོ། །དམིགས་པའི་གཟེར་ནི་དམིགས་པའི་གནད་གཟེར་བུ་གཏབས་ནི་ལྕགས་ཀྱི་གཟེར་བུ། །བཟོ་བོ་ནི་ཤིང་བཟོ་པ་བཟོ་པར་ནི་དངུལ་བཟོ་པ་དྲིན་གཟོ་བ་ནི་དྲིན་ལན་འཇལ་བ། །རྐོ་བྱེད་གཟོང་ནི་བཟོ་བའི་ལག་ཆ་རྣར་གཟོན་པ་ནི་བསླབ་བྱ་མི་ཉན་པ། །ད་གཟོད་ནི་ད་ཆར་ཆུད་གཟོན་ནི་ཆུད་གསོན་པ་བཟོད་པ་ནི་བཟོད་ནུས་པ། །ཟོག་ཟོལ་ནི་ཟོག་པོ་ཟོར་འཕང་ནི་གཏོར་ཟོར་འཕང་བ་ལ་སོགས་པ། །འདྲ་མིན་རིམ་ཅན་བསྟན་པ་ལས། །ཟ་ཡི་རིམ་པ་མདོ་ཙམ་མོ། །

༼འ༽ འུ་སུ་ནི་སྨན་འུག་པ་ནི་བྱ་འུ་བུ་ཅག་ནི་རང་ཅག །འོད་ཟེར་ནི་ཉི་མའི་འོད་ཟེར་འོལ་མེད་ནི་དཔེ་མེད་པ་འོས་སུ་བབ་ནི་རུང་བའི་འཐད་པ། །འ་ཡིས་འཇུག་པ་འ་ཀྱང་ལས། །འདྲ་མིན་ནོར་ས་མེད་པའོ།

༼ཡ༽ ཡ་ལད་ནི་གོ་ཆ་ཡ་གྱལ་ནི་ཅིག་ཤེས་ཡ་མཚན་ཅན་ནི་ཡ་མཚན་པོ་གཡའ་སྒོག་ནི་ག་ག་ཚིལ་སྐྱི་གཡའ་ནི་བག་ཁུམས་པ་ལྕགས་ཀྱི་གཡའ་ནི་ལྕགས་ཀྱི་བཙའ། །སྤུས་ཁ་ཡག་ནི་ལེགས་པ་དུད་འགྲོ་གཡག་ནི་འབྲི་གཡག་ཁོངས་ཡངས་ནི་དཀྱེལ་ཆེ་བ་གཡང་གཞི་ནི་ཡན་ལག་ཅན་གྱི་པགས་པ་གཡང་སར་ནི་གྲག་གི་གཡང་ས་གཡབས་ནི་དར་སོགས་གཡབས་པ། །ཡམས་ནད་ནི་ནད་ཀྱི་བྱེ་བྲག་ཁ་གཡམ་ནི་རྩ་ཁ་གཡམ་པ་གཡམ་མའི་རྡོ་ནི་ལ་ཁའི་རྡོ། །གཡར་ཁྲལ་ནི་ཁ་ཁྲལ་ཙམ་གཡར་དམ་ནི་དམ་བཅའ་བ་གཡར་ཁམས་ནི་སྐུ་ཁམས། །ཡི་རང་ནི་རྗེས་སུ་ཡི་རང་བ་ཡི་དྭགས་ནི་ངན་སོང་གསུམ་གྱི་ཡ་གྱལ་ཡིད་ཅན་ནི་སེམས་ཅན་ཡིད་ནི་བློ་ཤེས་པ། །འཆང་བཟུང་ཡུ་བ་ནི་གྲིའི་ཡུ་བ་ལྟ་བུ་ཆུའི་ཡུར་བ་ནི་ཆུ་ལམ། །གཡུང་དྲུང་ནི་འགྱུར་བ་མེད་པའི་བརྡ་གཡུང་ཟ་ནི་མི་དང་འདྲེས་པའི་རི་དྭགས་གཡུར་ཟ་བ་ནི་འབྲས་བུ་གཡུར་ཟ་བ། །ལོག་གཡེམ་ནི་འདོད་ལོག་སྤྱོད་པ་གཡེར་ཁ་ནི་དྲིལ་བུ་གཡེར་ཁ་གཡེང་བས་ནི་བག་མེད་གཡེང་བ་གཡེངས་ནི་ཡེངས་ཟིན་པ། །གཡོ་སྒྱུ་ནི་གཞན་མགོ་བསྐོར་ཐབས་ཟས་གཡོ་ནི་ལྟོ་གཡོ་བ་གཡོ་ཁྲམ་ཅན་ནི་གཡོ་ཅན། །གཡོག་པོ་ནི་བྲན་གཡོག་གོལ་གཡོགས་ནི་གོས་སོགས་གཡོགས་པ་དར་སོགས་གཡོབ་ནི་གཡོབ་བྱེད། །གྲུ་དར་གཡོར་མོ་ནི་གྲུའི་དར་མིག་གཡོར་ནི་ཐོ་ཡོ་ལྟ་བུ་སོགས། །འགའ་ཞིག་འོག་ཏུ་འཆད་པར་འགྱུར། །འདྲ་མིན་རིམ་ཅན་བསྟན་པ་ལས། །ཡ་ཡི་རིམ་པ་མདོ་ཙམ་མོ། །

༼ར༽ ར་ལུག་ནི་དུད་འགྲོའི་སེམས་ཅན་རྭ་ཅན་ནི་དུད་འགྲོའི་རྭ་ཅན་ར་བར་བཙུད་ནི་ནོར་ཕྱུགས་རྭར་བཙུད་པ། །རགས་པ་ནི་ཕྲ་བ་མ་ཡིན་པ་རངས་པ་ནི་ཤོང་བ་རང་ལ་ནི་བདག་རང་རག་ནི་རག་ལས་པ། །མཆོག་རབ་ནི་སྨད་དུ་བྱུང་བ་དབང་རབ་ནི་ཡང་རབ་རབ་ཏུ་བྱུང་ནི་ཁྱིམ་ནས་རབ་ཏུ་བྱུང་བ། །སྐྱེ་རབས་ནི་སངས་རྒྱས་ཀྱི་སྐྱེ་རབས་འཁྲུངས་རབས་ནི་བླ་མའི་འཁྲུངས་རབས་གནའ་རབས་ནི་སྔོན་རབས་ཚེ་རབས་ནི་ཚེ་བརྒྱུད་ཡ་རབས་ནི་སྐྱེ་བོ་ཡ་རབས། །རལ་པ་ནི་མགོའི་རལ་པ་རས་གྱིས་ནི་རས་ཀྱི་གོས་རན་པ་ནི་བྱ་བ་རྩོམ་རན་པ་རེད་ནི་ཡིན་པ། །རིག་པ་ནི་བློ་རིག་ལུང་རིགས་ནི་ལུང་དང་རིགས་པ་རིགས་ཤིང་འཐད་ནི་རིགས་པའམ་རུང་བ། །ཚེ་རིང་ནི་སྐུ་ཚེ་རིང་བ་ཡུན་རིང་ནི་དུས་ཡུན་རིང་བ་མྱུར་བའི་རིངས་ནི་མགྱོགས་པ། །གོང་མ་ན་རིམས་ནི་བླ་རབས་རིམ་གྱིས་གཤེགས་ནི་ཞིང་དུ་གཤེགས་པ། །རིས་མེད་ནི་ཕྱོགས་རིས་མེད་པ་བསྟན་པ་རིལ་པོར་འཛིན་ནི་ཐམས་ཅད་འཛིན་པ། །བྱ་རུང་ནི་བྱ་ཆོག་པ་མི་རུང་ནི་མི་ཆོག་པ་མ་རུངས་པ་ནི་གདུག་པ་ཅན། །ས་རུབ་ནི་ནམ་སྲོས་པ་རུམ་དུ་ནི་ས་རུམ་དུའམ་མལ་དུ་རུབ་ཅིང་རུབས་ནི་རུབ་ཅིང་འདུས་པ། །ཤ་རུལ་ནི་ཤ་རུལ་བ་ཁྲག་རུལ་ནི་ཁྲག་རུལ་བ་གདུང་རུས་ནི་བླ་མའི་གདུང་རུས་རུས་ནི་རུས་པ། །རེག་པས་ནི་གཞན་ལ་རེག་པ་རེང་བུ་ནི་རྐྱང་པ་རེངས་པར་བྱེད་ནི་དྲན་མེད་བརྒྱལ་བ། །རོ་ལ་ནི་ཤི་བའི་རོ་བྱ་རོག་ནི་བྱའི་བྱེ་བྲག་རོགས་པོ་སྦྲན་ནི་ར་མདའ་སྦྲན་པ། །རོང་དུ་ནི་ས་ཡི་རོང་དུ་ཕུ་རོན་ནི་བྱ་ཕུ་རོན་རོང་སེ་རོངས་ནི་ལིང་ལིང་སྡིང་བ། །ལ་སོགས་ལ་འདོགས་འོག་ཏུ་འཆད། །འདྲ་མིན་རིམ་ཅན་བསྟན་པ་ལས། །ར་ཡི་རིམ་པ་མདོ་ཙམ་མོ། །

༼ལ༽ ལ་ལ་ནི་མི་འགའ་ཞིག་ལ་ལུང་ནི་ལ་དང་ལུང་པ་ལྭ་བ་གོས་ནི་གོས་སྣམ་བུ་ལྟ་བུ། །ཆོ་གའི་ལག་ལེན་ནི་ཆོ་གའི་ཕྱག་ལེན་ཡིན་པའི་ལགས་ནི་ཡིན་པ། །ལང་ནི་སྡང་བ་མི་ལང་ནི་མི་སྡང་བ་སྟན་ལས་ལངས་ནི་སྟན་ལས་སྡང་བ། །ལིང་པ་ནི་རྔན་པ་ལིང་ཏོག་ནི་མིག་གི་ལིང་ཏོག་ལིངས་ལིངས་ལྡིང་ནི་གནམ་དུ་ལྡིང་བ། །ལུག་ནི་སེམས་ཅན་རྭ་ཅན་ཞིག་ལུགས་སྲོལ་ནི་ལམ་ལུགས་ཆ་ལུགས་ནི་ཆ་བྱད། །ལུད་ནི་ཞིང་གི་ལུད་ལུས་པོ་ནི་གཟུགས་པོ་ཁ་ནས་ལུད་ནི་ཆུ་སོགས་ལུད་པ། །ལེ་ལན་ནི་རྣམ་སྨིན་ལེ་བརྒན་ནི་དམར་སྐྱ་ལེགས་ཚོགས་ནི་ལེགས་ལམ་ཚོགས་པ་ལེགས་ནི་ལེགས་ལྡན། །ལན་བུར་ནི་སྐྲའི་ལན་བུ་ལན་གཅིག་ནི་ཐེང་གཅིག་ཉམས་ལེན་ནི་རང་ཉམས་ལེན་པ་ལེན་ནི་ལག་ཏུ་ལེན། །ལོ་ནི་བགྲང་བྱའི་ལོ་ལོག་ལྟ་ནི་ཆོས་ལ་ལོག་ལྟ་སྐྱེ་བ་ལོགས་སུ་ཕྱེ་ནི་ལོགས་སུ་དབྱེ་བ། །ལོང་བས་ནི་མིག་ལྡོང་བ་མེ་ལོང་ནི་ཤེལ་གྱི་མེ་ལོང་ལག་ཏུ་ལོངས་ནི་ལག་ཏུ་ལེན་པ། །དྲག་ལོད་ནི་ནད་ཀྱི་དྲག་ལོད་ལོན་ནི་བཅུ་དྲུག་ལོན་པ་གྲོ་ལོད་ནི་རྡོ་རྗེ་གྲོ་ལོད་ལ་སོགས། །འདྲ་མིན་རིམ་ཅན་བསྟན་པ་ལས། །ལ་ཡི་རིམ་པ་མདོ་ཙམ་མོ། །

༼ཤ༽ ཤྭ་འོད་ཆད་པས་ནི་ཆུ་རུལ་འཐོན་པ་ཤ་བ་བསད་ནི་བསད་ཟིན་པ། །ཤ་ཡི་བགོ་བཤའ་ནི་བགོ་བཤའ་བྱེད་པ་ཡིན་པའི་གཤའ་ནི་ཡིན་ངེས་པ། །བདེན་པའི་གཤའ་མ་ནི་ཡང་དག་པ་བཤའ་ཚོ་ཉོས་ནི་ཞ་ཉི་ཉོ་བ། །ཏིང་ཤགས་ནི་གཏོར་མའི་ཏིང་ཤགས་ཤིང་གཤགས་ནི་ཤིང་བཀས་པ་སྡིག་པ་བཤགས་ནི་འཆགས་པ། །ཧྭ་ཤང་ནི་རྒྱ་ནག་ཧྭ་ཤང་ཤང་ཤང་ནི་བྱ་ཤང་རོལ་མོ་གཤང་ནི་བོན་པོའི་གཤང་། །བཤང་གཅི་ནི་མི་གཙང་བ་བཤང་ལམ་ནི་རྐུབ་ཚོད་སྦུབས་བཤང་པ་ནི་དུང་གི་བཤང་ལྟ་བུ། །སྐྲ་ཤད་ནི་སྐྲ་བཟོ་རྒྱུ་ཡིག་ཤད་ནི་ཡི་གེའི་ཤད་ཆ་ཤས་ནི་ཡན་ལག་བཤད་ནི་ཆོས་བཤད་པ། །ཤན་སྦྱར་ནི་སྐད་གཉིས་ཤན་སྦྱར་ཤན་འབྱེད་ནི་ལེགས་ཉེས་ཤན་ཕྱེ་བ་བཤན་པ་ནི་གདོལ་པའམ་རིགས་ངན་པ། །ཤམྦུ་ནི་རྒྱལ་མཚན་གྱི་ཤམྦུ་ཤམ་ཐབས་ནི་དགེ་སློང་གི་གཤམ་ཐབས་མོ་གཤམ་ནི་རབ་ཆད་གཤམ་ནི་ཁ་དང་གཤམ། །མཆོད་པ་བཤམས་ནི་མཆོད་པ་སྒྲིགས་པ་བཀོད་པ་བཤམས་ནི་གྲབས་སྒྲིགས་པ་གཡུལ་ངོར་བཤམས་ནི་དམག་གྲབས་སྒྲིགས་པ། །ཉི་ཤར་ནི་ཉི་མ་འཆར་བ་བྲེས་བཤར་ནི་བྲེས་འཇལ་བ་འཕྲང་ལ་བཤར་ནི་ལམ་ལ་གཞལ་བ། །ལུག་བཤས་ནི་ལུག་བསད་པ་ཆུས་བཤལ་ནི་ཆུས་བཀྲུ་བ་ཁ་ཡང་བཤལ་ནི་ཁ་ཡང་བཀྲུ་བ། །མི་ཤིགས་ནི་བརྟན་པ་མཁར་བཤིག་ནི་ཁྱིམ་བཤིག་པ་གྲལ་སོགས་གཤིབས་ནི་གྲལ་གཞིབས་པ། །ཤིན་ཤུན་ནི་ཤིང་གི་པགས་པ་ཤིནྟུ་ནི་ངེས་པའམ་ཏེ་བོར་གཉེན་གཤིན་པ་ནི་གཉེན་བཟང་པོ། །གཤིན་པོའི་ནི་གསོན་པོ་མ་ཡིན་པ་གཤིན་རྗེའི་ནི་གཤིན་པོའི་རྗེ་བོ་ཞིང་ས་གཤིན་ནི་ཞིང་ས་བཟང་པོ། །བཀྲ་ཤིས་ནི་བཀྲ་ཤིས་པ་གཤིས་ལུགས་ནི་གནས་ལུགས་རང་གཤིས་བཟང་ནི་རང་བཞིན་བཟང་བ། །ཤུ་བར་ནི་རྨ་ཡི་ཤུ་བ་ཤུགས་པ་ནི་ཤིང་ཤུགས་པ་ཤུགས་ཆེར་རེག་ནི་ཤུགས་ཆེན་པོར་རེག་པ། །ཕར་བཤུད་ནི་མཐར་བཤུད་པ་བར་ཤུམ་ནི་ཤིང་གི་བར་ཤུམ་བཤུས་པས་ནི་པགས་པ་བཤུས་པ་བཤུམས་ནི་ངུ་བའི་ཞེ་ས། །ཤུབ་བུས་བརྗོད་ནི་དལ་བུས་བརྗོད་པ་གྲི་ཡི་ཤུབས་ནི་གྲི་སོགས་ཀྱི་ཤུབས། །ཤུར་བུས་བཅིངས་ནི་སྐ་རགས་ཀྱིས་བཅིངས་པ་མེ་ལ་བཤུར་ནི་ཤ་སོགས་མེར་བཤུར་བ། །གཤེགས་ཤུལ་ནི་བྱོན་པའི་ཤུལ་བཤུལ་ལམ་ནི་གཞུང་ལམ་ཡི་གེ་བཤུས་ནི་དཔེ་བཤུས་པ། །ཤེ་སྦྱོར་ནི་གྲོང་བའི་ཆོས་ལ་གཤེ་ནི་བཀའ་བཀྱོན་བདེ་བར་གཤེགས་ནི་ལམ་བདེ་བར་གཤེགས་པ། །ཤེད་བུ་ནི་སྐྱེ་བོ་སྤྱིའི་མིང་ཤེད་བདག་ནི་ལྷ་ཚངས་པ་ཤེད་ལས་སྐྱེས་ནི་ཚངས་པའི་ཤེད་ལས་སྐྱེ་བ། །གཤེན་རབས་ནི་བོན་པོའི་སྟོན་པ་གཤེད་མ་ནི་སྲོག་གི་གཤེད་མ་བརླན་གཤེར་ནི་སྐམ་པ་མ་ཡིན་པ། །ཤེས་ལྡན་ནི་སེམས་ལྡན་གྱི་མི་མཛའ་བཤེས་ནི་གྲོགས་བཤེས་དགེ་བཤེས་ནི་དགེ་བའི་མཛའ་བཤེས་ཤེས་ནི་བློ་ལ་རིག་པ། །ཤོ་ནི་ཤོ་འབག་ཚུར་ཤོག་ནི་ཚུར་བོད་པ་གཡོ་བའི་བཤོ་ནི་གཡོ་བ། །བྱ་ཡི་གཤོག་པ་ནི་གཤོག་འདབ་ཤིང་གཤོག་ནི་ཤིང་གཤོག་བྱེད་ཤོགས་ནི་སྐུལ་ཚིག །ཤོང་སྟོན་ནི་ཤོང་སྟོན་རྡོ་རྗེ་རྒྱལ་མཚན་གཤོང་བུ་ནི་སྒང་གཤོང་ལྟ་བུ་སྤང་གཤོངས་ནི་སྤང་རིའི་ལོགས། །གྲབས་གཤོམས་ནི་གྲབས་སྒྲིགས་བྲེས་གཤོར་ནི་བྲེས་འཇལ་བྱེད་འཕྲང་ལ་གཤོར་ནི་ལམ་ལ་འགྲོ་བྱེད། །མཐོང་གཤོལ་ནི་གླང་གི་མཐོང་གཤོལ་ཕྱི་བཤོལ་ནི་ཕྱི་ལ་བཤོལ་བ་ལྷ་བཤོས་ནི་གཏོར་མ་ལ་སོགས། །འདྲ་མིན་རིམ་ཅན་བསྟན་པ་ལས། །ཤ་ཡི་རིམ་པ་མདོ་ཙམ་མོ། །

༼ས༽ ས་རི་ས་ག་ནི་གཉིས་ཀ་རྒྱུ་སྐར་གྱི་མིང་ས་བླར་གནས་ནི་ནམ་མཁར་གནས་པ། །ཁ་གསག་ནི་ངོ་བསྟོད་ནོར་བསགས་ནི་མཛོད་དུ་བསགས་པ་གསའ་ཡིས་ཟ་ནི་བྱ་གཟིག །སྐྱོ་བསངས་ནི་ཁམས་བསངས་སྔོ་བསངས་ནི་ནམ་མཁའི་མདོག་བསངས་ཀྱིས་ནི་བསངས་རྫས་བསངས་ནི་དྲི་མ་དག་པ། །གསང་སྔགས་ནི་རྡོ་རྗེའི་ཐེག་པ་གཞུང་བསྲང་ནི་ཆོ་གའི་གཞུང་བཏང་བ་ཡོ་བ་བསྲངས་ནི་དྲང་པོར་བསྲངས་པ། །རིགས་སད་པ་ནི་འཕྲོ་སད་པ་གསད་བྱ་ནི་ཕྱུགས་ལ་སོགས་པ་བསད་ནི་ཟིན་པ། །སྲན་མ་ནི་འབྲུའི་བྱེ་བྲག་བཟོད་བསྲན་ནི་བཟོད་ཐུབ་པ་སྙན་གསན་ཕབ་ནི་སྙན་གསོལ་ཞུ་བ། །རྟ་སྲབ་ནི་རྟ་ཡི་སྲབ་ལས་བསྲབས་ནི་སྟུག་པོ་མ་ཡིན་པ་དྲིན་ལན་བསབས་ནི་དྲིན་ལན་འཇལ་བ། །ཆུ་ཡི་སྲམ་ནི་ཉ་ཡི་གཤེན་མ་བསམ་བྱ་ནི་དོན་བསམས་ནི་ཟིན་པ། །གེ་སར་ནི་ཟེའུ་འབྲུ་གསར་བུ་ནི་ཆོག་གསར་གསར་འགྲོགས་ཅན་ནི་ཅང་གསར་ཅན། །བསྲལ་ཅན་ནི་བློ་ཟབ་པ་དམིགས་བསལ་ནི་ལོགས་སུ་བཀར་བ་སྐྱོན་བསལ་ནི་དྲི་མ་ཕྱིར་བསལ་བ་གསལ་ནི་འོད་གསལ་བ། །སྲི་ནི་མནན་བྱའི་སྲི་སྲི་ཞུ་ནི་ཞབས་ཏོག་རལ་གསིག་ནི་རལ་པ་གསིག་པ་གསིགས་ནི་ཟིན་པ། །སྲིང་མོ་ནི་ནུ་མོ་མི་སྲིང་ནི་སྤུན་ཆ་ནེའུ་གསིང་སྔོ་ནི་རྩྭ་སྔོན། །ཚེ་བསྲིངས་ནི་ཚེ་རིང་དུ་བཏང་བ་ཐག་བསྲིངས་ནི་ཐག་རིང་བ་ཡི་གེ་བསྲིངས་ནི་རིང་དུ་བསྐུར་བ། །ཇི་སྲིད་ནི་དུས་ཇི་སྲིད་དེ་སྲིད་ནི་ཚད་སྲིད་པ་ནི་འཁོར་བ་སྲིད་ནི་ཡོད་པ། །སྲིན་པོ་ནི་ཤ་ཟ་སྲིན་བྱ་ནི་འབྱུང་པོའི་བྱ་སྲིན་བུ་ཟ་ནི་འབུ་སྲིན་ཟ་བ། །སིབ་སིབ་ནི་ཁ་བ་བབ་པ་ལྟར་བབ་པ་སིམ་ནི་ས་ལ་ཆུ་སིམ་པ་མུན་བསྲིབ་ནི་ས་རུབ་པ་བསྲིབས་ནི་རུབ་ཟིན་པ། །སིལ་བུ་ནི་ཁ་འཐོར་བ་སིལ་སྙན་ནི་རོལ་མོའི་བྱེ་བྲག་སིལ་སིལ་སྒྲ་ནི་དྲིལ་ཆུང་གི་སྒྲ། །དྲིལ་གསིལ་ནི་དྲིལ་བུ་གསིལ་བ་འཁར་གསིལ་ནི་དགེ་སློང་གི་ཕྱག་འཁར་དུམ་བུ་གསིལ་ནི་ཤིང་བཀས་པ། །ཞལ་བསིལ་ནི་ཁྲུས་ཆབ་བསིལ་ཟེར་ནི་ཟླ་བ་བསིལ་བའི་ངད་ནི་གྲང་ངད། །སུ་ཞིག་ནི་གང་ཟག་ལ་ལ་སྲུ་མོ་ནི་ཨམ་སྲུ་མདུན་བསུ་ནི་གདོང་བསུ་བསུས་ནི་ཟིན་པ། །ལག་པའི་སུག་པ་ནི་སྤར་མོ་ནང་གསུག་བྱིན་ནི་ཁ་གསུག་བྱིན་པ། །དྲི་བསུང་ནི་སྤོས་སོགས་ཀྱི་དྲི་བསུང་ཞིམ་ནི་དྲི་ཞིམ་པ་གསུང་རབ་ནི་དམ་པའི་ཆོས་གསུངས་ནི་གསུངས་ཟིན་པ། །འོད་སྲུང་ནི་གནས་བརྟན་འོད་སྲུང་སྲུང་འཁོར་ནི་ཆོ་གའི་བསྲུང་འཁོར་བསྲུང་བྱ་ནི་བར་ཆད་ལ་སོགས་པ་བསྲུངས་ནི་བསྲུངས་ཟིན་པ། །བསུན་འབྱིན་ནི་གཞན་ལ་བསུན་འབྱིན་པ་བསུན་ཟློག་ནི་མཁའ་འགྲོའི་བསུན་བཟློག་མི་བསུན་ནི་མ་རུང་པ་བསྲུན་ནི་ཞེ་བསྲུན་པ། །ཁ་བསུབ་ནི་སྣོད་ཀྱི་ཁ་བསུབ་རྗེས་བསུབ་ནི་རྐང་རྗེས་དང་རི་མོ་སོགས་བསུབ་པ་ཡིད་སྲུབ་ལྷ་ནི་འདོད་ལྷའི་མིང་། །སྲུབས་ཤིང་ནི་འོ་མའི་བསྲུབས་ཤིང་སྲུབ་ཐག་ནི་དེའི་ཐག་པ་བསྲུབ་བྱ་ནི་ཇ་དང་འོ་མ་བསྲུབས་ནི་ཟིན་པ། །སུམ་ཅུ་རྩ་སུམ་ནི་ལྷའི་གནས་ཁ་བསུམ་ནི་སྣོད་ཀྱི་ཁ་བསུམ་པ་བསུམས་ནི་ཟིན་པ། །གསུར་ནི་དཀར་གསུར་མངར་གསུར་རི་སུལ་ནི་རི་ལུང་ལུས་སྲུལ་གདོན་ནི་གདོན་གྱི་བྱེ་བྲག །གསུས་པ་ནི་ལྟོ་བ་ནས་སྲུས་ནི་ནས་ཀྱི་སྙེ་མ་མེར་བསྲེག་པའི་སྤུས་གསུད་པ་འདོན་ནི་གཡིགས་བུ་ལངས་པ། །སྲེ་ནག་ནི་བྱ་སྒྲོ་ནག་པོའམ་ཕོར་སྲེ་བསེ་རུ་ནི་རི་དྭགས་ཀྱི་བྱེ་བྲག་བསེ་ཁྲབ་ནི་རྭའི་གོ་ཁྲབ་སྲེ་ནི་བྱ་ཡི་བྱེ་བྲག །མངལ་གྱི་སྲིའུ་ནི་བུ་ཚ་བསམ་བསེའུ་ནི་བུ་སྣོད། །སྲེག་ཟ་ནི་མེ་སྲེགས་བླུགས་ནི་སྦྱིན་སྲེག་བསྲེག་བྱ་ནི་རྫས་བསྲེགས་ནི་ཟིན་པ། །གསེག་མ་ནི་ས་རྡོ་གསེག་ལང་ནི་འཁར་གསིལ་གསེག་ཀ་ལི་ནི་ཤོག་ཀ་ལི། །སེང་ཁྲིར་ནི་བཞུགས་ཁྲི་སྐབས་གསེང་ནི་ངལ་གསོ་བ་ཆོས་གོས་གསེང་ནི་རླུང་ཁར་བསིལ་བ། །སྲེད་པ་ནི་ཆགས་པ་རྒྱལ་བསེན་ནི་ཕོ་གདོན་མོ་གདོན་ཕྱག་ཞབས་སེན་ནི་སེན་མོ། །རྟ་གསེབ་ནི་རྟའི་བྱེ་བྲག་རི་གསེབ་ནི་རིའི་བར་གསེབ་བྲག་གསེབ་ཉལ་ནི་བྲག་གི་གསེབ་ཏུ་ཉལ་བ། །སེར་པོའི་ནི་ཁ་དོག་གསེར་ལ་ནི་རིན་ཆེན་གསེར་བསེར་བུ་ལྡང་ནི་རླུང་ལྡང་བ། །བསེལ་བས་ནི་འཇིགས་སྐྱོབས་ཀྱི་སྐྱེལ་མ་རིང་བསྲེལ་ནི་སངས་རྒྱས་ཀྱི་རིང་བསྲེལ་འཆང་བའི་བསྲེལ་ནི་འཛིན་པའི་དོན། །ནང་གསེས་ནི་ནང་ཚན་ཚོད་བསྲེས་ནི་ཚོད་མའི་བསྲེས་གཅིག་ཏུ་བསྲེས་ནི་བླ་བསྲེས་བ། །སོ་ནི་ཁའི་སོ་བསྭོ་སྒྲ་ནི་ཀྱི་སྒྲ་ཁ་གསོ་ནི་ཁ་སྐོང་གསོས་ནི་བསྐོངས་ཟིན་པ། །བསྲོ་ཁང་ནི་མེ་ཁང་མེ་བསྲོ་ནི་མི་སྡེབས་པ་སྲོ་མ་བཅེམ་ནི་སྲོ་མ་བཅག་པ། །སོག་པོའི་ནི་ཡུལ་གྱི་མིང་སོག་ལེས་ནི་ཤིང་འགྲིགས་བྱེད་ཀྱི་ལག་ཆ་སྲོག་འཕྲོག་པ་ནི་སྲོག་ལེན་པ། །ནོར་གསོག་ནི་བསགས་པ་ཚོགས་གསོག་ནི་བསགས་པ་གསོག་འཇོག་ནི་བསགས་ཐབས་བྱེད་པ་གསོགས་ནི་ཟིན་པ། །ཕྱིར་སོང་ནི་ཕྱིར་འགྲོ་བ་དྲང་སྲོང་ནི་དྲང་པོར་སྲོང་བ་གསོང་པོར་སྨྲ་ནི་སྐད་གསང་འདོན་པ། །སྲོད་དུས་ནི་ནམ་སྲོད་དུས་དགྲ་གསོད་ནི་དགྲ་བཅོམ་པ་བསོད་པའི་ཟས་ནི་ཟས་བཟང་པོ། །བསོད་ནམས་ནི་ལེགས་བྱེད་ཀྱི་དགེ་བ་བསོད་སྙོམས་ནི་དགེ་སློང་གི་བྱ་བ་འདོད་བསོད་ཉམས་ནི་འདོད་བསོད་སྐམ་པ། །གསོན་ཅིག་ནི་ཉན་པར་བསྐུལ་བ་གསོན་ཚེ་ནི་མའི་ཚེ་ཆུད་མ་གསོན་ནི་ཆུད་ཟོས་མ་སོང་བ། །ཤིང་གསོམ་ནི་ཐང་ཤིང་གསོབ་གསོབ་ནི་སྙིང་པོ་མེད་པ་དུད་འགྲོའི་གསོབ་ནི་བེའུའི་གསོབ། །འབིག་བྱེད་གསོར་ནི་གནམ་གསོར་རྡོ་རྗེའི་གསོར་ནི་རྡོ་རྗེ་གྱེན་དུ་སློང་པ། །སྲོལ་བཙུགས་ནི་སྲོལ་བཟང་པོ་གཏོད་པ་སྙན་གསོལ་ནི་སྙན་དུ་གསོལ་བ་གསོལ་བ་བཏབ་ནི་གསོལ་འདེབས། །ངལ་བསོས་བུ་ནི་རྣམ་སྲས་གསོས་སྨན་ནི་སྨན་གྱི་ཞེ་ས་ལ་སོགས། །འདྲ་མིན་རིམ་ཅན་བསྟན་པ་ལས། །ས་ཡི་རིམ་པ་མདོ་ཙམ་མོ། །

༼ཧ༽ ཧ་ཅང་ནི་ཐལ་ཆེ་བ་རྩབ་སྲལ་ནི་སྡུག་རས་སྲུལ་པོའི་གོས་ནི་གོས་རྙིང་པ། །ལྷ་ནི་ཀླུའི་ཅིག་ཤོས་ལྷག་པ་ནི་གཟའ་འོང་བའི་ལྷགས་ནི་གློ་བུར་དུ་འོང་བ། །ལྷ་ངད་ནི་གསུང་ལྷན་ནེ་ནི་ཐུགས་ལྷམ་མེ་བ་ནི་སྐུ། །ཚིག་ལྷུག་ནི་ཚིགས་བཅད་མིན་པ་ལྷབ་ལྷུབ་ནི་དར་གྱི་ལྷབ་ལྷུབ་ལྷུག་པར་འཇོག་ནི་མཉམ་པར་བཞག་པ། །ལྷུན་གྲུབ་ནི་རང་བཞིན་གྱིས་གྲུབ་པ་ལྷུར་ལེན་ནི་བརྩོན་པ་ལྷུམས་སུ་ནི་མ་ཡི་མངལ་དུ་ལྷུང་ནི་ལྟུང་བ། །ཁ་ལྷོགས་ནི་དཔེ་ཆ་ལ་སོགས་པ་ལྷོངས་ཚེ་ནི་བར་ཆད་ལྷོད་པ་ནི་ཐག་པ་ལ་སོགས། །འདྲ་མིན་རིམ་ཅན་བསྟན་པ་ལས། །ཧ་ཡི་རིམ་པ་མདོ་ཙམ་མོ། །

༼ཨ༽ ཨ་ཡི་འདྲ་མིན་ཅུང་ཟད་ཀྱང་། །འོག་ནས་འབྱུང་བས་ཤེས་པར་འགྱུར།། །།གསུམ་པ་བར་གྱི་ཚིགས་སུ་གཅད་པས་མཇུག་བསྡུ་བ་ནི། འདི་ལ་ལེགས་པར་མ་བྱང་བར། །བྲིས་དང་རྩོམ་པར་ཁས་འཆེས་ན། །རང་གི་ནང་ཆ་ཕྱིར་འགྲེམས་པའི། །ཚོང་དཔོན་དེ་ལས་གཞན་ཅི་ཡོད། །ཅེས་བརྡ་དག་འཕྲུལ་གྱི་ལྡེ་མིག་ལས། འདྲ་མིན་རིམ་ཅན་བསྟན་པ་སྟེ་རབ་དབྱེ་དང་པོའོ། །གཉིས་པ་འདྲ་མིན་ཕྱོགས་བསྡེབ་བཤད་པ་ལ་གསུམ། སྡེ་ཚན་གྱི་གོ་རིམ་བརྗོད་པས་མདོར་བསྟན་པ། གོ་རིམ་གྱི་གྲངས་བཞིན་དུ་རྒྱས་པར་བཤད་པ། བར་གྱི་ཚིགས་སུ་བཅད་པས་མཇུག་བསྡུ་བའོ། །དང་པོ་ནི། གཉིས་པ་འདྲ་མིན་ཕྱོགས་བསྡེབ་ལ། །ལ་འདོགས་ཅན་གྱི་ཕྱོགས་མཐུན་དང་། །གསལ་བྱེད་སོ་སོའི་ཕྱོགས་མཐུན་རྣམས། །རང་རང་གནས་སུ་བསྡེབ་སྟེ་བཤད། །གཉིས་པ་ལ་གཉིས། ལ་འདོགས་ཅན་གྱི་ཕྱོགས་མཐུན་བཤད་པ་དང་། གསལ་བྱེད་སོ་སོའི་ཕྱོགས་མཐུན་བཤད་པའོ། །དང་པོ་ནི། དང་པོ་ལ་འདོགས་ཕྱོགས་མཐུན་ནི།

༼ཀླ་གླ་བླ་ཟླ་རླ་སླ༽ ཀླ་ལོར་ནི་ཡུལ་མཐའ་ཁོབ་གླ་རྔན་ནི་ལས་ཀྱི་གླ་གླ་རྩིར་བྱིན་ནི་སྨན་ཆེན། །བླ་གོས་ནི་ཆོས་གོས་བླ་གབ་ནི་སྟེང་གཡོགས་རུང་བའི་བླ་ནི་ཆོག་པ། །བླ་རེའི་ནི་བླ་བྲེ་བླ་འོག་ནི་ལྟག་འོག་བ་བླ་བྱུགས་ནི་ཚོན་སེར་པོ། །བརླ་རྒྱས་ནི་སྨད་རྒྱས་པ་བརླ་ཤ་ནི་སྐང་པའི་བརླ་ཡ་མ་བརླ་ནི་སྙིང་པོ་མེད་པ། །ཆུ་སོགས་སླ་མོ་ནི་གར་པོ་མ་ཡིན་པ་ཤེས་སླ་བ་ནི་འཇམ་ཏོག་ཏོག །མདོ་བཀླགས་ནི་ཆོས་ལྷོགས་པ་ཀླག་ཙོ་ནི་སྐད་ཆེ་བ་གླགས་ལྟ་བ་ནི་བར་ཆད་བྱེད་པ། །གླགས་རྙེད་ནི་གནོད་ནུས་པ་བྱ་གླག་ནི་ཆགས་རྒོད་ཟེར་བའི་བྱ་གླགས་མི་རྙེད་ནི་གནོད་མི་ནུས་པ། །བཙོ་བླག་ནི་ཚོད་མཁན་བདེ་བླག་ནི་དཀའ་ཚེགས་མེད་པ་རྣ་བ་བླགས་ནི་རྣ་བ་གཏད་དེ་ཉན་པ། །བཅོམ་བརླག་ཡུལ་དུ་ནི་རྒྱ་གར་གྱི་ཡུལ་ཞིག་བརླག་བྱ་ནི་དགྲ་སོགས་བརླགས་ནི་ཟིན་པ། །གླང་ནི་ཤིང་དང་རྨོས་གླང་གླང་ཆེན་ནི་གླང་པོ་ཆེ་བླང་བྱ་ནི་དགེ་བ་བླངས་ནི་ཟིན་པ། །ཚིག་བརླང་ནི་ཚིག་རྩུབ་རླངས་པ་ནི་དྲོད་ཀྱི་རླངས་པ་གྱེན་དུ་བསླང་ནི་གྱེན་དུ་འདེགས་པ། །ཀླད་དར་ནི་གོང་གི་དོན་དང་བགོའི་ཀླད་པ་ཀླད་ཀོར་ནི་ཡི་གེའི་ཀླད་ཀོར་གཡལ་བའི་གྲལ་ནི་ཁ་གཡལ་བའམ་ཧའི་འཕྱར་བ། །སོས་བླད་ནི་སོས་མུར་བ་སླད་དུ་ནི་ཆེད་དུའམ་དོན་དུ་སླད་མར་ཡང་ནི་རྗེས་སུ་ཡང་། །ཀླན་ཀའི་ནི་རྩོད་པ་ལན་གླན་ནི་ལན་འཇལ་བ་ལྷན་པ་གླན་ནི་ལྷན་པ་བཏབ་པ། །བརླན་གཤེར་ནི་རློན་ཡོད་པ་བརླན་པ་ནི་རླན་གྱིས་བརླན་པ་ཕྱོགས་སུ་བསླན་ནི་གཅིག་ཏུ་བསྡེབ་པ། །དབའ་རླབས་ནི་ཆུའི་རྦ་རླབས་རླབས་ཆེན་ནི་བྱ་བ་རླབས་ཆེན་བྱིན་རླབས་ཅན་ནི་བླ་མ། །བརླབ་བྱ་ནི་བྱིན་གྱིས་བརླབ་བྱ་བརླབས་ནི་ཟིན་པ་བསླབ་བྱར་ནི་རང་གི་ཡོན་ཏན་བསླབས་ནི་འདས་པ། །རླམ་ཁྱེར་ནི་ཧམ་ཅན་གདོན་གྱིས་བརླམས་པ་ནི་ཁོང་དུ་འདྲེ་ཞུགས་པ། །འབྱམས་ཀླས་མཐའ་ཀླས་ནི་གཉིས་ཀ་མཐའ་ཡས་པའི་དོན་སྐྱོན་གྱིས་བསླད་ནི་སྐྱོན་གྱིས་གོས་པ། །གླིང་ནི་འཛམ་གླིང་གླིང་བུ་ནི་སྨྱུག་མའི་གླིང་བུ་རླིག་པ་ནི་འདོམ་གྱི་ལྦ་བ་བརླིང་ནི་བརྟན་པ། །ཀླུ་ནི་འོག་གི་ཀླུ་གླུ་དབྱངས་ནི་གླུ་གཞས་རིན་གྱིས་བླུ་ནི་ཉོ་བ། །བསླུ་མེད་ནི་མི་བསླུ་བ་སླུ་གུ་ནི་མཆོད་མེ་བཞུར་སྣོད་གྲོགས་ཀྱིས་བསླུ་ནི་མགོ་བསྐོར་བ། །བློ་བརླུག་ནི་གྲོགས་པོ་ཁར་བླུགས་ནི་བུ་ཚའི་ཁར་བླུགས་པ་མ་ཞུའི་རླུགས་ནི་ཟས་མ་བཞུ་བར་འཐེན་པ། །རི་ཀླུང་ནི་རི་སུལ་ཀླུང་རྟ་ནི་དབང་ཐང་ཡུལ་ཡ་ཀླུངས་ནི་བོད་ཀྱི་ཡུལ་གྱི་བྱེ་བྲག །ནགས་ཀླུང་ནི་ནགས་ཚལ་ཆེན་པོ་ཆུ་ཀླུང་ནི་ཆུ་བོ་ཆེན་པོ་འབྱུང་བའི་རླུང་ནི་ལྷགས་པའམ་བསེར་བུ། །གླུད་ནི་ཡས་ཀྱི་གླུད་དམ་སྲོག་གི་གླུད་ཁར་བླུད་ནི་ཁར་བླུགས་པ་མགོ་བསྐོར་བསླུས་ནི་བསྐོར་ཟིན་པ། །བླུན་པོ་ནི་རྨོངས་པ་རྒྱན་ཀླུབས་ནི་རྒྱན་གྱིས་སྤུད་པའམ་བརྒྱན་པ་སྦུབས་ཀྱིས་ནི་ཁོང་བསལ་བའམ་ཁོང་ནས་བཏོན་པ། །སླེ་ཏྲེས་ནི་སྨན་སླེ་ཡོན་ནི་གྱ་གྱུའམ་གཡོ་སྒྱུ་སླེའུ་བཀབ་ནི་ཕྱར་རའམ་གཞམ། །སྒོ་གླེགས་ནི་སྒོ་འདབ་གླེགས་བམ་ནི་པོ་ཏི་གླེགས་བུ་ནི་ཆོས་གོས་ཀྱི་ཚལ་པ། །ལེབ་མོར་གླེབས་ནི་གསེར་ཤོག་ལྟར་གླེབས་པ་མྱུར་བར་སླེབས་ནི་མགྱོགས་པར་འོང་བ། །གླེན་པས་ནི་ལྐུགས་པ་ཆང་གླུམ་ནི་ཆང་མ་བཙག་པ་ཁ་སློག་པ་ནི་ཁ་ཕྱེ་བ། །གློ་བ་ནི་ནང་ཁྲོད་བློ་རིག་ནི་ཤེས་རིག་བསད་པའི་སློ་ནི་ནང་ཆ་ཕྱིར་བཏོན་པ་ཆོས་ཀློག་ནི་མདོ་བཀླགས་པ་ཀློགས་སྤོང་ནི་བཤད་སྒྲུབ་ནམ་མཁའི་གློག་ནི་གློག་འགྱུ་བ། །རྡུལ་དུ་རློག་ནི་རླག་པའི་སྐུལ་ཚིག་ཕྱི་ནང་སློག་ནི་གོས་སོགས་སློག་རྒྱུ། །ཀློང་ཡངས་ནི་ཁོང་ཡངས་པ་བློང་བློང་ནི་རིག་པ་མི་གསལ་པ་ཀུན་སློང་ནི་བསམ་པ། །ལྷོད་པའི་གློད་ན་ིཐག་པ་སོགས་ལྷོད་པ་གློས་ཕབ་ཉལ་ནི་གཞོགས་ཕབ་ནས་ཉལ་བ། །རྒྱལ་བློན་ནི་རྒྱལ་པོ་དང་བློན་པོ་སྐམ་རློན་ནི་སྐམ་པ་དང་རློན་པ་ཕྱོགས་སུ་སློན་ནི་གཅིག་ཏུ་བསྡེབ་པ། །སློབ་དཔོན་ནི་བླང་དོར་བསྟན་མཁན་སློབ་མར་ནི་ཡོན་ཏན་སློབ་མཁན་བྱིན་གྱིས་རློབས་ནི་བྱིན་རླབས་པའི་སྐུལ་ཚིག །མངོན་རློམ་རློམས་སེམས་ནི་ང་རྒྱལ་དྲེགས་པ་སློ་མ་ནི་བང་ཆུང་ལ་སོགས། །འདྲ་མིན་ཕྱོགས་བསྡེབ་བསྟན་པ་ལས། །ལ་འདོགས་ཕྱོགས་མཐུན་མདོ་ཙམ་མོ།། །།

 ༈ གཉིས་པ་ནི། གཉིས་པ་སོ་སོའི་ཕྱོགས་མཐུན་ནི། །ཕོ་མོ་མ་ནིང་རང་རང་གི། །འདྲ་མཐུན་རིམ་པར་བསྡེབ་པ་ཡི། །ཀ་སོགས་རྣམས་ནི་རིམ་པས་བསྟན།

༼ཀྱ་ཅ༽ གྲུ་ཡི་སྐྱ་བ་ནི་ཟན་སྐྱ་དམ་བཅའ་བ་ནི་ཁས་ལེན་པ། །མི་གཙང་སྐྱགས་པ་ནི་ཕྱི་སའམ་དྲི་ཆེན་ལྕག་པོས་བཅིངས་ནི་སྐ་རགས་ཀྱིས་འཆིང་བ། །དྲིན་གྱིས་བསྐྱངས་ནི་ཕ་མ་དང་བླ་མའི་དྲིན་གྱིས་སྐྱོང་བ་ཁ་གཅང་པ་ནི་ཁ་སྙན་པོ། །གྲོགས་མེད་རྐྱང་པ་ནི་གཅིག་བུ་ཅང་ཤེས་པ་ནི་ཅི་ཡང་ཤེས་པ། །མགོན་སྐྱབས་པ་ནི་སྐྱབས་དང་མགོན་ཉེས་པ་བཅབས་ནི་ཉེས་པ་གསང་བའམ་སྦས་པ། །ལྷུང་བཟེད་བསྐྱམས་ནི་སྣོད་སོགས་བསྙིགས་པ་གྲོས་སོགས་གཅམས་ནི་ཆོ་ག་དང་གྲོས་སོགས་གཅམས་པ། །ཆུ་སྐྱར་ནི་བཞད་དཀར་ཡང་སྐྱར་ནི་སྐྱར་ཟོས་ཞབས་ལ་བཅར་ནི་ཞབས་ལ་གཏུགས་པ། །བྱ་སྐྱིབས་ནང་ནི་བྲག་ཕུག་ཚིག་འབྲུ་ལྕིབས་ནི་ཚིག་འབྲུ་ནོན་པ། །ཁེངས་པ་བསྐྱུངས་ནི་ང་རྒྱལ་སྤོང་བ་ཅུང་སེང་ཟ་ནི་ཉུང་དུ་ཙམ། །བརྗེད་པའི་བསྐྱུད་ནི་བསྙེལ་བའམ་གཡེལ་བ་ཟས་ཀྱི་བཅུད་ནི་ཟས་ཀྱི་རོ། །དཀྱུས་མ་ནི་འབྲིང་པོའམ་བར་མ་དཀྱུས་རིང་ནི་ཁྲུད་རིང་བ་ལག་པས་གཅུས་ནི་ཤུགས་ཀྱིས་བཅུར་བ། །ཕུད་སྐྱོགས་ནི་ཕུད་ཀོང་གཟར་སྐྱོགས་ནི་ཟངས་སྐྱོགས་སམ་ཟངས་ཀུ་གཟུགས་ཀྱིས་ལྕོགས་ནི་ལྕོགས་གྲུབ་ཡོད་པ། །སྣོད་སོགས་སྐྱོམ་ནི་གཡོམ་པ་གཅོམ་བསྐྱུངས་ནི་སྒྲ་མེད་དལ་བུས་འགྲོ་བ། །སྐྱོར་འབྱིན་ནི་གཡོ་སྐྱུ་ཚིག་སྐྱོར་ནི་དཔེ་ཆ་སྐྱོར་བ་གཅོར་དུ་མེད་ནི་བཅོས་ཁ་མེད་པ།

༼ཀྲ་པྲ༽ རྣམ་བཀྲ་ནི་མཛེས་པ་ཚོན་བཀྲ་ནི་ཚོན་རིས་པྲ་ཕབ་ནི་མོ་པ། །སྐྲ་ནི་མགོའི་སྐྲ་སྐྲ་བརྙན་ནི་སྐྲ་ཚབ་འཛིན་པ་སྤྲ་ཆལ་ནི་རྒན་འཚེལ་སྤྲ་ནི་སྤྲ་ཚིལ་དང་སྤྲ་བ་ཡལ་གའི་རི་དྭགས་སོགས། །རྨ་སོགས་སྐྲང་ནི་སྦོས་པ་སྤྲང་པོ་ནི་སློང་མོ་བ། །བགེགས་བསྐྲད་ནི་ཕྱིར་སྐྲོད་པ་ཀོ་ཀྲད་ནི་ལྷམ་ཀྲད་ལག་ཏུ་སྤྲད་ནི་སྤྲོད་པ། །དགོངས་བཀྲལ་ནི་རྒྱལ་བའི་དགོངས་པ་འགྲེལ་བ་ཁྲལ་བཀྲལ་ནི་སོ་སོར་ཁ་བཀྲལ་བ་གདོང་གི་དཔྲལ་ནི་དཔྲལ་བ། །ཁ་དཀྲིས་ནི་རས་སོགས་ཀྱིས་དཀྲིས་པ་རས་དཀྲིས་ནི་རས་དང་མདོས་སོགས་དཀྲིས་པ་ཞོའི་སྤྲིས་མ་ནི་ཞག་ཆགས་པ། །དཀྲུགས་ནི་གོང་འོག་དཀྲུགས་པ་ཞོ་དཀྲུགས་ནི་འོ་མ་སོགས་དཀྲོགས་པ་རྡུལ་སོགས་སྤྲུགས་ནི་གསིག་པ། །ལྟོགས་པའི་བཀྲེས་ནི་བྲུ་བ་ཚ་བ་རྒྱན་གྱིས་སྤྲས་ནི་བརྒྱན་པའམ་སྤུད་པ།

༼ཀྱ་པྱ༽ རྐང་ལག་བརྐྱང་ནི་ཡན་ལག་བརྐྱང་པ་དར་དཔྱངས་ནི་ཌཱ་རུའི་དར་དཔྱངས་དཔྱངས་ནི་དཔྱོང་བ། །ཁ་ནས་སྐྱུགས་ནི་ཁ་ནས་ལོག་པ་མཐའ་ལ་སྤྱུགས་ནི་མཐར་བསྐྲད་པ། །སྐྱོ་ཤས་ནི་ངེས་འབྱུང་སེམས་སྐྱོ་ནི་བློ་མི་དགའ་བ་བཀའ་ཡིས་སྐྱོ་ནི་བཀའ་བཀྱོན། །ཆུ་སོགས་སྐྱོམས་ནི་གཡོམ་པ་ངོམ་པའི་སྐྱོམ་ནི་བདག་བསྟོད་རང་མཐོང་ཅན། །ཉེས་པའི་སྐྱོན་ནི་རང་སྐྱོན་ཚུར་སྤྱོན་ནི་བྱོན་པའི་སྐུལ་ཚིག་ལ་སོགས། །འདྲ་མིན་ཕྱོགས་བསྡེབ་བསྟན་པ་ལས། །ཀ་ཡི་ཕྱོགས་མཐུན་མདོ་ཙམ་མོ། །

༼ཁྱ་ཆ༽ གྲང་བའི་འཁྱགས་ནི་བསིལ་བ་འཆག་སར་ནི་འགྲོ་སར་འཆགས་ནི་ཞབས་ཀྱིས་འཆགས་པ། །ཀུན་ཁྱབ་ནི་ནམ་མཁའ་ཆབ་ཤོག་ནི་བཀའ་ཤོག་ཆབ་འོག་འགྲེམས་ནི་མངའ་འོག་ཏུ་བཀྲམ་པ། །ས་མཐར་འཁྱམས་ནི་སྤྲང་འཁྱམས་པ་མཐུན་པའི་འཆམས་ནི་བློ་མཐུན་པ། །ཁང་པའི་ཁྱམས་ནི་ཕྱི་ཁྱམས་བར་ཁྱམས་ཆམ་པའི་ནད་ནི་ཚ་བའི་རིམས་ནད། །མང་པོའི་ཁྱུ་ནི་རུའམ་ཚོགས་མཆུ་སྡེར་ཅན་ནི་འདབ་ཆགས། །དྲང་མིན་འཁྱོག་ནི་སོ་བ་ཡོན་པའི་ཆོག་ནི་རུང་བའམ་ཆོག་ཤེས་པ། །མཐར་འཁྱོངས་ནི་མཐར་འཁྱོལ་བ་གཡང་སར་མཆོངས་ནི་གཡང་ལ་ལྕེབ་པ། །ཡོམ་ཡོམ་འཁྱོམ་ནི་ཆང་གིས་བཟིར་བ་ཆོམ་པོས་ཆོམས་ནི་བཅོམ་པའི་སྐུལ་ཚིག །གོམས་པ་འཁྱོར་ནི་གོམས་པ་གཡང་ལ་འཁྱོར་བ་གཡང་ལ་འཁྱོར་ནི་ལག་ནས་ཤོར་བ།

༼ཁྱ་ཕྱ༽ ཡུལ་དུ་འཁྱར་ནི་སྤྲང་འཁྱམས་པ་དར་སོགས་འཕྱར་ནི་དར་སོགས་རླུང་ཁར་འཕྱར་བ། །གློག་འཁྱུག་ནི་གློག་འགྱུ་བ་ལམ་སོགས་འཕྱུགས་ནི་ལམ་ནོར་བ། །མཁའ་ལྡིང་བྱ་ཁྱུང་ནི་ཀ་རུ་ཌ་གནས་ནས་ཕྱུང་ནི་ཕྱིར་བཏོན་པ། །བསྐྱུར་བའི་འཁྱུར་ནི་རྒྱབ་ཏུ་བསྐྱུར་བ་དུ་བ་འཕྱུར་ནི་དུ་བ་འཐུལ་བ། །ལག་པའི་ཁྱོར་ནི་ལག་པའི་སྙིམ་པ་དར་ཕྱོར་ཞིག་ནི་དར་འཕྱར་བའི་སྐུལ་ཚིག

༼ཁྲ་ཕྲ༽ ལུས་པོ་ཁྲ་བོ་ནི་ཁ་དོག་ཁྲ་བོ་ཕྲ་མེན་གདོང་ནི་མགོ་ལུས་མི་མཚུངས་པ། །ཁྲི་ཁྲག་བརྒྱ་ཕྲག་ནི་གྲངས་ཀྱི་མིང་ཕྲག་པ་ནི་དཔུང་པ། །མི་སེར་ཁྲལ་ནི་དཔྱ་ཁྲལ་ཕྲལ་རྐྱེན་ནི་གློ་བུར་བ། །ཆགས་ཞེན་འཁྲི་བ་ནི་ཞེན་ཆགས་ཁ་འཕྲི་བ་ནི་ཉམས་པ། །ཁྲུ་གང་ནི་སོར་མོ་ཉེར་བཞི་ཕྲུ་མ་ནི་དམག་སྒར་དང་བུ་སྣོད་ཁོག་མའི་ཕྲུ་ནི་རྫ་མ། །ཁྲག་ཁྲུག་བྱེད་ནི་འཐབ་འཁྲུགས་ཟ་ཕྲུག་བྱེད་ནི་ལུས་ཀླད་པ་དམག་འཁྲུགས་ནི་གཡུལ་ངོ་སྣམ་ཕྲུགས་ནི་གོ་སྣམ་སོགས་ཉིན་ཞག་ཕྲུགས་ནི་ཉིན་མཚན་གཅིག །འཁོར་བའི་འཁྲུལ་ནི་གནས་ལུགས་ལས་འཁྲུལ་བ་ཐབས་འཕྲུལ་ནི་འཕྲུལ་ཐབས་བྱེད་པ། །སེམས་འཁྲེང་འཕྲེང་བ་ནི་གཉིས་ཀ་སེམས་ལ་དྲན་པ་གང་ཡང་རུང་ནི་ཅི་ཡང་རུང་བ། །ཁྲོ་བོར་ཁྲོས་ནི་ཁྲོ་བོར་ལངས་པ་འོད་འཕྲོ་ནི་འོད་བཀྱེ་བ་འཕྲོས་ནི་ཟིན་པ། །དུར་ཁྲོད་ནི་རོ་ལྡན་གྱི་གནས་རི་ཁྲོད་ནི་དབེན་ཁྲོད་སྐུ་ཁམས་འཕྲོད་ནི་ལུས་ལ་འཕྲོད་པ། །ཁྲོམ་དུ་ནི་ཚོང་འདུས་སར་མེ་སྟག་ཕྲོམ་ཕྲོམ་ཆད་ནི་མེ་སྟག་ཡར་བ། །ནང་ཁྲོལ་ནི་ནང་ཆ་ཁ་ཕྲོལ་ནི་འཕྲལ་བའི་སྐུལ་ཚིག་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །ཁ་ཡི་ཕྱོགས་མཐུན་མདོ་ཙམ་མོ། །

༼གྲ་དྲ༽ ཆོས་གོས་གྲྭ་ནི་ཆོས་གོས་དང་དཀྱིལ་འཁོར་གྱི་གྲྭ་དྲྭ་ཕད་ནི་སྒོམ་ཆེན་གྱི་དྲྭ་ཕད། །འབྲུ་ཡི་གྲ་མ་ནི་འབྲུ་ཡི་ཤུན་པ་ཡ་རབས་དྲ་ནི་སྐྱེ་བོ་ཡ་རབས་ཡོགས་སུ་གྲགས་ནི་ཀུན་ལ་གྲགས་པ་ཐལ་བའི་དྲགས་ནི་ཤུགས་ཐལ་བ། །གྲངས་མེད་ནི་བགྲངས་ཡས་པ་དྲང་པོའི་ནི་དྲང་པོར་སྲང་བ་ལམ་དུ་དྲངས་ནི་གོང་དུ་འདྲེན་པ། །གྲལ་ལ་ནི་ཚོགས་པའི་གྲལ་དྲལ་པོས་ནི་མིང་པོ་ཁྲིམས་དྲལ་ནི་ཁྲིམས་རལ་བ། །རིག་པ་གྲུང་ནི་སྤྱང་གྲུང་རྩ་བའི་དྲུང་ནི་ཞབས་དྲུང་ཤིང་དྲུང་ལྟ་བུ། །ལམ་འགྲུལ་ནི་འགྲུལ་པ་འགྲོ་མཁན་འགྲུལ་པ་ནི་ཚོང་པ་ལྟ་བུ་རུལ་བའི་འདྲུལ་ནི་རུལ་བའམ་བམ་པ་ལྟ་བུ། །འགྲེ་ལྡོག་བྱེད་ནི་ཉ་བྱེ་ཚན་དུ་བཏོན་པ་ལྟ་བུ་འདྲེ་སྲིན་ནི་འབྱུང་པོ། །ཤི་བའི་གྲོངས་ནི་ཚེ་ལས་འདས་པ་ཞིང་དུ་དྲོངས་ནི་ཞིང་ཁམས་སུ་དྲང་བ། །གྲོན་ཅན་ནི་ཟས་ལ་གཟན་པ་ཟན་དྲོན་ནི་དྲོད་དྲོན་མོ་དྲོན་སྒོང་དྲོན་མོར་ཟོས་ནི་དྲོན་མེད་པ།

༼གྱ་བྱ༽ གྱ་ནོམས་པ་ནི་ངོམས་པ་བྱ་དགའ་བྱིན་ནི་གནང་བྱིན་ཆེན་པོ། །གཡོ་སྒྱུ་གྱ་གྱུ་ནི་གཡོ་ཅན་བྱ་མ་རྟ་ནི་བང་ཆེན་པ། །གྱ་ཚོམ་ཅན་ནི་བབ་ཅོལ་ཅན་འདབ་ཆགས་བྱ་ནི་བྱ་སྤྱིའི་མིང་། །ས་ཡི་གྱང་ནི་ཁང་པའི་གྱང་དྲི་མ་བྱང་ནི་དག་པའི་དོན།

༼གྲ་བྲ༽ རྩི་ཤིང་གྲ་མ་ནི་ཤིང་ཆེ་ཆུང་བྲ་བའི་འབྲུ་ནི་ཀོ་ཊ་པ། །ཐོས་པའི་སྒྲ་ནི་ཟིན་མ་ཟིན་སོགས་ཀྱི་སྒྲ་འབྲོག་པའི་སྦྲ་ནི་སྦྲ་འབུབ་པ། །ཁྲིམས་བསྒྲགས་པ་ནི་དྲིལ་བསྒྲགས་པ་གཞན་དང་སྦྲགས་ནི་ཆུང་ངུ་དང་ཆེན་པོ་དང་སྦྲགས་པ། །གྲང་རེག་ནི་བསིལ་ངན་གྲང་བ་ནི་གྲང་བའི་ནད་གྲང་འགྲོའི་བྲང་ནི་སྦྲུལ་དང་བྲང་ཁོག་ལྟོ་བ་འགྲངས་ནི་གྲོད་པ་ཁེངས་པ་རྗེས་སུ་འབྲངས་ནི་རྗེས་སུ་འཇུག་པ། །དྲོད་བསྒྲངས་ནི་དྲོད་ཡལ་བ་སྦྲང་མ་ནི་བུང་བ་སྦྲང་རྩི་ནི་ཟིལ་དངར། །ཟས་ཀྱིས་གྲབས་ནི་གྲབས་གཤོམ་ཐུན་གྱིས་བྲབས་ནི་ཡུངས་བས་བྲབས་པ། །གྲི་གྲམ་ནི་རྟགས་རྒྱབ་པ་རྒྱ་གྲམ་ནི་རྡོ་རྗེ་དང་ལམ་ལ་སོགས་པ་བྲམ་ཟེ་ནི་རིགས་ཀྱི་བྱེ་བྲག །རྩ་བའི་འགྲམ་ནི་རྨངས་སུ་ས་ལེའི་སྦྲམ་ནི་གསེར། །གྲི་ནི་གྲི་ཆེན་གྲི་ཆུང་གྲི་གུག་ནི་ལྷའི་ཕྱག་མཚན་ཉམས་པའི་བྲི་ནི་ཟད་པའམ་ཉམས་པ། །བློ་གྲིམས་ནི་རིག་པ་དང་སྲད་བུ་ལ་སོགས་པ་ཟས་བྲིམས་ནི་ཟས་དྲངས་པའི་དོན་ཚུལ་ཤིང་བྲིམས་ནི་དགེ་སློང་གི་ཚུལ་ཤིང་དྲང་བ། །ཡུལ་གྲུའི་ནི་གྲོང་ཁྱེར་གྲུ་ནི་ཆུ་ལས་སྒྲོལ་བྱེད་བྲུ་བ་ཚ་ནི་བཀྲེས་པ། །ཤིང་སྒྲུག་པ་ནི་ཤིང་འཐུ་བ་དབྱར་གྱི་འབྲུག་ནི་དབྱར་རྔ། །གྲུལ་འབུམ་གདོན་ནི་གདོན་གྱི་བྱེ་བྲག་བྲུལ་གཏོར་ནི་གཏོར་མ་བཏང་བ། །མགྲིན་པའི་གྲེ་བ་ནི་སྐེའི་མིང་འཇལ་བྱེད་བྲེ་ནི་འབྲུའི་བྲེ། །འགྲེལ་པ་རྩོམ་ནི་འགྲེལ་བཤད་རྩོམ་པ་འབྲེལ་ཆགས་པ་ནི་ཚིག་སྔ་ཕྱི་འབྲེལ་བ། །རིགས་བསྒྲེ་བ་ནི་རིགས་གཅིག་གི་མང་དུ་བསྒྲེ་བ་སྲོག་ཆགས་སྦྲེ་ནི་ཟལ་ཅན། །གྲོ་ནས་ནི་དཀར་ནས་གྲོ་མ་ནི་དྲི་བཟང་གི་ཅིག་ཤོས་བྲོ་ནད་ནི་བྲོ་ཚལ་བ། །ཤིང་ཤུན་གྲོ་ག་ནི་སྟག་པའི་ཤུན་པ་བྲོ་གར་ནི་ཞབས་བྲོ། །ཁོག་པའི་གྲོད་པ་ནི་ནང་ཁྲོད་གྲོད་པ་སྤྲོ་བའི་བྲོད་ནི་དགའ་བ། །སྒྲོན་མེར་ནི་མཆོད་མེད་ཆབ་སྦྲོན་ནི་གསང་གཏོར་བྱེད་པ་ར་མདའ་སྦྲོན་ནི་གྲོགས་སུ་ཞུ་བ། །སྒྲོམ་ནི་ཤིང་གི་སྒྲོམ་སྒྲོམ་བུ་ནི་རིན་ཆེན་སྒྲོམ་བུ་འབྲོམ་སྟོན་རྗེ་ནི་རྒྱལ་བའི་འབྱུང་གནས། །གྲོས་བཏབ་ནི་གྲོས་གླེང་བ་ཕྱིར་བྲོས་ནི་འཆོལ་འཐོ་ཕྱིན་པ་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །ག་ཡི་ཕྱོགས་མཐུན་མདོ་ཙམ་མོ། །

༼ཅ་པྱ༽ གནས་བཅའ་ནི་གནས་བཟོ་བ་ཁྲིམས་བཅའ་ནི་ཁྲིམས་བཟོ་བ་དཔྱ་ཁྲལ་ལེན་ནི་ཁྲལ་འཇུག་པ། །སེམས་ལ་བཅངས་ནི་ཐུགས་ལ་འཇགས་པ་སེམས་སྤྱངས་པ་ནི་སེམས་མཛངས་པ། །ཁྲིམས་བཅད་ནི་ཞལ་ལྕེ་གཅོད་པ་ཚར་བཅད་ནི་རྨིག་མེད་དུ་བཅོམ་པ་རིགས་པས་དཔྱད་ནི་བརྟགས་དཔྱད། །སྒྲ་གཅན་ནི་གཟའ་ཡི་མིང་ལ་གཅན་ནི་ལ་སྲུང་གཟིགས་པའི་སྤྱན་ནི་མིག་གི་ཞེ་ས། །བཅས་པ་ནི་ཁྲིམས་བཅས་ལ་ནི་བཟོ་བ་དཔྱས་མི་འདོགས་ནི་སྐྱོན་མི་འདོགས་པ། །ཅི་གོ་བ་ནི་བཀའ་བསྒོ་བ་དཔྱི་མགོ་ནི་དཀུ་སྐབས། །དྲི་ཆུའི་གཅིན་ནི་གསང་ཆབ་སྦྱར་བྱེད་སྤྱིན་ནི་ཚོན་རྩི། །ཆུ་སོགས་བཅིལ་ནི་ཆུ་བཙིར་བ་རྩྭའི་སྤྱིལ་བུ་ནི་འཇག་མའི་ཁྱིམ། །གཅོང་རོང་གཡང་ནི་བྲག་གི་གཡང་དཔྱང་ཐག་དཔྱོངས་ནི་ཐག་པ་དཔྱང་བ། །རྣམ་གཅོད་ནི་བཀག་པ་ཡོངས་གཅོད་ནི་སྒྲུབ་པ་སྤྱོད་ངན་ནི་རྩིང་སྤྱོད་སྤྱོད་ནི་ལོངས་སྤྱོད་པ། །རྡོ་གཅལ་ནི་རྡོ་ཆལ་ལམ་རྡོ་བཀྲམ་པ་དཔྱལ་ལོ་ཙཱ་བ་ནི་རུས་ཀྱི་མིང་། །བཅོས་མའི་ནི་བཟོ་བཅོས་གཤེ་སྤྱོད་ནི་བརླང་ཚིག་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །ཅ་ཡི་ཕྱོགས་མཐུན་མདོ་ཙམ་མོ། །

༼ཆ་ཕྱ༽ ཆ་ལང་ནི་རོལ་མོ་ཆ་ནི་ཟུང་ངམ་ཆ་ཤས་ཕྱྭ་གཡང་ལེན་ནི་གཡང་འགུགས་པ། །གནས་འཆའ་ནི་གནས་བཅའ་བ་ཁྲིམས་འཆའ་ནི་ཁྲིམས་བཅའ་བ་གཞན་ལ་འཕྱ་ནི་གཞན་ལ་འཁུ་བ། །ཞེན་ཆགས་ནི་འཇིག་རྟེན་ལ་ཞེན་པ་ཆགས་པ་ནི་སྲེད་པ་ཕྱགས་མས་ཕྱགས་ནི་གད་སྙིགས་ཕྱགས་པ། །ཟན་ཆང་ནི་ཆང་གི་ཟན་ཆང་བུ་ནི་དགེ་སློང་གི་ཆང་བུ་ཕྱང་ཕྲུལ་ནི་དོ་ཤལ་གྱི་རྒྱན། །ལག་ཏུ་འཆང་ནི་བསྲེལ་བ་དཔྱང་བའི་འཕྱང་ནི་དཔྱོང་བ། །རྒྱུད་ཆད་མེད་ནི་བར་མ་ཆད་པ་ཉིན་མཚན་ཕྱད་ཉིན་མཚན་ཁོར་ཡུག །སྙུ་མའི་མཆན་བུ་ནི་སྙུ་མའི་སློབ་མ་འཁོར་བའི་འཕྱན་ནི་འཁྱམས་པའི་དོན། །ཆར་འབེབ་ནི་ཆར་དབབ་པ་ཕྱར་གཡེང་བྱེད་ནི་རྣམ་གཡེང་། །རྡབ་ཆལ་བྱེད་ནི་ལུས་ས་ལ་རྡབ་པ་ལྟོ་བ་ཕྱལ་ནི་ལྟོ་བ་འགྲིམ་པ། །གཏན་མེད་འཆལ་ནི་གཏད་སོ་མེད་པ་འཕྱས་སྨོད་བྱེད་ནི་སྨད་ར་གཏོང་བ། །འཆི་བདག་ནི་གཤིན་རྗེ་དུས་ཕྱི་ནི་འགོར་བ་སྲོག་ཆགས་འཕྱི་ནི་སྒོམ་ཆེན་འཕྱི་བ། །ཆིངས་ཤིག་ནི་བཅིང་བའི་སྐུལ་ཚིག་ཕྱིང་པ་ནི་བལ་གྱིས་ཕྱིང་པ་ཕྱིང་རུལ་རྣམས་ནི་ཕྱིང་པ་རལ་ལོག །བྱེད་དུ་ཆུག་ནི་གཞན་ལ་བྱེད་བཅུག་པ་ནོར་ཕྱུགས་ནི་བ་ཕྱུགས་ཕྱུག་ནི་ཕྱུག་པོ། །གནས་སུ་འཆུང་ནི་གནས་སུ་འབྱོར་བ་དུང་འཕྱུར་ནི་གྲངས་འཕྱུར་ནི་འཕེལ་བ། །འཆེ་བ་ནི་ཁས་ལེན་འཕྱེའོ་ནི་སྲོག་ཆགས་རྐང་མེད་ལྟོ་འཕྱེ་ནི་ས་བདག །ཆེད་དུ་ནི་དོན་དུ་ནམ་ཕྱེད་ནི་ནམ་གུང་ཉིན་ཕྱེད་ནི་ཉིད་གུང་། །ཆེ་ཞེ་ནི་མོ་བཙུན་ཆེན་པོ་ནི་ཆེ་བ་སྒོ་ཕྱེ་ནི་སྒོ་འབྱེད་པ་ཕྱེན་ནི་འོག་རླུང་བཏང་བ། །ཆོ་རིག་ཆོ་འབྲངས་ནི་རིགས་བཙུན་པ་ལྡིང་བའི་འཕྱོ་ནི་མཁའ་ལ་ལྡིང་བ། །ཐག་ཆོད་ནི་ཁྲུན་ཐག་ཆོད་པ་ས་ཕྱོད་ཆེ་བ་ནི་ཁྱབ་ཆེ་བ། །འཆུན་པའི་ཆོན་ནི་གཅུན་པའི་སྐུལ་ཚིག་འཕྱོན་མ་ནི་གཟུགས་ཚོང་མ་ལ་སོགས། །འདྲ་མིན་ཕྱོགས་བསྡེབ་བསྟན་པ་ལས། །ཆ་ཡི་ཕྱོགས་མཐུན་མདོ་ཙམ་མོ། །

༼ཇ་བྱ༽ བཏུང་བྱའི་ཇ་ནི་གསོལ་ཇ་བྱ་ན་ནི་ཐུག་པ། །ཆོམ་པའི་ཇག་པ་ནི་རྐུན་པོ་བྱག་མཁན་ནི་མདའ་མཁན། །ཡུལ་གྱི་འཇང་ནི་ཁམ་པའི་ཡུལ་ཞིག་སྡིག་པའི་འབྱང་ནི་སྡིག་པ་འབྱང་བའི་མ་འོངས་པ། །དལ་བུས་འཇབ་ས་ནི་དལ་བུའི་འགྲོ་བ་སྒྲོ་ཡིས་བྱབས་ནི་བྱབས་ཁྲུས་ལྟ་བུ། །འཇམ་དབྱངས་ནི་འཕགས་པ་འཇམ་དཔལ་ཤེས་བྱ་རབ་འབྱམས་མཁྱེན་ནི་ཤེས་བྱ་ཐམས་ཅད་མཁྱེན་པ། །ས་ལ་འཇར་ནི་སྒུར་བ་སྦྱར་བྱ་འཇར་ནི་སྤྱིན་གྱིས་སྦྱར་རྒྱུ། །ཁ་ཡིས་འཇིབས་ནི་གཞིབས་པ་གོས་ཀྱིས་བྱིབས་ནི་གོས་ཀྱིས་སྤུར་བ། །འཇུངས་པའི་ཉེས་པ་ནི་སེར་སྣ་འབྱུང་ཉེ་བ་ནི་འབྱུང་དུ་ཉེ་བ། །བདག་པོའི་ཇོ་བོ་ནི་གཙོ་བོ་སྣོད་སོགས་བྱོ་ནི་གཅིག་ནས་གཅིག་ཏུ་བྱོ་བ། །མཉམ་པར་འཇོག་ནི་མཉམ་བཞག་ལྕེ་ཡིས་འབྱོག་ནི་ལྕེས་ལྡག་པ། །ལྗོན་ཤིང་ནི་ཤིང་གི་ཞེ་ས་ལས་ཀ་འབྱོན་པ་ནི་ལས་བཞུན་པ། །རྐོ་བྱེད་འཇོར་བུ་ནི་ཉོག་རྩེ་ལག་ཏུ་འབྱོར་ནི་འཕྲོད་པ། །གོས་འཇོལ་ནི་ས་ལ་འཇོལ་བ་བྲོས་པའི་འབྱོལ་ནི་བྲོས་པ་ལ་སོགས། །འདྲ་མིན་ཕྱོགས་བསྡེབ་བསྟན་པ་ལས། །ཇ་ཡི་ཕྱོགས་མཐུན་མདོ་ཙམ་མོ། །

༼ཉ་མྱ༽ ཉ་པ་ནི་ཉ་རོབ་མྱང་ངམ་ནི་ཆུ་མེད་པའི་ས་མྱ་ངན་ནི་ཡིད་མི་བདེ་བ། །རུས་ཀྱི་གཉགས་ནི་གཉགས་ཆེན་གྱི་རུས་རོ་མྱག་འདམ་ནི་དམྱལ་བ་ཉེ་འཁོར་གྱི་ནང་ཚན། །རུས་ཉང་ནི་མངའ་བདག་ཉང་གི་རུས་མྱང་འདས་ནི་མྱ་ངན་ལས་འདས་པ་ལྕེ་ལ་མྱོང་ནི་རོ་མྱོང་བ། །ཡུལ་གྱི་གཉལ་ནི་དྭགས་པོ་གཉལ་ཡུལ་དམྱལ་བ་ནི་ཚ་དམྱལ་གྲང་དམྱལ། །འབིག་བྱེད་སྙིའུ་ནི་ཀོ་བ་ཚེ་བྱེད་སྨྱི་གུ་ནི་ཡི་གེ་འདྲི་བྱེད། །དྭངས་སྙིགས་འབྱེད་ནི་དྭངས་སྙིགས་ཕྱེ་བ་སྨྱིག་མའི་ཚལ་ནི་འོད་མའི་ཚལ། །ཕྱང་མོ་མྱུག་ནི་ཐེ་ཚོམ་ཟ་བ་དབྱིབས་དམྱུག་དམྱུག་ནི་ནར་ནར། །གཉུག་མའི་སེམས་ནི་གནས་ལུགས་མྱུག་མའི་ཤིང་ནི་བཀྲིས་སྨྱུག་མ་ལྟ་བུ། །ན་བའི་བསྙུང་ནི་ན་བའི་ཞེ་ས་ཟས་བཅད་སྨྱུང་ནི་སྨྱུང་གནས། །ཉེ་བའི་བསྙེན་ནི་ལྷའི་བསྙེན་པ་སྨྱན་ཀ་བྱེད་ནི་ཕོ་མོ་སྤྲད་པ། །ནས་ཕུང་བསྙོར་ནི་ནས་ཕུང་བཤིགས་པ་སྨྱོ་རུ་ཆུག་ནི་འཆོལ་བཅུག་པ། །སྙོན་ཁ་ནི་ཆོས་སྐྱོང་སྨྱོན་པ་ནི་མི་སྨྱོན་པ་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །ཉ་ཡི་ཕྱོགས་མཐུན་མདོ་ཙམ་མོ། །

༼དྲ་བྲ༽ དྲྭ་བ་དྲྭ་ཕྱེ་ནི་དཀྱིལ་འཁོར་གྱི་དྲྭ་བ་དྲྭ་ཕྱེ་བྲ་ཉེར་ནི་སྐར་མའི་ནང་ཚན་དྲག་པོ་ནི་ཁྲོ་བོ་དྲག་ཤུལ་ནི་ཁྲོའི་ཉམས་བྲག་རིའི་ནི་བྲག་གི་རི་བྲག་ནི་བྲ་ཆེན། །དྲང་དོན་ནི་ཀུན་རྫོབ་ལྟོ་གོས་བྲང་བྲེང་ནི་ངན་ངོན་ཙམ། །སྐད་ཆ་འདྲི་ནི་གཏམ་སོགས་འདྲི་བ་ལ་ནོར་འབྲི་ནི་འབྲི་མོ། །ཕ་མའི་དྲིན་ནི་དྲིན་ཆེ་བ་ཉོ་ཚོང་བྲིན་ནི་ཚོང་རྒྱུགས་པ། །དྲིས་ལན་འདོན་ནི་ལན་བརྗོད་པ་ཡིག་བྲིས་པ་ནི་དྲུང་ཡིག །བུ་ག་འདྲུ་ནི་དོང་བརྐོ་བ་མཚང་འབྲུ་བ་ནི་སྐྱོན་སློང་བ། །གྲངས་ཀྱི་དྲུག་ནི་གྲངས་ཁ་ཆུ་བོ་བྲུག་ནི་ཆུ་བོ་རྒྱས་པ། །མི་གཙང་བྲུད་པ་ནི་སྐྱགས་པ་ས་ལས་དྲུད་ནི་ཤིང་སོགས་དྲུད་པ། །སྒྲོག་བྱེད་བྲུ་བུ་ནི་ཐུབ་ཅི་བྲུབ་ཁུང་ནི་ལིངྒའི་སྣོད། །ཚེམ་དྲུབ་ནི་ཚེམས་མཁན་བྱ་བྲུན་ནི་བྱའི་སྐྱགས་པ་དོང་དུ་བྲུབས་ནི་དོང་དུ་བྲུགས་པ། །བ་མཛོ་དྲུད་མ་ནི་བ་བཞོ་མ་ས་བྲུས་པ་ནི་ས་བརྐོ་བ། །ང་རྒྱལ་དྲེགས་པ་ནི་རློམས་སེམས་ཤ་སོགས་བྲེགས་ནི་ཤ་བྲེགས་པ། །གཅན་གཟན་དྲེད་ནི་མི་དྲེན་འཇིགས་པའི་བྲེད་ནི་སྐྲག་པ། །དྲེའུ་ནི་དྲལ་རྟ་དྲེལ་ནི་རྟ་དང་དྲེལ་བྱ་བས་བྲེལ་ནི་བྲེལ་བ་ལོང་བ། །སྔ་དྲོ་ནི་ཞོགས་པ་དྲོ་བ་ནི་ཉི་མ་དྲོ་རོ་བྲོ་བ་ནི་རོ་བདའ་བ། །བློ་འདྲོག་པ་ནི་ཞུམ་པ་འབྲོག་དགོན་པ་ནི་རི་ཁྲོད་དམ་ལུང་སྟོང་ལྟ་བུ། །ཡིད་ཆེས་འདྲོང་ནི་ཡིད་རངས་པ་རི་དྭགས་འབྲོངས་ནི་འབྲོང་གིམ་ཙེ། །ཉི་མའི་དྲོད་ནི་དྲོད་ཆེ་བ་བྲོད་པ་སྐྱེ་ནི་སྤྲོ་བ་སྐྱེ་བ། །མ་དྲོས་མཚོ་ནི་མ་ཕམ་གཡུ་མཚོ་ཕྱིར་མ་བྲོས་ནི་བྲོས་ཏེ་མ་སོང་བ།

༼ཟླ་འདའ༽ ར་མདའ་ནི་རོགས་རམ་ཟླ་གྲོགས་ནི་ཆ་རོགས་ཟླ་བ་ནི་བསིལ་ཟེར་ཅན། །མྱ་ངན་འདའ་བར་ནི་འཇིག་རྟེན་ལས་འདས་པ་ལ་བཟླ་བ་ནི་ཐག་བཅད་པ། །དུས་འདས་ནི་དུས་ཡོལ་བ་བཟླས་བརྗོད་ནི་སྔགས་བགྲང་བ། །ཐོགས་པའི་རྡུགས་ནི་ཐོགས་པ་དྲིས་པའི་བཟླུགས་ནི་གཏམ་འདྲི་བ། །ཁང་པའི་སྡུམ་ནི་ཁྱིམ་གྱི་མིང་ཟླུམ་པོ་ནི་དབྱིབས། །འཁོར་འདབ་ནི་གཡོག་འཁོར་འདུམས་ནི་འཁོར་སྐྱོང་བ་ཚོགས་བཟླུམས་པ་ནི་ཚོགས་རྫོགས་པ། །ཡོད་པའི་བདོག་ནི་ཡོད་པ་བར་ཆད་བཟློག་ནི་ཕྱིར་བཟློག་པ། །གདོས་ནི་ལུས་དང་གླུའི་དར་ཟློས་གར་ནི་གར་འཆམས་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །ད་ཡི་ཕྱོགས་མཐུན་མདོ་ཙམ་མོ། །

༼བ་ཡ༽ སྙན་འཇེབས་དབྱངས་ནི་སྙན་ཞིང་འཇིབས་པ་གཡང་ལེན་ནི་ཕྱྭ་གཡང་ལེན་པ་ནམ་ཟླ་དབྱར་ནི་དུས་བཞིའི་ནང་ཚན་ནོར་སོགས་གཡར་ནི་གཞན་ལས་བརྙ་བ། །ཕུར་བུའི་དབལ་ནི་ཕུར་བུའི་ཟུར་ཁ་གཡལ་བ་ནི་གླལ་བ། །ནོར་གྱི་དབྱིག་ནི་ནོར་མཛད་གཡིགས་བུ་ལངས་ནི་སྐྱིགས་བུ་ལོང་བ། །དབྱིག་མོར་དབྱིག་ནི་ཅོག་ཙེ་སོགས་ཕྱི་བ་སེམས་ཅན་གཡི་ནི་ཝ་ཡི་བྱེ་བྲག །ཤིང་བུ་དབྱུ་གུ་ནི་དབྱུག་པ་ཆུང་བ་རིན་ཆེན་གཡུ་ནི་རྒྱན་གྱི་བྱེ་བྲག །ནོར་གྱིས་དབུལ་ནི་དབུལ་ཕོངས་གཡུལ་ངོར་འཇུག་ནི་དམག་ལ་འཛུལ་བ། །རྡེག་བྱེད་དབྱུག་པ་ནི་རྡོག་དང་དབྱུག་པ་ལ་གོ་གཡུག་ནི་གཡུག་ནས་འགྲོ་བ། །གནས་ནས་དབྱུང་ནི་ཕྱིར་བསྐྲད་པ་རིགས་ངན་གཡུང་ནི་གདོལ་པའམ་གཤན་པ། །བསུན་དབྱུང་བ་ནི་བསུན་འབྱིན་པ་གཡུང་མོ་ནི་སྨད་ཚོང་མ། །དབྱེ་བ་མེད་ནི་རྣམ་དབྱེར་མེད་པ་གཡེལ་མེད་ནི་མི་བརྗེད་པ། །རྣམ་དབྱེར་འབྱེད་ནི་སོ་སོར་འབྱེད་པ་ཁ་གཡེར་བ་ནི་ཡེངས་པ། །དབེན་པའི་གནས་ནི་རི་ཁྲོད་དགོན་པ་གཡན་པའི་ནད་ནི་རྐོང་ནད། །ནོར་གྱིས་དབེན་ནི་ནོར་མེད་པ་གཡན་པ་དགབ་ནི་གོས་ཀྱི་བྱེ་བྲག །སྐུ་མཆེད་དབོན་པོ་ནི་སྐུ་མཆེད་ཞེ་ས་གཡོན་ཅན་ནི་བདུད་རིགས། །དབྱེན་འབྱེད་པ་ནི་ཕན་ཚུན་དབྱེན་བྱེད་པ་གཡོན་མ་ནི་བུད་མེད་ལ་སོགས།

༼ཨ༽ ལུང་སོགས་དབོག་ནི་ལུང་གནང་བ་ཨོག་སྐོར་ནི་ཨོལ་སྐོག །དབུ་མ་ནི་རྩ་དང་དབུ་མའི་བསྟན་བཅོས་ལྷ་མོ་ཨུ་མ་ནི་དཀར་བཟློག་མ། །དབུ་རྒྱན་པྲོ་ཞུ་ནི་རིགས་ལྔའམ་ཅོད་པན་ཨུ་རྒྱན་ཡུལ་ནི་ནུབ་ཕྱོགས་མཁའ་འགྲོའི་གླིང་། །དབུགས་ནི་ཁ་ཡི་དབུགས་ཨུ་ཚུགས་ནི་བརྩོན་པ་ལ་སོགས་པ། །འདྲ་མིན་ཕྱོགས་བསྡེབ་བསྟན་པ་ལས། །བ་ཡི་ཕྱོགས་མཐུན་མདོ་ཙམ་མོ། །གསུམ་པ་བར་གྱི་ཚིགས་སུ་བཅད་པས་མཇུག་བསྡུ་བ་ནི། དེ་རྣམས་ང་རོ་དག་ཐོན་གྱིས། །ཕལ་ཆེར་འཁྲུལ་བ་མི་སྲིད་ཀྱང་། །རྨོངས་པས་མ་བརྟགས་གྱ་ཚོམ་དུ། །བྲིས་རྣམས་ནོར་བས་ཞིབ་ཏུ་བརྟག །ཅེས་བརྡ་དག་འཕྲུལ་གྱི་ལྡེ་མིག་ལས། འདྲ་མིན་ཕྱོགས་བསྡེབ་བཤད་པ་སྟེ་རབ་དབྱེ་གཉིས་པའོ།། །།

 ༈ གསུམ་པ་དོན་ཐིག་གཅིག་པ་བཤད་པ་ལ་གསུམ། སྡེ་ཚན་གྱི་གོ་རིམ་བརྗོད་པས་མདོར་བསྟན་པ། གོ་རིམ་གྱི་གྲངས་བཞིན་དུ་རྒྱས་པར་བཤད་པ། བར་གྱི་ཚིགས་སུ་བཅད་པས་མཇུག་བསྡུ་བའོ། །དང་པོ་ནི། གསུམ་པ་དོན་ཐིག་གཅིག་པ་ལ། །བྱ་བྱེད་མིང་གི་དོན་མཐུན་དང་། །ཐ་སྙད་མིང་གི་དོན་མཐུན་རྣམས། །སོ་སོར་འབྱེད་དེ་མདོ་ཙམ་བཤད། །གཉིས་པ་ལ་གཉིས། བྱ་བྱེད་དོན་མཐུན་བཤད་པ་དང་། ཐ་སྙད་དོན་མཐུན་བཤད་པའོ། །དང་པོ་ལ་གསུམ། མིང་གི་མདོར་བསྟན་པ། དབྱེ་བས་རྒྱས་པར་བཤད་པ། གདམས་པས་དོན་བསྡུ་བའོ། །དང་པོ་ནི། དང་པོ་བྱ་བྱེད་དོན་མཐུན་ནི། །དུས་འདས་གཞན་དངོས་བྱེད་པོ་དང་། །སྐུལ་ཚིག་བཅས་ཏེ་རིམ་བཞིན་དུ། །སླར་ཡང་ཀ་སོགས་རིམ་པས་བསྟན། །གཉིས་པ་ལ་སྡེ་ཚན་བདུན་ལས། དང་པོ་ནི། ལམ་དང་འདོད་པ་སོགས་བཀག་དང་དགག་བྱ་འགོག་བྱེད་ཁེགས། །བཀའ་དང་བསྟན་བཅོས་སོགས་མདོ་བཀླགས་དང་བཀླག་བྱ་ཀློག་བྱེད་ཀློགས། །སྣོད་དང་བང་མཛོད་སོགས་བཀང་དང་དགང་བྱ་འགེང་བྱེད་འགེངས། །མཆོད་པ་དང་མཛོད་སོགས་ཁ་བསྐངས་དང་བསྐང་བྱ་སྐོང་བྱེད་སྐོངས། །བག་དང་ཡན་ལག་སོགས་བརྐྱངས་དང་བརྐྱང་བྱ་རྐྱོང་བྱེད་རྐྱོངས། །ཕ་དང་བླ་མའི་དྲིན་གྱིས་བསྐྱངས་དང་བསྐྱང་བྱ་སྐྱོང་བྱེད་སྐྱོངས། །གོས་དང་ཁེབས་སོགས་བཀབ་དང་དགབ་བྱ་འགེབ་བྱེད་འགེབས། །འཁོར་བ་དང་འཇིགས་པ་ལས་བསྐྱབས་དང་བསྐྱབ་བྱ་སྐྱོབ་བྱེད་སྐྱོབས། །ཟོང་དང་མེ་ཏོག་སོགས་བཀྲམ་དང་དགྲམ་བྱ་འགྲེམས་བྱེད་ཁྲེམས། །ལྷུང་བཟེད་དང་ཆུ་སོགས་བསྐྱམས་དང་བསྐྱམ་བྱ་སྐྱོམ་བྱེད་སྐྱོམས། །གོས་དང་ཆུ་སོགས་བསྐམས་དང་བསྐམ་བྱ་སྐེམ་བྱེད་སྐམས། །བགེགས་དང་འབྱུང་པོ་སོགས་བསྐྲད་དང་བསྐྲད་བྱ་སྐྲོད་བྱེད་སྐྲོད། །ཁྲལ་དང་ཁལ་སོགས་བཀལ་དང་དགལ་བྱ་འགེལ་བྱེད་འཁེལ། །མདོས་དང་རྫོངས་སོགས་བསྐྱལ་དང་བསྐྱལ་བྱ་སྐྱེལ་བྱེད་སྐྱོལ། །དོན་དང་ཚིག་སོགས་བཀྲལ་དང་བཀྲལ་བྱ་འགྲེལ་བྱེད་འགྲོལ། །སློབ་མ་དང་སེམས་ཅན་སོགས་བཀྲིས་དང་བཀྲི་བྱ་འཁྲིད་བྱེད་ཁྲིད། །དོས་དང་སྲི་ལ་སོགས་པ་བསྡམས་བཀྱིགས་བཀྱིག་བྱ་འཁྱིག་བྱེད་ཁྱིགས། །དངུལ་དང་འབྲུ་སོགས་བསྐྱིས་དང་བསྐྱི་བྱ་སྐྱི་བྱེད་སྐྱིས། །དགྲ་དང་ཚེ་གཡང་སོགས་བཀུགས་དང་དགུག་བྱ་འགུགས་བྱེད་ཁུག །ཟས་དང་ནོར་སོགས་བརྐུས་དང་བརྐུ་བྱ་རྐུ་བྱེད་རྐུས། །སྨན་དང་སྣུམ་སོགས་བསྐུས་དང་བསྐུ་བྱ་སྐུད་བྱེད་སྐུད། །ཚེ་དང་སྲོག་སོགས་བཀུམས་དང་བཀུམ་བྱ་འགུམ་བྱེད་ཀུམས། །རྐང་པ་དང་ལག་པ་སོགས་བསྐུམས་དང་བསྐུམ་བྱ་སྐུམ་བྱེད་སྐུམས། །དབང་དང་འཕྲིན་ལ་སོགས་པ་བསྐུར་དང་བསྐུར་བྱ་སྐུར་བྱེད་སྐུར། །འཁོར་བ་དང་བྱ་བ་སོགས་རྒྱབ་ཏུ་བསྐྱུར་དང་བསྐྱུར་བྱ་སྐྱུར་བྱེད་སྐྱུར། །གཡོག་དང་ལས་སོགས་གཞན་ལ་བསྐུལ་དང་བསྐུལ་བྱ་སྐུལ་བྱེད་སྐུལ། །གོས་དང་དྲེགས་པ་སོགས་བཀྲུས་དང་བཀྲུ་བྱ་འཁྲུ་བྱེད་འཁྲུད། །ཕོ་ཉ་དང་སྟོན་མོ་སོགས་བཀྱེས་དང་བགྱེ་བྱ་འགྱེ་བྱེད་འགྱེད། །སེམས་དང་ས་གཞི་སོགས་རྒྱ་བསྐྱེད་དང་བསྐྱེད་བྱ་སྐྱེད་བྱེད་སྐྱེད། །ཡི་གེ་དང་གོ་འཕང་ལ་བདེ་བར་བཀོད་དང་དགོད་བྱ་འགོད་བྱེད་འཁོད། །རྟ་ནོར་དང་གཡོག་པོ་སོགས་བཀོལ་དང་དགོལ་བྱ་འཁོལ་བྱེད་ཁོལ། །བཅིངས་པ་དང་དགོངས་པ་སོགས་བཀྲོལ་དང་དགྲོལ་བྱ་འགྲོལ་བྱེད་འགྲེལ། །མཆོད་རྟེན་དང་ས་མཐའ་སོགས་བསྐོར་དང་བསྐོར་བྱ་སྐོར་བྱེད་སྐོར། །ས་དང་སྤར་ལ་སོགས་པ་བརྐོས་དང་བརྐོ་བྱ་རྐོ་བྱེད་རྐོས། །དཔོན་དང་གཡོག་སོགས་བསྐོས་དང་བསྐོ་བྱ་སྐོ་བྱེད་སྐོས། །ཁྲིམས་དང་ལོ་རྒྱུས་སོགས་བསྒྲགས་དང་བསྒྲག་བྱ་སྒྲོག་བྱེད་སྒྲོགས། །དྲི་མ་དང་མནའ་སོགས་བསྒགས་དང་བསྒག་བྱ་སྒོག་བྱེད་སྒོགས། །སྔགས་དང་དངུལ་སོགས་བགྲངས་དང་བགྲང་བྱ་སྒྲོང་བྱེད་སྒྲོངས། །རྩམ་དང་ཚོད་སོགས་བགམས་དང་བགམ་བྱ་འགམ་བྱེད་འགམས། །སྨན་དང་བུ་རམ་སོགས་བསྒར་དང་བསྒར་བྱ་སྒར་བྱེད་སྒར། །ལུང་དང་རིགས་པ་སོགས་ཀྱིས་བརྒལ་དང་བརྒལ་བྱ་རྒོལ་བྱེད་རྒོལ། །སེམས་ཅན་དང་དགྲ་ལ་སོགས་པ་བསྒྲལ་དང་བསྒྲལ་བྱ་སྒྲོལ་བྱེད་སྒྲོལ། །དམག་མི་དང་དགེ་སློང་སོགས་གྲལ་བསྒྲིགས་དང་བསྒྲིག་བྱ་སྒྲིག་བྱེད་སྒྲིགས། །སྤྲིན་དང་ལས་ལ་སོགས་པས་བསྒྲིབས་དང་བསྒྲིབ་བྱ་སྒྲིབ་བྱེད་སྒྲིབས། །བློ་དང་རིག་པ་སོགས་བསྒྲིམས་དང་བསྒྲིམ་བྱ་སྒྲིམ་བྱེད་སྒྲིམས། །ཐང་ཀ་དང་རེ་ལྡེ་ལ་སོགས་པ་དུམ་བུར་བསྒྲིལ་དང་བསྒྲིལ་བྱ་སྒྲིལ་བྱེད་སྒྲིལ། །གྲོགས་དང་རྟ་ནོར་སོགས་ལམ་དུ་བསྒུགས་དང་བསྒུག་བྱ་སྒུག་བྱེད་སྒུགས། །ལྟོ་རྒྱགས་དང་དངུལ་སོགས་བརྒྱུགས་དང་བརྒྱུག་བྱ་རྒྱུ་བྱེད་རྒྱུགས། །མདའ་དང་འཕོངས་རྩལ་སོགས་རྩལ་བསྒྲུན་དང་བསྒྲུན་བྱ་སྒྲུན་བྱེད་སྒྲུན། །ཚེ་དང་ནོར་ལ་སོགས་པ་བསྒྲུབས་དང་བསྒྲུབ་བྱ་སྒྲུབ་བྱེད་སྒྲུབས། །ཆོས་དང་མདོག་སོགས་བསྒྱུར་དང་བསྒྱུར་བྱ་སྒྱུར་བྱེད་སྒྱུར། །རྡོ་དང་བློ་ལ་སོགས་པ་བསྒུལ་དང་བསྒུལ་བྱ་སྒུལ་བྱེད་སྒུལ། །རྟ་དང་གླང་པོ་སོགས་རིགས་བསྒྲེས་དང་བསྒྲེ་བྱ་སྒྲེ་བྱེད་སྒྲེས། །རྒྱལ་མཚན་དང་ཕྱག་མཚན་སོགས་བསྒྲེངས་དང་བསྒྲེང་བྱ་སྒྲེང་བྱེད་སྒྲེངས། །ཤ་དང་མར་སོགས་སྲང་ལ་བསྒྱེར་དང་བསྒྱེར་བྱ་སྒྱེར་བྱེད་སྒྱེར། །གོ་ཁྲབ་དང་གོས་ལ་སོགས་པ་བགོས་དང་བགོ་བྱ་འགོ་བྱེད་གོན། །ལས་ཀ་དང་བཀའ་ལ་སོགས་པ་བསྒོས་དང་བསྒོ་བྱ་སྒོ་བྱེད་སྒོས། །ཟན་དང་བུ་རམ་སོགས་བསྒོངས་དང་བསྒོང་བྱ་སྒོང་བྱེད་སྒོངས། །ལྷ་དང་ཏིང་ངེ་འཛིན་སོགས་བསྒོམས་དང་བསྒོམ་བྱ་སྒོམ་བྱེད་སྒོམས། །སྟོན་ཐོག་དང་རྩ་སོགས་བརྔས་དང་བརྔ་བྱ་རྔ་བྱེད་རྔས། །ཟས་དང་ནོར་སོགས་ལ་བརྔམས་དང་བརྔམ་བྱ་རྔམ་བྱེད་རྔམས། །དབུགས་དང་ཆང་ལ་སོགས་པ་བརྔུབས་དང་བརྔུབ་བྱ་རྔུབ་བྱེད་རྔུབས། །ཤ་དང་ཡོས་སོགས་བརྔོས་དང་བརྔོ་བྱ་རྔོ་བྱེད་རྔོས། །ས་དང་སྐྱོན་སོགས་བསྔོགས་དང་བསྔོག་བྱ་སྔོག་བྱེད་སྔོགས། །དགེ་རྩ་སོགས་བསྔོས་དང་བསྔོ་བྱ་སྔོ་བྱེད་སྔོས་པ་སོགས། །བྱ་བྱེད་དོན་མཐུན་བསྟན་པ་ལས། །ཀ་སྡེའི་བྱ་བྱེད་མདོ་ཙམ་མོ།། །།གཉིས་པ་ནི། ཁྲིམས་དང་གནས་སོགས་བཅས་དང་བཅའ་བྱ་འཆའ་བྱེད་འཆོས། །ས་དང་སྣམ་བུ་སོགས་བཅགས་དང་བཅག་བྱ་འཆག་བྱེད་ཆོགས། །བློ་དང་ལག་ཏུ་འཛིན་པ་སོགས་བཅངས་དང་བཅང་བྱ་འཆང་བྱེད་ཆོངས། །ཤིང་དང་སྲོག་སོགས་བཅད་དང་གཅད་བྱ་གཅོད་བྱེད་ཆོད། །གཏམ་དང་སྐྱོན་སོགས་བཅབས་དང་བཅབ་བྱ་འཆབ་བྱེད་ཆོབས། །འབྲུ་དང་ཚད་ལ་སོགས་པ་བཅལ་དང་གཞལ་བྱ་འཇལ་བྱེད་འཇལ། །སྲི་དང་དགྲ་ལ་སོགས་པ་བཅིངས་དང་བཅིང་བྱ་འཆིང་བྱེད་ཆིངས། །བཞོན་པ་སོགས་ལ་བཅིབས་དང་བཅིབ་བྱ་འཆིབ་བྱེད་ཆིབས། །སྐྱོན་དང་ཆུ་སོགས་བཅིལ་དང་བཞིལ་བྱ་འཇིལ་བྱེད་ཆིལ། །བློ་དང་ཕུག་ཏུ་ལས་ཀ་སོགས་བཅུགས་དང་བཅུག་བྱ་འཇུག་བྱེད་ཆུག །བུ་ཚ་དང་རྟ་ནོར་སོགས་གཅུན་དང་གཅུན་བྱ་འཆུན་བྱེད་ཆོན། །དགྲ་དང་ཉོན་མོངས་པ་སོགས་བཅོམ་དང་གཞོམ་བྱ་འཇོམས་བྱེད་ཆོམས། །བཅའ་ཆས་དང་ལས་ཀ་སོགས་བཅོལ་དང་བཅོལ་བྱ་འཆོལ་བྱེད་ཆོལ། །ཁྱིམ་དང་བཅའ་ཆས་སོགས་བཅོས་དང་བཅོ་བྱ་འཆོ་བྱེད་འཆོས། །གཏམ་དང་ཚིག་ལ་སོགས་པ་བརྗོད་དང་བརྗོད་བྱ་རྗོད་བྱེད་རྗོད། །རྟ་ནོར་དང་བཅའ་ཆས་སོགས་བརྗེས་དང་བརྗེ་བྱ་རྗེ་བྱེད་རྗེས། །ཕུང་ཀྲོལ་ཅན་སོགས་ཕྱིར་བསྙིལ་དང་བསྙིལ་བྱ་སྙིལ་བྱེད་སྙིལ། །གོང་མ་དང་གྲོགས་སོགས་ཀྱི་རྗེས་སུ་བསྙེགས་དང་བསྙེག་བྱ་སྙེག་བྱེད་སྙེགས། །དགྲ་དང་གཅན་གཟན་སོགས་ཀྱིས་འཇིགས་ནས་བསྙེངས་དང་བསྙེང་བྱ་སྙེང་བྱེད་སྙེངས། །ཡོན་ཏན་དང་རིས་གཟུགས་སོགས་ཀྱིས་དྲེགས་ནས་བསྙེམས་དང་བསྙེམ་བྱ་སྙེམ་བྱེད་སྙེམས། །ས་གཞི་དང་ཐང་ལ་སོགས་པ་ཁྱོན་བསྙམས་དང་བསྙམ་བྱ་སྙོམ་བྱེད་སྙོམས། །བཅའ་ཆས་དང་གྲོགས་ལ་ལག་པས་བསྙབས་དང་བསྙབ་བྱ་སྙོབ་བྱེད་སྙོབས། །རྒྱལ་མཚན་དང་དར་ཤིང་སོགས་སར་བསྙེལ་དང་བསྙེལ་བྱ་སྙེལ་བྱེད་སྙོལ་སོགས། །བྱ་བྱེད་དོན་མཐུན་བསྟན་པ་ལས། །ཅ་སྡེའི་བྱ་བྱེད་མདོ་ཙམ་མོ།། །།

 ༈ གསུམ་པ་ནི། མིང་དང་རྒྱན་སོགས་བཏགས་དང་གདགས་བྱ་འདོགས་བྱེད་ཐོགས། །གོས་དང་རྩམ་པ་སོགས་བཏགས་དང་བཏག་བྱ་འཐག་བྱེད་ཐགས། །བྱ་བ་དང་ཡིན་མིན་སོགས་བློས་བརྟགས་དང་བརྟག་བྱ་རྟོག་བྱེད་རྟོགས། །ཕ་ཡུལ་དང་ནོར་རྫས་སོགས་བློས་བཏང་དང་གཏང་བྱ་གཏོང་བྱེད་ཐོངས། །ཐེའུ་དང་དམིགས་པ་སོགས་ཀྱིས་རྒྱས་བཏབ་དང་གདབ་བྱ་འདེབས་བྱེད་ཐེབས། །ཚོགས་དང་ལིངྒ་སོགས་ཞལ་དུ་བསྟབས་དང་བསྟབ་བྱ་སྟབ་བྱེད་སྟོབས། །གདན་དང་གོས་སོགས་བསྟབས་དང་བསྟབ་བྱ་སྟབ་བྱེད་སྟབས། །ལམ་དང་ཆོས་སོགས་གཞན་ལ་བསྟན་དང་བསྟན་བྱ་སྟོན་བྱེད་སྟོན། །གཟུགས་དང་ལྟད་མོ་སོགས་ལ་བལྟས་དང་བལྟ་བྱ་ལྟ་བྱེད་ལྟོས། །ལྷ་དང་ཕྱྭ་གཡང་སོགས་བསྟིམས་དང་བསྟིམ་བྱ་སྟིམ་བྱེད་སྟིམས། །རྟ་ཕྱུགས་དང་དགྲ་སོགས་བཏུལ་དང་གདུལ་བྱ་འདུལ་བྱེད་ཐུལ། །བླ་མ་དང་གོང་མའི་ཞབས་ལ་བཏུད་དང་གདུད་བྱ་འདུད་བྱེད་འདུད། །ཇ་ཆང་དང་ཆུ་སོགས་བཏུང་དང་བཏུང་བྱ་འཐུང་བྱེད་ཐུངས། །ཚེ་དང་ཐག་པ་སོགས་ཚུར་བསྟུངས་དང་བསྟུང་བྱ་སྟུང་བྱེད་སྟུངས། །སྣོད་དང་ལག་ཆ་སོགས་གྱེན་དུ་བཏེགས་དང་གདེགས་བྱ་འདེགས་བྱེད་ཐེགས། །བླ་མ་དང་སློབ་དཔོན་སོགས་ཀྱི་ཞབས་ལ་བསྟེན་དང་བསྟེན་བྱ་སྟེན་བྱེད་སྟེན། །ཤིང་འབྲས་དང་གནག་ལུག་སོགས་སྤུ་གཏོགས་དང་གཏོག་བྱ་འཐོག་བྱེད་ཐོགས། །མཚང་དང་སྒོ་ང་སོགས་སྦུབས་བརྟོལ་དང་བརྟོལ་བྱ་རྟོལ་བྱེད་རྟོལ། །དོས་དང་རྟ་ནོར་སོགས་བདས་དང་བདའ་བྱ་འདེད་བྱེད་དེད། །དབང་པོ་དང་སྒོ་ལ་སོགས་པ་བསྡམས་དང་བསྡམ་བྱ་སྡོམ་བྱེད་སྡོམས། །སྡིག་ཅན་དང་བུ་ཚ་སོགས་ལ་བསྡིགས་དང་བསྡིག་བྱ་སྡིག་བྱེད་སྡིགས། །རྔ་དང་རོལ་མོ་སོགས་བརྡུངས་དང་བརྡུང་བྱ་རྡུང་བྱེད་རྡུངས། །ཤིང་དང་གོས་ལ་སོགས་པ་སར་བརྡབས་དང་བརྡབ་བྱ་རྡེབ་བྱེད་རྡེབས། །བཅའ་ཆས་དང་ཡི་གེ་སོགས་ཕྱོགས་སུ་བསྡེབས་དང་བསྡེབ་བྱ་སྡེབ་བྱེད་སྡེབས། །བྲན་གཡོགས་དང་བུ་ཚ་སོགས་ལ་དབྱུག་པས་བརྡེགས་དང་བརྡེག་བྱ་རྡེག་བྱེད་རྡེགས། །སྟ་རེ་དང་ལག་ཆ་སོགས་ཁ་བརྡར་དང་བརྡར་བྱ་རྡོར་བྱེད་རྡོར། །བྱ་བ་དང་ཐག་པ་སོགས་ཚུར་བསྡོགས་དང་བསྡོག་བྱ་སྡོག་བྱེད་སྡོགས། །གྲངས་དང་རྩིས་ཀྱི་ཁྱོན་བསྡོམས་དང་བསྡོམ་བྱ་སྡོམ་བྱེད་སྡོམས། །སྐུ་དང་སྲོག་ལ་སོགས་པ་བསྡོས་དང་བསྡོག་བྱ་སྡོག་བྱེད་སྡོས། །བང་མཛོད་དང་མཆོད་པ་སོགས་ཁ་བསྣན་དང་བསྣན་བྱ་སྣོན་བྱེད་སྣོན། །དྲི་དང་ཕྱག་ཏུ་འཛིན་པ་སོགས་བསྣམས་དང་བསྣམ་བྱ་སྣོམ་བྱེད་སྣོམས། །ཆོས་དང་ལུགས་སྲོལ་སོགས་བསྣུབས་དང་བསྣུབ་བྱ་སྣུབ་བྱེད་སྣུབས། །སྣག་ཚ་དང་ཚོན་སོགས་ཞིབ་མོར་བསྣུར་དང་བསྣུར་བྱ་སྣུར་བྱེད་སྣུར། །རྒན་གཞོན་དང་གོང་འོག་སོགས་བསྣོར་དང་བསྣོར་བྱ་སྣོར་བྱེད་སྣོར། །རྒྱབ་འགལ་དང་ཕྱག་རྒྱ་སོགས་བསྣོལ་དང་བསྣོལ་བྱ་སྣོལ་བྱེད་སྣོལ་སོགས། །བྱ་བྱེད་དོན་མཐུན་བསྟན་པ་ལས། །ཏ་སྡེའི་བྱ་བྱེད་མདོ་ཙམ་མོ།། །།

བཞི་པ་ནི། ལྐོག་འགྱུར་དང་ཡུལ་སོགས་བློས་དཔགས་དང་དཔག་བྱ་དཔོག་བྱེད་དཔོགས། །བྱ་བ་དང་ཡིན་མིན་སོགས་རིག་པས་དཔྱད་དང་དཔྱད་བྱ་དཔྱོད་བྱེད་དཔྱོད། །ཤ་དང་དར་ལ་སོགས་པ་གདང་ལ་དཔྱངས་དང་དཔྱང་བྱ་དཔྱོང་བྱེད་དཔྱོངས། །མི་དགེ་བའི་ལས་ལ་སོགས་པ་སྤངས་དང་སྤང་བྱ་སྤོང་བྱེད་སྤོངས། །ཆར་དང་བྱིན་ལ་སོགས་པ་ཕབ་དང་དབབ་བྱ་འབེབ་བྱེད་ཕོབས། །གོས་དང་ལུས་སྲོག་སོགས་ཁ་ཕྲལ་དང་དབྲལ་བྱ་འཕྲལ་བྱེད་ཕྲོལ། །བང་མཛོད་དང་ནོར་སོགས་ཕྲིས་དང་དབྲི་བྱ་འཕྲི་བྱེད་བྲིད། །རྐང་རྗེས་དང་རི་མོ་སོགས་ཕྱིས་དང་དབྱི་བྱ་འབྱི་བྱེད་ཕྱིད། །གཟུགས་དང་ཤིང་སོགས་ལ་ཚོན་གྱིས་ཕུགས་དང་དབུག་བྱ་འབུག་བྱེད་ཕུག །མི་ངན་པ་དང་དགྲ་སོགས་ཕྱིར་ཕྱུངས་དང་དབྱུང་བྱ་འབྱུང་བྱེད་ཕྱུངས། །ཐོག་དང་གདུགས་ལ་སོགས་པ་ཕུབས་དང་དབུབ་བྱ་འབུབ་བྱེད་ཕུབ། །འབུལ་བ་དང་ཡོན་སོགས་ཕུལ་དང་དབུལ་བྱ་འབུལ་བྱེད་ཕུལ། །གང་སྙིགས་དང་ཆུ་ལ་སོགས་པ་ཕྱིར་ཕོར་དང་དབོ་བྱ་འབོར་བྱེད་བོར། །ནོར་དང་སྲོག་སོགས་ཚུར་ཕྲོགས་དང་དབྲོག་བྱ་འཕྲོག་བྱེད་ཕྲོག །སྡོམ་པ་དང་ལུང་སོགས་ཕར་ཕོགས་དང་དབོག་བྱ་འབོགས་བྱེད་ཕོབ། །རྣམ་དབྱེ་དང་སྒོ་ལ་སོགས་པ་ཕྱེས་དང་དབྱེ་བྱ་འབྱེད་བྱེད་ཕྱེ་ཞིག །ཡོན་ཏན་དང་ནོར་རྫས་སོགས་ནང་དུ་སྦས་དང་སྦ་བྱ་སྦེད་བྱེད་སྦོས། །རྫས་དང་ཤིང་སོགས་མེ་ལ་སྦར་དང་སྦར་བྱ་སྦོར་བྱེད་སྤོར། །དྲི་མ་དང་སྡིག་སྒྲིབ་སོགས་སྦྱངས་དང་སྦྱང་བྱ་སྦྱོང་བྱེད་སྦྱོངས། །བཟའ་བ་དང་བཏུང་བ་སོགས་ཀྱི་རོ་མྱངས་དང་མྱང་བྱ་མྱོང་བྱེད་མྱོངས། །ཚིག་དང་གཏམ་སོགས་གཞན་ལ་སྨྲས་དང་སྨྲ་བྱ་སྨྲེ་བྱེད་སྨྲོས། །དགྲ་དང་བུད་མེད་སོགས་ལ་སྨད་དང་སྨད་བྱ་སྨོད་བྱེད་སྨོད། །བསྐྱེད་རིམ་དང་ཏིང་འཛིན་སོགས་ལ་དམིགས་དང་དམིགས་བྱ་དམིགས་བྱེད་དམིགས་ཤིག་སོགས། །བྱ་བྱེད་དོན་མཐུན་བསྟན་པ་ལས། །པ་སྡེའི་བྱ་བྱེད་མདོ་ཙམ་མོ།། །།

ལྔ་པ་ནི། ཆུ་དང་ཇ་སོགས་ཚགས་ཀྱིས་བཙགས་དང་བཙག་བྱ་འཚག་བྱེད་ཚགས། །ཚིག་དང་དོན་སོགས་ལ་བརྩད་དང་བརྩད་བྱ་རྩོད་བྱེད་རྩོད། །བསྟན་བཅོས་དང་བྱ་བ་སོགས་བརྩམས་དང་བརྩམ་བྱ་རྩོམ་བྱེད་རྩོམས། །ཐོས་པ་དང་ནོར་སོགས་བཙལ་དང་བཙལ་བྱ་འཚོལ་བྱེད་ཚོལ། །དངོས་གྲུབ་དང་བཀའ་ལ་སོགས་པ་བསྩལ་དང་བསྩལ་བྱ་སྩོལ་བྱེད་སྩོལ། །ལོ་དང་གྲངས་ལ་སོགས་པ་བརྩིས་དང་བརྩི་བྱ་རྩི་བྱེད་རྩིས། །ཁང་པ་དང་ལྕགས་རི་སོགས་བརྩིགས་དང་བརྩིག་བྱ་རྩིག་བྱེད་རྩིགས། །མར་ཁུ་དང་ཆུ་སོགས་བཙིར་དང་བཙིར་བྱ་འཚིར་བྱེད་ཚིར། །ཤིང་དང་སྲོལ་སོགས་བཙུགས་དང་བཙུག་བྱ་འཛུགས་བྱེད་ཚུགས། །དགེ་སློང་དང་དམག་མི་སོགས་ཀྱི་གྲལ་དུ་བཙུད་དང་བཙུད་བྱ་འཛུད་བྱེད་ཚུད། །ཁ་དང་མིག་སོགས་བཙུམས་དང་བཙུམ་བྱ་འཚུམ་བྱེད་ཚུམས། །ཟོ་དང་གོས་སོགས་བཙེམས་དང་བཙེམ་བྱ་འཚེམ་བྱེད་ཚེམས། །ཚོད་དང་ཤ་སོགས་བཙོས་དང་བཙོ་བྱ་འཚེད་བྱེད་འཚེད། །ཟོང་དང་འབྲུ་སོགས་བཙོངས་དང་བཙོང་བྱ་འཚོང་བྱེད་ཚོང་། །བུ་ལོན་དང་དངུལ་སོགས་རིམ་པར་བརྩེགས་དང་བརྩེག་བྱ་རྩེག་བྱེད་བརྩེགས། །བང་ཆེན་དང་མི་སོགས་ཕར་བརྫངས་དང་བརྫང་བྱ་རྫོང་བྱེད་རྫོངས། །སྲོག་ཆགས་དང་ཟན་སོགས་བརྫིས་དང་བརྫི་བྱ་རྫི་བྱེད་རྫིས། །འདྲེ་དང་མེ་ཏོག་སོགས་ལ་བརྫུས་དང་བརྫུ་བྱ་རྫུ་བྱེད་རྫུས་སོགས། །བྱ་བྱེད་དོན་མཐུན་བསྟན་པ་ལས། །ཙ་སྡེའི་བྱ་བྱེད་མདོ་ཙམ་མོ།། །།དྲུག་པ་ནི། རྡོར་དྲིལ་དང་ལག་ཆ་སོགས་སར་བཞག་དང་གཞག་བྱ་འཇོག་བྱེད་ཞོག །སྦྲང་རྩི་དང་ཁུ་བ་སོགས་གཞིབས་དང་གཞིབ་བྱ་འཇིབ་བྱེད་འཇིབ། །ལམ་དང་བྱ་བ་སོགས་ལ་ཞུགས་དང་གཞུག་བྱ་འཇུག་བྱེད་ཞུགས། །ཆང་དང་འོ་མ་སོགས་གཞོས་དང་བཞོ་བྱ་འཇོ་བྱེད་ཞོས། །ཤིང་དང་ཤ་སོགས་བཞོགས་དང་བཞོག་བྱ་གཞོག་བྱེད་ཞོགས། །ཤིང་འབྲས་དང་ཟས་སོགས་བཟས་དང་བཟའ་བྱ་བཟོ་བྱེད་ཟོས། །ལག་པ་དང་བློར་འཛིན་སོགས་བཟུང་དང་གཟུང་བྱ་འཛིན་བྱེད་ཟུངས། །ནད་དང་གདོན་སོགས་ལས་བཟུར་དང་བཟུར་བྱ་འཛུར་བྱེད་ཟུར། །སྣོད་དང་ལག་པ་སོགས་ཀྱིས་བཟེད་དང་བཟེད་བྱ་འཛེད་བྱེད་ཟེད། །སྔགས་དང་གཏམ་སོགས་ཡང་ཡང་བཟླས་དང་བཟླ་བྱ་ཟློ་བྱེད་ཟློས། །བར་ཆད་དང་གཡུལ་ངོ་སོགས་ཕྱིར་བཟློགས་དང་བཟློག་བྱ་ཟློག་བྱེད་ཟློགས། །དར་དང་གོས་སོགས་ལག་པས་གཡབས་དང་གཡབ་བྱ་གཡོབ་བྱེད་གཡོབས། །ལུས་དང་ཟས་སོགས་གཡོས་དང་གཡོ་བྱ་གཡོ་བྱེད་གཡོས་སོགས། །བྱ་བྱེད་དོན་མཐུན་བསྟན་པ་ལས། །ཞ་སྡེའི་བྱ་བྱེད་མདོ་ཙམ་མོ།། །།བདུན་པ་ནི། ནོར་དང་དགྲ་སོགས་ཐལ་བར་བརླགས་དང་བརླག་བྱ་རློག་བྱེད་རློགས། །མཆོད་པ་དང་ཚོགས་སོགས་བྱིན་གྱིས་བརླབས་དང་བརླབ་བྱ་རློབ་བྱེད་རློབས། །ང་རྒྱལ་དང་གདོན་སོགས་ཀྱིས་བརླམས་དང་བརླམ་བྱ་རློམ་བྱེད་རློམས། །སྐད་ཆ་དང་ཆོས་སོགས་ཕར་བཤད་དང་བཤད་བྱ་འཆད་བྱེད་ཤོད། །ཤིང་དང་རྡོ་སོགས་དུམ་བུར་གཤགས་དང་གཤག་བྱ་གཤོག་བྱེད་ཤོགས། །ཉེས་པ་དང་ལྟུང་བ་སོགས་བཤགས་དང་བཤག་བྱ་འཆག་བྱེད་འཆགས། །ཆོ་ག་དང་ཟས་སོགས་ཀྱི་གྲབས་བཤམས་དང་བཤམ་བྱ་གཤོམ་བྱེད་བཤོམས། །འབྲུ་དང་ལམ་སོགས་བཤར་དང་བཤར་བྱ་གཤོར་བྱེད་ཤོར། །ཚོགས་དང་ནོར་སོགས་བསགས་དང་བསག་བྱ་གསོག་བྱེད་གསོགས། །མདའ་དང་ཆོ་གའི་གཞུང་སོགས་བསྲངས་དང་བསྲང་བྱ་སྲོང་བྱེད་སྲོངས། །དགྲ་དང་ནོར་སོགས་བསད་དང་གསད་བྱ་གསོད་བྱེད་སོད། །ལས་དང་སྒྲིབ་པ་སོགས་བསྲབས་དང་བསྲབ་བྱ་སྲབ་བྱེད་སྲབས། །བར་ཆད་དང་སྐྱོན་སོགས་ཕྱིར་བསལ་དང་བསལ་བྱ་སེལ་བྱེད་སོལ། །ཚེ་དང་ཡི་གེ་སོགས་རིང་དུ་བསྲིངས་དང་བསྲིང་བྱ་སྲིང་བྱེད་སྲིངས། །བར་ཆད་དང་ནོར་སོགས་བསྲུངས་དང་བསྲུང་བྱ་སྲུང་བྱེད་སྲུངས། །གྲོགས་དང་བུད་མེད་སོགས་བསླུས་དང་བསླུ་བྱ་སླུ་བྱེད་སླུས། །བུད་ཤིང་དང་རྫས་སོགས་མེར་བསྲེགས་དང་བསྲེག་བྱ་སྲེག་བྱེད་སྲེགས། །མཚོན་ཆ་དང་རྒྱལ་མཚན་སོགས་གྱེན་དུ་བསླངས་དང་བསླང་བྱ་སློང་བྱེད་སློངས། །འབྲུ་དང་ནོར་སོགས་ཕྱོགས་སུ་བསླན་དང་བསླན་བྱ་སློན་བྱེད་སློན་པ་སོགས། །བྱ་བྱེད་དོན་མཐུན་བསྟན་པ་ལས། །ར་སྡེའི་བྱ་བྱེད་མདོ་ཙམ་མོ།། །།

གསུམ་པ་གདམས་པས་དོན་བསྡུ་བ་ནི། འདྲ་ལ་མི་འདྲ་ཕལ་ཆེར་བ། །བྱ་བྱེད་ཞུགས་ཚུལ་ཡིན་པས་ན། །འདི་ལ་གོམས་པ་གནད་དུ་ཆེ། །ཞིབ་པར་རྟགས་འཇུག་དག་ཏུ་མངོན། །དོན་ཐོག་གཅིག་པ་བསྟན་པ་ལས། །བྱ་བྱེད་དོན་མཐུན་མདོ་ཙམ་མོ།། །།

 ༈ གཉིས་པ་ཐ་སྙད་དོན་མཐུན་བཤད་པ་ལ་གསུམ། མིང་གིས་མདོར་བསྟན་པ། དབྱེ་བས་རྒྱས་པར་བཤད་པ། གདམས་པས་དོན་བསྡུ་བའོ། །དང་པོ་ནི། གཉིས་པ་ཐ་སྙད་དོན་མཐུན་ནི། །མཆོག་དང་མཆོག་མིན་ཐ་སྙད་དང་། །ལུས་དང་དངོས་པོའི་ཐ་སྙད་ཀྱི། །དོན་མཐུན་རྣམས་ནི་རིམ་པས་བསྟན། །གཉིས་པ་རྒྱས་པར་བཤད་པ་ལ་བཞི་ལས། དང་པོ་མཆོག་གི་ཐ་སྙད་ནི། །མཆོད་འོས་བསྟོད་འོས་ཕྱག་འོས་དང་། །བསྔགས་འོས་བཀུར་འོས་རིས་མོར་འོས། །རྣམས་ནི་ཡུལ་གོང་མ་ལའོ། །མཚུངས་མེད་མཉམ་མེད་བླ་ན་མེད། །འགྲན་ཟླ་མེད་པ། འདྲེན་པ་ལམ་སྟོན་ས་མཁན་དང་། །བླ་མའི་མཚན། གྲུབ་བརྙེས་རྣལ་འབྱོར་རྟོགས་ལྡན་པ། །གྲུབ་ཐོབ་པའི་མཚན། མཁས་དབང་ཀུན་ཤེས་སྨྲ་བའི་དབང་། །མཁས་པའི་མཚན། སྡོམ་བརྩོན་དགེ་སྦྱོངས་བཙུན་པ་དང་། །དགེ་སློང་གི་མཚན། ཞབས་འབྲིང་རིམ་གྲོ་ཞལ་ཏ་པ། །ཉེ་གནས་ཀྱི་མིང་། །མངའ་འདག་ས་སྐྱོང་མི་རྗེ་བཙད། །རྒྱལ་པོའི་མཚན། བཀའ་བློན་གྲོས་སྣོད་མདུན་ན་འདོན། །བློན་པོའི་མིང་། རྗེ་བོ་གཙོ་བོ་སྣ་བོ་དང་། །རྗེ་དཔོན་གྱི་མིང་། །ཟླ་བྲལ་བསྒྲུན་མེད་འགྲན་བྲལ་བ། །ཕུལ་དུ་ཕྱིན་པའི་དོན། སྤྱང་གྲུང་སྒྲིན་པོ་མཛངས་པ་དང་། །རིག་པ་ཅན། གཞུང་བཟང་ཟོ་བཟང་གཤིས་བཟང་བ། །སེམས་བཟང་བ། བློ་རིག་ཤེས་པ་རྣམ་དཔྱོད་ཅན། །ཤེས་རབ་ཆེ་བ། ཕྱུག་པོ་འབྱོར་ལྡན་མངོན་མཚན་ཅན། །ནོར་ལྡན་གྱི་མིང་། བསྙེངས་བྲལ་ཁྲོ་གཏུམ་རཏལ་ཕོད་ཅན། །དཔའ་བོའི་མིང་། མི་ཞུམ་མི་འགོང་མི་སྐྲག་པ། །མི་འདྲོག་པ། ཆོ་འབྲངས་ཆོ་རིགས་གདུང་བརྒྱུད་རིགས། །རིགས་བཙུན་པ། རབ་དང་ཕུལ་དང་རྩེ་མོར་སོན། །མཆོག་ཏུ་གྱུར་པ། དར་བ་བདོ་བ་འཕེལ་ཞིང་རྒྱས། །འབྱོར་པ་རྒྱས་པ། ཁས་ལེན་ཁས་འཆེ་ཞལ་བཞེས་པ། །ཁས་ལེན་པ། གཉའ་བོ་ཆེ་བཞི་ཆ་འཇོག་དཔང་། །འཛོམ་དཔང་། རིགས་པ་འཐད་པ་རུང་དང་འོས། །འོས་སུ་བབ་པ། འབེལ་གཏམ་བགྲོས་གླེང་ཡང་དག་གཏམ། །ཆོས་ཀྱི་གཏམ། བཀའ་མོལ་བགྲོ་བ་གསུང་གླེང་མཛད། །བཀའ་བགྲོ་བ། བཀའ་མཆིད་གསེར་ཆབ་ཆབ་ཤོག་གནང་། །བཀའ་ཤོག རྩེ་དྲུང་སྨྱུག་འཛིན་རིག་བྱེད་མཁན། །དྲུང་ཡིག རིངས་སྐྱེན་མྱུར་མགྱོགས་རྟབ་རྟབ་པོར། །མགྱོགས་པ། བརྟན་བརླིང་འགྱུར་མེད་གཡུང་དྲུང་གི། །འགྱུར་བ་མེད་པ། ཕྱག་རྒྱ་མཚན་མ་ཐམ་ག་བཏབ། །ཐིའུ་རྒྱབ་པ། ཕོ་ཉ་ཉན་རྣ་བྱ་མ་རྟ། །བང་ཆེན་གྱི་མིང་། བར་མེད་རྒྱུན་ཆགས་ཉིན་མཚན་ཕྱེད། །ཉིན་མཚན་འཁོར་ཡུག དབྱེས་རྒྱ་དཀྱེལ་ཆེ་ཁྱོན་ཡངས་པའི། །ཁོངས་ཡངས་པ། ཀུན་བཟོད་འཛིན་མ་རྒྱ་མཚོའི་གོས། །ས་གཞིའི་མིང་། དབུས་མཐིལ་ལྟེ་བ་ཀློང་དཀྱིལ་དུ། །དཀྱིལ་གྱི་དོན། རྟག་ཏུ་ནམ་གཞར་དུས་གཏན་རྒྱུན། །དུས་རྒྱུན་དུ། གནས་འདོག་མཆིས་གདའ་འདུག་ཡོད་དང་། །ཡོད་པའི་མིང་། ལུགས་དང་ཡུལ་ཆོས་བཀའ་བཏགས་དང་། །ཁྲིམས་ཀྱི་མིང་། མི་འགལ་མི་འདའ་མི་འགོངས་པ། །མི་འགོངས་པའི་དོན། བསོད་ནམས་ལེགས་ལམ་ཆོས་མཐུན་ལ། །དགེ་བའི་མིང་། འབད་རྩོལ་འབུངས་དང་བརཏན་པ་བསྐྱེད། །བརྩོན་འགྲུས་ཀྱི་མིང་། ཐ་སྙད་དོན་མཐུན་བསྟན་པ་ལས། །མཆོག་གི་ཐ་སྙད་མདོ་ཙམ་མོ།། །།

 གཉིས་པ་མཆོག་མིན་གྱི་ཐ་སྙད་ནི། ཕྱོགས་སྔ་ཕྱི་རྒོལ་ཕས་རྒོལ་བ། །ཕ་རོལ་པོའི་དགྲ། དམུ་རྒོད་མི་བསྲུན་གདུག་པ་ཅན། །སྐྱེ་བོ་མ་རུང་པ། རྡོལ་ཆོས་ཐོ་ཅོ་སྤྱི་བརྟོལ་མཁན། །སྤྱོད་པ་རྩིང་པ། སྐྱོར་འབྱིན་གཡོ་སྒྱུ་གྱ་གྱུ་ཅན། །གཡོ་ཅན་གྱི་མིང་། རྔོས་ཁྱེར་རླམ་ཅན་གཡོ་ཁྲམ་མཁན། །མི་ཧམ་ཅན། གདོལ་པ་གཡུང་པ་སྨེ་ཤ་ཅན། །རིགས་ངན་གྱི་མིང་། རྨོངས་རཏལ་རྨོངས་པ་མུན་སྤྲུལ་མཁན། །མི་བླུན་པོ། གཅམ་བུ་མདོངས་གསོལ་ཁ་གསག་ཅན། །ངོ་བསྟོད་ཀྱི་མིང་། བཀྱལ་པ་མུ་ཅོར་བྲེ་མོའི་གཏམ། །ངག་འཁྱལ་བ། ཀུ་རེ་ཀྱལ་ཀ་ག་ཞར་དང་། །རྩེད་མོའི་མིང་། གླགས་ལྟ་ཐོ་བཙམས་ཀླན་ཀ་ཚོལ། །བར་ཆད་བྱེད་པ། གྱ་ཚོམ་བབ་ཅོལ་གཟུ་ལུམས་ཅན། །མ་བརྟགས་པའི་མིང་། ཅོ་འདྲི་འཐིང་སླད་འཕྱ་དང་འཁུ། །ཁ་གཏོང་བ། མངན་བགྲང་དཔྱས་འདོགས་ཁ་ཟེར་བཤུང་། །སྨད་རའི་མིང་། བརྙོད་དང་འདྲིད་པ་བསླུ་བྲིད་བྱེད། །མགོ་བསྐོར་བ། སྡར་མ་སྟོབས་བྲལ་ཡ་ང་བ། །སྙིང་མེད་པའི་མིང་། བཀྲེན་པ་དབུལ་པོ་ཕོངས་པ་དང་། །སྤྲང་པོ་ཟས་མེད་པའི་དོན། ལམ་པ་སློང་མོ་མུ་ལྟོ་བ། །སློང་མོའི་དོན། མནོག་ཆུང་མངོན་ཆུང་ངན་ངོན་ཙམ། །ཁེ་ཆུང་བ། བརྐམས་འཁྲེན་བརྔམས་སྲེད་འཆུམས་པ་དང་། །ཞེན་ཆགས་ཀྱི་མིང་། བརྙན་པ་གཡར་བ་བསྐྱི་བའི་ནོར། །གཞན་ལས་བརྙ་བ། ཁེངས་དྲེགས་རྒྱགས་པ་སྙེམས་པར་གྱུར། །ང་རྒྱལ་གྱི་མིང་། སྐྱོ་སྔོགས་འཁྲུགས་ལོང་ཕུང་ཀྲོལ་ཅན། །འཐབ་འཛིང་ཅན། ཕྱག་སྦལ་ཁྲིམས་མུན་བཙོན་རར་བཙུད། །བཙོན་ཁང་གི་མིང་། བརྟད་པ་ཐོལ་བྱུང་བཙན་ཐབས་སུ། །གློ་བུར་བ། སྲོག་བཀུམས་འགུམས་དང་བསད་དོ་སྙམ། །གསོད་པའི་མིང་། ནེམ་ནུར་སོམ་ཉི་འཕྱང་མོ་ཉུག །ཐེ་ཚོམ་ཟ་བ། མཆིས་འབྲང་ཟ་ཟླ་མཛའ་ན་མོ། །མནའ་མའི་མིང་། སྔངས་སྐྲག་བྲེད་རྟབ་འཇིགས་པ་དང་། །འདྲོག་པའི་དོན། འཁམས་ཤིང་འབོག་པ་བརྒྱལ་བར་གྱུར། །དྲན་པ་ཉམས་པའི་མིང་། རྩ་ལག་ཉེ་དུ་མཛའ་བཤེས་གཉེན། །གཉེན་བཤེས། བྱུར་དང་མྱ་ངན་སྐྱོ་བས་གདུང་། །ཡིད་མི་བདེ་བའི་དོན། སྡུག་བསྔལ་དུཿཁས་ཉོན་མོངས་པ། །སྡུག་བསྔལ་བ། མངོན་དང་མཚོན་པ་སྣང་བ་ལས། །མཐོང་བའི་དོན། བརླང་པ་རྩུབ་མོ་གཤེ་ཚིག་དང་། །ཚིག་རྩུབ་མོ། སྤྱོ་དང་བརྒྱད་བཀག་བཀའ་བཀྱོན་གྱིས། །བཀའ་བཀྱོན་གྱི་མིང་། བསྙིལ་བ་སྐྲོད་པ་དབྱུང་བ་དང་། །བསྐྲད་པའི་དོན། འཕྱོན་པ་འཇུད་མཐུན་གཟུགས་ཚོང་མར། །སྨད་ཚོང་མའི་མིང་། འཐམས་དང་བསྡོངས་དང་འགྲོགས་ནས་ནི། །གྲོགས་དང་བསྡོམ་པ། བྱེར་དང་འཁྱུས་པ་ཆོལ་ཐོར་འབྱོལ། །བྲོས་པའི་དོན། གཏོལ་མེད་ཆ་མེད་ཕྱ་མ་ཕྱོར། །གཏད་སོ་མེད་པ། འཁྱམས་དང་འཕྱན་པས་གྱི་ནར་འཁོར། །སྤྲང་འཁྱམས་པ། ཐ་སྙད་དོན་མཐུན་བསྟན་པ་ལས། །མཆོག་མིན་ཐ་སྙད་མདོ་ཙམ་མོ།། །།གསུམ་པ་ལུས་ཀྱི་ཐ་སྙད་ནི། ཟག་ཕུང་ཉེར་ལེན་ལྔ་ཕུང་ལུས། །ལུས་རྟེན་གྱི་དོན། རྒྱན་སྤྲས་སྤུད་པ་མཆོར་དང་ཀླུབས། །བརྒྱན་པའི་མིང་། །ཁམས་བདེ་སྙུན་མེད་འཕྲོད་འཚོ་བས། །ཁམས་བདེ་བ། ཟོ་མདོག་འཚག་བཟང་བརྟས་ཤིང་རྒྱགས། །ལུས་རྒྱས་པ། བྲོ་འཚལ་འདུ་འཁྲུགས་བསྙུང་གཞིས་སྙུན། །ཁམས་མི་བདེ་བ། སྐུ་སྐེམ་རིད་ཅིང་ཀེང་རུས་དང་། །ཤ་སྐམ་པ། མིག་འཛིན་དབུ་དང་ཡན་ལག་མཆོག །མགོའི་མིང་། ཐོར་ཅོག་དོ་ཀེར་ཐོར་ཚུགས་ཅན། །ཐོར་ཅོག་གི་མིང་། གཙུག་ཕུད་ལན་བུ་ལྕང་ལོ་ལ། །སྐྲའི་རལ་པ། ཅོད་པན་པྲོག་ཞུ་རྩེ་བྲན་བརྒྱན། །དབུ་རྒྱན་གྱི་མིང་། གཡར་ངོ་བྱད་བཞིན་ཁ་ངོ་གདོང་། །ཞལ་གྱི་མིང་། སྤ་བ་མཚར་སྡུག་དཔེན་པ་དང་། །མཛེས་པའི་མིང་། ཟ་བྱེད་སྨྲ་སྒོ་གཏམ་འབྱུང་གནས། །ཁའི་མིང་། སྐྱིགས་བུ་སྒྲེགས་པ་གསུད་པ་འདོན། །གཡིགས་བུ་ལང་བ། སྐེ་གྲེ་མགྲིན་པ་མགུལ་པ་རུ། །མགྲིན་པའི་མིང་། ཕྱང་འཕྲུལ་དོ་ཤལ་སེ་མོ་དོ། །རྒྱན་ཕྲེང་། སྲོག་གནས་སེམས་ཀྱི་ཁང་པ་སྙིང་། །ཙིཏྟའི་མིང་། བརྣག་པ་བསམ་པ་མནོ་བ་དང་། །བསམ་པའི་དོན། གསུས་པ་ལྟོ་བ་གྲོད་པ་རུ། །ཕོ་བའི་མིང་། འཚལ་མ་ཟ་མ་ཞལ་ལག་དང་། །གསོལ་བའི་མིང་། དཀུ་སྐབས་དཔྱི་མགོ་ལྟ་ཟུར་ལ། །དཔྱི་མགོའི་མིང་། ལྕག་པོད་ཤུར་བུ་རྒྱ་ཅང་བཅིངས། །སྐེད་རགས་ཀྱིང་མིང་། འཛིན་བྱེད་དཔུང་འདབ་སུག་པ་རུ། །ལག་པའི་མིང་། ཕྱག་གདུབ་སོར་གདུབ་གདུབ་ཀོར་བསྐོན། །ལག་གདུབ་ཀྱི་མིང་། འཆག་བྱེད་ཞབས་ཟུང་ཡུག་པ་རུ། །རྐང་པའི་མིང་། ཚེར་སྲུང་མཆིལ་ལྷམ་ཞབས་ཕྱག་དང་། །ལྷམ་གྱི་མིང་། འཕོངས་དང་རོ་སྨད་མཚང་ར་ལ། །རྐུབ་ཀྱི་མིང་། པར་ཏང་དྲེའུ་རྔོག་གྲུམ་རྩེ་བཏིང་། །གྲུམ་རྩེའི་གདན། ཟག་བྱེད་འོག་སྒོ་བཤང་ལམ་ནས། །བཤང་ལམ་གྱི་མིང་། ཕྱི་ས་ལྟོ་སྙིགས་དྲི་ཆེན་འབབ། །དྲི་ཆེན་གྱི་མིང་། དྲན་པའི་ཀ་བ་མྱོས་བྱེད་ཤིང་། །ཕོ་མཚན་གྱི་མིང་། གཅིན་དང་དྲི་ཆུ་རྒྱུན་བབ་དང་། །དྲི་ཆུའི་མིང་། ཁྱབ་བྱེད་མཐོང་བྱེད་འདྲེན་བྱེད་སྤྱན། །མིག་གི་མིང་། ཐོས་འཛིན་སྒྲ་གནས་སྒྲ་འཛིན་སྙན། །སྣ་བའི་མིང་། དྲི་ལན་དྲི་འཛིན་སྣོམ་བྱེད་ཤངས། །སྣའི་མིང་། མྱོང་བྱེད་རོ་འཛིན་ངག་འདབ་ལྗགས། །ལྕེ་ཡི་མིང་། ལུས་ཕྲ་སྒེག་མོ་དགའ་མ་དང་། །བུད་མེད་ཀྱི་མིང་། གཞོགས་སྟེགས་ཟུར་མིག་ཡོན་པོར་ལྟ། །ཟུར་མིག་ལྟ་བ། འཁྲིག་པ་ཤེ་སྦྱོར་གྲོང་པའི་ཆོས། །འཁྲིག་སྤྱོད་ཀྱི་མིང་། བརྣོགས་བསྐུངས་སྦས་པ་བཅབས་དང་འཆབ། །སྦས་པའི་མིང་། མེལ་ཚེ་བྱ་ར་ཁ་ཏ་བྱེད། །བདག་འཛིན་བྱེད་པ། མཚན་དང་བླ་དྭགས་མིང་ཅན་སོགས། །མིང་གི་དོན། ཐ་སྙད་དོན་མཐུན་བསྟན་པ་ལས། །ལུས་ཀྱི་ཐ་སྙད་མདོ་ཙམ་མོ།། །།བཞི་པ་དངོས་པོའི་ཐ་སྙད་ནི། ཀུན་གསལ་ལྷ་ལམ་ནམ་མཁའ་རུ། །ནམ་མཁའི་མིང་། ལེགས་བྲིས་འཆི་མེད་རྣམ་སད་གནས། །ལྷ་ཡི་མིང་། རིན་ཆེན་འབྱུང་གནས་ཆུ་གཏེར་དུ། །མཚོ་ཡི་མིང་། གདེངས་ཅན་འཇོག་པོ་ལྷག་མ་ཅན། །ཀླུ་ཡི་མིང་། རི་དབང་ལྷུན་པོ་ས་འཛིན་རྒྱལ། །རི་རབ་ཀྱི་མིང་། མུ་ཁྱུད་ཁོར་ཡུག་ལྕགས་རི་ཅན། །ལྕགས་རིའི་མིང་། །འགྲོ་མེད་ས་འཛིན་གྱེན་དུ་འཕྱུར། །རི་ཡི་མིང་། ཁ་བའི་རྡུལ་བརྩེགས་ཀེ་ལ་ཤ །གངས་རིའི་མིང་། གཅོང་རོང་གཡང་ས་དཀན་གཟར་སར། །གཡང་སའི་མིང་། དབེན་གནས་ཞི་གྲོང་བསམ་གཏན་ཁང་། །རི་ཁྲོད་ཀྱི་མིང་། རི་ཤོད་རི་འགྲམ་རི་ཡི་འདབ། །རི་ཡི་རྩ་བ། དྲི་གཙང་ཁང་དང་གཙུག་ལག་ཁང་། །ལྷ་ཁང་གི་མིང་། རི་ཀླུང་ངམ་གྲོག་རི་སུལ་དུ། །རི་སྟོང་གི་མིང་། སྤྱིལ་བུ་སྡུམ་པ་བླ་གབ་ཅན། །ཁྱིམ་གྱི་མིང་། བཅོས་མའི་ནགས་དང་སྐྱེད་ཚལ་དུ། །ལྡུམ་རྭའི་མིང་། གཡུང་དྲུང་འཁྱིལ་བ་རྒྱལ་པོའི་ཁབ། །ཕོ་བྲང་གི་མིང་། ཀ་ཅ་བདོག་པ་ཟང་ཟིང་དབྱིག །ནོར་རྫས་ཀྱི་མིང་། ཞུབ་ཅན་ཡ་ལད་འཁྲུགས་གོས་དང་། །གོ་ཁྲབ་ཀྱི་མིང་། རྨོག་ཞུ་མགོ་སྐྱོབ་དབུ་རྨོག་དང་། །ལྕགས་རྨོགས་ཀྱི་མིང་། མདའ་ཟས་ཅན་དང་གནམ་རུ་གཞུ། །གཞུའི་མིང་། སྒྲོ་ལྡན་དྲང་འགྲོ་ཉག་ཕྲན་མདའ། །མདའ་ཡི་མིང་། གཅེར་སྐྱོབ་བགོ་བྱ་ན་བཟའ་གོས། །གོས་ཀྱི་མིང་། གནས་མལ་མནལ་གོས་གཟིམས་མལ་དང་། །མལ་ཆའི་མིང་། ཆོལ་ཟངས་བཟེད་ཞལ་མཆིལ་མའི་སྣོད། །མི་གཙང་བོར་སྣོད། ཉེ་རེག་ཞལ་བསིལ་འཐོར་འཐུང་ཆབ། །ཞལ་ཆ་བསིལ་བ། བྱི་དོར་མེལ་ཚེ་བཞིན་སྣོད་གསལ། །མེ་ལོང་བལྟ་བ། གཡོས་ཁང་བཀད་ས་རུང་ཁང་དང་། །ཐབ་ཚང་གི་མིང་། གཡོས་མ་ལག་བདེ་ཕྱག་ཚང་པས། །ཐབ་ཚང་པའི་མིང་། མེ་ཐབ་སྒྱེད་བུ་ཐབ་ཀ་རུ། །ཐབ་ཀའི་མིང་། བྱིན་ཟ་འཁྱོག་འབར་ཞུགས་ཆེན་སྤར། །མེ་ཡི་མིང་། གཡོ་སྣོད་ཁོག་མ་ཕྲུ་བ་རུ། །རྫ་མའི་མིང་། བྱ་ན་སྐྱོ་ཚ་ཐུག་པ་སྐོལ། །ཐུག་པའི་མིང་། རོ་འགྱུར་འཇུ་བྱེད་ལན་ཚྭ་དང་། །ཚྭ་ཡི་མིང་། ས་སྐྱེས་བཅའ་སྒ་སྒེའུ་གཤེར་བཏབ། །ས་སྒའི་མིང་། ཡོལ་གོ་གཞོང་པ་སྡེར་མ་རུ། །སྣོད་ཀྱི་མིང་། སྐྱོགས་བུ་ལག་སྐྱོགས་གཟར་བུས་བཀང་། །གཟར་རུའི་མིང་། སྔོན་སྐྱེས་ཐུ་བོ་ཕུ་བོ་གཅེན། །གཅེན་པོའི་མིང་། ཕྱིས་སྐྱེས་ནུ་བོ་ཐ་ཆུང་གཅུང་། །གཅུང་གི་མིང་། འོག་མེད་ཉུག་རུམ་རལ་གུ་ཅན། །རླིག་པ་མེད་པ། སྨོན་འདྲིན་བློ་བརླུག་གྲོགས་པོ་རྣམས། །གྲོགས་ཀྱི་མིང་། །ངོམས་དང་ཚིམས་དང་གྱ་ནོམས་པ། །འགྲངས་པའི་མིང་། སྟོབས་དང་བྲིམས་དང་དྲངས་པ་སོགས། །ཟས་དྲང་བའི་དོན། ཐ་སྙད་དོན་མཐུན་བསྟན་པ་ལས། །དངོས་པོའི་ཐ་སྙད་མདོ་ཙམ་མོ།། །།གསུམ་པ་དོན་བསྡུ་བ་ནི། འདྲ་ལ་མི་འདྲ་ཕལ་ཆེ་བ། །མིང་གི་རྣམ་གྲངས་ཡིན་པས་ན། །འདི་ལ་གོམས་པ་གནད་དུ་ཆེ། །ཞིབ་པར་མངོན་བརྗོད་དག་ཏུ་མངོན། །དོན་ཐོག་གཅིག་པ་བསྟན་པ་ལས། །ཐ་སྙད་དོན་མཐུན་མདོ་ཙམ་མོ།། །།

 གསུམ་པ་བར་གྱི་ཚིགས་སུ་བཅད་པས་མཇུག་བསྡུ་བ་ནི། དེ་ལྟར་བྱ་བྱེད་ཐ་སྙད་ཀྱི། །རྣམ་གཞག་མདོ་ཙམ་མ་ཤེས་ན། །བྲིས་དང་རྩོམ་པ་གང་ལ་ཡང་། །ལྕེ་མེད་ཚིག་ལ་དབུལ་བར་འགྱུར། ཞེས་བརྡ་དག་འཕྲུལ་གྱི་ལྡེ་མིག་ལས། དོན་ཐོག་གཅིག་པ་བཤད་པ་སྟེ་རབ་དབྱེ་གསུམ་པའོ།། །།བཞི་པ་ལྷག་ཆད་འཁྲུལ་སྤོང་བཤད་པ་ལ་གསུམ། སྡེ་ཚན་གྱི་གོ་རིམ་བརྗོད་པས་མདོར་བསྟན་པ། གོ་རིམ་གྱི་གྲངས་བཞིན་དུ་རྒྱས་པར་བཤད་པ། བར་གྱི་ཚིགས་སུ་བཅད་པས་མཇུག་བསྡུ་བའོ། །དང་པོ་ནི། བཞི་པ་ལྷག་ཆད་འཁྲུལ་སྤོང་ལ། །འཁྲུལ་གཞིའི་དབྱེ་བསྡུ་བསྟན་པ་དང་། །འཁྲུལ་བྱེད་ཡོད་མེད་ཁྱད་པར་གྱི། །དམིགས་བསལ་དབྱེ་བ་མདོ་ཙམ་བསྟན། །གཉིས་པ་རྒྱས་པར་བཤད་པ་ལ་གཉིས། འཁྲུལ་བཞིའི་དབྱེ་བསྡུ་བསྟན་པ་དང་། འཁྲུལ་བྱེད་ཡོད་མེད་ཀྱི་ཁྱད་པར་བཤད་པའོ། །དང་པོ་ནི། དང་པོ་འཁྲུལ་གཞིའི་དབྱེ་བསྡུ་ནི། །གསལ་བྱེད་ཀ་སོགས་སུམ་ཅུ་ལ། །རྐྱང་འདོགས་བརྩེགས་པ་གསུམ་དུ་ཕྱེ། །རྐྱང་པ་ཀ་སོགས་གཞིར་བཞག་ནས། །འདོགས་ཅན་ཡ་ར་ལ་ཝ་བཞི། །ཡ་ཡི་སྨད་འདོགས་ཀ་སོགས་ཀྱ་ཁྱ་གྱ་པྱ་ཕྱ་བྱ་མྱ་བདུན། ར་འདོགས་ཀྲ་ཁྲ་གྲ་ཏྲ་ཐྲ་དྲ་ནྲ་པྲ་ཕྲ་བྲ་མྲ་ཤྲ་སྲ་སྲ་བཅུ་བཞི། ལ་འདོགས་ཀླ་གླ་བླ་ཟླ་རླ་སླ་དྲུག ཝ་ཡི་འདོགས་པ་ཀྭ་ཁྭ་གྭ་ཅྭ་ཏྭ་དྭ་ཕ་ཙྭ་ཚྭ་ཞྭ་ཟྭ་རྭ་ལྭ་ཤྭ་སྭ་ཧྭ་བཅུ་དྲུག་སྟེ། འདོགས་ཅན་སྤྱིར་བསྡོམས་ཞེ་གསུམ་དང་། །བརྩེགས་ཅན་ར་ལ་ས་གསུམ་ལས། །ར་མགོ་རྐ་རྒ་རྔ་རྗ་རྙ་རྟ་རྡ་རྣ་རྦ་རྨ་རྩ་རྫ་བཅུ་གཉིས། ལ་མགོ་ལྐ་ལྒ་ལྔ་ལྕ་ལྗ་ལྟ་ལྡ་ལྤ་ལྦ་ལྷ་བཅུ། ས་མགོ་ལྡན་པ་སྐ་སྒ་སྔ་སྙ་སྟ་སྡ་སྣ་སྤ་སྦ་སྨ་སྩ་བཅུ་གཅིག་སྟེ། མགོ་ཅན་སྤྱིར་བསྡོམས་སོ་གསུམ་མོ། །རྐྱང་འདོགས་བརྩེགས་པ་སྤྱིར་བསྡོམས་པས། །མིང་གཞིའི་ཡི་གེ་བརྒྱ་དང་དྲུག །རྐྱང་འདོགས་བརྩེགས་པར་མི་གཏོགས་པའི། །ལོག་པ་ལྔ་ནི་ཊ་ཋ་ཌ་ཎ་ཥ་དང་འཐུག་པོ་ལྔ་ནི་གྷ་དྷ་བྷ་ཛྷྱ་ཀྵ་དང་། བསྣན་པས་བརྒྱ་དང་བཅུ་དྲུག་དང་། །དེ་ལ་འཕུལ་ལྔ་ནི་ག་ད་བ་མ་འ་དང་མཐའ་རྟེན་བཅུ་ནི་ག་ང་ད་ན་བ་མ་འ་ར་ལ་ས་དང་། འཕུལ་ཅན་ལྔ་པོ་དེའི་འཇུག་ཡུལ། གས་འཕུལ་བཅུ་གཅིག་ནི་ཅ་ཉ་ཏ་ད་ན་ཙ་ཞ་ཟ་ཡ་ཤ་ས་དང་དས་འཕུལ་དྲུག་ནི་ཀ་ག་ང་པ་བ་མ་དང་། བས་འཕུལ་བཅུ་དྲུག་ནི་ཀ་ག་རྔ་ཅ་རྗ་རྙ་ཏ་ད་རྣ་ཙ་རྫ་ཞ་ཟ་རླ་ཤ་ས་དང་འས་འཕུལ་ནི་ཁ་ག་ཆ་ཇ་ཐ་ད་ཕ་བ་ཚ་ཛ་བཅུ་དང་། མས་འཕུལ་བཅུ་གཅིག་ནི་ཁ་ག་ང་ཆ་ཇ་ཉ་ཐ་ད་ན་ཚ་ཛ་དེ་རྣམས་སྤྱིར་བསྡོམས་པས། འཕུལ་ཅན་ལྔ་བཅུ་ང་བཞི་དང་། །དེ་ལ་བརྩེགས་འཕུལ་འདོགས་འཕུལ་གྱི། །ནང་གསེས་ནི་བརྐ་བརྒ་བརྟ་བརྡ་བརྩ་བརྐྱ་བརྒྱ་བལྟ་བལྡ་བསྐ་བསྒ་བསྟ་བསྡ་བསྣ་བསྩ་བསྐྱ་བསྒྱ་བཀྱ་བགྱ་བཀྲ་བགྲ་བསྲ་བཀླ་བཟླ་བསླ་འཁྱ་འགྱ་འཕྱ་འབྱ་འཁྲ་འགྲ་འདྲ་འཕྲ་འབྲ་དཀྱ་དགྱ་དཔྱ་དབྱ་དམྱ་དཀྲ་དགྲ་དཔྲ་དབྲ་མཁྱ་མགྱ་མཁྲ་མགྲ་བཞི་བཅུ་ཞེ་བདུན་བཅས། །བརྒྱ་དང་རྩ་གཅིག་དེ་ཡི་སྟེང་། །མཐའ་རྟེན་བཅུ་དང་ཡང་འཇུག་གཉིས། །བསྣན་པས་ཆིག་བརྒྱ་བཅུ་གསུམ་འགྱུར། །དེ་སྟེང་སྔར་གྱི་སྡོམ་བསྣན་པས། །ཡི་གེ་ཉིས་བརྒྱ་ཉེར་དགུར་འགྱུར། །དེ་ལ་དབྱངས་བཞིས་དབྱེ་བ་ཡིས། །ཡི་གེའི་ཚོགས་པ་མི་འདྲ་བ། །དགུ་བརྒྱ་བཅུ་དྲུག་དག་ཏུ་འགྱུར། །དེ་ལ་བདག་གཞན་དུས་གསུམ་གྱི། །དབྱེ་བས་ཉིས་སྟོང་བདུན་བརྒྱ་དང་། །བཞི་བཅུ་ཞེ་བརྒྱད་དག་ཏུ་འགྱུར། །མིང་ཚིག་དུ་མས་དབྱེ་བ་ཡིས། །ཡི་གེའི་རྣམ་པའང་དུ་མར་འགྱུར། །དེ་དག་རྫས་སུ་བསྡུ་བ་ནི། །ཀ་ཕྲེང་སུམ་ཅུ་ཉིད་དུ་བསྡུ། །དེ་ཡང་བསྡུ་ན་མིང་ཚིག་གི། །སྔོན་རྗེས་མིང་གཞི་གསུམ་དུ་བསྡུ། །དེ་བསྡུ་ཨཱ་ལི་ཀཱ་ལི་གཉིས། །དེ་ཡང་ཐབས་ཤེས་ཟུང་འཇུག་གི། །བདེ་ཆེན་ཡེ་ཤེས་ཉག་གཅིག་ཏུ། །མཚོན་བྱེད་ཡི་གེ་ཨ་ལའོ། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པར་གསུངས། །དེ་ལ་མིང་ཚིག་ཡི་གེ་དང་། །ཐ་སྙད་བརྗོད་པ་ཀུན་དང་བྲལ། །ལྷག་ཆད་འཁྲུལ་སྤོང་བསྟན་པ་ལས། །འཁྲུལ་གཞིའི་དབྱེ་བསྡུ་མདོ་ཙམ་མོ།། །།གཉིས་པ་འཁྲུལ་བྱེད་ཡོད་མེད་ཁྱད་པར་བཤད་པ་ལ་དྲུག །བརྩེགས་འདོགས་ཀྱི་དམིགས་བསལ། རྐྱང་འཕུལ་གྱི་དམིགས་བསལ། མཐའ་རྟེན་གྱི་དམིགས་བསལ། མགོ་ཅན་གྱི་དམིགས་བསལ། ཚིག་སྡུད་ཀྱི་དམིགས་བསལ། ཤད་འཐོབ་ཀྱི་དམིགས་བསལ་ལོ། །དང་པོ་བརྩེགས་འདོགས་གཉིས་ཀྱི་དམིགས་བསལ་བཤད་པ་ནི། གཉིས་པ་ཡོད་མེད་དམིགས་བསལ་ནི། །འདོགས་བརྩེགས་གཉིས་ཀྱི་དམིགས་བསལ་དང་། །རྐྱང་འཕུལ་མཐའ་རྟེན་མགོ་ཅན་དང་། །ཚིག་སྡུད་ཤད་འཐོབ་རིམ་པས་བསྟན། །ཀ་སོགས་ཡ་འདོགས་བདུན་པོ་དེར། །ར་མགོ་གསུམ་ནི་རྐྱ་རྒྱ་རྨྱ་དང་ས་མགོ་ལྔ་ནི་སྐྱ་སྒྱ་སྤྱ་སྦྱ་སྨྱ་དང་། །ཡོད་ཅིང་ལ་མགོ་༼ལྒཡམ་༽ཞེས་པ་སྔ་རབས་འགའ་ཞིག་གིས་བཞེད་ཀྱང་བརྡ་དག་ཁུངས་ལྡན་རྣམས་སུ་སྦྱོར་བ་མེད། ར་ཡི་འདོགས་པ་བཅུ་བཞི་ལ། །ས་མགོ་སྐྲ་སྒྲ་སྣྲ་སྤྲ་སྦྲ་སྨྲ་དྲུག་ཡོད་དེ་ལས་གཞན། །ར་མགོ་༼བརྒརད༽ ཅེས་སྔོན་གྱི་བརྡ་ལ་ཡོད་ཀྱང་ལ་མགོ་སྦྱོར་བ་མེད། །ལ་ཡི་འདོགས་པ་དྲུག་པོར་དེར། །མགོ་ཅན་རྣམ་གཞག་བསྟན་པ་མེད། །ཝ་འདོགས་རྒྭ་རྩྭ་ལྷ་གསུམ་ཙམ་མ་གཏོགས་པ། །གཞན་ལ་མགོ་ཅན་སྦྱོར་བ་མེད། །ཡ་ར་གཉིས་ཀྱི་འདོགས་པ་ལའང་། །ཝ་འདོགས་བསླན་པ་གྲྭ་དྲྭ་ཕྱྭ་གསུམ་ཙམ་ཡོད། །ཡ་ར་ལ་ཡི་འདོགས་པ་ལ། །གས་འཕུལ་གཏན་ནས་འཇུག་པ་མེད། །ཡ་འདོགས་ལ་ནི་བས་འཕུལ་དང་། །མས་འཕུལ་མཁྱ་མགྱ་གཉིས་རེ་ཡོད་པ་དང་། །ར་འདོགས་ལ་ནི་བཀྲ་བགྲ་བསྲ་བས་འཕུལ་གསུམ། །མས་འཕུལ་མཁྲ་མགྲ་གཉིས་ལས་འཇུག་པ་མེད། །ཡ་འདོགས་ཅན་ལ་དས་འཕུལ་དཀྱ་དགྱ་དཔྱ་དབྱ་དམྱ་ལྔ། །ར་འདོགས་ཅན་ལ་དས་འཕུལ་དཀྲ་དགྲ་དཔྲ་དབྲ་བཞི། །ཡ་འདོགས་ལ་ནི་འས་འཕུལ་འཁྱ་འགྱ་འཕྱ་འབྱ་བཞི། །ར་འདོགས་ལ་ནི་འཁྲ་འགྲ་འདྲ་འཕྲ་འབྲ་ལྔ་རུ་ངེས། །ལ་འདོགས་ཝ་འདོགས་འཕུལ་ཅན་བ། །མ་གཏོགས་གཞན་གྱིས་འཕུལ་བ་མེད། །དེ་ཡང་ག་བ་ལ་འདོགས་ཅན། །མ་གཏོགས་གཞན་བཀླ་བཟླ་བརླ་བསླ་བཞིར་བས་འཕུལ་འཇུག །ཝ་འདོགས་བཅྭ་བསྭ་གཉིས་ཙམ་མ་གཏོགས་པ། །ཐམས་ཅད་བ་ཡིས་འཕུལ་བ་མེད། །བརྩེགས་པ་འཕུལ་བ་བ་མ་གཏོགས། །སྔོན་འཇུག་གཞན་གྱིས་འཕུལ་བ་མེད། །དེ་ཡང་ར་མགོ་བཅུ་གཉིས་ལ། །བས་འཕུལ་བརྐ་བརྒ་བརྔ་བརྗ་བརྙ་བརྟ་བརྡ་བརྣ་བརྩ་བརྫ་བཅུ་དང་ལ་མགོར་བལྟ་བལྡ་གཉིས། །ས་མགོ་བསྐ་བསྒ་བསྔ་བསྙ་བསྟ་བསྡ་བསྣ་བསྩ་བརྒྱད་དུ་མ་གཏོགས་པ། །མགོ་ཅན་ཀུན་ལ་འཕུལ་བ་མེད། །འཕུལ་ཅན་འཇུག་པ་མེད་པ་ནི། །ར་འདོགས་ཏྲ་ཐྲ་ནྲ་མྲ་ཤྲ་སྲ་དྲུག་དང་ལ་འདོགས་གླ་བླ་གཉིས། །ཝ་འདོགས་ཀྭ་ཁྭ་གྭ་ཏྭ་དྭ་ཕ་ཙྭ་ཚྭ་ཞྭ་ཟྭ་རྭ་ལྭ་ཤྭ་ཧྭ་བཅུ་བཞི་ར་མགོ་རྦ་རྨ་གཉིས། །ལ་མགོ་ལྐ་ལྒ་ལྔ་ལྕ་ལྗ་ལྤ་ལྦ་ལྷ་བརྒྱད་དང་ས་མགོ་སྤ་སྦ་སྨ་གསུམ། །ལོག་པ་ཊ་ཋ་ཌ་ཎ་ཥ་ལྔ་དང་མཐུག་པོ་གྷ་བྷ་དྷ་ཛྷྱ་ཀྵ་ལྔར། །འཕུལ་ཅན་འཇུག་པ་མེད་པས་སོ། །ལྷག་ཆད་འཁྲུལ་སྤོང་བསྟན་པ་ལས། །འདོགས་བརྩེགས་དམིགས་བསལ་མདོ་ཙམ་མོ།། །།

གཉིས་པ་རྐྱང་འཕུལ་དམིགས་བསལ་ནི། དེ་ལ་སྔོན་འཇུག་གས་འཕུལ་ན་ལྷག་པའི་སྐྱོན་དུ་འགྱུར་ཏེ་དཔེར་ན། རྔ་ཡབ་གེ་སར་སིལ་སྙན་དང་། །ཉིས་ལྡབ་ཉིས་བརྒྱ་ཉིས་སྟོང་དང་། །ཁ་ཅིག་ལྷན་ཅིག་ཐབས་ཅིག་དང་། །ཅིག་ཅར་སོགས་ལ་གས་འཕུལ་ལྷག །དར་གཡབ་གསར་བུ་དྲིལ་གསིལ་དང་། །ལན་གཉིས་བདེན་གཉིས་གཉིས་སུ་མེད། །རོ་གཅིག་རྫས་གཅིག་དོན་གཅིག་དང་། །ཉག་གཅིག་སོགས་ལ་མེད་ན་ཆད། །གསར་པ་ལན་ཅིག་ཟག་དང་གཟག །ཅམ་གྱིས་འཇོག་དང་ཅོང་ནད་སོགས། །གས་འཕུལ་ཡོད་མེད་གང་ཡང་རུང་། །དས་འཕུལ་ལྷག་པ་དཔེར་ན། ཡུངས་ཀར་ཐལ་ཀར་ལེགས་ཀར་དང་། །པེ་ཀར་སོགས་ལ་དས་འཕུལ་ལྷག །དཀར་ཡོལ་དཀར་ཆག་མདོག་དཀར་དང་། །པད་དཀར་སོགས་ལ་མེད་ན་ཆད། །སྙན་ངག་འཛུམ་དམུལ་བློ་དམུན་དང་། །འཕྲུལ་དཔར་ལ་སོགས་གང་ཡང་རུང་། །བས་འཕུལ་ལྷག་པ་དཔེར་ན། སུམ་ཅུ་དྲུག་ཅུ་བདུན་ཅུ་དང་། །བརྒྱད་ཅུ་སོགས་ལ་བས་འཕུལ་ལྷག །བཅུ་དང་བཞི་བཅུ་ལྔ་བཅུ་དང་། །དགུ་བཅུ་སོགས་ལ་མེད་ན་ཆད། །ཤི་བའི་བགྲོངས་དང་སྔོ་བསངས་དང་། །གཤེགས་ཤུལ་བསུན་འབྱིན་གང་ཡང་རུང་། །མས་འཕུལ་ལྷག་པ་དཔེར་ན། སྡེ་ཚན་ལེ་ཚན་དཔེ་ཚན་དང་། །ཚན་གྲ་སོགས་ལ་མས་འཕུལ་ལྷག །མཚན་ཉིད་མཚན་གཞི་མཚན་མ་དང་། །མཚན་དོན་སོགས་ལ་མེད་ན་ཆད། །མཐུན་མོང་མངན་བགྲངས་ལ་སོགས་དང་། །མཁུ་ཚོས་མཁུར་འཛུམ་གང་ཡང་རུང་། །འས་འཕུལ་ལྷག་པ་དཔེར་ན། ཁོ་ར་ཁོར་ཡུག་ཁོར་ས་དང་། །ཁོ་བོ་སོགས་ལ་འས་འཕུལ་ལྷག །འཁོར་བ་འཁོར་ལོ་འཁོར་བཞིན་དང་། །འཁོར་བཅས་སོགས་ལ་མེད་ན་ཆད། །ཕྲིན་ལས་ཕྲེང་བ་གཉིས་དང་ནི། །དབུལ་ཕོངས་སོགས་ལ་གང་ཡང་རུང་། །ལྷག་ཆད་འཁྲུལ་སྤོང་བསྟན་པ་ལས། །རྐྱང་འཕུལ་དམིགས་བསལ་མདོ་ཙམ་མོ།། །།གསུམ་པ་མཐའ་རྟེན་གྱི་དམིགས་བསལ་ནི། དེ་ལ་རྗེས་འཇུག་ག་མཐའ་ལྷག་པ་དཔེར་ན། མྱུ་གུ་དུ་གུ་ལུ་གུ་རྒྱུད། །སྨྱི་གུ་སྒྲོ་གུ་སླུ་གུ་དང་། །ཁྱི་གུ་སོགས་ལ་ག་མཐའ་ལྷག །ཚིག་གུ་ཕྲུག་གུ་ལུག་གུ་དང་། །ལྕུག་གུ་འདག་གུ་མཆིག་གུ་དང་། །ཅོག་གུར་སོགས་ལ་མེད་ན་ཆད། །ཐོར་ཅོ་རྭ་ཅོག་གང་ཡང་རུང་། །ང་མཐའ་ལྷག་པ་དཔེར་ན། སླ་ང་སྒོ་ང་ཡ་ང་བ། །རུ་ང་སོགས་ལ་ང་མཐའ་ལྷག །ཀྲང་ངེ་སིང་ངེ་ལྷང་ངེ་བ། །ཕྱང་ངེ་སོགས་ལ་མེད་ན་ཆད། །གཏེང་དང་གཏེ་མ་གང་ཡང་རུང་། །ད་མཐའ་ལྷག་པ་དཔེར་ན། ཡི་དམ་ཡི་རངས་ཡི་དྭགས་དང་། །ཡི་ཆད་སོགས་ལ་ད་མཐའ་ལྷག །ཡིད་ཅན་ཡིད་འོང་ཡིད་ཆེས་པ། །ཡིད་བཞིན་སོགས་ལ་མེད་ན་ཆད། །སྐ་ཅིག་སྐད་ཅིག་གང་ཡང་རུང་། །ན་མཐའ་ལྷག་པ་དཔེར་ན། སེ་མོ་དོ་དང་བྱ་སྲེ་མོ། །གཞན་དྲིང་སོགས་ལ་ན་མཐའ་ལྷག་ །ཞབས་སེན་རྒྱལ་བསེན་སྲན་མ་དང་། །དྲིན་ལན་སོགས་ལ་མེད་ན་ཆད། །སྨོན་འདྲི་སྨོན་འདྲིན་གང་ཡང་རུང་། །བ་མཐའ་ལྷག་པ་དཔེར་ན། ན་བཟའ་སྲ་བརྐྱང་ལྷ་བསངས་དང་། །གདུ་བུ་སོགས་ལ་བ་མཐའ་ལྷག །ནབ་ནུར་སྲབ་ཐག་ལྷབ་ལྷུབ་དང་། །ཕྱག་གདུབ་སོགས་ལ་མེད་ན་ཆད། །ཕྱུབ་དང་ཕྱུ་པ་གང་ཡང་རུང་། །མ་མཐའ་ལྷག་པ་དཔེར་ན། ཁ་མཆུ་ར་མདའ་ཡ་མཚན་དང་། །རྒྱ་མཚོ་སོགས་ལ་མ་མཐའ་ལྷག །ཁམ་བུ་བུ་རམ་ཡམ་ཤིང་དང་། །རྒྱམ་ཚ་སོགས་ལ་མེད་ན་ཆད། །འཇི་བ་འཇིམ་པ་གང་ཡང་རུང་། །འ་མཐའ་ལྷག་པ་དཔེར་ན། བརྩེགས་འདོགས་ཅན་ལ་འ་མཐའ་ལྷག །རྐྱང་འཕུལ་རྣམས་ལ་མེད་ན་ཆད། །འབྲེལ་བའི་སྒྲ་ལ་ཐམས་ཅད་རུང་། །ར་མཐའ་ལྷག་པ་དཔེར་ན། ང་རྒྱལ་རྡོ་རྗེ་བྱ་རྒོད་དང་། །མདོ་རྒྱུད་སོགས་ལ་ར་མཐའ་ལྷག །ངར་འཛིན་རྡོར་དྲིལ་བྱར་མེད་དང་། །མདོར་བསྡུས་སོགས་ལ་མེད་ན་ཆད། །བདེར་གཤེགས་བདེ་གཤེགས་གང་ཡང་རུང་། །ལ་མཐའ་ལྷག་པ་དཔེར་ན། སྙུན་གྱི་གསོས་སྨན་ཐིག་ལེ་དང་། །བྱི་ལ་སོགས་ལ་ལ་མཐའ་ལྷག །གསོལ་དང་གསོལ་བ་བྱ་ཐིལ་དང་། །བྱིལ་བྱིལ་སོགས་ལ་མེད་ན་ཆད། །རིལ་བུ་རི་ལུ་གང་ཡང་རུང་། །ས་མཐའ་ལྷག་པ་དཔེར་ན། ཉམ་ཆུང་ཉམ་ཐག་ཉམ་ང་བ། །རྣམ་རྟོག་རྟོག་དཔྱོད་རྟོག་གེ་བ། །ལོག་རྟོག་སོགས་ལ་ས་མཐའ་ལྷག །ཉམས་མྱོང་ཉམས་ཆག་ཉམས་ཉེ་བ། །སྤངས་རྟོགས་རྟོགས་པ་ཐུགས་ལ་རྟོགས། །རྟོགས་གྲོལ་སོགས་ལ་མེད་ན་ཆད། །དྲི་བཟང་རྒྱུད་མང་གོ་རིམ་དང་། །འཁོར་ལོས་བསྒྱུར་སོགས་གང་ཡང་རུང་། །ལྷག་ཆད་འཁྲུལ་སྤོང་བསྟན་པ་ལས། །མཐའ་རྟེན་དམིགས་བསལ་མདོ་ཙམ་མོ།། །།བཞི་པ་མགོ་ཅན་གྱི་དམིགས་བསལ་ནི། ས་མགོ་ལྷག་པ་དཔེར་ན། ཀླད་ཀོར་སྟོད་ཀོར་གདུབ་ཀོར་དང་། །པད་ཀོར་ཐན་ཀོར་འོད་ཀོར་དང་། །ཉེན་ཀོར་སོགས་ལ་ས་མགོ་ལྷག །ཚིག་སྐོར་དོན་སྐོར་སྒྲུབ་སྐོར་དང་། །ཞབས་སྐོར་སོགས་ལ་མེད་ན་ཆད། །རྩིས་ཀྱི་སྐེག་ལ་ཀེག་དང་སྐེག །བྱ་ཡི་སྐྱུང་ཀར་ལྕུང་ཀ་དང་། །སྐྲག་པར་སྔངས་དང་དངངས་པ་དང་། །ལུས་ཀྱི་སྐེད་སོགས་གང་ཡང་རུང་། །ར་མགོ་ལྷག་པ་དཔེར་ན། ཕྱུགས་བདའ་བདའ་གླ་དོས་སོགས་བདའ། །རོ་བདའ་སོགས་ལ་ར་མགོ་ལྷག །བརྡ་སྤྲོད་བརྡ་དོན་གོ་བྱེད་བརྡ། །བརྡ་བཤད་སོགས་ལ་མེད་ན་ཆད། །ལུས་ཀྱི་རྐེད་པར་སྐེད་དང་རྐེད། །འདོད་རྒུ་སྐྱེ་རྒུར་དགུ་དང་རྒུ། །ལག་པས་བརྙབ་སོགས་གང་ཡང་རུང་། །ལ་མགོ་ལྷག་པ་དཔེར་ན། གདང་ཤིང་གདང་སྒྲིག་གདང་ལ་གཟར། །སྐས་གདང་སོགས་ལ་ལ་མགོ་ལྷག །ཟས་ལྡང་དྲི་ལྡང་སྟན་ལས་ལྡང་། །ལྡང་ཚད་སོགས་ལ་མེད་ན་ཆད། །མིག་ལོང་བ་ལ་ལྡོང་དང་མདོངས། །གང་བར་གཏམས་དང་བལྟམས་པ་རྣམས། །ལ་མགོ་ཡོད་མེད་གང་ཡང་རུང་། །གཞན་ཡང་གདམས་ཀ་ཅན་གྱི་ཚིག །མང་དུ་ཡོད་པས་ཅུང་ཟད་བསྟན། །སྟོང་གྲོགས་ལ་ནི་སྡོང་གྲོགས་དང་། །ཡི་གེ་བྲིས་ལ་འདྲི་དང་འབྲི། །ནོར་བའི་དོན་ལ་འཆུག་དང་འཕྱུག །དོང་བྲུ་བ་ལ་འདྲུ་དང་འབྲུ། །ཤིང་འཐུའི་དོན་ལ་སྒྲུག་དང་འདྲུག །སྟུག་པོ་ལ་ནི་མཐུག་དང་འཐུག །བ་བཞོ་མ་ལ་གྲུས་དང་དྲུས། །སེམས་སྡུག་བྱེད་ལ་འཕྲེང་དང་འཁྲེང་། །མཛེས་པའི་དོན་ལ་མཆོར་དང་འཕྱོར། །དྲི་སྣོམས་བསྣམས་དང་མནམས་ལ་སོགས། །སྔོན་བྱུང་མཁས་པའི་བསྟན་བཅོས་ལས། །གང་ཡང་རུང་བ་ཉིད་དུ་གསུངས། །ལྷག་ཆད་འཁྲུལ་སྤོང་བསྟན་པ་ལས། །མགོ་ཅན་དམིགས་གསལ་མདོ་ཙམ་མོ།། །།ལྔ་པ་ཚིག་སྡུད་དམིགས་བསལ་བསྟན་པ་ནི། གཞན་ཡང་མཐའ་མེད་ཚིག་སྡུད་སྐབས། །འོག་མའི་ནུས་པ་འདྲེན་དགོས་ཏེ། །ཅི་ཡང་ཤེས་ལ་ཅང་ཤེས་པ། །ཅི་ནས་ཀྱང་ལ་ཅིས་ཀྱང་དང་། །ཕན་ཚུན་ཚོགས་ལ་ཕུན་ཚོགས་དང་། །ཤཱཀྱ་ཐུབ་པར་ཤཱཀ་ཐུབ་དང་། །མྱ་ངན་འདས་ལ་མྱང་འདས་དང་། །ཕ་རོལ་ཕྱིན་ལ་ཕར་ཕྱིན་དང་། །ཚུ་རོལ་མཐོང་ལ་ཚུར་མཐོང་དང་། །ཤེས་རབ་སྙིང་པོར་ཤེར་སྙིང་དང་། །བདེ་བར་བཀོད་ལ་བདེར་བཀོད་དང་། །ཉེ་བར་སྤྱོད་ལ་ཉེར་སྤྱོད་དང་། །ཆོས་མ་ཡིན་ལ་ཆོས་མིན་དང་། །སྨྲེ་ངག་གསོལ་ལ་སྨྲེང་གསོལ་དང་། །རྡོ་རྗེ་འཛིན་པར་རྡོར་འཆང་དང་། །རྡོ་རྗེ་དྲིལ་བུར་རྡོ་དྲིལ་དང་། །ཕྱག་གི་གདུ་བུར་ཕྱག་གདུབ་དང་། །སླད་མར་ལ་ཡང་སླར་ཡང་དང་། །ཡི་གེ་བསྐུར་ལ་ཡིག་བསྐུར་དང་། །ཤོག་གུ་ལ་ནི་སྤར་ཤོག་དང་། །སྨྱུ་གུ་ལ་ནི་སྨྱུག་བྲིས་དང་། །ཆེ་རུ་སོང་ལ་ཆེར་སོང་དང་། །དེ་ལྟ་བུ་ལ་དེ་ལྟར་སོགས། །རིག་པས་དཔྱད་དེ་རྟོགས་པར་གྱིས། །ལྷག་ཆད་འཁྲུལ་སྤོང་བསྟན་པ་ལས། །ཚིག་སྡུད་དམིགས་བསལ་མདོ་ཙམ་མོ།། །།དྲུག་པ་ཤད་ཐོབ་དམིགས་བསལ་བསྟན་པ་ནི། གཞན་ཡང་ཚེག་དང་བར་ཤད་ཀྱི། །འཐོབ་སྟངས་དབྱེ་བ་ཅུང་ཟད་བསྟན། །དེ་ཡང་བར་ཤད་ཚིག་ལྷུག་པའི། །དོན་མང་བགྲང་བའི་མིང་མཚམས་དང་། །དོན་འབྲིང་འབྱེད་དང་དོན་ཉུང་དང་། །ཚིགས་བཅད་ག་མཐར་ཆིག་ཤད་བྱ། །ཚིག་ལྷུག་རྫོགས་ཚིག་མཐའ་ཅན་དང་། །ཚིགས་ཅད་རྐང་མཐར་གཉིས་ཤད་བྱ། །སྡེ་ཚན་ཆེན་པོ་རྫོགས་པ་དང་། །ལེའུའི་མཚམས་སུ་བཞི་ཤད་འཐོབ། །འོ་འུ་འམ་གྱི་ཚེགས་བར་རྣམས། །རྐང་པ་སྐོང་མི་སྐོང་གིས་ཕྱེ། །ང་ཡི་ཤད་གོང་ཕྱི་ཚེག་དང་། །ཟུར་ཤད་སོགས་ལས་དཔྱད་དགོས་སོ། །ལྷག་ཆད་འཁྲུལ་སྤོང་བསྟན་པ་ལས། །ཤད་འཐོབ་དམིགས་བསལ་མདོ་ཙམ་མོ།། །།གསུམ་པ་བར་གྱི་ཚིགས་སུ་བཅད་པས་མཇུག་བསྡུ་བ་ནི། ཡིག་གཟུགས་ལེགས་ཤིང་མགྱོགས་པ་དང་། །ལྷག་ཆད་མེད་ཅིང་དག་པ་སྟེ། །ལེགས་མགྱོགས་དག་གསུམ་ཚང་འགྱུར་ན། །དེ་ལ་མཁས་པའི་གྲགས་པ་ཐོབ། །ཅེས་བརྡ་དག་འཕྲུལ་གྱི་ལྡེ་མིག་ལས། ལྷག་ཆད་འཁྲུལ་སྤོངས་བཤད་པ་སྟེ་རབ་དབྱེ་བཞི་པའོ།། །།ལྔ་པ་གསར་རྙིང་བརྡ་ཁྱད་བཤད་པ་ལ་གཉིས། སྡེ་ཚན་གྱི་གོ་རིམ་བརྗོད་པས་མདོར་བསྟན་པ། གོ་རིམ་གྱི་གྲངས་བཞིན་དུ་རྒྱས་པར་བཤད་པའོ། །དང་པོ་ནི། ལྔ་པ་གསར་རྙིང་བརྡ་ཁྱད་ལ། །བརྡ་གཉིས་ཤན་སྦྱར་བསྟན་པ་དང་། །ཞེ་སའི་བརྡ་དང་སོར་བཞག་སྒྲ། །རྩོད་སྤོངས་རྣམས་ནི་རིམ་པས་བསྟན། །གཉིས་པ་རྒྱས་པར་བཤད་པ་ལ་བཞི། བརྡ་གཉིས་ཤན་སྦྱར་བཤད་པ། ཞེ་སའི་བརྡ་བཤད་པ། སོར་བཞག་གི་སྒྲ་བཤད་པ། ཀླན་ཀའི་རྩོད་སྤོངས་བཤད་པའོ། །དང་པོ་བརྡ་གཉིས་ཤན་སྦྱར་ནི། དཀོན་ཅོག་ནི་དཀོན་མཆོག་རིན་ཅེན་ནི་རིན་ཆེན་བྲག་ཅ་ནི་བྲག་ཆ། །བླ་འོག་ནི་སྟེང་འོག་བླ་མཐང་ནི་སྟོད་སྨད་སྤྱི་ཏོར་ནི་གཙུག་ཏོར། །ཆེ་གེ་ནི་གང་ཟག་ག་གེར་ནི་ཡུལ་དུ་བགོམས་པ་ནི་འགྲོ་བ། །དཀོས་ཐག་ནི་ཉམ་ཐག་བསྟི་བ་ནི་ངལ་གསོ་བརྣག་པ་ནི་བསམ་པ་ནམ་གཞར་ནི་རྟག་ཏུ་གཞའ་གསང་ནི་གཡུང་དྲུང་རངས་པ་ནི་བདེ་བ། །ཡེ་འཇམ་ནི་སྟོང་ཉིད་ཕྱམ་ཆད་ནི་མཉམ་ཉིད་བསྙད་པ་ནི་བཤད་པ། །འདི་ཀོ་ནི་འདི་ནི་ཏེ་པོར་ནི་ཤིན་ཏུ་བཀོན་པ་ནི་ཁྲོ་བ། །ཡོང་ཡེ་ནི་ངེས་པར་བསྟིར་མེད་ནི་མནར་མེད་འཕྱི་བ་ནི་འགྲོ་བ། །འོན་ཏང་ནི་འོན་ཀྱང་གྱ་ཚོམ་ནི་མ་བརྟགས་ག་ཞར་ནི་བཞད་གད། །པོག་ནི་སྤོས་པོག་ཕོར་ནི་སྤོས་ཕོར་པོག་ཀྱང་ནི་སྤོས་དཀར། །ཡུག་པ་ནི་རྐང་པ་སུག་པ་ནི་ལག་པ་བས་པ་ནི་མཐའ་དག །ཉོད་པ་ནི་ཟས་དང་བརྐམས་པ་ནི་སྲེད་པ་བསྙོན་མོངས་ནི་ཉོན་མོངས། །སྡུམ་པ་ནི་ཁང་པ་སྐྱང་ནུལ་ནི་ཞལ་བ་གཟག་པ་ནི་ཟག་པ། །ཕྱད་པར་ནི་རྒྱུན་དུ་བསོད་པ་ནི་བཟང་པོ་བྲིམས་པ་ནི་བསྟབས་པ། །བརྟད་པར་ནི་གློ་བུར་ཡ་ལད་ནི་གོ་ཆ་བགོ་བ་ནི་གྱོན་པ། །ཉིས་ན་ནི་ཡང་ན་སྣམ་ལོགས་ནི་ཟུར་དུ་ཆུབ་པ་ནི་རྟོགས་པ། །ཁད་ཀྱིས་ནི་དལ་བུས་རུབ་པ་ནི་འདུས་པ་འཕྱོ་བ་ནི་ལྡིང་བ། །ཉག་ཕྲན་ནི་མདའ་གནམ་རུ་ནི་གཞུ་གོར་མ་ཆག་ནི་ཐེ་ཚོམ་མེད་པ། །བྱུར་ནི་མྱ་ངན་བསྙེངས་ནི་འཇིགས་པ་དུཿཁ་ནི་སྡུག་བསྔལ། །སྒམ་པོ་ནི་ཟབ་པ་མོལ་བ་ནི་གཏམ་གཞུར་བརྟགས་ནི་ཟུར་ཟ། །བྲོ་ནི་མནའ་བྲུ་ཚ་ནི་ལྟོགས་པ་བྲོ་འཚལ་ནི་ན་བ། །རྨེག་མེད་ནི་གཏན་མེད་མུར་ཐུག་ནི་མཐར་ཐུག་ལ་ཟླ་བ་ནི་ཐག་བཅད་པ། །མ་བཟླུགས་ནི་མ་ཞུས་སྐྱོ་སྔོགས་ནི་འཁྲུགས་ལོང་ཕྱག་སྦལ་ནི་བཙོན་རྭ། །སྤད་ནི་བུ་བསྲེལ་བ་ནི་སྐྱེལ་མ་བགེད་པ་ནི་གཏོང་བ། །འཇུད་མཐུན་ནི་སྨད་ཚོང་མ་གཞོགས་སྟེགས་ནི་ཟུར་མིག་ཙུམ་པ་ནི་འོ་བྱེད་པ། །ལྟོ་ལོགས་ནི་མདུན་དུ་ཚིག་བརླང་ནི་ཚིག་རྩུབ་སྤྱོད་པ་ནི་བསྡིགས་པ། །སླད་རོལ་ནི་ཕྱི་རོལ་སྨག་གིས་ནི་མུན་པས་བསྲིབ་ནི་བསྒྲིབ་པ། །སྣ་བོའི་ནི་གཙོ་བོའི་ཐེན་ཀོར་ནི་ཉེ་འཁོར་མི་འགོངས་པ་ནི་མི་ཞུམ་པ། །ཐེར་ཟུག་ནི་འགྱུར་མེད་འདྲིད་པ་ནི་བསླུ་བ་མ་སྟེས་ནི་མ་ལེགས་པ། །སྨོན་འདྲིན་ནི་གྲོགས་པོ་མ་དྲངས་ནི་མ་དུལ་བ་གཞེན་བསྐུལ་ནི་སྐུལ་འདེབས། །གཞོངས་སུ་ནི་ལྗོངས་སུ་སྔ་མཁོ་ནི་སྔར་བཞིན་སྐེན་པ་ནི་མྱུར་བ། །དྲལ་པོ་ནི་མིང་པོ་ཆོ་ལོ་ནི་ཤོ་འབག་ཟླུགས་པ་ནི་གནང་བ། །རྨུན་པོ་ནི་བླུན་པོ་སྐྱོར་འབྱིན་ནི་གཡོ་སྒྱུ་འཕྱན་པ་ནི་འཁྱམས་པ། །ཚིག་གུ་ནི་འབྲས་བུ་འོལ་མེད་ནི་དཔེ་མེད་པ་མོད་མི་དམའ་ནི་དཔང་མཐོ་བ། །གོར་མ་ནི་རྡོ་བ་འཚོག་པ་ནི་བརྡེག་པ་འགུམས་པ་ནི་ཤི་བ། །འུ་བུ་ནི་འ་ཅག་པར་བཏང་ནི་གྲུམ་རྩེ་འཛེར་བ་ནི་ཟེར་བ། །ལྡོངས་པ་ནི་ལོང་བ་དམིགས་བུ་ནི་ལོང་ཁྲིད་ཁས་འཆེ་ནི་ཁས་ལེན་པ། །གལ་པ་ནི་སྡོང་དུམ་ཅི་ཆོག་ནི་ཅི་ཡོད་ཡ་མ་བརླ་ནི་སྙིང་པོ་མེད་པ། །ཕྱི་མོ་ནི་རྩ་བ་རིལ་བུ་ནི་ཐམས་ཅད་འགྲོ་བ་ནི་གླེང་བ། །གཉིག་ཏུ་ནི་གཅིག་ཏུ་གཉི་གཟེར་ནི་ཉི་ཟེར་གཏིགས་པ་ནི་ཐིགས་པ། །བགྲུངས་པ་ནི་དྭངས་པ་སྤ་བཀོང་ནི་སྔངས་པ་བསྒྲུན་པ་ནི་འགྲན་པ། །ག་ག་ཚིལ་ནི་གཡའ་སྒོག་པ་འཁམས་པ་ནི་བརྒྱལ་བ། །སྐྱོར་སྐྱར་ནི་ཡང་ཡང་ཉེ་རེག་ནི་ཁྲུས་བྱེད་པ་ལག་བསྙལ་ནི་ལག་བཀྲུས། །བསྒོ་བ་རྣར་གཟོན་ནི་བསླབ་བྱ་མི་ཉན་པ་གནོང་མི་བཀུར་ནི་ཁས་མི་ལེན་པ། །རེང་བུ་ནི་རྐྱང་པ་མཐར་གྱིས་ནི་རིམ་གྱིས་ཡོག་པ་ནི་ཁེབས་པ། །ཕྲུ་མར་ནི་དམག་སྒར་བཀའ་བཏགས་ནི་ཁྲིམས་བསྒྲགས་པ་གཡེར་པོ་ཆེ་ནི་སྒྲ་ཆེ་བ། །དོ་ཀེར་ནི་ཐོར་ཅོག་པུས་འཁྱུད་ནི་སྒོམ་ཐག་ཀླག་ཅོ་ནི་ཅ་ཅོ། །སུག་འབུལ་ནི་བརྔན་འབུལ་ཤེ་མོ་ནི་ལུང་བསྟན་ལ་གྱི་བླ་ནི་ལས་ལ་བསྐོ་བ། །སྤྱི་ཅེར་ནི་དཔྲལ་ཐེར་འཚག་བཟང་ནི་མདོག་བཟང་གཡར་ཁམས་ནི་སྐུ་ཁམས། །གཡར་དམ་ནི་དམ་བཅའ་གཡར་ཁྲལ་ནི་ཁ་ཁྲལ་རེག་ཟིག་ནི་ཟིན་བྲིས། །མུར་འདུག་ནི་མུ་སྟེགས་སྤྱོམས་པ་ནི་བདག་བསྟོད་ངོམས་པ་ལ་སོགས། །གཞུང་ལུགས་ལྟ་བའི་མིག་ལྟ་བུར། །ཡིན་ཕྱིར་ལོགས་སུ་བཀར་ཏེ་བཤད། །མཐའ་དག་ཡི་གེའི་ལས་སུ་ཆེ། །སྔོན་གྱི་བརྡ་དག་རྣམས་སུ་ལྟོས། །གསར་རྙིང་བརྡ་ཁྱད་བསྟན་པ་ལས། །བརྡ་གཉིས་ཤན་སྦྱར་མདོ་ཙམ་མོ།། །།གཉིས་པ་ཞེ་སའི་བརྡ་ཆད་བཤད་པ་ནི། གཞན་ཡང་བརྡ་རྙིང་མ་ཡིན་པའི། །ཞེ་སའི་བརྡ་ཡང་མང་དུ་ཡོད། །ས་ལ་དགེ་མ་གནམ་ལ་དགུང་། །མེ་ལ་ཞུགས་དང་རླུང་སྐྱི་བསེར། །ཆར་ལ་གྲུ་ཆར་ཆུ་ལ་ཆབ། །ལྡུམ་རར་སྐྱེད་ཚལ་ཤིང་ལ་ལྗོན། །བཏུང་བར་སྐྱེམས་དང་ཟ་བར་འཚལ། །གྱོན་པར་བསྐོན་དང་བྱོན་པར་བསྐྱོད། །བཞུགས་པར་བཞེས་དང་འགྲོ་བར་འཆག །བརྗེད་པ་བསྙེལ་དང་བདེན་པར་གཤའ། །བདེ་ལ་སིམ་པ་འདོད་པར་བཞེད། །ནད་ལ་བསྙུང་གཞི་ན་བར་སྙུན། །སྤུན་ལ་སྐུ་མཆེད་གྲོགས་ལ་བཤེས། །ཞོན་པར་བསྐྱོན་དང་བསྐྱེད་པར་བསྐྲུན། །ཞལ་ལ་གསེར་ཞལ་ངོར་བཞིན་རས། །ཡོད་པར་གདའ་དང་ཡིན་པར་དབའ། །འགྲམ་ལ་དྲུང་དང་རྣར་གསེར་སྙན། །སྡུག་ལ་འོ་བརྒྱལ་བཀྲེས་པར་སྨྱུང་། །ཤི་བར་གྲོངས་དང་བསད་པར་བཀྲོངས། །སྲིད་ལ་ཆབ་སྲིད་སྒོར་ཆབ་སྒོ། །རྒྱལ་བཙུན་ལྷ་དང་ལྷ་ལྕམ་སོགས། །ཞེ་ས་གཞན་རྣམས་གོ་སླའོ། །གསར་རྙིང་བརྡ་ཁྱད་བསྟན་པ་ལས། །ཞེ་སའི་བརྡ་ཆད་མདོ་ཙམ་མོ།། །།

གསུམ་པ་སོར་བཞག་སྒྲ་དོན་བཤད་པ་ནི། གཞན་ཡང་ལེགས་སྦྱར་སྐད་འགའ་ཞིག །ཐད་སོར་བཞག་པ་མང་དུ་ཡོད། །ཀ་མ་ལ་ནི་མེ་ཏོག་པདྨ་ཀ་ཤི་ཀ་ནི་རྒྱ་གར་གྱི་ཡུལ་དང་རས་ཀྱི་མིང་། །ཙམ་པ་ཀ་ནི་རྒྱ་གར་གྱི་གནས་དང་མེ་ཏོག་ཤུབས་ཅན་མ་ལི་ཀ་ནི་མེ་ཏོག་དཀར་པོ་དྲི་ཞིམ་པ། །ཀིངྴུ་ཀ་ནི་རྒྱ་སྐྱེགས་ཤིང་དང་བྱ་ནེ་ཙོ་ལའང་གོ་ཀ་དམ་པ་ནི་ཆུ་བྱ་བཞད་དཀར་མཆུ་ལེབ། །ཀུ་མུ་ཏ་ནི་ཟླ་བས་ཕྱེ་བའི་མེ་ཏོག་དཀར་པོ་ཀ་མ་ཏ་ནི་རྒྱ་གར་གྱི་གྲོང་ཁྱེར། །ཀེ་ལ་ཤ་ནི་གངས་རིའམ་ཁ་བའི་རྡུལ་བརྩེགས་ཀེ་ཏ་ཀ་ནི་ནོར་བུ་ཆུ་དྭང་ཅན། །ཀ་ཀུ་བྷ་ཡ་ནི་རྒྱས་ཤིང་ཀ་ཀོ་ལ་ནི་སྨན་བཟང་འབྲུའི་ནང་ཚན། །ཀ་ལཱ་པ་ནི་སྒྲའི་བསྟན་བཅོས་དང་བྱང་ཤམྦྷ་ལའི་ཕོ་བྲང་ཀལ་པ་ནི་དུས་ཀྱི་བསྐལ་པ་ཆགས་གནས་འཇིག་སྟོང་། །ཀ་ལན་ཏ་ཀ་ནི་རྒྱ་གར་གྱི་ཡུལ་དང་བྱིའུ་མཆིལ་པ་ཀ་ལིང་ཀ་ནི་རྒྱ་གར་གྱི་གྲོང་ཁྱེར་ཆེན་པོ། །ཀརྵ་པ་ཎ་ནི་དངུལ་གྱི་དོང་རྩེ་ཏི་རུ་ལྟ་བུ་མ་ཤ་ཀ་ནི་འགྲུམ་བུའི་བྱེ་བྲག་མ་ཊམ་ལྟ་བུ། །ཀ་ཏྱ་ན་ནི་ཉན་ཐོས་མཆོག་བརྒྱད་ཀྱི་ནང་གསེས་ཀཽཌི་ནྱ་ནི་འཁོར་ལྔ་སྡེའི་ནང་ཚན། །པུནྜ་རི་ཀ་ནི་པདྨ་དཀར་པོ་ཀཽའུ་ཤི་ཀ་ནི་བརྒྱ་བྱིན་དང་འུག་པ་གདུག་སྦྲུལ་སོགས་ལ་འཇུག །མཽངྒ་ལ་ནི་རྫུ་འཕྲུལ་གྱི་མཆོག་མངའ་བ་ཤཱ་ར་རྭ་ཏི་ནི་ཤེས་རབ་ཀྱི་མཆོག་མངའ་བ། །ཤམྦྷ་ལ་ནི་པདྨ་གེ་སར་རྒྱས་པའི་ཡུལ་ཀོའུ་ཤམྦྷི་ནི་རྒྱ་གར་གྱི་ཡུལ་གྲུ་ཆེན་པོ། །དུ་རུ་ཀ་ནི་མཐའ་དམག་དང་ཤིང་གི་བྱེ་བྲག་ཨ་ཀ་རུ་ནི་སྤོས་ལྡན་གྱི་ཤིང་། །ནཻརཉྫྱ་ལོ་དྲུག་དཀའ་བ་སྤྱད་པའི་གནས་ཨོ་རནྟྲ་ནི་རྒྱ་གར་གྱི་གཙུག་ལག་ཁང་ཆེན་པོ། །པནྜི་ཏ་ནི་མཁས་པ་ཆེན་པོ་པོ་ཏ་ལ་ནི་རི་བོ་གྲུ་འཛིན། །ག་བུར་ནི་བཟང་འབྲུ་གུ་གུལ་ནི་འདྲེ་འཇིགས་བདུག་རྫས་གུར་གུམ་ནི་ཁ་ཆེའི་དྲི་བཟང་། །ཨིནྜ་ནི་ལ་ནི་ནོར་བུ་དབང་སྔོན་བཻཌཱུ་རྻ་ནི་ནོར་བུ་སྔོན་པོ། །གངྒཱ་ནི་ཆུ་བོ་ཟ་ཧཱུའི་བུ་མོ་སིན་དྷུ་ནི་ཆུ་བོ་དང་ལི་ཁྲིའི་སིནྡྷུ་ར་པཀྵུ་ནི་རྒྱ་གར་ནུབ་ཕྱོགས་བབ་པའི་ཆུ་ཆེན། །སི་ཏ་ནི་ཆུ་བོ་དང་བུ་མོ་སི་ཏ་ན་ག་ནི་ཀླུ་ཡི་མིང་དང་ན་ག་རྫུ་ན་ཀླུ་སྒྲུབ་ཀཻ་རུ་ནི་ནོར་བུ་སེར་པོ། །ཀྲིཤྣ་ས་ར་ནི་པགས་པས་སྙིང་རྗེ་བསྐྱེད་ནུས་པའི་རི་དྭགས་ཨ་ནྱ་ཡ་ནི་རི་དྭགས་སྤུ་གསེར་གྱི་མདོག་ཏུ་སྣང་བ་ཞིག །ནྱ་གྲོ་དྷ་ནི་ཤིང་རིང་འཐུང་ཆུ་ཞེང་གབ་པ་པ་ལ་ཤ་ནི་རྒྱ་སྐྱེགས་ཤིང་། །མནྡ་ར་ནི་ལྷ་ཡུལ་དུ་ཡོད་པའི་མེ་ཏོག་དང་ལྷ་ལྕམ་མནྡ་ར་ཙནྡན་ནི་ཤིང་སྦྲུལ་གྱི་སྙིང་པོ། །ཨུ་དུམ་ཝ་ར་ནི་མེ་ཏོག་ཤིནྟུ་དཀོན་པ་ཨུཏྤལ་ནི་མེ་ཏོག་སྤྱི་ལ་གོ། །ཨ་ཀྲོང་ནི་མཁན་པ་ཤིང་གི་བྱེ་བྲག་ལ་སོགས་ལེགས་སྦྱར་སྐད། །མ་བཅོས་ཐད་སོར་བཞག་པའོ། །གསར་རྙིང་བརྡ་ཁྱད་བསྟན་པ་ལས། །སོར་བཞག་སྒྲ་ཡང་མདོ་ཙམ་མོ།། །།

ལྔ་པ་ཀླན་ཀའི་རྩོད་སྤོང་བཤད་པ་ནི། བསྟན་བཅོས་འདིར་ལེ་ཚན་ལྔར་བསྟན་ཀྱང་ཕལ་ཆེར་སྐྱར་ཟློས་ཀྱི་སྐྱོན་དུ་འགྱུར་བས་ཡང་དག་པ་མ་ཡིན་ནོ་ཞེ་ན། དེ་ལྟར་གོང་དུ་བསྟན་རྣམས་ལ། །འགའ་ཞིག་སྐྱར་ཟློས་ལྟར་སྣང་ཡང་། །དེ་དག་ལེ་ཚན་སོ་སོ་རུ། །ངེས་བཟུང་བརྗོད་པས་འགལ་བ་མེད། །ལེ་ཚན་ཐ་དད་ཀྱང་བསྟན་བཅོས་ཀྱི་དུམ་བུ་གཅིག་ཏུ་གཏོགས་པས་སོ་ཞེ་ན། གལ་ཏེ་ངེས་བཟུང་བརྗོད་པ་འདིས། །ཡང་དག་ཉིད་དུ་མི་འགྱུར་ན། །ཚད་ལྡན་མཁས་པའི་བསྟན་བཅོས་འགའ། །ཡང་དག་མིན་པ་ཉིད་དུ་འགྱུར། །མཁས་པའི་བསྟན་བཅོས་ལ་སྐྱར་བ་ཡོད་དམ་ཞེ་ན། དེ་ཡི་ཤེས་བྱེད་སྙན་ངག་ལས། །རྗེས་སུ་བརྩེ་སོགས་ཁྱད་པར་ལས། །གལ་ཏེ་འགའ་ཞིག་བརྗོད་འདོད་ན། །ཡང་བརྗོད་ལ་ཡང་སྐྱོན་མེད་དེ། །འདི་ནི་རྒྱན་དུ་རིགས་པ་ཡིན། །ཞེས་གསུངས་དེ་བཞིན་འདི་ལ་ཡང་། །དང་པོའི་ལས་ཅན་རྣམས་ལ་ནི། །བརྩེ་ཕྱིར་ཡང་བརྗོད་མ་བཤད་ན། །འགའ་ཞིག་མིང་ཚིག་གཅིག་གིས་ཀྱང་། །དཔེར་ན་རྣམ་པ་རྣམ་ཀུན་རྣམ་གྲོལ་རྣམ་རིག་རྣམ་དག་རྣམ་དཀར་རྣམ་དཔྱོད་ལྟ་བུ་དོན་ཚན་མང་པོར་འཇུག་པ་དང་། །འགའ་ཞིག་ཚིག་ཚོགས་མང་པོས་ཀྱང་། །དཔེར་ན་བརྐམས་འཁྲེན་བརྔམས་འཆུམས་ཞེན་ཆགས་པ་ལྟ་བུའི་དོན་གཅིག་ཉིད་ལས་མི་འཇུག་པས། །གཅིག་དང་དུ་མ་མ་ངེས་པའི། །ཚུལ་འདི་ཡང་དག་མ་ཤེས་ན། །མཁས་པའི་བགྱི་བ་རྣམ་གསུམ་ལ། །ནམ་ཡང་དབང་བར་མི་འགྱུར་རོ། །གསར་རྙིང་བརྡ་ཁྱད་བརྟན་པ་ལས། །ཀླན་ཀའི་རྩོད་སྤོངས་མདོ་ཙམ་མོ།། །།

གསུམ་པ་འདི་ཉན་པས་འབྲས་བུ་དོན་ཡོད་པར་བསྟན་པ་ནི། ཐ་སྙན་བརྡ་ཡི་ཐེམ་སྐས་ལ། །བརྟེན་ནས་མཁས་པའི་ཁང་བཟང་དུ། །གཞུང་ལུགས་སྒོ་འཕར་འབྱེད་འདོད་རྣམས། །འཕྲུལ་ཐབས་ལྡེ་མིག་འདི་འཆང་ན། །ཟབ་དོན་མཛོད་ལ་དབང་བསྒྱུར་ནས། །རྣམ་མཁྱེན་རིན་ཆེན་མཆོག་བརྙེས་འགྱུར། །དེས་ན་ཐར་འདོད་བློ་ཅན་རྣམས། །འདི་ལ་བརྩོན་པར་མཛོད་ཅིག་གུ། །ཞེས་བརྡ་དག་འཕྲུལ་གྱི་ལྡེ་མིག་ལས། གསར་རྙིང་བརྡ་ཡི་ཁྱད་པར་བཤད་པ་སྟེ་རབ་དབྱེ་ལྔ་པ་རྫོགས་སོ།། །།

གསུམ་པ་བརྩམ་པ་མཐར་ཕྱིན་གྱི་བྱ་བ་བཤད་པ་ལ་གསུམ། བསྟན་བཅོས་ཀྱི་ཆེ་བ་བརྗོད་པ། འདིས་ཕན་པའི་འབྲས་བུ་བསྔོ་བ། རྩོམ་པ་པོའི་མཚན་སྨོས་པའོ། །དང་པོ་ནི། སླར་སྨྲས། བརྡ་དག་བསྟན་བཅོས་རྒྱ་མཚོ་བསྲུབས་པའི་སྐྱེས། །བརྗོད་བྱ་གཙུག་ལག་ཆ་ཤས་གང་བ་ལ། །རྗོད་བྱེད་རི་དྭགས་རྣམ་བཀྲའི་འོད་བཀྱེས་ནས། །བློ་ལྡན་དཔལ་མགྲིན་ཅན་ཚོའི་རྒྱན་དུ་སྦྱིན། །ལེགས་བཤད་བདེ་འབྱུང་རྒྱན་འདིས་དྲེགས་ཅན་གྱི། །པདྨོ་ཟུམ་ཡང་གཟུར་གནས་ཀུ་མུད་རྒོད། །ལས་ཅན་བློ་ཡི་ཆུ་གཏེར་སྤེལ་ལོ་ཞེས། །ཤེས་ལྡན་གོས་སྔོན་ཅན་རྣམས་ཅ་ཅོ་སྒྲོག །གཉིས་པ་ནི། དེ་ལྟ་ན་ཡང་སྙིགས་མའི་རུམ་ནང་དུ། །མི་བསྲུན་དུག་སྦྲུལ་གདུག་པའི་ཁ་རླངས་ཀྱིས། །སྒྲོན་མེ་སྣང་བ་གསལ་ཡང་འོད་མི་འབྱིན། །རང་ལྟོས་སྐྱེ་བོ་འགའ་ལ་སྨན་སྲིད་ན། །འདི་ཡི་དགེ་བ་རིན་ཆེན་གསེར་ཐུར་གྱིས། །དང་པོའི་ལས་ཅན་རྣམས་ཀྱི་བློ་ཡི་མིག །ལེགས་པར་སྦྱངས་པས་ཆོས་ཀྱི་མིག་ཐོབ་སྟེ། །ནང་གི་དེ་ཉིད་མཐོང་བའི་རྒྱུར་གྱུར་ཅིག། །།གསུམ་པ་ནི། ཞེས་བརྡ་དག་འཕྲུལ་གྱི་ལྡེ་མིག་ཅེས་བྱ་བའི་བསྟན་བཅོས་ཀྱི་འབྲུ་འགྲེལ་ཁ་སྤྲོད་དུ་དཀྱུས་ཀྱི་ས་བཅད་དང་བཅས་ཞལ་གསལ་རྨད་བྱུང་འདི་ཉིད། རིག་ལམ་རྒྱ་མཚོའི་ཕ་མཐར་སོན་པ་ཁོ་བོའི་འདྲེན་མཆོག་དགེ་འདུན་རིན་ཆེན་ཞབས་ཀྱིས་མཛད་པ་རྫོགས་སོ།། །།

ཨོཾ་སྭ་སྟི། བཅུ་ཕྲག་རིག་གཞུང་གཞལ་དཀའི་ནམ་མཁའ་ལ། །གང་གི་མཁྱེན་གཉིས་ཆུ་འཛིན་རབ་འཁྲིགས་ཏེ། །ལེགས་བཤད་ཆར་རྒྱུན་འབད་མེད་བསྙིལ་བ་འདིས། །བསྟན་འགྲོའི་མྱུ་གུ་གསོས་པའི་རྒྱུར་གྱུར་ཅིག །ཅེས་སྤར་བྱང་དུ་འབངས་ཐ་ཀུན་ལེགས་པས་སྨོན་པ་དགེ་ལེགས་སུ་གྱུར་ཅིག མངྒ་ལཾ།